**ບົດທີ 1**

**ຄວາມຮູ້ເບື້ອງຕົ້ນກ່ຽວກັບການວັດຜົນ ແລະ ປະເມີນຜົນການສຶກສາ**

**1.ຄວາມໝາຍຂອງການວັດຜົນ ແລະ ການປະເມີນຜົນ**

* 1. **ຄວາມໝາຍຂອງການວັດຜົນ**

ການວັດຜົນແມ່ນຂະບວນການຊອກຫາປະລິມານ ຫຼື ຈຳນວນຂອງສິ່ງຂອງຕ່າງໆໂດຍໃຊ້ເຄື່ອງມື

ຢ່າງໃດຢ່າງໜຶ່ງ ຜົນຂອງການວັດຜົນມັກຈະອອກມາເປັນຕົວເລກ ສັນຍາລັກ ຫຼື ຂໍ້ມູນ.

ການວັດຜົນການສຶກສາ ໝາຍເຖິງການເກັບກໍາລວບລວມຂໍ້ມູນຕ່າງໆ ຂອງຜູ້ຮຽນຢູ່ໃນຂະບວນການຮຽນ-ການສອນໂດຍໃຊ້ເຄື່ອງມືຢ່າງໃດຢ່າງໜຶ່ງມາປະຕິບັດ.

* 1. **ຄວາມໝາຍຂອງການປະເມີນຜົນ**

ການປະເມີນຜົນແມ່ນການນຳເອົາຜົນຂອງການວັດຜົນມາພິຈາລະນາວິນິດໄສ, ຕັດສິນຄຸນຄ່າໂດຍ

ປຽບທຽບກັບເກນມາດຕະຖານທີ່ກຳນົດໄວ້.

ການປະເມີນຜົນການສຶກສາ ໝາຍເຖິງການນໍາເອົາຜົນຂອງການວັດຜົນການສຶກສາມາຕີລາຄາ ແລະ ວິນິດໄສ ແລ້ວຕັດສິນໃຈໂດຍອາໄສຫຼັກການຢ່າງໃດຢ່າງໜຶ່ງ.

**2.ຄຸນ​ນະ​ທຳ ​ແລະ ຈັນ​ຍາ​ບັນ​ຂອງ​ນັກ​ວັດ​ຜົນ ​ແລະ ປະ​ເມີນ​ຜົນ**

ເພື່ອ​ເຮັດ​ໃຫ້ການ​ວັດ​ຜົນ ​ແລະ ການ​ປະ​ເມີນ​ຜົນ​ການ​ສຶກສາມີ​ຄວາມ​ຖືກຕ້ອງ​ເປັນ​ທຳ ​ແລ​ະ ມີ​ປະສິດທິພາບ​ນັ້ນ ຜູ້ເຮັດ​ການ​ວັດ​ຜົນ ​ແລະ ປະ​ເມີນ​ຜົນ​ການ​ສຶກສາ​ຄວນ​ມີ​ຄຸນ​ນະ​ທຳ ​ແລະ ຈັນ​ຍາບັນດັ່ງ​ນີ້:

**ກ. ມີ​ຄວາມ​ຊື່ສັດ​ບໍລິສຸດ**

ເປັນ​ຜູ້ທີ່​ມີ​ຄວາມ​ຊື່ສັດ​ບໍລິສຸດ​ຕໍ່​ການ​ວັດ​ຜົນ​ຄື ບໍ່​ສໍ້​ໂກງ ບໍ່​ເຫັນ​ແກ່​ຄ່າ​ຈ້າງ​ລາງ​ວັນ​ບໍ່​ເຮັດ​ໃຫ້​ບົດສອບ​ເສັງຮົ່ວ ຫຼື ເອົາໄປ​ຂາຍ ຫຼື ຕັດສິນ​ໃຫ້​ນັກຮຽນ​ເລື່ອນ​ຊັ້ນ ​ໂດຍ​ບໍ່​ໄດ້​ຜ່ານ​ການ​ສອບ​ເສັງ ​ແລະ ອື່ນໆ

**ຂ. ມີ​ຄວາມ​ຍຸຕິ​ທຳ**

ໃຫ້​ຄວາມ​ເປັນ​ທຳ​ແກ່​ຜູ້ເຂົ້າ​ຮ່ວມ​ການ​ວັດ​ຜົນ​ທຸກ​ຄົນ ​ເຊັ່ນ ກວດ​ບົດສອບ​ເສັງ​ໃຫ້​ຖືກຕ້ອງ​ເປັນ​ທຳ, ​ໃຊ້​ວິທີການວັດຜົນ​ຢ່າງ​ຖືກຕ້ອງ ​ແລະ ມີ​ຄວາມ​ຍຸຕິ​ທຳ.

**ຄ. ມີ​ຄວາມ​ດຸ​ໜັ່ນ ​ແລະ ອົດທົນ**

ການ​ວັດ​ຜົນ​ການ​ສຶກສາ​ເປັນ​ວຽກ​ທີ່​ຕ້ອງ​ເຮັດ​ເປັນ​ປະຈຳ. ດັ່ງ​ນັ້ນ, ຜູ້ເຮັດ​ການ​ວັດ​ຜົນ​ຕ້ອງ​ມີ​ຄວາມ​ດຸ​ໜັ່ນ ​ ແລະ ອົດທົນ ​ແລະ ຄວນ​ຖື​ວ່າ ການ​ວັດ​ຜົນ​ຕ້ອງ​ໄປ​ຄຽງ​ຄູ່​ກັບ​ການ​ຮຽນ​ການ​ສອນ​ຢູ່​ສະ​ເໜີ.

**ງ. ມີ​ຄວາມ​ລະອຽດ ຖີ່​ຖ້ວນ ​ແລະ ຮອບ​ຄອບ**

ການ​ວັດ​ຜົນ​ການ​ສຶກສາ​ເປັນ​ວຽກ​ງານ​ທີ່​ລະອຽດ​ອ່ອນ. ດັ່ງ​ນັ້ນ, ຕ້ອງ​ເຮັດ​ດ້ວຍ​ຄວາມ​ລະມັດລະວັງ​ລະອຽດຖີ່ຖ້ວນ​ມີ​ຄວາມ​ສຸຂຸມ​ຮອບ​ຄອບ ​ເພາະ​ອາດ​ເກີດ​ມີ​ບັນຫາ​ຂຶ້ນ​ມາ​ໄດ້.

**ຈ. ມີ​ຄວາມ​ຮັບຜິດຊອບ​ສູງ**

ຜູ້​ເຮັດ​ການ​ວັດ​ຜົນ​ການ​ສຶກສາ​ຕ້ອງ​ຖື​ວ່າ ການ​ວັດ​ຜົນ​ເປັນ​ວຽກ​ງານ​ທີ່​ສຳຄັນ. ດັ່ງ​ນັ້ນ, ຕ້ອງ​ເປັນ​ຜຸ້ທີ່​ຮັກສາຄວາມລັບ​ຂອງ​ບົດສອບ​ເສັງ​ໄວ້​ເປັນ​ຢ່າງ​ດີ ​ແລະ ​ເຮັດ​ສຳ​ເລັດ​ຕາມ​ໜ້າ​ທີ່​ທີ່​ຖືກ​ມອບ​ໝາຍ.

**ສ. ກົງ​ຕໍ່​ເວລາ**

ການ​ວັດ​ຜົນ​ການ​ສຶກສາ​ຕ້ອງ​ກົງ​ຕໍ​ເວລາ​ທີ່​ກຳນົດ​ເອົາ​ໄວ້ ​ເຊັ່ນ ການ​ສົ່ງ​ຕົ້ນ​ສະບັບ​ຂອງ​ບົດສອບ​ເສັງ, ການນັດວັນສອບ​ເສັງ ​ແລະ ການ​ສົ່ງ​ຄະ​ແນນ​ໃຫ້​ທັນ​ກັບ​ເວລາ.

**ຊ. ສົນ​ໃຈ​ເຕັກນິກ​ການ​ວັດ​ຜົນ​ຢູ່​ສະ​ເໜີ**

ເມື່ອ​ມີ​ການ​ວັດ​ຜົນ​ຕ້ອງ​ພະຍາຍາມ​ໃຊ້​ເຕັກນິກ​ການ​ວັດ​ຜົນ​ໃຫ້​ເໝາະ​ສົມ ບໍ່​ແມ່ນ​ເຮັດ​ໄປ​ຕາມ​ໃຈ​ມັກຂອງຕົນເອງ

**3.ຈຸດມຸ່ງໝາຍການວັດ ແລະ ການປະເມີນຜົນ**

ຈຸດມຸ່ງໝາຍການວັດ ແລະ ການປະເມີນຜົນການສຶກສາ ແມ່ນເພື່ອລວບລວມລາຍລະອຽດຕ່າງໆທາງດ້ານການສຶກສາ ຊຶ່ງຈຳແນກເປັນຂໍ້ໆໄດ້ດັ່ງນີ້:

**ກ**. **ເພື່ອຈັດຕໍາແໝ່ງ (Placement)**

ເປັນການວັດຜົນວ່ານັກຮຽນແຕ່ລະຄົນມີຄວາມຮູ້ ຄວາມສາມາດຢູ່ໃນລະດັບໃດ ເພື່ອຈະໄດ້ຈັດປະເພດ ( Classification ) ແລະ ຈັດຕໍາແໜ່ງໃຫ້ແຕ່ລະຄົນໄດ້ຖືກຕ້ອງເຊັ່ນ: ນັກຮຽນ ມີພື້ນຖານຄວາມຮູ້ໜ້ອຍຫຼາຍພຽງໃດ,ເກັ່ງ, ປານກາງ ຫຼື ອ່ອນ ສອບໄດ້ ຫຼື ສອບຕົກ. ການຈຳແນກ ປະເພດນັ້ນຕ້ອງອາໄສເກນມາດຕະຖານ ທີ່ກໍານົດໄວ້ເພື່ອເປັນການຕັດສິນ.

**ຂ. ເພື່ອຄັດເລືອກ ( Selection )**

ເປັນການວັດຜົນເພື່ອຄັດເລືອກບຸກຄົນ ເຂົ້າບັນຈຸ ຫຼື ປະກອບວຽກໃດວຽກໜຶ່ງເຊັ່ນ: ໂຮງຮຽນຕ່າງໆສອບຄັດເລືອກເອົານັກຮຽນເຂົ້າຮຽນຕໍ່, ສຳນັກງານຄັດເລືອກເອົາບຸກຄົນ ເພື່ອເຂົ້າບັນຈຸຕໍາແໜ່ງຕ່າງໆເປັນຕົ້ນ

**ຄ. ເພື່ອວິນິດໄສ (Diagnosis )**

ເປັນການວັດຜົນເພື່ອພິຈາລະນາວ່ານັກຮຽນເກັ່ງ-ອ່ອນ ຫຼື ເດັ່ນ-ດ້ອຍໃນ ດ້ານໃດ ດ້ານໃດແລ້ວຫາທາງແກ້ໄຂຂໍ້ບົກຜ່ອງໃຫ້ແກ່ນັກຮຽນ. ການສອນເພື່ອວິນິໄສແບບ ທົດສອບທີ່ສ້າງຂຶ້ນຈະຕ້ອງ ສ້າງຂຶ້ນໂດຍສະເພາະມີລັກສະນະຄວບຄຸມເນື້ອໃນວິຊານັ້ນໆ ທັງໝົດ ແລະ ລຽງຈາກງ່າຍໄປຫາຍາກການວັດຜົນຊະນິດ ນີ້ຈະເຮັດໃຫ້ຄູມີແນວທາງໃນການສອບບໍາລຸງໃຫ້ນັກຮຽນແຕ່ລະຄົນໄດ້ຖືກຕ້ອງ.

**ງ. ເພື່ອປຽບທຽບພັດທະນາການ ( Assessment)**

ເປັນການປ່ຽນພຶດຕິກຳຈາກນັກຮຽນ ຈາກສະພາບ ການບໍ່ຮອບຮູ້ໄປສູ່ສະພາບທີ່ຮອບຮູ້ ຕາມຈຸດປະສົງຂອງການສຶກສາ. ໃນຄວາມເປັນຈິງ ນັກຮຽນແຕ່ລະຄົນ ຈະມີພັດທະນາການໜ້ອຍຫຼາບແຕກຕ່າງກັນ, ການວັດຜົນເພື່ອ ປະເມີນພັດທະນາການນັ້ນ ຈະເປັນການປຽບທຽບລະດັບ ຄວາມສາມາດຂອງນັກຮຽນໃນຄົນດຽວກັນ ຂອງເວລາທີ່ແຕກຕ່າງກັນໂດຍການວັດຜົນສອງຄັ້ງເຊັ່ນ: ການສອນກ່ອນຮຽນ ແລະ ຫຼັງ ການສອບຮຽນແລ້ວ, ນຳຜົນຈາກການສອບທັງສອງຄັ້ງມາປຽບທຽບກັນ.

**ຈ. ເພື່ອພະຍາກອນ ( Prediction)**

ການວັດຜົນຊະນິດນີ້ເພື່ອນຳຜົນໄປພະຍາກອນນັກຮຽນແຕ່ລະຄົນ ວ່າຈະຮຽນວິຊານັ້ນໄດ້ສຳເລັດ ຫຼື ບໍ ຫຼື ເຂົາຄວນຈະຮຽນຂະແໜງໃດຈຶ່ງຈະປະສົບຄວາມສຳເລັດ. ຜູ້ສ້າງແບບທົດສອບເພື່ອໃຊ້ໃນການວັດຕາມຈຸດ ມຸ່ງໝາຍທີ່ຈະຕ້ອງມີຄວາມຊໍານິຊໍານານ, ແບບທົດສອບຊະນິດນີ້ ນິຍົມໃຊ້ໃນການແນະແນວ ຫຼື ການສອບຄັດເລືອກເຂົ້າຮຽນຕໍ່ເຊັ່ນ: ແບບທົດສອບວັດຄວາມຊໍານິຊໍານານເປັນຕົ້ນ.

**ສ. ເພື່ອປະເມີນຄ່າ (Evaluation)**

ເປັນການວັດເພື່ອຫວັງຈະນຳຜົນໄປປະເມີນຜົນການສຶກສາ ເປັນສ່ວນລວມວ່າ ມີຄວາມເໝາະສົມ ຫຼື ບໍ່ພຽງໃດ, ເປັນການວັດຜົນເພື່ອປະເມີນອົງປະກອບອື່ນໆ ນອກຈາກການປະເມີນຜົນການຮຽນຂອງນັກຮຽນເປັນລາຍບຸກຄົນເຊັ່ນ: ການປະເມີນຜົນການຮຽນ ໂດຍສ່ວນລວມໃນລະດັບແຂວງ, ຄວາມເໝາະສົມຂອງຫຼັກສູດ, ການວັດການຮຽນ-ການສອນ ຫຼື ອົງການປະກອບອື່ນໆທາງດ້ານການສຶກສາ

**4. ປະໂຫຍດຂອງການວັດຜົນ ແລະ ການປະເມີນຜົນການສຶກສາ**

ການວັດຜົນ ແລະ ການປະເມີນຜົນການສຶກສາມີປະໂຫຍດໃນດ້ານຕ່າງໆດັ່ງຕໍ່ໄປນີ້:

**4.1 ປະໂຫຍດຕໍ່ນັກຮຽນ**

ກ. ຊ່ວຍໃຫ້ນັກຮຽນແຕ່ລະຄົນຮູ້ວ່າຕົນເອງເກັ່ງ ແລະ ອ່ອນໃນເນື້ອໃນວິຊາໃດ.

ຂ. ຊ່ວຍໃຫ້ນັກຮຽນເຫັນຄວາມສາມາດ ແລະ ຊຳນິຊຳນານຂອງຕົນເອງ

ຄ. ຊ່ວຍເພີ່ມແຮງຈູງໃຈໃຫ້ນັກຮຽນໄດ້ຮຽນຮູ້ເພີ່ມຂຶ້ນ

ງ. ຊ່ວຍໃຫ້ການຕັດສິນໃຈເລືອກສາຂາວິຊາທີ່ຈະສຶກສາຕໍ່ ແລະ ການເລືອກວິຊາຊີບ.

ຈ. ຊ່ວຍໃຫ້ສາມາດສະແດງຄວາມຮູ້ ແລະ ຍັງສາມາດໃຊ້ຄວາມຮູ້ທີ່ໄດ້ຮຽນມາເພື່ອແກ້ບັນຫາ

**4.2 ປະໂຫຍດຕໍ່ຄູອາຈານ**

ກ. ຮູ້ພຶດຕິກໍາເບື້ອງຕົ້ນຂອງນັັກຮຽນ ເພື່ອຊ່ວຍໃນການຈັດການຮຽນການສອນໃຫ້ເໜາະສົມ

ຂ. ຊ່ວຍວິນິດໄສຂໍ້ບົກພ່ອງໃນການສອນຂອງຕົນເອງ

ຄ. ຊ່ວຍໃຫ້ສອນໄດ້ຖືກຕ້ອງສອດຄ່ອງກັບເນື້ອໃນ ແລະ ຈຸດມຸ້ງໝາຍຂອງຫຼັກສູດຕະຫຼອດ ຈຳນວນປັບປຸງຈຸດ

ມຸ້ງໝາຍໃຫ້ສອດຄ່ອງກັບຄວາມເປັນຈິງ.

ງ. ເຮັດໃຫ້ຮູ້ວ່າການຮຽນ-ການສອນບັນລຸຈຸດມຸ້ງໝາຍທີ່ວາງໄວ້ ຫຼື ບໍ່

ຈ. ຊ່ວຍໃຫ້ຮູ້ວ່າຈະຕ້ອງສອນບໍາລຸງໃຫ້ແກ່ຄົນໃດ

ສ. ໃຊ້ເປັນຂໍ້ມູນໃນການປຽບທຽບລະດັບຜົນສໍາເລັດທາງການຮຽນຂອງນັກຮຽນແຕ່ລະຄົນ

ຊ. ລາຍງານຜົນໃຫ້ຜູ່ປົກຄອງ ແລະ ອາຈານແນະແນວ ແລະ ຜູ່ບໍລິຫານສະຖາບັນໄດ້ຮູ້.

**4.3 ປະໂຫຍດຕໍ່ຄວາມແນະແນວ**

ກ. ໃຊ້ການແນະແນວທາງແກ້ບັນຫາສ່ວນຕົວ ເພາະການວັດຜົນຈະເຮັດໃຫ້ຄູແນະແນວຮູ້ວ່ານັກຮຽນມີບັນຫາໃນ

ເລື່ອງໃດ

ຂ. ໃຊ້ຜົນຈາກການວັດໃນການແນະນຳການສຶກສາຕໍ່ ແລະ ປະກອບອາຊີບ

ຄ. ຊ່ວຍໃນການແນະແນວທາງດ້ານຈິດຕະວິທະຍາເຊັ່ນ: ແກ້ໄຂບັນຫາສັງຄົມ ອາລົມ ແລະ ບຸກຄະລິກພາບ

**4.4 ປະໂຫຍດຕໍ່ຜູ່ບໍລິຫານ**

ກ. ຊ່ວຍໃນການວາງແຜນການສອນ ແລະ ບໍລິຫານໂຮງຮຽນໃຫ້ຖືກຕ້ອງ

ຂ. ຊ່ວຍໃນດ້ານການປັບປຸງຫຼັກສູດໃຫ້ເໝາະສົມ

ຄ. ຊ່ວຍໃນການຕັດສິນໃຈກ່ຽວກັບການຈັດການສຶກສາເຊັ່ນ: ການຈັດຊັ້ນຮຽນ, ການເລື່ອນຊັ້ນ...

ງ. ຊ່ວຍໃນການກວດສອບຄຸນະພາບການຮຽນການສອນ

ຈ. ນໍາໄປສູ່ການວິໄຈທີ່ເປັນປະໂຫຍດຕໍ່ການສຶກສາ

**4.5 ປະໂຫຍດຕໍ່ການວິໄຈ**

ການສະແຫວງຫາຂໍ້ແທ້ຈິງກ່ຽວກັບການສອນ ການແນະແນວ ແລະ ການບໍລິຫານການສຶກສາຈໍາເປັນຕ້ອງອາໄສການວິໄຈ ການວັດເປັນສິ່ງສຳຄັນຢ່າງໜຶ່ງຂອງການວິໄຈ ທີ່ຊ່ວຍໃຫ້ຜົນການວິໄຈໄດ້ຜົນສາມາດນຳໄປໃຊ້ປະໂຫຍດໃນການສອນ ການແນະແນວ ແລະ ການບໍລິຫານການສຶກສາໄດ້.

**5.ລັກສະນະ​ຂອງ​ການ​ວັດ​ຜົນ​ການ​ສຶກສາ**

ການ​ວັດ​ຜົນ​ການ​ສຶກສາ​ເປັນ​ການ​ວັດ​ຜົນ​ໃນ​ສິ່ງ​ທີ່​ເປັນ​ນາມ​ມະ​ທຳ ຈຶ່ງ​ເປັນ​ການ​ວັດ​ທີ່​ຍາກ​ກວ່າ​ການ​ວັດ​

ຜົນສິ່ງ​ທີ່​ເປັນ​ຮູບ​ປະ​ທຳ. ດັ່ງ​ນັ້ນ, ການ​ວັດ​ຜົນ​ການ​ສຶກສາ​ຈຶ່ງ​ມີ​ລັກສະນະ​ດັ່ງ​ນີ້:

**ກ. ການ​ວັດ​ຜົນ​ການ​ສຶກສາເປັນ​ການ​ວັດ​ຜົນ​ທີ່​ບໍ່​ສົມບູນ**

​ ໃນ​ຂະ​ບວນການ​ຮຽນ​ການ​ສອນ​ວິຊາ​ໃດ​ໜຶ່ງ​ນັ້ນ​ມັນ​ມີ​ລາຍ​ລະອຽດ​ຫຼວງ​ຫຼາຍ​ທີ່​ສຸດ​ຈົນ​ຜູ້ສອນ​ບໍ່​ອາດ​

ສາມາດ​ທີ່​ຈະ​ສ້າງ​ຄຳ​ຖາມ​ໃຫ້​ຄົບ​ຖ້ວນ​ໄດ້. ດັ່ງ​ນັ້ນ, ຜູ້ສອນ​ຈຶ່ງ​ຈຳ​ເປັນ​ຕ້ອງ​ເລືອກ​ເອົາ​ເນື້ອ​ໃນ​ທີ່​ສຳຄັນ​ຕອນ​ໃດ​ຕອນ​ໝຶ່ງມາ​ສ້າງ​ເປັນ​ຄຳ​ຖາມ​ເພື່ອ​ໃຫ້​ນັກຮຽນ​ຕອບ​ແລ້ວ​ຖື​ເອົາ​ຜົນ​ຂອງ​ການ​ຕອບ​ນັ້ນ​ມາຕີ​ລາຄາ​ເປັນ​ຄະ​ແນນ​ຂອງ​ວິຊາ​ນັ້ນໆ​ດ້ວຍ​ເຫດ​ນັ້ນ​ຈຶ່ງ​ຖື​ວ່າການ​ວັດ​ຜົນ​ທີ່​ບໍ່​ສົມບູນ.

**ຂ. ການ​ວັດ​ຜົນ​ການ​ສຶກສາ​ເປັນ​ການ​ວັດ​ຜົນ​ທາງ​ອ້ອມ**

ການ​ວັດ​ຜົນ​ການ​ສຶກສາ​ບໍ່​ອາດ​ມີ​ເຄື່ອງມື​ຊະນິດ​ໃດ​ທີ່​ຈະ​ວັດ​ໄດ້​ໂດຍ​ກົງ​ຄື​ກັບ​ການ​ວັດ​ແທກ​ລວງ​ຍາວ ​

ແລະການ​ຊັ່ງ​ນໍ້າໜັກ. ການ​ວັດ​ຜົນ​ການ​ສຶກສາ ​ເປັນ​ການ​ວັດ​ສິ່ງ​ທີ່​ເຮົາ​ບໍ່​ສາມາດ​ທີ່​ຈະ​ແຕະຕ້ອງ​ໄດ້ ດັ່ງ​ນັ້ນ ຈຶ່ງ​ຕ້ອງ​ຊອກ​ຫາ​ວິທີ​ການ​ຕ່າງໆ​ມາ​ປະຕິບັດ​ຈາກ​ນັ້ນ​ກໍ​ແປ​ຜົນ​ຂອງ​ການ​ວັດ​ຜົນ​ນັ້ນ​ອອກ​ມາ​ເປັນ​ຄະ​ແນນ ​ແລະ ​ແປ​ຄວາມ​ໝາຍ​ຂອງ​ຄະ​ແນນ​ນັ້ນ​ອີກ​ຕໍ​່ໜຶ່ງ​ວ່າ​ນັກຮຽນ​ຜູ້​ນັ້ນ​ເກັ່ງ ຫຼື ອ່ອນ ມີ​ຄວາມ​ຮູ້​ໜ້ອຍ​ຫຼາຍ​ປານ​ໃດ ​ເຊິ່ງບໍ່​ແນ່​ໃຈ​ວ່າ​ເປັນ​ການ​ແປ​ຄວາມ​ໝາຍ​ທີ່​ຖືກຕ້ອງ ​ແລະ ຊັດ​ເຈນ.

**ຄ. ການ​ວັດ​ຜົນ​ການ​ສຶກສາ​ຍ່ອມ​ມີ​ຄວາມ​ຜິດ​ພາດ**

ການ​ວັດ​ຜົນ​ການ​ສຶກສາ​ເປັນ​ການ​ວັດ​ໃນ​ສິ່ງ​ທີ່​ເຮົາ​ບໍ່​ສາມາດ​ຈະ​ແຕະຕ້ອງ​ໄດ້ ດັ່ງ​ນັ້ນ ​ຈຶ່ງ​ມີ​ຄວາມ​

ຜິດພາດ​ສູງ.ສິ່ງ​ທີ່​ເຮັດ​ໃຫ້​ມີ​ຄວາມ​ຜິດພາດ​ນັ້ນ​ມີ​ຢ່າງ​ຫຼວງ​ຫຼາຍ ​ແຕ່​ໃນ​ທີ່​ນີ້​ຂໍ​ກ່າວ​ພຽງ​ແຕ່ 2 ຢ່າງ​ຄື

* ຄວາມ​ຜິດພາດ​ທີ່​ເກີດ​ຈາກ​ນັກຮຽນ​ເອງ​ເຊັ່ນ:

​ໃນ​ມື້​ກວດກາ ຫຼື ສອບ​ເສັງ​ນັ້ນ​ນັກຮຽນ​ຜູ້ໃດ​ຜູ່​ໜຶ່ງ​ອາດ​ຈະ​ມີ​ສຸຂະພາບ​ບໍ່​ດີ ມີ​ຄວາມ​ກັງວົນ​ໃຈ ຫຼື ມີ​

ອາລົມ​ບໍ່​ດີ ຕຽມ​ຕົວ​ບໍ່​ດີ ທຸດຈະລິດ​ໃນ​ການ​ສອບ​ເສັງ ​ແລະ ອື່ນໆ

* ຄວາມ​ຜິດພາດ​ທີ່​ເກີດ​ຈາກ​ສະພາບ​ແວດ​ລ້ອມ​ພາບ​ໃນ​ເຊັ່ນ:

ສະພາບ​ຫ້ອງ​ສອບ​ເສັງ​ບໍ່​ດີ ມີ​ສຽງ​ລົບ​ກວນ​ຈາກ​ພາຍ​ນອກ ຄຳ​ຖາມ​ບໍ່​ຊັດ​ເຈນ​ກຳມະການ​ຄວບ​ຄຸມ​ຫ້ອງ​ເສັງ​

ເຄັ່ງ​ຄັດ​ເກີນ​ໄປ ຫຼື ​ໂຍະຍານ​ເກີນ​ໄປ​ເປີດ​ໂອກາດ​ໃຫ້​ມີ​ການ​ທຸດຈະລິດ​ໃນ​ການ​ສອບ​ເສັງ ​ແລະ ອື່ນໆ

**ງ. ຜົນ​ຂອງ​ການ​ວັດ​ຜົນ​ການ​ສຶກສາສະ​ແດງ​ໃນ​ຮູບ​ຂອງ​ການ​ພົວພັນ**

ຜົນ​ຂອງ​ການ​ວັດ​ຜົນ​ການ​ສຶກສາຍາ​ມ​ໃດ​ກໍ​ສະ​ແດງ​ອອກ​ໃນ​ຮູບ​ຂອງ​ຄະ​ແນນ ​ແຕ່ລະ​ຄະ​ແນນ​ຕົວ​ດຽວ​ນັ້ນ​ບໍ່​ສາມາດ​ທີ່​ຈະ​ຕີ​ຄວາມ​ໝາຍ​ໄດ້​ວ່າ​ນັກຮຽນ​ຜູ້​ທີ່​ໄດ້​ຄະ​ແນນ​ຫຼາຍ ຫຼື ໜ້ອຍ ຫຼື ວ່າ ນັກຮຽນ​ຜູ້​ນັ້ນ​ເກັ່ງ ຫຼື ອ່ອນ. ຖ້າ​ຢາກ​ໃຫ້​ຄະ​ແນນ​ທີ່​ໄດ້​ນັ້ນ​ມີ​ຄວາມ​ໝາຍ​ຕ້ອງ​ເອົາ​ໄປ​ປຽບທຽບ​ກັບ​ຂໍ້​ມູນ​ຢ່າງ​ອື່ນ​ອີກ​ເຊັ່ນ:

* ປຽບທຽບ​ກັບ​ຄະ​ແນນ​ເຕັມ. ຕົວຢ່າງ ທ້າວ ສົມ​ຜົນ ​ໄດ້ຄະ​ແນນ 7 ຈາກ​ຄະ​ແນນ​ເຕັມ 10 ກໍ​ຖື​ວ່າ​ລາວ​ໄດ້​ຄະ​ແນນ​ສູງ​ສົມຄວນ.
* ປຽບທຽບ​ກັບ​ຄະ​ແນນ​ເລ່ຍຂອງ​ຫ້ອງ. ຕົວຢ່າງ ທ້າວ ສົມ​ພອນ ​ໄດ້​ຄະ​ແນນ 7 ​ແຕ່​ຄະ​ແນນ​ສະ​ເລ່ຍ

ຂອງ​ຫ້ອງ​ໄດ້ 8 ກໍ​ສະ​ແດງ​ວ່າ ລາວ​ໄດ້​ຄະ​ແນນ​ທີ່​ຂ້ອນ​ຂ້າງ​ຕໍ່າ​ກວ່າ​ໝູ່​ໃນ​ຫ້ອງ​ດຽວ​ກັນ.

* ປຽບທຽບ​ກັບ​ຄາດໝາຍ​ທີ່​ວາງ​ໄວ້. ຕົວຢ່າງ ທ້າວ ສົມ​ພອນ ​ໄດ້​ຄະ​ແນນ 7 ​ແຕ່​ຄະ​ແນນ​ຄາດໝາຍ​

ແມ່ນ 5. ດັ່ງ​ນັ້ນ, ລາວ​ຈຶ່ງ​ໄດ້​ລື່ນ​ຄາດໝາຍ​ທີ່​ວາງ​ໄວ້.

**ຈ. ການ​ວັດ​ຜົນ​ການ​ສຶກສາ​ເປັນ​ການ​ວັດ​ທີ່​ບໍ່​ມີ​ສູນ ( 0 ) ​ແທ້ ຫຼື ສູນ ( 0 ) ສົມບູນ**

ການ​ວັດ​ຜົນ​ການ​ສຶກສາ​ຕ່າງ​ກັບ​ການ​ວັດ​ແທກ​ລວງ​ຍາວ ​ແລະ ການ​ຊັ່ງ​ນໍ້າໜັກ​ຫຼາຍ ​ເຊັ່ນ: ລວງ​ຍາວ 0 cm. ໝາຍ​ຄວາມ​ວ່າ​ບໍ່​ມີ​ຄວາມ​ຍາວ​ເລີຍ ຫຼື ນໍ້າ​ໝັກ 0 kg ກໍ​ໝາຍ​ຄວາມ​ວ່າ​ບໍ່​ມີ​ນໍ້າ​ໝັກ​ເລີຍ​ເໜືອ​ນກັນ ສ່ວນ​ການ​ວັດ​ຜົນ​ການ​ສຶກສາ ຖ້າ​ນັກຮຽນ​ຄົນ​ໃດ​ຄົນ​ໜຶ່ງ​ຫາກ​ໄດ້​ຄະ​ແນນ 0 ບໍ່​ໄດ້​ໝາຍ​ຄວາມ​ໝາຍ​ນັກຮຽນ​ຄົນ​ນັ້ນ​ບໍ່​ມີ​ຄວາມ​ຮູ້​ໃນ​ວິຊາ​ນັ້ນ​ເລີຍ ນັກຮຽນ​ຄົນ​ນັ້ນ​ມີ​ຄວາມ​ຮູ້​ໃນ​ວິຊາ​ນັ້ນ​ຢູ່ ​ແຕ່​ເຮົາ​ບໍ່​ໄດ້​ຖາມ​ໃນ​ສິ່ງ​ທີ່​ເຂົາ​ຮູ້. ດັ່ງ​ນັ້ນ, ການ​ວັດ​ຜົນ​ການ​ສຶກສາ​ຈຶ່ງ​ບໍ່​ມີ 0 ສົມບູນ

**6.ລະດັບ​ຂອງ​ການ​ວັດ​ຜົນ**

**ກ.ການ​ກຳນົດ​ຊື່**

​ ເປັນ​ລະດັບ​ການ​ວັດ​ຜົນ​ທີ່​ກໍານົດ​ສັນຍາ​ລັກ​ເພື່ອ​ເອີ້ນ​ຈຳ​ແນ​ກ ຫຼື ຈັດ​ປະ​ເພດ​ສິ່ງ​ຂອງ ​ເຊັ່ນ ຊື່​ ຄົນ ສັດ ​ເພດຊາຍ ຫຼື ​ເພດ​ຍິງ ​ເລກ​ທະບຽນ​ລົດ… ຊຶ່ງ​ບໍ່​ໄດ້​ມີ​ຄວາມ​ໝາຍ​ທາງ​ດ້ານ​ປະ​ລິ​ມານ.

**ຂ. ການຈັດ​ລໍາດັບ**

​ເປັນ​ລະດັບ​ການ​ວັດ​ຜົນ​ທີ່​ກໍານົດ​ປະລິມານ​ແຕກ​ຕ່າງ​ກັນ ​ແຕ່​ບໍ່​ສາມາດ​ກຳນົດ​ໄດ້​ວ່າ​ແຕກ​ຕ່າງ​ກັນ​ໜ້ອຍ​ຫຼາຍ​ປານ​ໃດ ​ເຊັ່ນ ການກວດ​ສິລະ​ປະພາ​ຍ​ໃນ​ໂຮງຮຽນ ​ເຮົາ​ບໍ່​ສາມາດ​ຈຳ​ແນ​ກ​ໄດ້​ວ່າ​ຄະນະ​ໄດ້​ທີ 1 ​ແລະ ທີ 2 ມີ​ຄວາມ​ແຕກ​ຕ່າງ​ກັນ​ໜ້ອຍ​ຫຼາຍ​ປານ​ໃດ.

**ຄ. ການຈັດ​ເປັນ​ຫວ່າງ**

​ເປັນ​ລະດັບ​ການ​ວັດ​ຜົນ​ທີ່​ກຳນົດ​ປະລິມານ​ແຕກ​ຕ່າງ​ກັນ ​ແລະ ຄວາມ​ແຕກ​ຕ່າງ​ລະຫວ່າງ​ຫົວໜ່ວຍ​ເທົ່າ​ກັນ ​ແຕ່​ຍັງ​ຂາດ​ຈຸດ​ເລີ່​ມຕົ້ນ​ທີ່​ແທ້​ຈິງ ( ບໍ່​ມີ 0 ​ແທ້ ) ​ແລະ ຄວາມ​ແຕກ​ຕ່າງ​ລະຫວ່າງ​ຫົວໜ່ວຍ​ກັບ​ຫົວໜ່ວຍ​ບໍ່​ເທົ່າ​ກັນ ​ເຊັ່ນ ອຸ​ນຫະພູມ 0 ອົງສາ C ບໍ່​ມີ​ຄວາມ​ໝາຍວ່າ​ບໍ່​ມີ​ຄວາມ​ຮ້ອນ​ເລີຍ ​ເພາະ​ຍັງ​ມີ​ຄວາມ​ຮ້ອນ​ຢູ່​ເຖິງ 273 ອົງສາ​ແກນ​ວິນ. ດັ່ງ​ນັ້ນ, 0 ນີ້​ເປັນ​ພຽງ 0 ສົມ​ມຸດ​ເທົ່າ​ນັ້ນ ​ແລະ ຖ້າ​ນາງ ກ ກວດກາ​ໄດ້​ຄະ​ແນນ 8ທ້າວ ຂ ​ໄດ້​ຄະ​ແນນ 4 ບໍ່​ໄດ້​ໝາຍ​ຄວາມ​ວ່າ ນາງ ກ ​ເກັ່ງ​ກວ່າ​ທ້າວ ຂ ສອງ​ເທົ່າ.

**ງ. ການຈັດ​ເປັນ​ອັດຕາ​ສ່ວນ**

​ເປັນ​ລະດັບ​ການ​ວັດ​ຜົນ​ທີ່​ກຳນົດ​ປະລິມານ​ແຕກ​ຕ່າງ​ກັນ​ຄວາມ​ແຕກ​ຕ່າງ​ລະຫວ່າງ​ຫົວໜ່ວຍ​ເທົ່າ​ກັນ ​ແລະ ມີ​ຈຸດ​ເລີ່​ມຕົ້ນ​ທີ່​ແທ້​ຈິງ ( ມີ 0 ​ແທ້ ) ​ເຊັ່ນ ຖ້າ​ທ້າວ ກ ສູງ 180 cm ນາງ ຂ ສູງ 90 cm ໝາຍ​ຄວາມ​ວ່າ ທ້າວ ກ ສູງ​ກວ່າ ນາງ ຂ ສອງ​ເທົ່າ ​ແລະ ຖ້າ​ນໍ້າ​ໝັກ 0 kg ໝາຍ​ຄວາມ​ວ່າ ບໍ່​ມີ​ນໍ້າໜັກ​ເລີຍ ດັ່ງ​ນັ້ນ 0 ນີ້ ​ເປັນ 0 ​ແທ້.

ລະດັບ​ທັງ 4 ຂັ້ນ​ນີ້ ມີ​ຄຸນ​ລັກສະນະ​ຕ່າງ​ກັນ ​ເຊິ່ງພໍ​ສະຫຼຸບ​ໄດ້​ດັ່ງ​ນີ້

|  |  |
| --- | --- |
| ລະດັບ​ຂອງ​ການ​ວັດ​ຜົນ | ຄຸນ​ລັກສະນະ |
| * ການ​ກຳນົດ​ຊື່ | ຄວາມ​ແຕກ​ຕ່າງກັນ |
| * ການຈັດ​ລຳດັບ | ຄວາມ​ແຕກ​ຕ່າງກັນ + ທິດ​ທາງ |
| * ການຈັດ​ເປັນ​ຫວ່າງ | ຄວາມ​ແຕກ​ຕ່າງກັນ + ທິດ​ທາງ + ຫວ່າງ​ເທົ່າ​ກັນ + 0 ສົມມຸດ |
| * ການຈັດ​ເປັນ​ອັດຕາ​ສ່ວນ | ຄວາມ​ແຕກ​ຕ່າງກັນ + ທິດ​ທາງ + ຫວ່າງ​ເທົ່າ​ກັນ + 0 ​ແທ້ |

**7.ຫຼັກການວັດຜົນການສຶກສາ**

ການວັດຜົນການສຶກສາຈະມີປະສິດທິພາບດີ ຫຼື ບໍ່ນັ້ນຂຶ້ນຢູ່ກັບຫຼັກການ ແລະ ວິທີການວັດຜົນການວັດຜົນ

ທີ່ດີຕ້ອງຍຶດຖືຫຼັກການດັ່ງນີ້:

**ກ. ຕ້ອງໃຫ້ຖືກກັບຈຸດປະສົງຂອງການຮຽນ-ການສອນ**

ການວັດຜົນການສຶກສາເປັນການທົດສອບເບິ່ງວ່າ ຜົນຂອງການສອນຂອງຄູນັ້ນເຮັດໃຫ້ນັກຮຽນມີຄວາມຮູ້ຕາມຈຸດປະສົງທີ່ວາງໄວ້ ຫຼື ບໍ ຖ້າການວັດຜົນການສຶກສາບໍ່ຖືກກັບຈຸດປະສົງຂອງການຮຽນການສອນແລ້ວກໍຈະຖືວ່າ ບໍ່ມີປະໂຫຍດຫຍັງໝົດ.

**ຂ. ພະຍາຍາມຊອກຫາເຄື່ອງມືວັດຜົນທີ່ດີ ແລະ ເໜາະສົມທີ່ສຸດ**

ການວັດຜົນການສຶກສາເປັນການວັດທາງອ້ອມ, ດັ່ງນັ້ນ ຄູຄວນຊອກຫາເຄື່ອງມືວັດຜົນທີ່ມີຄຸນະພາບດີທີ່ສຸດ ເພື່ອໃຫ້ໄດ້ຜົນທີ່ຖືກຕ້ອງ ແລະ ໜ້າເຊື່ອຖືໄດ້.

**ຄ**. **ພະຍາຍາມໃຫ້ມີຄວາມຜິດພາດໜ້ອຍທີ່ສຸດ**

ການວັດຜົນການສຶກສານັ້ນຈະເກີດມີຄວາມຜິດພາດຢູ່ສະເໜີ, ດັ່ງນັ້ນຄູຄວນລະມັດລະວັງເພື່ອໃຫ້ຄວາມຜິດພາດນັ້ນມີໜ້ອຍທີ່ສຸດ ຖ້າຈະໃຊ້ເຄື່ອງມືວັດຊະນິດໃດກໍຄວນລະມັດລະວັງເຖິງດ້ານຈຳກັດຂອງເຄື່ອງມືຊະນິດນັ້ນ ແລະ ຄວນເຮັດການວັດຜົນຫຼາຍຄັ້ງ.

**ງ. ຄວນຕີຄວາມໝາຍຂອງຜົນການວັດຜົນໃຫ້ຖືກຕ້ອງ.**

ເມື່ອໄດ້ຜົນການວັດອອກມາເປັນຄະແນນແລ້ວ ຄວນຕີຄວາມໝາຍຂອງຄະແນນນັ້ນໃຫ້ຖືກຕ້ອງເໜາະສົມ ແລະ ຍຸດຕິທຳ.

**ຈ. ຄວນໃຊ້ຜົນການວັດໃຫ້ເປັນປະໂຫຍດທີ່ສຸດ**

ການວັດຜົນບໍ່ແມ່ນພຽງແຕ່ຈະຮູ້ວ່ານັກຮຽນຄົນໃດ ໄດ້ຄາດໝາຍ ຫຼື ບໍ ນັກຮຽນຄົນໃດເກັ່ງ ຫຼື ອ່ອນ ແຕ່ສິ່ງທີ່ດີທີ່ສຸດຄື ຕ້ອງພະຍາຍາມຄົ້ນຄວ້າເຖິງວ່າ ນັກຮຽນແຕ່ລະຄົນມີຈຸດດີ ແລະ ຈຸດອ່ອນຢູ່ບ່ອນໃດ ແລະ ຈະຊອກຫາວິທີແກ້ໄຂແນວໃດ ເພື່ອໃຫ້ການສອນບັນລຸຕາມຈຸດປະສົງທີ່ວາງໄວ້. ການວັດຜົນ ແລະ ການປະເມີນຜົນ ການສຶກສາມີການພົວພັນຢ່າງສະໜິດແໜ້ນກັບການຮຽນ-ການສອນ ແລະ ບໍ່ສາມາດທີ່ຈະແຍກອອກຈາກກັນໄດ້.

ດັ່ງນັ້ນ ຄູອາຈານຂອງພວກເຮົາຄວນຈະຊອກຮູ້ຮໍ່າຮຽນ ເລືອກເອົາວິທີການວັດຜົນທີ່ດີ ແລະ ແທດເໜາະກັບສະພາບການຕົວຈິງຄວນວັດຜົນຢ່າງເນື່ອງນິດລຽນຕິດ ເພື່ອຈະໄດ້ຮູ້ວ່າການສອນຂອງຕົນມີຄວາມຂາດຕົກບົກຜ່ອງຢູ່ບ່ອນໃດ ນັກຮຽນບໍ່ເຂົ້າໃຈບ່ອນໃດ ແລະ ຈະຊອກຫາວິທີແກ້ໄຂແນວໃດ ເພື່ອໃຫ້ນັກຮຽນກາຍເປັນນັກຮຽນດີ ນັກຮຽນເກັ່ງ ແລະ ກາຍເປັນກຳລັງແຮງອັນມີຄຸນຄ່າຂອງປະເທດຊາດໃນອະນາຄົດ.

**ບົດ​ເຝິກ​ຫັດ​ທ້າຍ​ບົດ​ທີ 1**

1. ຂໍ້ຄວາມ​ຕໍ່​ໄປ​ນີ້​ເປັນ​ການ​ວັດ​ຜົນ ຫຼື ການ​ປະ​ເມີນ​ຜົນ ຖ້າ​ເປັນ​ການ​ວັດ​ຜົນ​ໃຫ້​ຂີດ​ອ້ອມ​ຕົວ ວ,

ຖ້າ​ເປັນ​ການ​ປະ​ເມີນ​ຜົນ​ໃຫ້​ຂີດ​ອ້ອມ​ຕົວ ປ

ວ.ປ 1.1 ບຸນ​ມາ​ມີ​ນໍ້າ​ໝັກ 45 ນີວຕີນ

ວ.ປ 1.2 ກະດານດຳ​ກວ້າງ 1,5 ​ແມັດ, ຍາວ 2,5 ​ແມັດ

ວ.ປ 1.3 ກະດານດຳ​ກວ້າງ 1,2 ​ແມັດ, ຍາວ 2,4 ​ແມັດ

ວ.ປ 1.4 ສົມ​ສີ​ຮຽນ​ວິຊາ​ຄະນິດສາດ​ອ່ອນ​ຫຼາຍ

ວ.ປ 1.5 ນາງ ສາລິກາ ມີ​ຜົນ​ການ​ຮຽນ​ດີກ​ວ່າ ນາງ ​ແກ້ວຕາ

ວ.ປ 1.6 ນາງ ວັນນີ​ສອບ​ເສັງ​ວິຊາ​ຄະນິດສາດ​ໄດ້ 8້0 ຄະ​ແນນ

ວ.ປ 1.7 ປຶ້ມ​ອ່ານ​ເຫຼັ້ມ​ນີ້​ມີ​ຮູບ​ເຫຼັ້ມ​ງາມ

ວ.ປ 1.8 ວັດທະນາ​ສອບ​ໄດ້​ຄະ​ແນນ​ສູງ​ສຸດ​ເປັນອັນ​ດັບ​ທີ 1

ວ.ປ 1.9 ດວງ​ມະນີ​ສອບ​ວິຊາ​ພາສາ​ອັງກິດ​ໄດ້ 75%

ວ.ປ 1.10 ການ​ວິນິດ​ໄສ​ພຶດຕິ​ກຳ​ຂອງ​ຜູ້​ຮຽນ​ໂດຍ​ປຽບທຽບກັບ​ເກນ

ວ.ປ 1.11 ນາງ ບົວ​ໄຂ ​ໄດ້​ລະດັບ​ຄະ​ແນນ 2 ວິຊາ​ພາສາ​ລາວ

ວ.ປ 1.12 ລົດຍົນ​ຄັນ​ນີ້​ມີ​ຄວາມ​ໄວ​ສູງ​ສຸດ 200 ກິ​ໂລ​ແມັດ​ຕໍ່​ຊົ່ວ​ໂມງ

ວ.ປ 1.13 ທ້າວ ຈັນ​ທີ ສອບ​ວິຊາ​ປະ​ເມີນ​ຜົນ​ໄດ້​ເກດ A

ວ.ປ 1.14 ນາງ ນິດ​ສອນ ມີ​ນໍ້າໜັກ 50 ກິ​ໂລກະ​ກຼາມ

ວ.ປ 1.15 ປຶ້ມ​ຫົວ​ນີ້​ມີໜ້າ​ປົກ​ງາມ​ດີ

ວ.ປ 1.16 ທ້າວ ສຸດ​ຕາ ​ເສັງ​ຕົກ​ວິຊາ​ໂລກ​ອ້ອມ​ຕົວ

2. ຈົ່ງ​ບອກ​ຄວາມ​ແຕກ​ຕ່າງ​ລະຫວ່າງ​ການການ​ວັດ ​ແລະ ການ​ປະ​ເມີນ​ຜົນ​?

3. ຈຸດປະສົງ​ຂອງ​ການ​ວັດ​ຜົນ ​ແລະ ປະ​ເມີນ​ຜົນ​ຜົນ​ການ​ສຶກສາມີ​ຫຍັງ​ແດ່ ?

4. ການ​ວັດ​ຜົນ​ການ​ສຶກສາ​ເປັນ​ການ​ວັດ​ຜົນ​ໂດຍ​ທາງ​ອ້ອມ​ມີ​ຄວາມ​ໝາຍ​ແນວ​ໃດ ?

5. ຈົ່ງ​ພິຈາລະນາ​ຂໍ້ຄວາມ​ໃນ​ຂໍ້ 5.1 ຫາ 5.10 ວ່າ​ກົງ​ກັບ​ຈຸດ​ມຸ້ງ​ໝາຍ​ຂອງ​ການ​ວັດ​ຜົນ​ໃນ​ຂໍ້​ໃດ​ຈາກ ຂໍ້ ກ ຫາ​ຂໍ້ ສ

ກ. ​ເພື່ອ​ຈັດ​ອັນ​ດັບ​ທີ

ຂ. ​ເພື່ອ​ພັດທະນາ​ການ​ຮຽນ-ການ​ສອນ

ຄ. ​ເພື່ອ​ວິນິດ​ໄສ

ງ. ​ເພື່ອ​ປຽບທຽບ​ພັດທະນາ​ການ

ຈ. ​ເພື່ອ​ພະຍາກອນ

ສ. ​ເພື່ອ​ປະ​ເມີນ​ຜົນ

5.1 ທ້າວສຸບັນ​ຮຽນ​ເ​ກັ່ງ​ວິຊາ​ຄະນິດສາດຄວນ​ຈະ​ໄປ​ຮຽນ​ວິ​ສາວະ​ກອນ

5.2 ​ໂຮງຮຽນ​ຈັດການ​ຮຽນ-ການ​ສອນ​ໄດ້​ມາດຕະຖານ ຜົນ​ການ​ຮຽນ​ສູງ​ເກີນ​ຄາດໝາຍ

5.3 ທ້າວສົມ​ສັກ​ຮຽນ​ເກັ່ງ​ວິຊາ​ພາສາ​ລາວ​ຫຼາຍ​ກວ່າ​ວິ​ຊາ​ຄະນິດສາດ

5.4 ນາງ​ຈັນທະ​ໝອມ​ເຮັດ​ເລກ​ຜິດ​ຫຼາຍ​ຂໍ້​ໂດຍ​ສະ​ເພາະ​ແມ່ນ​ເລກ​ໂຈດ

5.5 ຢາກ​ຮູ້​ວ່າ​ໃຜ​ຈະ​ເປັນອັນ​ດັບ​ສຸດ​ທ້າຍ​ຂອງ​ຫ້ອງ​ນີ້

5.6 ​ເມື່ອ​ວັດ​ຜົນ​ແລ້ວ​ຄູ​ເຫັນ​ໄດ້​ຂໍ້​ບົກ​ຜ່ອງ​ຂອງ​ນັກຮຽນ​ແລ້ວ​ຫາ​ວິທີ​ປັບປຸງ​ການ​ຮຽນ​-ການ​

ສອນ

5.7 ​ຄູ​ເຮັດ​ການ​ວັດ​ຜົນ​ແລ້ວ​ນຳ​ເອົາ​ຄະ​ແນນ​ມາ​ຈັດ​ລຽງ​ລຳດັບ

5.8 ຫຼັງ​ຈາກ​ສອບ​ເສັງ​ແລ້ວ​ຄູ​ສາມາດ​ບອກ​ນັກຮຽນ​ວ່າ​ຄົນ​ໃດ​ຄວນ​ໄປ​ຮຽນ​ຕໍ່​ວິຊາ​ໃດ​ຈຶ່ງ​ຈະ​

ສຳ​ເລັດ

5.9 ​ຄູ​ຈັດການ​ສອບ​ເສັງ​ດ້ວຍ​ບົດ​ສອບ​ເສັງ​ສະບັບ​ເດີມ 2 ຄັ້ງ ກ່ອນ​ສອນ ​ແລະ ຫຼັງ​ສອນ

5.10 ​ເພາະ​ບົກ​ຜ່ອງ​ດ້ານ​ການ​ປະ​ເມີນ​ຜົນ ຈິ່ງ​ຕອບ​ຂໍ້​ນີ້​ບໍ່​ໄດ້

**ບົດທີ 2**

**ເຄື່ອງມືສຳລັບການວັດຜົນການສຶກສາ**

ເຄື່ອງມືທີ່ໃຊ້ໃນການວັດຜົນ ການສຶກສາໃນປັດຈຸບັນມີຫຼາຍວິທີ ແຕ່ລະວິທີສາມາດນຳໄປໃຊ້ວັດສະເພາະ ດັ່່ງນັ້ນ ຜູ້ໃຊ້ຄວນເລືອກໃຊ້ທີ່ເໝາະສົມກັບໂອກາດ ແລະ ສະຖານະການ, ເຄື່ອງມືວັດທີ່ເວົ້າເຖິງມີດັ່ງນີ້:

ແບບສັງເກດ ( Observation )

ແບບສຳພາດ ( Interview )

ແບບສອບຖາມ ( Questionnaire )

ການໃຫ້ປະຕິບັດຕົວຈິງ ( Performance Test )

ການຈັດອັນດັບຄຸນະພາບ ( Rating )

ແບບສັງຄົມມິຕິ ( Sociometry )

ການສຶກສາເປັນແຕ່ລະກໍລະນີ ( Case study )

ແບບທົດສອບ ( Test )

ການໃຫ້ສ້າງຈິນຕະນາການ ( Projective technique )

**1.ແບບສັງເກດ ( Observation )**

ແບບສັງເກດຄືການພິຈາລະນາປະກົດການຕ່າງໆທີ່ເກີດຂຶ້ນເພື່ອຄົ້ນຫາຄວາມຈິງບາງຢ່າງໂດຍອາໄສປະສາດສຳພັດຂອງຜູ້ສັງເກດໂດຍກົງ. ການສັງເກດໄດ້ແບ່ງອອກເປັນ 2 ແບບດັັ່ງນີ້.

**ກ. ແບບສັງເກດໂດຍຜູ້ສັງເກດເຂົ້າຮ່ວມໃນກິດຈະກຳ**

ແມ່ນການສັງເກດໂດຍຜູ້ສັງເກດເຂົ້າຮ່ວມໃນກິດຈະກໍານັ້ນໂດຍກົງກັບຜູ້ຖືກສັງເກດອາດເຮັດກິດຈະກຳຮ່ວມກັນ ຫຼື ອາດເຂົ້າຮ່ວມໃນຖານະທີ່ເປັນສະມາຊິກຄົນໜຶ່ງຂອງການເຮັດກິດຈະກຳນັ້ນ.

**ຂ. ແບບສັງເກດໂດຍຜູ້ສັງເກດບໍ່ໄດ້ເຂົ້າຮ່ວມໃນກິດຈະກຳ**

ແມ່ນການສັງເກດໂດຍຜູ້ສັງເກດຢູ່ພາຍນອກຂອງຜູ່ຖືກສັງເກດຄື: ສັງເກດໃນຖານະທີ່ເປັນບຸກຄົນພາຍນອກບໍ່ໄດ້ເຂົ້າຮ່ວມເຮັດກິດຈະກຳກັບຜູ້ສັງເກດ ການສັງເກດໃນຮູບແບບນີ້ແບ່ງອອກເປັນ 2 ຢ່າງຄື:

* **ແບບສັງເກດທີ່ມີຮູບແບບແນ່ນອນ**

ຄືການສັງເກດທີ່ຜູ້ສັງເກດໄດ້ກໍານົດເລື່ອງທີ່ຈະສັງເກດສະເພາະໄວ້ແລ້ວ ໂດຍຄາດວ່າພຶດຕິກຳທີ່ຈະສັງເກນັ້ນຈະເກີດຂຶ້ນໃນໄລຍະເວລາທີ່ຈະສັງເກດ ເຊັ່ນ ການສັງເກດຄວາມປະພຶດ ສັງເກດພຶດຕິກຳການຮຽນຂອງນັກຮຽນ ການສັງເກດແບບນີ້ຜູ້ສັງເກດຄວນຈະເຮັດໃຫ້ຜູ້ຖືກສັງເກດບໍ່ຮູ້ສຶກຕົວວ່າຖືກສັງເກດ ຈຶ່ງຈະໄດ້ຂໍ້ມູນທີ່ຖືກຕ້ອງຊັດເຈນໄດ້.

* **ແບບສັງເກດທີ່ບໍ່ມີຮູບແບບແນ່ນອນ**

ແມ່ນການສັງເກດທີ່ຜູ້ສັງເກດບໍ່ໄດ້ເຈາະຈົງສະເພາະສິ່ງທີ່ຈະສັງເກດພຽງຢ່າງດຽວຕ້ອງສັງເກດເບິ່ງເລື່ອງຕ່າງໆທີ່ກ່ຽວຂ້ອງອີກຕື່ມ ການສັງເກດແບບນີ້ມັກໃຊ້ກັບການສັງເກດເລື່ອງໃໝ່.

**ຄ. ຫຼັກການໃນການສັງເກດ**

- ຕ້ອງຕັ້ງຈຸດປະສົງຂອງການສັງເກດໃຫ້ແນ່ນອນວ່າ ຈະສັງເກດພຶດຕິກໍາໃດ.

- ຕ້ອງສັງເກດດ້ວຍຄວາມລະມັດລະວັງ ແລະ ພິຈາລະນາໃຫ້ຖີ່ຖ້ວນທັງດ້ານດີ ແລະ ດ້ານອ່ອນ ພ້ອມກັນນັ້ນກໍຕ້ອງມີຄວາມຍຸຕິທຳທີ່ສຸດ.

* ໃນເວລາສັງເກດບໍ່ຄວນໃຫ້ຜູ້ຖືກສັງເກດຮູ້ວ່າເຮົາກຳລັງສັງເກດເຂົາຢູ່.
* ບັນທຶກຜົນຂອງການສັງເກດທັນທີ ແລະ ເປັນລະບົບ.
* ບັນທຶກສະເພາະແຕ່ສິ່ງທີ່ສັງເກດເຫັນເທົ່ານັ້ນບໍ່ຄວນຮີບຮ້ອນຕີຄວາມໝາຍໃນເວລາສັງເກດ ແລະ ບໍ່ຄວນບັນທຶກຄວາມຮູ້ສຶກສ່ວນຕົວ.
* ໄລຍະເວລາໃນການສັງເກດຄວນໃຫ້ຕໍ່ເນື່ອງກັນ ແລະ ຕ້ອງສັງເກດຫຼາຍໆຄັ້ງ ແລະ ຫຼາຍໆສະຖານະການ
* ການສັງເກດຄວນໃຊ້ຜູ້ສັງເກດຫຼາຍຄົນ.

**ງ. ເຄື່ອງມືໃນການສັງເກດ**

ແບບສັງເກດພຶດຕິກໍາຂອງປະຕິບັດວຽກຂອງນັກຮຽນ

ແບບສັງເກດທັກສະປະຕິບັດຂອງນັກຮຽນ

ວິຊາ......................ເລື່ອງ...............................ຊັ້ນຮຽນ.......................

ແຜນການສອນ......................ຄັ້ງທີ..........ວັນທີ................ເດືອນ...............ປີ.............

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| ລ/ດ | ຊື່ແລະນາມສະກຸນ | ພຶດຕິກຳທີ່ສັງເກດ | | | | | | | | | | |
| ການວາງແຜນແຜນເຮັດວຽກ | ການຈັດລະດັບຂັ້ນຕອນ | ການເຮັດວຽກຕາມຂັ້ນຕອນ | ການເຮັດວຽກເປັນກຸ່ມ | ເຮັດວຽກໄດ້ຄ່ອງແຄ້ວ  ເຮັດວຽກໄດ້ຢ່າງຄ່ອງແຄ້ວ | ຄວາມຕັ້ງໃຈເຮັດວຽກ | ການໃຫ້ຄວາມຮ່ວມມື | ຄວາມຄິດສ້າງສັນ | ຄວາມເປັນລະບຽບ | ເຮັດວຽກສຳເລັດທັນເວລາ | ຄະແນນລວມ |
|  |  | 2 | 2 | 2 | 2 | 2 | 2 | 2 | 2 | 2 | 2 | 20 |
|  |  |  |  |  |  |  |  |  |  |  |  |  |

ເກນການໃຫ້ຄະແນນ

ປະຕິບັດໄດ້ດີ ໃຫ້ 2 ຄະແນນ

ປະຕິບັດໄດ້ ໃຫ້ 1 ຄະແນນ

ປະຕິບັດບໍ່ໄດ້ ໃຫ້ 0 ຄະແນນ

ເກນການແປຄວາມໝາຍ

ຄະແນນ ຄວາມໝາຍ

ຄະແນນລວມ 15-20 ຄະແນນ ນັກຮຽນປະຕິບັດໄດ້ດີ

ຄະແນນລວມ 10-15 ຄະແນນ ນັກຮຽນປະຕິບັດໄດ້

ຄະແນນລວມ 0-9 ຄະແນນ ນັກຮຽນປະຕິບັດບໍ່ໄດ້

**ຈ. ດ້ານດີ ແລະ ດ້ານຈຳກັດ**

**ດ້ານດີ**

* ຊ່ວຍໃຫ້ໄດ້ຂໍ້ມູນທີ່ບໍ່ສາມາດລວບລວມໂດຍການໃຊ້ເຄື່ອງມື ຫຼື ເທັກນິກຢ່າງອື່ນ.
* ຊ່ວຍໃຫ້ໄດ້ຂໍ້ມູນໃນສະຖານະການຕ່າງໆຢ່າງແທ້ຈິງ
* ສາມາດບັນທຶກຄວາມຈິງໃນລະຫວ່າງທີ່ເກີດເຫດການນັ້ນໆ
* ການສັງເກດເປັນວິທີທີ່ເຮັດໄດ້ງ່າຍ ລະດວກ ແລະ ບໍລິ້ນເປືອງ
* ຊ່ວຍຜູ້ໃຫ້ສັງເກດ ມີເທັກນິກໃນການສັງເກດດີຂຶ້ນ
* ມີຄວາມລະບາຍໃຈທັງສອງຝ່າຍເນື່ອງຈາກຜູ້ຖືກສັງເກດບໍ່ຮູ້ສຶກວ່າຕົນເອງຖືກສັງເກດ

**ດ້ານຈຳກັດ**

* ສິ້ນເປືອງເວລາໃນການສັງເກດ
* ຖ້າຜູ້ສັງເກດມີເວລາໜ້ອຍອາດເຮັດໃຫ້ໄດ້ຂໍ້ມູນບໍ່ຄົບຖ້ວນ
* ການສັງເກດບາງຄັ້ງບໍ່ມີຄວາມສະດວກ ຖ້າຫາກສັງເກດເລື່ອງສ່ວນຕົວຂອງບຸກຄົນ
* ການສັງເກດບາງເຫດການເຮັດບໍ່ໄດ້ ຖ້າຫາກວ່າເຫດການນັ້ນບໍ່ເກີດຂຶ້ນໃນຊ່ວງເວລາທີ່ດຳເນີນການສັງເກດ

ການໃຫ້ສ້າງຈິນຕະນາການ ( Projective Technique )

**2.ແບບສຳພາດ ( Interview** )

ແບບສໍາພາດເປັນການສົນທະນາຢ່າງມີຈຸດໝາຍລະຫວ່າງຜູ້ສຳພາດ ແລະ ຜູ້ຖືກສຳພາດຕາມວັດຖຸປະສົງທີ່ຜູ້ສຳພາດກຳນົດໄວ້.

ແບບສໍາພາດເປັນລວບລວມຂໍ້ມູນທີ່ນິຍົມໃຊ້ກັນຢ່າງກວ້າງຂວາງວິທີໜຶ່ງນອກຈາກ ການສັງເກດ ແລະ ການໃຊ້ແບບສອບຖາມ ການສຳພາດເປັນການສອບຖາມ ຫຼື ຊັກຖາມ ລະຫວ່າງບຸກຄົນໃນລັກສະນະຕົວຕໍ່ຕົວ ຫຼື ຜູ້ສຳພາດ 1 ຄົນ ກັບຜູ້ຖືກສຳພາດຫຼາຍຄົນ.

ການສໍາພາດດີກວ່າການສັງເກດທີ່ການສໍາພາດຕ້ອງໃຊ້ທັງຕາ, ຫູ ແລະ ປາກ ສ່ວນການສັງເກດໃຊ້ສະເພາະຕາ ແລະ ຫູ ເທົ່ານັ້ນ.

**ກ. ປະເພດຂອງການສຳພາດ**

**1. ການສຳພາດແບບບໍ່ມີໂຄງສ້າງ:** ໃຊ້ຄຳຖາມແບບເປີດເພື່ອໃຫ້ຜູ້ຖືກສໍາພາດຕອບໄດ້ຢ່າງອິດສະຫຼະ

ຕົວຢ່າງ

|  |
| --- |
| ຊື່ໂຮງຮຽນ..........................................  ຊື່ນັກຮຽນ........................................... |
| 1. ຊື່ຜູ້ໃຫ້ສໍາພາດ................................. 2. ນັກຮຽນເລືອກເຂົ້າມາສຶກສາທີ່ໂຮງຮຽນນີ້ເພາະສາເຫດໃດ   .......................................................................................................................  ....................................................................................................................... |

**2.ການສຳພາດແບບມີໂຄງສ້າງ :** ໃຊ້ຄຳຖາມທີ່ກຽມໄວ້ຕາມລຳດັບ ເປັນຄຳຖາມແບບມີຄຳຕອບຕາຍຕົວ

ຕົວຢ່າງ

|  |
| --- |
| ຊື່ນັກຮຽນ................................................................ |
| ຄຳຊີ້ແຈງ: ໃຫ້ຜູ້ສຳພາດບັນທຶກຄຳຕອບໂດຍການຂຽນເລກ 1-6 ລົງໃນໜ້າຂໍ້ຄວາມທີ່ກົງກັບຄວາມເປັນຈິງ   1. ນັກຮຽນມັກວິຊາໃດຫຼາຍທີ່ສຸດ ( ໃຫ້ລຽງລຳດັບຈາກຫຼາຍສຸດໄປຫານ້ອຍສຸດ)   o ຄະນິດສາດ o ພາສາອັງກິດ  o ວິທະຍາສາດທຳມະຊາດ o ວິທະຍາສາດສັງຄົມ  o ພາສາລາວ-ວັນຄະດີ o ຄອມເພີເຕີ |

**ຂ. ໂຄງຮ່າງຂອງແບບສຳພາດ**

ແບບສຳພາດປະກອບດ້ວຍ 3 ພາກສ່ວນທີ່ສຳຄັນດັ່ງນີ້:

1. ພາກສ່ວນທີ່ໃຊ້ສຳຫຼັບບັນທຶກຂໍ້ມູນກ່ຽວກັບການສຳພາດ ເຊັ່ນ ຊື່ໂຄງການ ວັນ ເດືອນ ປີ ສຳພາດ ຊື່ຜູ້ສຳພາດ ແລະ ລັກສະນະບາງຢ່າງຂອງກຸ່ມທີ່ຖືກສຳພາດ ເຊັ່ນ ສະພາບຄອບຄົວ ບ້ານ ເມືອງ ແຂວງ...
2. ລາຍລະອຽດສ່ວນຕົວຂອງຜູ້ຖືກສຳພາດ ເຊັ່ນ ເພດ ອາຍຸ ຈຳນວນລູກ ຈໍານວນຄົນໃນຄອບຄົວ ສາສະໜາ ອາຊີບ...
3. ລາຍລະອຽດກ່ຽວກັບການສຳພາດຄືຄຳຖາມ ແລະ ຄຳຕອບທີ່ກົງກັບຈຸດປະສົງຂອງການສຳພາດ.

**ຄ. ຫຼັກການທົ່ວໄປຂອງການສຳພາດ**

**1. ການກະກຽມກ່ອນການສຳພາດ**

- ຜູ້ສໍາພາດຕ້ອງເຂົ້າໃຈລະອຽດໃນເລື່ອງທີ່ຈະສໍາພາດ ເຊັ່ນ ຈຸດປະສົງ, ຄຳຖາມ, ຄຳຕອບ ປະເພດຕ່າງໆທີ່ກໍາ ນົດໄວ້ລ່ວງໜ້າໃນແບບສຳພາດ

* ກ່ອນຈະສໍາພາດຜູ້ສໍາພາດຕ້ອງແນະນໍາຕົວເອງ ແລະ ສະເໜີຈຸດປະສົງຂອງການສຳພາດ ໃຫ້ຜູ້ຖືກສຳພາດພ້ອມທັງໂອ້ລົມກັບເຂົາເຈົ້າເພື່ອສ້າງຄວາມເຂົ້າໃຈເຊິ່ງກັນ ແລະ ກັນ

**2.ເວລາດຳເນີນການສຳພາດ**

**-** ຜູ້ສຳພາດຕ້ອງສ້າງບັນຍາກາດອັນດີ ແລະ ສ້າງຄວາມເປັນກັນເອງກັບຜູ້ຖືກສໍາພາດ.

- ສໍາພາດແບບຕົວຕໍ່ຕົວເພື່ອເຮັດໃຫ້ເຂົາເຈົ້າມີຄວາມກ້າຫານຕອບຄໍາຖາມດ້ວຍຄວາມຈິງໃຈ

- ຜູ້ສໍາພາດຕ້ອງສັງເກດໃຫ້ຖີ່ຖ້ວນວ່າ ເວລາທີ່ຈະເຂົ້າສຳພາດນັ້ນເໜາະສົມ ຫຼື ບໍ່.

- ບໍ່ຄວນເລັ່ງລັດເອົາຄຳຕອບຈາກເຂົາເຈົ້າຄວນໃຫ້ເວລາແກ່ເຂົາເຈົ້າຢ່າງອິດສະລະຄວນຫຼີກເວັ້ນຄໍາ

ຖາມທີ່ເປັນ ການແນະນຳຄໍາຕອບ.

* ຄວນຫຼີກເວັ້ນຄຳຖາມທີ່ຜູ້ຖືກສຳພາດບໍ່ກ້າຕອບ ຫຼື ລັ່ງເລໃຈໃນການຕອບ ເຊັ່ນ ເລື່ອງ ສ່ວນຕົວ ເລື່ອງທີ່ສັງຄົມລັງກຽດ ເລື່ອງທີ່ເຂົາຈະເສຍຜົນປະໂຫຍດ...
* ຄວນຫຼີກເວັ້ນການວິພາກວິຈານ ຫຼື ສັ່ງສອນຜູ້ຖືກສຳພາດໃນເມື່ອຄຳຕອບຂອງເຂົາເຈົ້າຂັດກັບສິ່ງທີ່ສັງຄົມຍອມຮັບ.
* ໃນເມື່ອຜູ້ຖືກສຳພາດຕອບຄຳຖາມບໍ່ຊັດເຈນ ຫຼື ບໍ່ເພິ່ງພໍໃຈ ກໍຄວນຖາມຄືນໃໝ່ດ້ວຍວິທີການອັນແນບນຽນກວ່າເກົ່າ.
* ເມື່ອສຳພາດແລ້ວກໍຕ້ອງລະແດງຄວາມຂອບໃຈນຳເຂົາເຈົ້າ.

**3.ການບັນທຶກຄຳຕອບໃນແບບສຳພາດ**

**-** ຄວນບັນທຶກຄໍາຕອບທັນທີຫຼັງຈາກສໍາພາດແລ້ວ ເພື່ອບໍ່ໃຫ້ລົງລືມ

- ຄວນບັນທຶກສະເພາະເນື້ອໃນທີ່ສໍາພາດເທົ່ານັ້ນ ບໍ່ຄວນບັນທຶກຄວາມຄິດຄວາມເຫັນຂອງຜູ້ສໍາພາດອາດຈະເກີດຄວາມຜິດພາດໄດ້

* ໃນການສຳພາດຖ້າບໍ່ໄດ້ຄຳຕອບໃນຂໍ້ໃດຄວນບັນທຶກເຫດຜົນໄວ້ພ້ອມ.

**ໝາຍເຫດ**

ການສຳພາດ ແລະ ການໃຊ້ແບບສອບຖາມມີລັກສະນະຄ້າຍຄືກັນໄດ້ຂໍ້ມູນຄືກັນ ແຕ່ໂອກາດ ແລະ ສະຖານະການທີ່ຈະໃຊ້ຕ່າງກັນ. ດັ່ງນັ້ນ, ກ່ອນຈະເລືອກໃຊ້ການສຳພາດ ຫຼື ແບບສອບຖາມນັ້ນຄວນພິຈາລະນາໃຫ້ລະອຽດ.

**ງ. ດ້ານດີ ແລະ ດ້ານຈຳກັດ**

**ດ້ານດີ**

* ສາມາດເກັບຂໍ້ມູນໄດ້ຈາກທຸກຄົນທີ່ເຂົ້າໃຈພາສາກັນ
* ສາມາດປ່ຽນຄຳຖາມໃຫ້ຊັດເຈນ ໃນກໍລະນີທີ່ຜູ້ຖືກສຳພາດບໍ່ເຂົ້າໃຈຄຳຖາມ
* ໄດ້ຂໍ້ມູນຈິງຈາກບຸກຄົນທີ່ຕ້ອງການ

**ດ້ານຈຳກັດ**

* ການເກັບຂໍ້ມູນບາງຄັ້ງຕ້ອງເດີນທາງໄກ ເສຍເວລາ ແລະ ຄ່າໃຊ້ຈ່າຍ
* ບາງຄັ້ງໄດ້ຂໍ້ມູນທີ່ບໍ່ເປັນຄວາມຈິງເນື່ອງຈາກວ່າຜູ້ຕອບບໍ່ຈິງໃຈໃນການຕອບເກີດຄວາມຢ້ານກົວ ຫຼື ອາຍ.
* ຂໍ້ມູນທີ່ໄດ້ຂຶ້ນຢູ່ກັບຄວາມສາມາດຂອງຜູ້ສຳພາດ ເຊິ່ງແຕ່ລະຄົນບໍ່ຄືກັນ.

**3.ແບບສອບຖາມ ( Questionnaire )**

ແບບສອບຖາມໝາຍເຖິງຊຸດຂອງຄຳຖາມກ່ຽວກັບເລື່ອງໃດເລື່ອງໜຶ່ງ ເພື່ອໃຊ້ໃນການເກັບກຳລວບລວມ

ຂໍ້ມູນຈາກກຸ່ມຕົວຢ່າງທີ່ຕ້ອງການສຶກສາ ເຊັ່ນ ຄວາມຄິດເຫັນ ບຸກຄຄະລິກພາບ ແລະ ຄວາມສົນໃຈຕ່າງໆ.

**ແບບສອບຖາມແບ່ງອອກເປັນ 2 ປະເພດຄື**

**ກ. ແບບສອບຖາມແບບປາຍເປີດ ( Open-end )**

ເປັນແບບສອບຖາມທີ່ປະກອບດ້ວຍຄຳຖາມທີ່ບໍ່ໄດ້ກຳນົດຄຳຕອບໃຫ້ເລືອກແຕ່ເປີດໂອກາດໃຫ້ຜູ້ຖືກຖາມນັ້ນຕອບ ໂດຍໃຊ້ຄຳເວົ້າຂອງຕົນເອງ.

**ຕົວຢ່າງ**

ເປັນຫຍັງເຈົ້າຈຶ່ງເລືອກຮຽນໃນວິທະຍາໄລຄູແຫ່ງນີ້ ? ...........................................................

ເຫດຜົນໃນການເລືອກຮຽນຄະນິດສາດ-ວິທະຍາສາດ

ເພາະ...........................................

ຂ້າພະເຈົ້າຄິດວ່າ ການຈັດການຮຽນ-ການສອນວິຊາພາສາອັງກິດຄວນປັບປຸງ

1.......................................................................................

2......................................................................................

3.......................................................................................

ຄໍາຖາມແບບປາຍເປີດນີ້ ໃຊ້ເວລາໃນການຕອບຫຼາຍ ແລະ ວິເຄາະຂໍ້ມູນຍາກ.

**ຂ.ແບບສອບຖາມປາຍປິດ ( Close-end )**

ເປັນແບບສອບຖາມທີ່ກຳນົດຄໍາຕອບໄວ້ໃຫ້ເລືອກ ຜູ້ຕອບຕ້ອງເລືອກຕອບຈາກຄໍາຕອບທີ່ມີໄວ້ໃຫ້ເລືອກເທົ່ານັ້ນ ຈະຕອບຢ່າງເສລີບໍ່ໄດ້.

**ຕົວຢ່າງ**

ຖ້າທ່ານມີໂອກາດສອບເຂົ້າຮຽນໃນວິທະຍາໄລຄູສາລະວັນໄດ້ ທ່ານຈະຮຽນສາຍໃດ ຈົ່ງໃສ່ອັນດັບທີ 1 ໃນໜ້າຊື່ສາຍທ່ານຢາກຮຽນຫຼາຍທີ່ສຸດ ອັນດັບທີ 2 ໃນໜ້າຊື່ສາຍທີ່ທ່ານຢາກຮຽນລອງລົງມາຕາມລຳດັບ ຈົນເຖິງຢາກຮຽນນ້ອຍສຸດ

* ສາຍຄະນິດສາດ
* ສາຍວິທະຍາສາດທຳມະຊາດ
* ສາຍພາສາອັງກິດ
* ສາຍພາສາຫວຽດ
* ວິທະຍາສາດສັງຄົມ
* ພາສາລາວ-ວັນນະຄະດີ

**ຄ.ໂຄງສ້າງຂອງແບບສອບຖາມ**

ແບບສອບຖາມປະກອບດ້ວຍ 3 ພາກສ່ວນດັ່ງນີ້:

* ຄຳຊີ້ແຈງໃນການຕອບແບບສອບຖາມຄວນກຳນົດຈຸດປະສົງ ແລະ ຄວາມສຳຄັນຂອງການຕອບແບບສອບຖາມ ຈາກນັ້ນກໍອະທິບາຍລັກສະນະຂອງແບບສອບຖາມ ວິທີການຕອບພ້ອມຍົກຕົວຢ່າງມາປະກອບ ຜົນປະໂຫຍດທີ່ຈະໄດ້ຮັບມີຄຳຢັ້ງຢືນ ເພື່ອບໍ່ໃຫ້ຜູ້ຕອບເກີດຄວາມກັງວົນໃຈໃນການຕອບ ແລະ ບໍ່ໃຫ້ຜູ້ຕອບມີບັນຫາຕາມພາຍຫຼັງສຸດທ້າຍກໍຕ້ອງສະແດງຄວາມຂອບໃຈລ່ວງໜ້ານໍາຜູ້ຕອບ.
* ຂໍ້ມູນສ່ວນຕົວຂອງຜູ້ຕອບ ເຊັ່ນ ອາຍຸ, ເພດ​, ລະດັບການສຶກສາອາຊີບ...
* ຄຳຖາມທີ່ກ່ຽວຂ້ອງກັບຈຸດປະສົງທີ່ຕ້ອງການວັດຜົນ.

**ງ. ຫຼັກການສ້າງແບບສອບຖາມ**

1. ສ້າງຄຳຖາມໃຫ້ກົງກັບຈຸດປະສົງທີ່ຕັ້ງໄວ້ ບໍ່ຄວນຖາມນອກຈາກຈຸດປະສົງທີ່ຕັ້ງໄວ້.

2. ສ້າງຄຳຖາມໃຫ້ກວດເອົາທຸກເນື້ອໃນທີ່ຕ້ອງການວັດຜົນຄວນແຍກເນື້ອໃນອອກເປັນຂໍ້ຍ່ອຍ ແລ້ວສ້າງຄໍາຖາມໄດ້

ຕາມຂໍ້ຍ່ອຍນັ້ນ.

3.ຄວນຈັດລຽງຄຳຖາມທີ່ມີການພົວພັນ ແລະ ຕໍ່ເນື່ອງກັນ.

4.ຄຳຖາມທີ່ດີຄວນມີລັກສະນະດັ່ງນີ້:

- ຄວນໃຊ້ປະໂຫຍກສັ້ນໆ ກະທັດຮັດ ແຕ່ຕ້ອງກົງກັບສິ່ງທີ່ຕ້ອງການວັດຜົນ.

- ຄວນໃຊ້ປະໂຫຍກທີ່ຊັດເຈນ ແລະ ເຂົ້າໃຈງ່າຍຫຼີກເວັ້ນປະໂຫຍກປະຕິເສດຄໍາວ່າເລື້ອຍໆສະເໜີ.

- ບໍ່ຄວນໃຊ້ຄໍາຖາມທີ່ແນະນໍາຄຳຕອບ

- ບໍ່ຄວນຖາມສິ່ງທີ່ເປັນຄວາມລັບ ຫຼື ເປັນເລື່ອງສ່ວນຕົວຈົນເກີນໄປ

- ບໍ່ຄວນຖາມສິ່ງທີ່ຮູ້ແລ້ວ ຫຼື ສິ່ງທີ່ສາມາດວັດໄດ້ດ້ວຍວິທີອື່ນ.

- ຄໍາຖາມຕ້ອງເໜາະສົມກັບລະດັບຂອງຜູ້ຕອບ

- ຄໍາຖາມແຕ່ລະຂໍ້ຄວນຖາມບັນຫາດຽວເທົ່ານັ້ນ

- ຄວນມີຫຼາຍຕົວເລືອກໃນຄໍາຕອບຂອງແຕ່ລະຂໍ້

- ຄໍາຕອບຂອງແບບສອບຖາມຄວນສາມາດແປອອກມາໃນຮູບຂອງສະຖິຕິໄດ້.

**ຈ. ດ້ານດີ ແລະ ດ້ານຈຳກັດ**

**ດ້ານດີ**

* ປະຢັດເວລາ ແລະ ແຮງງານເພາະສາມາດເກັບຂໍ້ມູນໄດ້ຈຳນວນຫຼາຍ ໂດຍໃຊ້ຜູ້ເກັບຂໍ້ມູນຈຳນວນໜ້ອຍ
* ຜູ້ຕອບມີເວລາໃນການຕອບ ແລະ ຕອບຢ່າງເປັນອິດສະຫຼະ
* ວິເຄາະຂໍ້ມູນໄດ້ງ່າຍເພາະໃຊ້ແບບສອບຖາມອັນດຽວກັນ.
* ໃຊ້ເວລາດຽວກັນ ເຮັດໃຫ້ຂໍ້ມູນກ່ຽວກັບຄວາມຄິດເຫັນຈາກຜູ້ຕອບໃກ້ຄຽງກັນ.
* ຂໍ້ມູນມີຄວາມຊັດເຈນຫຼາຍຂຶ້ນ.

**ດ້ານຈຳກັດ**

* ໃຊ້ໄດ້ສະເພາະບຸກຄົນທີ່ຮູ້ໜັງສືເທົ່ານັ້ນ
* ຖ້າສົ່ງໄປທາງໄປສະນີ ຈະໄດ້ຮັບກັບຄືນມາໜ້ອຍ ເຮັດໃຫ້ເສຍເວລາ ແລະ ຄ່າໃຊ້ຈ່າຍ.
* ຖ້າຄຳຖາມມີໜ້ອຍຈະບໍ່ຄົບຕາມເນື້ອໃນທີ່ຕ້ອງການ ຖ້າຄຳຖາມມີຫຼາຍຜູ້ຕອບຈະເກີດມີຄວາມເບື່ອໜ່າຍໃນການຕອບ.
* ບໍ່ແນ່ໃຈວ່າຄຳຕອບຈະໄດ້ຈາກບຸກຄົນທີ່ຕ້ອງການໃຫ້ຕອບ ຫຼື ບໍ່ ເຊັ່ນ ຕ້ອງການຄຳຕອບຈາກຜູ້ບໍລິຫານ ແຕ່ຜູ້ບໍລິຫານອາດໃຫ້ຄົນອື່ນຕອບແທນ.

**4.ການໃຫ້ປະຕິບັດຕົວຈິງ ( Performance Test )**

ການໃຫ້ປະຕິບັດຕົວຈິງເປັນວິທີການວັດຜົນທີ່ໃຊ້ໃນພຶດຕິກຳດ້ານທັກສະທີ່ມີຢູ່ໃນລາຍວິຊາທີ່ມີພາກປະຕິບັດຕົວຈິງເຊັ່ນ ພະລະສຶກສາ, ສິລະປະສຶກສາ, ເທັກໂນ, ຫັດຖະກຳເຊິ່ງເປັນການວັດຜົນສິ່ງທີ່ຮຽນແລ້ວນຳເອົາໄປປະຕິບັດຕົວຈິງເພື່ອໃຫ້ເກີດມີຄວາມຊໍານິຊໍານານ ແລະ ມີປະສິດທິພາບ

**ກ. ລະດັບຂັ້ນໃນການປະຕິບັດຕົວຈິງ**

ການປະຕິບັດຕົວຈິງແບ່ງອອກເປັນ 5 ຂັ້ນດັ່ງນີ້ :

1. ການຮຽນແບບ
2. ການເຮັດຕາມແບບຢ່າງ
3. ການເຮັດຢ່າງຖືກຕ້ອງ
4. ການເຮັດຢ່າງຕໍ່ເນື່ອງ
5. ການເຮັດຢ່າງທຳມະຊາດ

**ຂ. ຂັ້ນຕອນໃນການວັດຜົນການປະຕິບັດຕົວຈິງ**

1. ຂັ້ນກະກຽມ ຄູຄວນເຕືອນໃຫ້ນັກຮຽນຮູ້ລ່ວງໜ້າກ່ອນການວັດຜົນຈະຈັດຂຶ້ນໃນເວລາໃດ

2. ຂັ້ນປະຕິບັດຕົວຈິງ ແມ່ນລົງມືປະຕິບັດຕົວຈິງເພື່ອໃຫ້ບັນລຸຜົນຕາມເປົ້າໝາຍທີ່ວາງໄວ້ ແລະ ເປັນໄປຕາມລຳດັບ

ຂອງຂັ້ນຕອນ ຖືກຕ້ອງຕາມຫຼັກການ ແລະ ວິທີການວັດຜົນ.

3.ຂັ້ນຜົນງານເປັນຂັ້ນສຸດທ້າຍເມື່ອນັກຮຽນປະຕິບັດຕາມການວັດຜົນຢ່າງມີຄຸນະພາບ.

4.ເວລາໃນການຈັດການວັດຜົນຄວນເຮັດໃຫ້ສຳເລັດພາຍໃນເວລາທີ່ກຳນົດເອົາໄວ້.

**ຄ. ຄຸນລັກສະນະຂອງການປະຕິບັດຈິງ**

ໃນຂະບວນການຂອງການປະຕິບັດຕົວຈິງນັ້ນ ຄູຄວນເອົາໃຈໃສ່ຄຸນລັກສະນະລວມຂອງການປະຕິບັດຕົວຈິງດັ່ງນີ້

* **ຄວາມໄວ**

ໃນການວັດຜົນພາກປະຕິບັດນັ້ນ ຄູຄວນເອົາໃຈໃສ່ໃນດ້ານຄວາມໄວໝາຍຄວາມວ່ານັກຮຽນຈະໃຊ້ເວລາເທົ່າໃດໃນການປະຕິບັດຜູ້ທີ່ໄວທີ່ສຸດໃຊ້ເວລາເທົ່າໃດ ແລະ ຜູ້ທີ່ຊ້າທີ່ສຸດໃຊ້ເວລາເທົ່າໃດ.

* **ຄວາມຖືກຕ້ອງ**

ຄູຈະຕ້ອງສັງເກດວ່າການກະທຳຂອງນັກຮຽນນັ້ນມີຄວາມຖືກຕ້ອງພຽງໃດ ຫຼື ມີຄວາມຜິດພາດຫຼາຍປານໃດເຊິ່ງເປັນຄຸນລັກສະນະທີ່ສຳຄັນຂອງການປະຕິບັດ.

* **ການຈຳແນກ**

ຄຸນລັກສະນະນີ້ມັກຈະກ່ຽວຂ້ອງກັບການວັດຜົນພາກປະຕິບັດທີ່ນຳໃຊ້ເຄື່ອງມືໃນການປະຕິບັດຄືຄູຈະຕ້ອງສັງເກດວ່ານັກຮຽນໄດ້ກະກຽມ ແລະ ນຳໃຊ້ເຄື່ອງມືໃນການປະຕິບັດຖືກຕ້ອງ ຫຼື ບໍ່ ຖ້າເປັນວິຊາດົນຕີຄູຈະຕ້ອງໄດ້ສັງເກດວ່າ ນັກຮຽນສາມາດຈຳແນກສຽງ ຫຼື ລະດັບຂອງສຽງໄດ້ພຽງໃດ.

* **ການປະຢັດແຮງງານ**

ການປະຢັດແຮງງານສາມາດວັດໄດ້ຈາການນັບຈຳນວນຄັ້ງຂອງການກະທຳທີ່ໄດ້ຮັບຜົນດີຕໍ່ຈຳນວນຄັ້ງທີ່ບໍ່ໄດ້ຮັບຜົນ ຖ້າຈຳນວນຄັ້ງທີ່ໄດ້ຮັບຜົນດີສູງກວ່າກໍລະແດງວ່າມີການປະຢັດແຮງງານ.

* **ຄວາມແຮງ**

ຄວາມແຮງແມ່ນຄຸນລັກສະນະທີ່ສຳຄັນອັນໜຶ່ງຂອງການປະຕິບັດ ເຊັ່ນ ການຫຼິ້ນເທັນນິດ, ບານສົ່ງ, ເຕະບານ ແລະ ອື່ນໆ ຄວາມແຮງນີ້ຂຶ້ນກັບລັກສະນະຂອງການປະຕິບັດບາງຢ່າງກໍຕ້ອງໃຊ້ແຮງຫຼາຍບາງຢ່າງກໍຕ້ອງໃຊ້ແຮງໜ້ອຍ. ດັັ່ງນັ້ນ, ຄູຕ້ອງພິຈາລະນາໃຫ້ຖືກຕ້ອງໃນການໃຫ້ຄະແນນ.

* **ການຕໍ່ເນື່ອງເປັນອັນໜຶ່ງອັນດຽວ**

ໃນການວັດຜົນຂອງການປະຕິບັດຕົວຈິງນັ້ນ ມີລະດັບຂັ້ນຂອງການປະຕິບັດຫຼາຍວິທີເຮົາບໍ່ສາມາດເລືອກໃຊ້ວິທີໃດໜຶ່ງທີ່ສົມບຸນໄດ້. ດັ່ງນັ້ນ, ຄູຄວນຖືເອົາຄວາມຖືກຕ້ອງສອດຄ່ອງເໜາະສົມລະຫວ່າງແຕ່ລະຂັ້ນຕອນຂອງການປະຕິບັດເປັນຫຼັກໃນການໃຫ້ຄະແນນ.

**5.ການຈັດອັນດັບຄຸນະພາບ ( Rating )**

ການຈັດລະດັບຄຸນະພາບໃຊ້ສຳຫຼັບຈັດອັນດັບຂອງຂໍ້ມູນ ຫຼື ຜົນງານຕ່າງໆ ຂອງນັກຮຽນ ແລ້ວ ຈຶ່ງໃຫ້ຄະແນນຕາມພາຍຫຼັງ ຄູບໍ່ຄວນໃຫ້ຄະແນນໃນທັນທີເພາະຈະເຮັດໃຫ້ມີຄວາມຜິດພາດ ການຈັດອັນດັບຄຸນະພາບນີ້ ມັກໃຊ້ໃນບາງວິຊາທີ່ໃຫ້ຄະແນນຍາກ ຫຼື ບໍ່ຄວນໃຫ້ຄະແນນໂດຍກົງ ເຊັ່ນ ວິຊາຫັດແຕ່ງ, ຮ້ອງເພງ, ແຕ້ມຮູບ, ສິລະປະ, ການປະຕິບັດຕົວຈິງ... ສ່ວນວິທີການໃຫ້ຄະແນນນັ້ນໃຫ້ປະຕິບັດຄືກັນກັບກິດຈະກຳ.

ອັນດັບທີ - 0,5

ຕໍາແໜງອັດຕາສ່ວນຮ້ອຍຂອງຜົນງານ = X 100

ຈໍານວນຜົນງານທັງໝົດ

**ຕົວຢ່າງ**

ຮູບຂອງທ້າວມີ ຖືກຈັດຢູ່ໃນອັນດັບ 4 ໃນຈຳນວນ 15 ຮູບ ເຮົາສາມາດຄິດໄລ່ຕໍາແໜງອັດຕາສ່ວນຮ້ອຍຂອງຮູບທ້າວມີດັ່ງນີ້:

ຕໍາແໜ່ງອັດຕາສ່ວນຮ້ອຍຂອງຜົນງານ 

ຈາກນັ້ນເອົາໄປທຽບກັບຕາຕະລາງປ່ຽນເປັນອັດຕາສ່ວນຮ້ອຍເປັນຄະແນນຊຶ່ງເຫັນວ່າ 23,33ອໃກ້ຄຽງ 23,88 ກົງກັບ 64 ຄະແນນ ສະແດງວ່າຮູບທ້າວມີໄດ້ 64 ຄະແນນ ( ຈົ່ງເບິ່ງຕາມຕາຕະລາງປ່ຽນອັດຕາສ່ວນຮ້ອຍຂອງຜົນງານເປັນຄະແນນ ) ດັ່ງລຸ່ມນີ້

**ຕາຕະລາງປ່ຽນອັນດັບຄຸນະພາບໃຫ້ເປັນຄະແນນ**

|  |  |  |  |  |  |  |  |
| --- | --- | --- | --- | --- | --- | --- | --- |
| ອັດຕາ  ສ່ວນຮ້ອຍ | ຄະແນນ | ອັດຕາ  ສ່ວນຮ້ອຍ | ຄະແນນ | ອັດຕາ  ສ່ວນຮ້ອຍ | ຄະແນນ | ອັດຕາ  ສ່ວນຮ້ອຍ | ຄະແນນ |
| 0,09 | 99 | 11,03 | 74 | 52,02 | 49 | 90,83 | 24 |
| 0,20 | 98 | 12,04 | 73 | 54,03 | 48 | 91,67 | 23 |
| 0,32 | 97 | 13,11 | 72 | 56,03 | 47 | 92,45 | 22 |
| 0,45 | 96 | 14,25 | 71 | 58,03 | 46 | 93,19 | 21 |
| 0,61 | 95 | 15,44 | 70 | 59,99 | 45 | 93,86 | 20 |
| 0,78 | 94 | 16,69 | 69 | 61,94 | 44 | 94,49 | 19 |
| 0,97 | 93 | 18,01 | 68 | 63,85 | 43 | 95,08 | 18 |
| 1.18 | 92 | 19,39 | 37 | 65,73 | 42 | 95,62 | 17 |
| 1,42 | 91 | 20,95 | 66 | 67,48 | 41 | 96,11 | 16 |
| 1,68 | 90 | 22,32 | 65 | 69,39 | 40 | 96,57 | 15 |
| 1,96 | 89 | 23,88 | 64 | 71,14 | 39 | 96,99 | 14 |
| 2.28 | 88 | 25,48 | 63 | 72,85 | 38 | 97,37 | 13 |
| 2,63 | 87 | 27,15 | 62 | 74,52 | 37 | 97,72 | 12 |
| 3,01 | 86 | 28,86 | 61 | 75,12 | 36 | 98,04 | 11 |
| 3,43 | 85 | 30,61 | 60 | 77,68 | 35 | 98,32 | 10 |
| 3,89 | 84 | 32,42 | 59 | 79,17 | 34 | 98,58 | 9 |
| 4,38 | 83 | 34,25 | 58 | 80,61 | 33 | 98,82 | 8 |
| 4,92 | 82 | 36,15 | 57 | 81,99 | 32 | 99,03 | 7 |
| 5,51 | 81 | 38,06 | 56 | 83,31 | 31 | 99,22 | 6 |
| 6,14 | 80 | 40,01 | 55 | 84,56 | 30 | 99,39 | 5 |
| 6,81 | 79 | 41,97 | 54 | 85,75 | 29 | 99,55 | 4 |
| 7,55 | 78 | 43,97 | 53 | 86,89 | 28 | 99,68 | 3 |
| 8,33 | 77 | 45,97 | 52 | 87,96 | 27 | 99,80 | 2 |
| 9,17 | 76 | 47,98 | 51 | 88,97 | 26 | 99,91 | 1 |
| 10,06 | 75 | 50,00 | 50 | 89,94 | 25 | 100,00 | 0 |

**1.ມາດຕາ​ສ່ວນ​ປະມານ​ຄ່າ​ແບບ​ເປັນ​ຕົວ​ເລກ ( Numerical Rating scale)**

ມາດຕາ​ສ່ວນ​ປະມານ​ຄ່າ​ແບບ​ນີ້​ຈະ​ສະ​ເໜີ​ຕົວ​ເລກ​ສຳລັບ​ວັດ​ລັກສະນະ​ຕ່າງໆ​ຂອງ​ບຸກຄົນ, ຕົວ​ເລກ​

ທີ່​ຈັດ​ຂຶ້ນ​ເປັນ​ລະບົບ​ລຳດັບ​ຜູ້​ປະ​ເມີນ​ຈະ​ກຳນົດ​ຄ່າ​ຕົວ​ເລກ​ຕາມ​ທີ່​ສັງ​ເກດ​ໄດ້.

ຕົວ​ຢາງ: ກຳນົດ​ໃຫ້: 5 ໝາຍ​ເຖິງ ດີ​ຫຼາຍ

ກຳນົດ​ໃຫ້: 4 ໝາຍ​ເຖິງ ດີ​

ກຳນົດ​ໃຫ້: 3 ໝາຍ​ເຖິງ ປານ​ກາງ

ກຳນົດ​ໃຫ້: 2 ໝາຍ​ເຖິງ ຕໍ່າ​ກວ່າ​ປານ​ກາງ

ກຳນົດ​ໃຫ້: 1 ໝາຍ​ເຖິງ ຍັງ​ບໍ່​ເປັນ​ທີ່​ພໍ​ໃຈ

ການຈັດ​ອັນ​ດັບ​ຄວາມ​ຂະຫຍັນ​ຂອງ​ນັກຮຽນ​ອາດ​ຈັດ​ຕາມ​ມາດຕາ​ສ່ວນ​ປະມານ​ຄ່າ​ຈະ​ເປັນ​ດັ່ງ​ນີ້.

1. ​ເລີ່​ມ​ເຮັດ​ວຽກ​ທັນທີ​ເມື່ອ​ເຖິງ​ກຳນົດ​​ເວລາ​ເຮັດ​ວຽກ 1 2 3 4 5.
2. ຮູ້​ວາງ​ແຜນການ​ເຮັດ​ວຽກ 1 2 3 4 5.
3. ຕັ້ງ​ໃຈ​ເຮັດ​ວຽກ 1 2 3 4 5.
4. ປະສິດທິ​ຜົນ​ຂອງ​ວຽກ​ດີ 1 2 3 4 5.
5. ວຽກ​ງານ​ແລ້ວ​ທັນ​ກຳນົດ 1 2 3 4 5.

**2.ມາດຕາ​ສ່ວນ​ປະມານ​ຄ່າ​ແບບ​ພາສາ**

**​**ເປັນ​ມາດຕາ​ສ່ວນ​ປະມານ​ຄ່າ​ແບບ​ທີ່​ຂຽນ​ຄຸນ​ລັກສະນະ​ຂອງ​ສິ່ງ​ທີ່​ຕ້ອງການ​ວັດ​ໂດຍ​ໃຊ້​ພາສາ​ຊຶ່ງ​

ກຳນົດ​ລຳດັບ​ຄວາມ​ເຂັ້ມ, ຄວາມ​ຖີ່. ​ໂດຍ​ແບ່ງ​ເປັນ​ຊ່ວງ​ລະດັບ​ແລ້ວ​ມີ​ຄຳ​ບັນຍາຍ​ຢູ່​ຂ້າງ​ໃຕ້ ​ເຊັ່ນ: ການ​ປະມານ​ຄ່າ​ປະຕິບັດ​ກິດຈະກຳ​ການ​ອະພິປາຍ​ໃນ​ຊັ້ນ​ຮຽນ.

1. ນັກຮຽນ​ມີ​ສ່ວນ​ຮ່ວມ​ໃນ​ການ​ອະພິປາຍ ຫຼາຍ​ໜ້ອຍ​ພຽງ​ໃດ.

ບໍ່​ເຄີຍ ດົນໆ​ເທື່ອ​ໜຶ່ງ ບາງ​ຄັ້ງ​ຄາວ ​ເລື້ອຍ​ໆ ສະ​ໜໍ່າສະ​ເໜີ

1. ນັກຮຽນ​ສະ​ແດງ​ຄວາມ​ຄິດ​ເຫັນ​ສຳພັນ​ກັບ​ຫົວ​ຂໍ້​ອະພິປາຍ​ແມ່ນ​ບໍ່ ?

ບໍ່​ເຄີຍ ດົນໆ​ເທື່ອ​ໜຶ່ງ ບາງ​ຄັ້ງ​ຄາວ ​ເລື້ອຍ​ໆ ສະ​ໜໍ່າສະ​ເໜີ

**6.ແບບສັງຄົມມິຕິ**

ສັງຄົມມິຕິແມ່ນການສຶກສາສະພາບທາງດ້ານສັງຄົມຂອງນັກຮຽນວ່າ ເຂົາເຈົ້າຢູ່ໃນຖານະອັນໃດໃນສາຍຕາຂອງ

ເພື່ອນນັກຮຽນນຳກັນ ໂດຍໃຊ້ວິທີຖາມນັກຮຽນນຳກັນວ່າ ມີຄວາມຮູ້ສຶກແນວໃດຕໍ່ເພື່ອນນັກຮຽນໃນຫ້ອງດຽວກັນ ເຮັດໃຫ້ຄູໄດ້ຮູ້ຈັກສະພາບຂອງນັກຮຽນໃນຫ້ອງຮຽນຂອງຕົນໄດ້ດີ ແລະ ເປັນປະໂຫຍດໃນການຄຸ້ມຄອງນັກຮຽນ ແລະ ນຳໃຊ້ເຂົ້າໃນການແກ້ໄຂບັນຫາຕ່າງໆຂອງນັກຮຽນໄດ້.ການສ້າງສັງຄົມມິຕິມີ 2 ວິທີຄື:

**ກ. ການສຶກສາບຸກຄະລິກລັກສະນະ**

ການສຶກສາບຸກຄະລິກລັກສະນະ ແມ່ນການໃຫ້ນັກຮຽນຂຽນຊື່ເພື່ອນພາຍໃນຫ້ອງຮຽນຂອງຕົນເອງແບບປິດລັບໃຫ້ກົງກັບຄຳຖາມຂອງຄູ ແລ້ວຄູເອົາຄໍາຕອບເລົ່ານັ້ນໄປຊອກຫາຄວາມຖີ່ ເພື່ອສຶກສາເບິ່ງວ່າ ການພົວພັນກັນພາຍໃນຫ້ອງຮຽນເປັນແນວໃດ.

ຕົວຢ່າງ

* ໃຜເປັນຄົນໃຈກວ້າງຂວາງຫຼາຍທີ່ສຸດ ?
* ໃຜຄວນຈະເປັນຫົວໜ້າຫ້ອງ ?
* ໃຜບໍ່ມັກເຄື່ອນໄຫວກິດຈະກຳຮ່ວມກັບໝູ່ ?

ການຕັ້ງຄຳຖາມ ບາງຄັ້ງອາດໃຫ້ນັກຮຽນຕັ້ງຄຳຖາມ ແລ້ວ ໃຫ້ໝູ່ຕອບ.

**ຂ. ການສ້າງແຜນວາດຂອງສັງຄົມ**

ການສ້າງແຜນວາດຂອງສັງຄົມ ແມ່ນການສຶກສາສະພາບທາງດ້ານສັງຄົມຂອງນັກຮຽນ ເຊັ່ນ ນັກຮຽນມັກນັ່ງໃກ້ໃຜ ມັກເຮັດວຽກຮ່ວມກັບໃຜ ຫຼື ຮັກໝູ່ເພື່ອນຜູ່ໃດຫຼາຍກວ່າໝູ່ວິທີນີ້ອາດຈະໃຫ້ນັກຮຽນຂຽນຊື່ໝູ່ທີ່ຕົນເອງມັກຫຼາຍມາ 1-3 ຄົນ ແລ້ວສົ່ງໃຫ້ຄູ ຈາກນັ້ນຄູກໍນຳເອົາຂໍ້ມູນທີ່ໄດ້ມານັ້ນໄປຊອກຫາຄວາມຖີ່ ຫຼື ສ້າງແຜນວາດການພົວພັນຂອງນັກຮຽນ ແຕ່ກໍຕ້ອງເກັບໄວ້ເປັນຕົວລັບ

**ຄ. ຫຼັກການໃນການສ້າງສັງຄົມມິຕິ**

1. ຄວນເຮັດໃນກຸ່ມນັກຮຽນທີ່ຮູ້ຈັກກັນມາແລ້ວພໍສົມຄວນ

2. ຄູຄວນເກັບໄວ້ເປັນຄວາມລັບ ຖ້າບໍ່ດັ່ງນັ້ນ ອາດຈະເຮັດໃຫ້ເກີດຄວາມແຕກແຍກກັນ ຫຼື ເຮັດໃຫ້

ນັກຮຽນທີ່ມີ ບັນຫາຢູ່ແລ້ວ ມີບັນຫາເພີ່ມຂຶ້ນອີກ.

3.ການພິຈາລະນາສັງຄົມມິຕິຂອງນັກຮຽນ ຄູຄວນສົນໃຈນັກຮຽນຜູ່ທີ່ບໍ່ໄດ້ຮັບການເລືອກຫຼາຍກວ່າ ແລະ

ຕ້ອງສຶກສາລາຍລະອຽດເພີ່ມອີກເພື່ອຊອກຫາວິທີແກ້ໄຂ ເພາະນັກຮຽນແຕ່ລະຄົນມີບັນຫາແຕກຕ່າງກັນ.

**ໝາຍເຫດ**: ສັງຄົມມິຕິຂອງນັກຮຽນຈະບໍ່ຄົງຕົວຕະຫຼອດ ບາງຄັ້ງມີການປ່ຽນແປງໄວ. ດັ່ງນັ້ນ, ຄວນສຶກສາສັງຄົມມິຕິຂອງນັກຮຽນໃໝ່ໃນຊ່ວງເວລາອັນເໝາະສົມ.

**7.ການສຶກສາເປັນແຕ່ລະກໍລະນີ ( Case study )**

ການສຶກສາລາຍກໍລະນີເປັນການວັດຜົນທີ່ໃຊ້ສະເພາະກັບນັກຮຽນທີ່ມີບັນຫາເທົ່ານັ້ນເຊັ່ນ: ຂີ້ດື້, ຂາດຮຽນເລື້ອຍໆຜົນການຮຽນຕໍ່າຫຼາຍ, ນັກຮຽນທີ່ຮຽນເກັ່ງຜິດປົກະຕິ ບໍ່ສາມາດເຂົ້າກັບໝູ່ຄູ່ໄດ້ ເປັນການວັດຜົນເພື່ອສຶກສາລະພາບບັນຫາ ແລະ ຊອກຫາວິທີແກ້ໄຂໂດຍອາໄສເຄື່ອງມືຫຼາຍຊະນິດຄື ການສັງເກດການສຳພາດ, ແບບສອບຖາມ, ສັງຄົມຕິ..

**ຫຼັກການໃນການສຶກສາລາຍກໍລະນີ**

1. ເມື່ອສຶກສານັກຮຽນຄົນໃດ ຫຼື ກຸ່ມໃດ ຈະຕ້ອງສຶກສາຊີວະປະຫວັດຂອງນັກຮຽນຄົນນັ້ນ ຫຼື ກຸ່ມນັ້ນໃຫ້ລະອຽດຖີ່ຖ້ວນ ເພື່ອໃຊ້ເປັນຂໍ້ມູນໃນເບື້ອງຕົ້ນ.
2. ການສຶກສາລາຍກໍລະນີເປັນການສຶກສາຢ່າງລະອຽດ ເລິກເຊິ່ງ. ດັ່ງນັ້ນ, ຕ້ອງສຶກສາຢ່າງລະອຽດຖີ່ຖ້ວນ ແລະ ໃກ້ສິດຕິດແທດ ຈຶ່ງຈະໄດ້ຂໍ້ມູນລະອຽດຄົບຖ້ວນ ແລະ ມີຄວາມທ່ຽງຕົງສູງ.
3. ໃນການວັດຜົນຕ້ອງຕິດຕາມນັກຮຽນຜູ້ທີ່ຈະວັດຢູ່ຕະຫຼອດເວລາຕາມຄວາມເໝາະສົມຄື ເມື່ອມາຮອດໂຮງຮຽນແລ້ວເຮັດຫຍັງແດ່ ມັກລົມກັບໃຜ ສົນໃຈໃນການຮຽນວິຊາຕ່າງໆແນວໃດ ຜົນການຮຽນເປັນແນວໃດ ມັກໄປຫຼິ້ນກັບໃຜ ຕອນແລງກັບບ້ານກັບຜູ້ໃດ ເວລາຢູ່ບ້ານເຮັດວຽກຫຍັງແດ່ ມະນຸດສຳພັນໃນບ້ານເປັນແນວໃດ.
4. ຜູ້ທີ່ຈະສຶກສາລາຍກໍລະນີມັກຈະແມ່ນຄູປະຈໍາຫ້ອງ.
5. ໃນການເກັບກໍາຂໍ້ມູນ ຫຼື ເວລາແກ້ໄຂບັນຫາ ຕ້ອງອາໄສຜູ້ທີ່ກ່ຽວຂ້ອງກັບນັກຮຽນຫຼາຍຄົນຄື ຜູ້ບໍລິຫານໂຮງຮຽນ ຜູ້ປົກຄອງ ໝູ່ເພື່ອນ ຈິດຕະແພດ ຕຳຫຼວດ

**ໝາຍເຫດ**

ການສຶກສາເພື່ອແກ້ໄຂບັນຫາບໍ່ໄດ້ໝາຍຄວາມວ່າຈະແກ້ໄຂບັນຫາໃຫ້ສໍາເລັດລຸລ່ວງໄປດ້ວຍດີຢູ່ສະເໜີ ດັ່ງນັ້ນ, ຜູ້ສຶກສາຈະຕ້ອງທົດລອງເຮັດເສຍກ່ອນຢ່າຟ້າວຄຶດວ່າຈະບໍ່ສາມາດເຮັດໄດ້

**8 ​ແບບທົດສອບ ( Test )**

​ແບບ​ທົດ​ສອບ​ໝາຍ​ເຖິງ​ຊຸດ​ຄຳ​ຖາມ ຫຼື ກຸ່ມ​ຂອງ​ວຽກ​ງານ​ໃດ​ໜຶ່ງ​ທີ່​ສ້າງ​ຂຶ້ນ​ເປັນ​ຊຸດ​ແລ້ວ​ເອົາ​ໃຫ້​ຜູ້​ຖືກ​ສອບ​ສະ​ແດງ​ພຶດຕິ​ກຳທີ່​ຕ້ອງການ​ອອກ​ມາ​ໃຫ້​ຄູ​ວັດ ​ແລະ ສັງ​ເກດ​ໄດ້.

​ແບບ​ທົດ​ສອບ​ເປັນ​ເຄື່ອງມື​ທີ່​ສຳຄັນ ​ແລະ ​ໃຊ້​ຫຼາຍ​ທີ່​ສຸດ​ໃນ​ການ​ວັດ​ຜົນ​ທາງ​ການ​ສຶກສາ, ການ​ທົດ​ສອບ​ຈະ​ຊ່ວຍ​ໃຫ້​ຮູ້​ວ່າ​ນັກຮຽນ​ແຕ່ລະຄົນ​ມີ​ສະພາບ​​ເປັນ​ແນວ​ໃດ​ເຊັ່ນ: ມີ​ຄວາມ​ຮູ້ສຶກ, ຄວາມ​ສາມາດ​ໜ້ອຍ​ຫຼາຍ​ສໍ່າ​ໃດ, ມີ​ຄວາມ​ສາມາດ​ຕາມ​ຕັ້ງ​ຈຸດປະສົງ​ໄວ້ ຫຼື ບໍ່ ? ການ​ນຳ​ແບບ​ທົດ​ສອບ​ໄປ​ສອບ​ເສັງ​ກັບ​ນັກຮຽນ​ສາມາດ​ເຮັດ​ໄດ້​ຢ່າງ​ສະດວກ, ​ໃຊ້​ເວລາ​ບໍ່​ຫຼາຍ, ສາມາດ​ປັບປຸງ​ໃຫ້​ມີ​ຄຸນ​ນະພາ​ບດີ​ຂຶ້ນ​ໄດ້​ເຊິ່ງຈະ​ເຮັດ​ໃຫ້​ຂໍ້​ມູນ​ມີ​ຄວາມ​ຖືກຕ້ອງ​ຊັດ​ເຈນ ​ແລະ ​ເຊື່ອ​ຖື​ໄດ້.

* **ປະ​ເພດ​ຂອງ​ແບບ​ທົດ​ສອບ**

ແບບ​ທົດ​ສອບ​ສະບັບ​ໜຶ່ງ​ສາມາດ​ເອີ້ນ​ຊື່​ໄດ້​ຫຼາຍ​ຊື່, ມີ​ການ​ແບ່ງ​ປະ​ເພດ, ການ​ແບ່ງ​ປະ​ເພດ​ຂອງ​ແບບ​ທົດ​ສອບ​ມີ​ຫຼາຍ​ລັກສະນະ​ດັ່ງ​ຕໍ່​ໄປ​ນີ້:

**8.1 ​ແບ່ງ​ປະ​ເພດ​ຕາມ​ສິ່ງ​ທີ່​ຕ້ອງການ​ວັດ**

**8.1.1 ​ແບບ​ທົດ​ສອບ​ວັດ​ຜົນສຳ​ເລັດ ( Achievement test )**

​ແບບ​ທົດ​ສອບ​ວັດ​ຜົນສຳ​ເລັດ​ໝາຍ​ເຖິງ ​ແບບ​ທົດ​ສອບ​ທີ່​ວັດ​ສະມັດຖະພາບ​ດ້ານ​ຕ່າງໆ​ຫຼັງ​ຈາກທີ່​ໄດ້​ຮັບ​ປະສົບ​ການ​ແລ້ວ, ​ໂດຍ​ແນ​ໃສ່​ວັດ​ຄວາມ​ຮູ້ ​ແລະ ທັກສະ​ທາງ​ດ້ານ​ວິຊາ​ການ​ຊຶ່ງ​ໃນ​ການ​ສຶກສາ​ທົ່ວ​ໄປ. ​

ແບບ​ທົດ​ສອບ​ວັດຜົນສຳ​​ເລັດ​ທີ່​ສ້າງ​ຂຶ້ນ​ເພື່ອ​ຈຸດປະສົງ​ທີ່​ຕ່າງ​ກັນ​ກໍ່​ຈະ​ມີ​ຊື່​ເອີນ​ຕ່າງ​ກັນ​ໄປ​ເຊັ່ນ ​ແບບ​ທົດ​ສອບ​ວິຊາ​ຄະນິດສາດ, ພາສາ​ລາວ​ໃຊ້​ຫຼັງ​ຈາກ​ທີ່​ມີ​ການ​ຮຽນ-ການ​ສອນ​ໄປ​ແລ້ວ​ເອີ້ນ​ວ່າ ​ແບບ​ທົດ​ສອບ​ວັດ​ຜົນສຳ​ເລັດ​ທາງ​ການ​ຮຽນ ( scholastic Achievement test )

​ແບບ​ທົດ​ສອບ​ທີ່​ໃຊ້​ສອບ​ເສັງ​ກ່ອນ​ການ​ຮຽນ-ການ​ສອນ​ເພື່ອ​ວັດ​ຄວາມ​ພ້ອມ​ຂອງ​ການ​ຮຽນ​ເອີ້ນ​ວ່າ ​ແບບ​ທົດ​ສອບ​ຄວາມ​ພ້ອມ ( Readimness test ).

ຖ້າ​ສ້າງ​ຂຶ້ນ​ເພື່ອ​ໃຊ້​ໃນ​ການ​ພິຈາລະນາ​ນັກຮຽນ​ວ່າ​ເກັ່ງ-ອ່ອນ​ໃນ​ເນື້ອ​ໃນ​ບ່ອນ​ໃດ​ເອີ້ນ​ວ່າ ​ແບບ​ທົດ​ສອບ​ພິຈາລະນາ (Diagnostic )

**8.1.2 ​ແບບ​ທົດ​ສອບ​ວັດ​ຄວາມ​ຊໍານິ​ຊໍານານ ( Aptitude test )**

ໝາຍ​​ເຖິງ​ແບບ​ທົດ​ສອບ​ທີ່​ແນ​ໃສ່​ວັດ​ຄວາມ​ສາມາດ ​ແລະ ຄຸນ​ລັກສະນະ​ຕ່າງ​ໆ​ຊຶ່ງ​ອາດ​ມີ​ຕິດ​ຕົວ​ມາ​ແຕ່​ກຳ​ເນີ​ດ ຫຼື ​ໄດ້​ຮັບ​ການ​ເຝິກ​ຜົນ​ຂຶ້ນ​ເພື່ອ​ໃຫ້​ບຸກຄົນ​ໄດ້​ສະ​ແດງ​ຄວາມ​ສາມາດ​ທີ່​ຈະ​ຮຽນ ຫຼື ພັດທະນາ​ໄດ້​ເປັນ​ຢ່າງ​ດີ. ຖ້າ​ໄດ້​ຮັບ​ການ​ສອນ ຫຼື ​ເຝິກອົບຮົມ​ທີ່​ເໝາະ​ສົມ. ​ແບບ​ທົດ​ສອບ​ຄວາມ​ຊຳນິ​ຊຳນານ​ສາມາດ​ແບ່ງ​ອອກ​ເປັນ 2 ປະ​ເພດ​ຄື:

**ກ. ​ແບບ​ທົດ​ສອບ​ວັດ​ຄວາມ​ສາມາດ​ທາງ​ການ​ຮຽນ ( scholastic Attltude test )**

​ເປັນ​ແບບ​ທົດ​ສອບ​ທີ່​ວັດ​ຄວາມ​ສາມາດ​ຂອງ​ບຸກຄົນ​ວ່າ​ຈະ​ສາມາດ​ຮຽນ​ຮູ້​ສິ່ງ​ໃດ​ສິ່ງ​ໜຶ່ງ​ໄດ້​ສຳ​ເລັດ ຫຼື ບໍ່, ຕາມ​ທິດ​ສະ​ດີ​ວັດ​ຜົນສຳ​ເລັດ​ກ່ຽວ​ກັບ​ສະມັດຖະພາບ​ທາງ​ສະໝອງ​​ເທີ​ສ​ໂຕນ ( thurst-stone) ​ໄດ້​ແກ່​ສະມັດຖະພາບ​ດ້ານ​ພາສາ ( Verbal ), ຈຳນວນ ( Number ), ຄວາມ​ຈຳ( Memory ), ​ເຫດຜົນ ( Reasoning), ມີ​ຕິ​ສຳພັນ ( spatial Relation ), ການ​ຮັບ​ຮູ້ ( Perception) ​ແລະ ຄວາມ​ຄ່ອງ​ແຄ້ວ​ໃນ​ການ​ໃຊ້​ຄຳ​ສັບ( Word Fluency )

**ຂ. ​ແບບ​ທົດ​ສອບ​ວັດ​ຄວາມ​ສາມາດ​ສະ​ເພາະ ( specific Aptitude test )**

​ເປັນ​ແບບ​ທົດ​ສອບ​ຄວາມ​ສາມາດ​ສະ​ເພາະ​ແຕ່​ລະ​ດ້ານ​ອອກ​ໄປ​ເຊັ່ນ: ຄວາມ​ສາມາດ​ດ້ານ​ດົນຕີ, ຄວາມ​ສາມາດ​ດ້ານ​ສິລະ​ປະ, ຄວາມ​ສາມາດ​ດ້ານ​ກົນ​ຈັກ…

**ຄ. ​ແບບ​ທົດ​ສອບ​ວັດ​ສະມັດຖະພາບ​ທາງ​ສະໝອງ ( Mental Ability test )**

​ເປັນ​ແບບ​ທົດ​ສອບ​ທີ່​ໃຊ້​ວັດ​ສະຕິ​ປັນຍາ ( intelligence )​ ​ແບບ​ທົດສອບ​ທີ່​ນິຍົມ​ໃຊ້​ກັນ​ໄດ້​ແກ່

( Stanford-Bitnet Scale Wechsler scale ) ຊຶ່ງ​ມີ​ການ​ພັດທະນາ ​ແລະ ປັບປຸງ​ເປັນ​ຫຼາຍ​ແບບ​ທົດ​ສອບ​ເຊັ່ນ : WAIS ( the Wechsler Adult Intelligence Scale ) Wise-R ປັບປຸງ​ມາ​ຈາກ Wise ( the Wechsler Adult Intelligence Scale for children ) ​ແລະ Wipes ( the Wechsler pre- school and primary Scale of intelligence ).

**ງ. ​ແບບ​ທົດ​ສອບ​ວັດ​ບຸກຄະ​ລິ​ກະພາບ ​ແລະ ການ​ປັບ​ຕົວ ( Personality and- Adjustment test )**

​ເປັນ​​ແບບ​ທົດ​ສອບ​ທີ່​ໃຊ້​ວັດ​ທາງ​ຈິດຕະວິທະຍາ ​ເຊັ່ນ: ວັດ​ບຸກຄະ​ລິ​ກະພາບ​ຂອງ​ບຸກຄົນ, ຄວາມ​ຮຸນ​ແຮງ, ຄວາມ​ວິຕົກ​ກັງວົນ. ​ແບບ​ທົດ​ສອບ​ປະ​ເພດ​ນີ້​ອາດ​ສ້າງ​ໃນ​ຮູບ​ແບບ​ມາດຕາ​ປະ​ເມີນ​ຄ່າ (Rating Scale ) ການ​ສຳພາດ ຫຼື ​ເຄື່ອງມື​ວັດ​ອື່ນໆ.

**8.1.3 ​ແບບ​ທົດ​ສອບ​ວັດ​ຄວາມ​ສົນ​ໃຈ ( Interest test )**

​ເປັນ​ບົດ​ທົດ​ສອບ​ຄວາມ​ສົນ​ໃຈ​ສະ​ເພາະ​ເຊັ່ນ: ຄວາມ​ສົນ​ໃຈ​ໃນ​ອາຊີບ, ຄວາມ​ສົນ​ໃຈ​ໃນ​ວິຊາ​ໃດ​ໜຶ່ງ. ​ແບບ​ທົດ​ສອບ​ວັດ​ຄວາມ​ສົນ​ໃຈ​ມີ​ຂໍ້​ຈຳກັດ​ບາງ​ປະການ, ຜູ້​ສອບ​ເສັງ​ອາດ​ບໍ່​ມີ​ຄວາມ​ສົນ​ໃຈ​ເລື່ອງ​ນັ້ນ​ແຕ່​ແກ້ງ​ຕອບ​ອອກ​ມາ​ໃນ​ລັກສະນະ​ວ່າ​ຕົນ​ເອງ​ມີ​ຄວາມ​ສົນ​ໃຈ​ກໍ່​ໄດ້.

**8.2 ການ​ແບ່ງ​ປະ​ເພດ​ຕາມ​ຂະ​ບວນການ​ສ້າງ**

**8.2.1 ​ແບບ​ທົດ​ສອບ​ທີ່​ຄູ​ສ້າງ​ຂຶ້ນ ( teacher-made test )**

​ເປັນ​ແບບ​ທົດ​ສອບ​ທີ່​ຄູ​ສ້າງ​ຂຶ້ນ​ມາ​ເພື່ອ​ໃຊ້​ວັດ​ຜົນ​ການ​ສຶກສາ​ໃນ​ຊັ້ນ​ຮຽນ​ໂດຍ​ການ​ສ້າງ​ແນ​ໃສ່​ຖື​ຈຸດປະສົງການ​ຮຽນ-ການ​ສອນ​ເປັນ​ຫຼັກ,ໃນ​ການ​ສ້າງ​ຄຳ​ຖາມ​ອາດ​ຈະ​ໃຊ້​ເພື່ອ​ວັດ​ວ່າ​ນັກຮຽນ​ມີ​ການ​ປ່ຽນ​ແປງ​ໄປ​ຕາມ​ຈຸດປະສົງ​ທີ່​ວາງ​ໄວ້ ຫຼື ບໍ່ ? ​ໃຊ້​ເພື່ອ​ກະ​ຕຸ້ນ​ຄວາມ​ສົນ​ໃຈ​ຂອງ​ນັກຮຽນ ຫຼື ​ເພື່ອ​ເບິ່ງ​ຄວາມພ້ອມຂອງນັກຮຽນກ່ອນ​ທີ່​ຈະ​ສອບ​ບົດຮຽນ​ໃໝ່​ຕໍ່​ໄປ.

**8.2.2 ​ແບບ​ທົດ​ສອບ​ມາດຕະຖານ ( Standardized test )**

**​**ເປັນ​ແບບ​ທົດ​ສອບ​ທີ່​ສ້າງ​ຂຶ້ນ​​ໂດຍ​ຜູ້​ຊ່ຽວຊານ​ດ້ານ​ເນື້ອ​ໃນ​ວິຊາ ​ແລະ ທາງ​ດ້ານ​ການ​ວັດ​ຜົນ​ຕ້ອງ​ຜ່ານ​ການ​ທົດ​ລອງ ​ແລະ ການ​ວິ​ເຄາະ​ຫົວ​ຂໍ້​ສອບ​ເສັງ​ເປັນ​ແຕ່ລະ​ຂໍ້​ຫຼາຍໆ​ຄັ້ງ ​ແລະ ວິ​ເຄາະ​ເປັນ​ສະບັບ​ເພື່ອ​ຫາ​ຄວາມ​ຖືກຕ້ອງ ( Reliability ) ​ແລະ ຊັດ​ເຈນ ( Validity ) ​ແບບ​ທົດ​ສອບ​ນີ້​ເອີ້ນ​ວ່າ ​ແບບ​ທົດ​ສອບ​ມາດຕະຖານ. ​ແບບ​ທົດ​ສອບ​ມາດຕະຖານ​ມີ 3 ປະ​ເພດ​ດັ່ງ​ນີ້:

* **ມາດຕະຖານ​ໃນ​ການ​ດຳ​ເນີນ​ການ​ສອບ​ເສັງ**

**​**ເປັນ​ການ​ດຳ​ເນີນ​ການ​ສອບ​ເສັງ​ເປັນ​ແບບ​ດຽວ​ກັນ​ບໍ່​ວ່າ​ຈະ​ນຳ​ໄປ​ສອບ​ເສັງ​ກັບ​ໃຜ, ຢູ່​ໃສ, ຕັ້ງ​ແຕ່​ການ​ກຽມ​ຕົວ​ກ່ອນ​ການ​ສອບ​ເສັງ, ວິທີ​ປະຕິບັດ​ເວລາ​ສອບ​ເສັງ ​ແລະ ຫຼັງ​ການ​ສອບ​ເສັງ​ສຳ​ເລັດ​ແລ້ວ. ບົດ​ທົດ​ສອບ​ມາດຕະຖານ ຈະ​ຕ້ອງມີ​ຄູ່​ມື​ດຳ​ເນີນ​ການ​ສອບ​ເສັງ​ໄວ້​ເປັນ​ແນວທາງ​ປະຕິບັດ​ສຳລັບ​ຜູ້​ກຳກັບ​ການ​ສອບ​ເສັງ.

* **ມາດຕະຖານ​ການ​ໃຫ້​ຄະ​ແນນ​ມີ​ກົດ​ເກນ​ການ​ໃຫ້​ຄະ​ແນນ​ໄວ້​ຢ່າງ​ຊັດ​ເຈນ**
* **ມາດຕະຖານ​ການ​ແປ​ຄວາມ​ໝາຍ​ຂອງ​ຄະ​ແນນ​ແບບ​ທົດ​ສອບ​ມາດຕະຖານ​ມີ​ເກນ​ສຳລັບ​ປຽບທຽບ​ຄະ​ແນນ​ໃຫ້​ເປັນ​ມາດຕະຖານ​ດຽວ​ທີ່​ເອີ້ນ​ວ່າ ​ເກນ​ປົກກະຕິ ( Norms )**

**8.3 ການ​ແບ່ງ​ປະ​ເພດ​ຕາມ​ຮູບ​ແບບ​ຄຳ​ຖາມ ​ແລະ ວິທີ​ການ​ຕອບ**

ການ​ແບ່ງ​ປະ​ເພດ​ຕາມ​ຮູບ​ແບບ​ຄຳ​ຖາມ ​ແລະ ວິທີ​ການ​ຕອບ​ມີ 2 ປະ​ເພດ​ດັ່ງ​ນີ້:

**8.3.1 ​ແບບ​ທົດ​ສອບ​ອັດຕະ​ໄນ ຫຼື ​ແບບ​ທົດ​ສອບ​ລຽງ​ຄວາມ ( Subjective or Essay test )**

​ແບບ​ທົດ​ສອບ​ຊະນິດ​ນີ້​ມີ​ຈຸດປະສົງ​ທີ່​ຈະ​ໃຫ້​ຜູ້​ສອບ​ຂຽນ​ຄຳ​ຕອບ​ຍາວໆ​ເພື່ອ​ຈະ​ໄດ້​ສະ​ແດງ​ຄວາມ​ຄິດ​ອອກ​ຢ່າງ​ເຕັມທີ່​ໃນ​ໄລຍະ​ເວລາ​ທີ່​ກຳນົດ​ໄວ້, ​ແບບ​ທົດ​ສອບ​ຊະນິດ​ນີ້​ເໝາະ​ສຳລັບ​ການ​ວັດ​ຄວາມ​ສາມາດ​ຫຼາຍ​ດ້ານ​ໃນ​ແຕ່ລະ​ຂໍ້​ຄຳ​ຖາມ​ເຊັ່ນ: ຄວາມ​ຮູ້, ຄວາມ​ຄິດ​ເຫັນ, ການ​ໃຊ້​ພາສາ ​ແລະ ອື່ນໆ.

**8.3.2 ​ແບບ​ທົດ​ສອບ​ແບບ​ປາລະ​ໄນ ( Objective test )​**

​ແບບ​ທົດ​ສອບ​ຊະນິດ​ນີ້​ມີ​ຈຸດປະສົງ​ໃຫ້​ຜູ້​ສອບ​ເສັງ​ຕອບ​ສັ້ນໆ, ຂໍ້​ສອບ​ເສັງ​ແຕ່ລະ​ຂໍ້​ຈະ​ວັດ​ຄວາມ​ສາມາດ​ພຽງ​ແຕ່​ຢ່າງ​ດຽວ ​ໄດ້​ແກ່​ຂໍ້ສອບ​ເສັງ

* **​**ແບບ​ຕອບ​ສັ້ນ
* ​ແບບ​ຖືກ-ຜິດ
* ​ແບບ​ຕື່ມ​ຄຳ ຫຼື ຕອບ​ສັ້ນ
* ​ແບບ​ຈັບ​ຄູ່
* ​ເລືອກ​ຕອບ

**8.4 ການ​ແບ່ງ​ປະ​ເພດ​ຕາມ​ເວລາ​ທີ່​ກຳນົດ​ໃຫ້​ຕອບ**

ການ​ແບ່ງ​ປະ​ເພດ​ຕາມ​ເວລາ​ທີ່​ກຳນົດ​ໃຫ້​ຕອບ​ມີ 2 ປະ​ເພດ​ດັ່ງ​ນີ້:

**8.4.1 ​ແບບ​ທົດ​ສອບ​ວັດ​ຄວາມ​ໄວ ( Speed test )**

​ແບບ​ທົດ​ສອບ​ຊະນິດ​ນີ້​ມີ​ຈຸດປະສົງ​ວັດ​ທັກ​ສະ​ຄວາມ​ວ່ອງ​ໄວ, ຄວາມ​ຄ່ອງ​ແຄ້ວ​ໃນ​ການ​ຄິດ, ຄວາມ​ແນ່ນອນ​ໃນ​ຄວາມ​ຮູ້, ​ແບບ​ທົດ​ສອບ​ປະກອບ​ດ້ວຍ​ຂໍ້​ຄຳ​ຖາມ​ຈຳນວນ​ຫຼາຍ​ໃຫ້​ເວລາ​ປະຕິບັດ​ໜ້ອຍ ຜູ້​ຕອບ​ຕ້ອງ​ຕອບ​ດ້ວຍ​ຄວາມ​ວ່ອງ​ໄວ.

**8.4.2 ​ແບບ​ທົດ​ສອບ​ວັດ​ຄວາມ​ສາມາດ​ສູງ​ສຸດ ( Power test )**

​ເປັນ​ແບບ​ທົດ​ສອບ​ທີ່​ຕ້ອງການ​ໃຫ້​ຜູ້​ສອບ​ເສັງ​ສາມາດ​ຕອບ​ຂໍ້​ສອບ​ເສັງ​ໄດ້​ເຕັມ​ຄວາມ​ສາມາດ​ຂອງ​ຕົນ ​ໂດຍ​ຈະ​ໃຫ້​ເວລາ​ໃນ​ການ​ສອບ​ຫຼາຍ ຫຼື ຈົນ​ກະທັ້ງທຸກ​ຄົນ​ເຮັດ​ສຳ​ເລັດ, ຄຳ​ຖາມ​ຂ້ອນ​ຂ້າງ​ຍາກ ຫຼື ຍາກ​ຫຼາ​ຍ ​ແລະ ມັກ​ບໍ່​ຖາມ​ຖືກ​ຕາມ​ຕຳລາ.

**8.5 ການ​ແບ່ງ​ປະ​ເພດ​ຕາມ​ລັກສະນະ​ການ​ຕອບ**

ການ​ແບ່ງ​ປະ​ເພດ​ຕາມ​ລັກສະນະ​ການ​ຕອບ​ມີ 3 ປະ​ເພດ​ດັ່ງ​ນີ້ :

**8.5.1 ​ແບບ​ທົດ​ສອບ​ຂຽນ​ຕອບ ( paper-pencll test )**

​ແບບ​ທົດ​ສອບ​ຊະນິດ​ນີ້​ເປັນ​ແບບ​ທົດ​ສອບ​ທີ່​ໃຫ້​ຜູ້​ສອບ​ເສັງ​ຂຽນ ຫຼື ໝາຍ​ກາ​ເຄື່ອງໝາຍ​ຕອງ​ລົງ​ໃນ​ເຈ້ຍ​ຄຳ​ຕອບ (Answer sheet ) ຫຼື ປຶ້ມ​ຄຳ​ຕອບ ( Answer book ).

**8.5.2 ​ແບບ​ທົດ​ສອບ​ປາກ​ເປົ່າ : (Oral test )**

**​**ເປັນ​ແບບ​ທົດ​ສອບ​ທີ່​ໃຫ້​ຜູ້​ສອບ​ເສັງ​ຕອບ​ດ້ວຍ​ການ​ເວົ້າ​ແທນ​ການ​ຂຽນ ຫຼື ການ​ປະຕິບັດ​ເຊັ່ນ: ການ​ສອບ​ເສັງ​ອ່ານ, ການ​ສອບ​ເສັງ​ທ່ອງ​ຈໍາ, ສອບ​ເສັງ​ສຳພາດ…

**8.5.3 ​ແບບ​ທົດ​ສອບ​ພາກ​ປະຕິບັດ ( Performance test )**

​ເປັນ​ແບບ​ທົດ​ສອບ​ທີ່​ສ້າງ​ຂຶ້ນ​ເພື່ອ​ຜູ້​ສອບ​ໄດ້​ລົງມື​ປະຕິບັດ​ຕົວ​ຈິງ ​ເຊັ່ນ: ການ​ສອບ​ເສັງ​ວິຊາ​ພາລະ​ສຶກສາ​ໂດ​ຍ​ໃຫ້​ເຕະບານ​ເຂົ້າ​ປະຕູ, ການ​ປຸງ​ແຕ່ງອາຫານ, ການ​ຕັດຫຍິບ​ໃນ​ວິຊາ​ຫັດຖະກຳ​ຕ່າງໆ, ການ​ຂະຫຍາຍ​ພັນ​ພືດ, ການ​ຕິດຕາມ​ໄມ້​ໃນ​ວິຊາ​ກະສິກຳ.

**8.6 ການ​ແບ່ງ​ປະ​ເພດ​ຕາມ​ຈຸດປະສົງ ​ແລະ ການ​ໃຊ້​ຜົນ​ການ​ສອບ​ເສັງ.**

ການ​ແບ່ງ​ປະ​ເພດ​ຕາມ​ຈຸດປະສົງ ​ແລະ ການ​ໃຊ້​ຜົນ​ການ​ສອບ​ມີ 2 ປະ​ເພດ​ດັ່ງ​ນີ້:

**8.6.1 ​ແບບ​ທົດ​ສອບ​ຍ່ອຍ ( Formative test )**

​ແບບ​ທົດ​ສອບ​ຊະນິດ​ນີ້​ແມ່ນ​ແບບ​ທີ່​ໃຊ້​ທົດ​ສອບ​ເປັນ​ໄລຍະໆ​ຫຼັງ​ຈາກ​ທີ່​ການ​ສອນ​ໄປ​ຊ່ວງ​ໄລຍະ​ເວລາ​ໜຶ່ງ​ເພື່ອ​ວັດ​ວ່າ​ນັກຮຽນ​ບັນລຸ​ຈຸດ​ປະສົງ​ທີ່​ວາງ​ໄວ້ ຫຼື ບໍ່ ​ແລະ ຈະ​ນຳ​ຜົນ​ໄປ​ປັບປຸງ​ການ​ຮຽນ​-ການ​ສອນ, ການ​ຮຽນ​ເພື່ອແກ້​ໄຂ​ຂໍ້​ບົກ​ຜ່ອງ​ຂອງ​ນັກຮຽນ.

**8.6.2 ​ແບບ​ທົດ​ສອບ​ລວມ ( Summative test )**

​ເປັນ​ແບບ​ທົດ​ສອບ​ວັດ​ທີ່​ໃຊ້​ວັດ​ຫຼັງ​ຈາກ​ສອນ​ແລ້ວ, ການ​ຮຽນ​ຈົບ​ແຕ່​ລະວິ​ຊາ​ເພື່ອ​ປະ​ເມີນ​ວ່າ​ນັກຮຽນ​ສອບ​ເສັງ​ໄດ້ ຫຼື ຕົກ, ຜ່ານ ຫຼື ບໍ່​ຜ່ານ. ຂໍ້​ສອບ​ເສັງ​ຈະ​ຕ້ອງ​ຄວບ​ຄຸມ​ເນື້ອ​ໃນ​ທັງ​ໝົດ​ທີ່​ໄດ້​ຮຽນ​ມາ, ມັກ​ຈະ​ໃຊ້​ວັດ ​ໃນ​ທ້າຍ​ພາກຮຽນ ຫຼື ທ້າຍ​ປີ.

**9. ການໃຫ້ສ້າງຈິນຕະນາການ ( Projective Technique )**

ການໃຫ້ສ້າງຈິນຕະນາການ ເປັນການສຶກສາຄົ້ນຄວ້າກ່ຽວກັບລັກສະນະຂອງບຸກຄະລິກພາບຄວາມ

ຮູ້ສຶກນຶກຄຶດອາລົມ ແຮງຈູງໃຈ ແລະ ສິ່ງທີ່ເຊື່ອງຊ້ອນຢູ່ພາຍໃນຕົວນັກຮຽນເພື່ອນຳເອົາຜົນຂອງການວັດໄປປັບປຸງແກ້ໄຂ. ດັ່ງນັ້ນ, ຈຶ່ງມີລັກສະນະຄ້າຍຄືກັບການສຶກສາລາຍກໍລະນີການວັດຜົນຊະນິດນີ້ ມັກຈະໃຊ້ກັບນັກຮຽນທີ່ມີບັນຫາ ຫຼື ມີສະພາບຈິດທີ່ບໍ່ປົກະຕິ.

ການໃຊ້ເຄື່ອງມືຊະນິດນີ້ມັກຈະໃຊ້ສິ່ງຂອງ ຫຼື ສ້າງສະຖານະການທີ່ມີຄວາມໝາຍເພື່ອໄປກະຕຸ້ນໃຫ້ນັກຮຽນສະແດງປະຕິກິລິຍາຕອບສະໜອງດ້ວຍການກະທໍາ ຫຼື ສະແດງຄວາມ ຮູ້ສຶກ ອອກມາ ຈາກນັ້ນຜູ່ວັດຈະນຳເອົາຄຳຕອບທີ່ໄດ້ມານັ້ນໄປຕີຄວາມໝາຍ ເພາະສະນັ້ນ ຈຶ່ງເປັນການວັດຜົນທີ່ຫຍຸ້ງຍາກສັບສົນ ໂດຍສະເພາະໃນການຕີຄວາມໝາຍ ຕ້ອງອາໄສຜູ່ທີ່ມີທັກສະອັນດີ ຖ້າບໍ່ດັ່ງນັ້ນ ຈະເຮັດໃຫ້ມີຄວາມຜິດພາດສູງ ການວັດຜົນຊະນິດນີ້ ມັກຈະໃຊ້ສະເພາະແຕ່ໃນກຸ່ມນັກຈິດຕະວິທະຍາເທົ່ານັ້ນ

**ຕົວຢ່າງ**

1.ການຕື່ມປະໂຫຍກໃຫ້ສົມບູນ ເຊັ່ນ ຕັ້ງຄຳຖາມວ່າ

ຂ້ອຍມັກຄົນທີ່..................................................

ຖ້າຂ້ອຍມີເງິນ ຂ້ອຍຈະ.............................................

**ບົດ​ເຝິກ​ຫັດ​ທ້າຍ​ບົດ​ທີ 2**

**1.ຈົ່ງ​ຕອບ​ຄຳ​ຖາມ​ລຸ່ມ​ນີ້:**

1. ​ແບບ​ທົດ​ສອບ​ທີ່​ໃຊ້​ວັດ​ຫຼັງ​ການ​ຮຽນ-ການ​ສອນ​ເພື່ອ​ວັດ​ສະມັດຖະພາບ​ດ້ານ​ຕ່າງໆ​ມີ​ຊື່ວ່າ​ແນວ​ໃດ ?

ກ. ​ແບບ​ທົດ​ສອບ​ວັດ​ຄວາມ​ຖະນັດ

ຂ. ​ແບບ​ທົດ​ສອບ ສະຕິ​ປັນຍາ

ຄ. ​ແບບ​ທົດ​ສອບ​ມາດຕະຖານ

ງ. ​ແບບ​ທົດ​ສອບ ຜົນສຳ​ເລັດ

2. ​​ເຮົາ​ໃຊ້​ແບບ​ທົດ​ສອບ​ແບບ​ຊໍານິ​ຊຳນານ ​ເພື່ອ​ຫຍັງ?

ກ. ​​ເບິ່ງ​ວ່າ​ຜູ້​ຮຽນ​ມີ​ຄວາມ​ສາມາດ​ດ້ານ​ໃດ

ຂ. ​ວັດ​ລະດັບ​ຄວາມ​ສາມາດ​ຂອງ​ຜູ້​ຮຽນ

ຄ. ​ປັບປຸງ​ການ​ຮຽນ-ການ​ສອນ

ງ. ​ວັດ​ຄວາມ​ພ້ອມ​ໃນ​ການ​ຮຽນ

3. ​ຂໍ້​ໃດ​ເປັນຄວາມ​ແຕກ​ຕ່າງ​ທີ່​ສຳຄັນ​ໃນ​ແບບ​ທົດ​ສອບ​ທີ່​ຄູ​ສ້າງ​ຂຶ້ນ​ເອງ​ກັບ​ແບບ​ທົດ​ສອບ​ມາດຕະຖານ ?

ກ. ​ຜູ້​ອອກ​ຂໍ້​ສອບ​ເສັງ

ຂ. ​​ເນື້ອ​ໃນ​ວິຊາ​ທີ່​ອອກ

ຄ. ​ວິທີ​ການ​ສ້າງ​ແບບ​ທົດ​ສອບ

ງ. ​ອຸປະກອນ​ທີ່​ໃຊ້​ໃນ​ການ​ສ້າງ​ແບບ​ທົດ​ສອບ

4. ​ຂໍ້​ໃດ​ເປັນ​ລັກສະນະ​ຂອງ​ແບບ​ທົດ​ສອບ​ແບບ​ຈຳກັດ​ເວລາ ຫຼື ​ແບບ​ທົດ​ສອບ​​ແບບ​ຟ້າວ​ຟັ່ງ ?

ກ. ​​ເວລາ​ໜ້ອຍ-ຂໍ້​ສອບ​ເສັງ​ໜ້ອຍ

ຂ. ​​ເວລາ​ໜ້ອຍ-ຂໍ້​ສອບ​ເສັງ​ຫຼາຍ

ຄ. ​​ເວລາ​ຫຼາຍ-ຂໍ້​ສອບ​ເສັງ​ໜ້ອຍ

ງ. ​​ເວລາ​ຫຼາຍ-ຂໍ້​ສອບ​ເສັງ​ຫຼາຍ

5. ​ແບບ​ທົດ​ສອບ​ຊະນິດ​ໃດ​ຊະນິດ​ທີ່​ບາງ​ຄັ້ງ​ອອກ​ມາ​ໃນ​ຮູບ​ແບບ​ສອບ​ຖາມ ຫຼື ປະ​ເມີນ​ຄ່າ?

ກ. ​ແບບ​ທົດ​ສອບ​ພາກ​ປະຕິບັດ

ຂ. ​ແບບ​ທົດ​ສອບ ລະດົມ​ພະລັງ

ຄ. ​ແບບ​ທົດ​ສອບ​ບຸກຄະ​ລິ​ພາບ

ງ. ​ແບບ​ທົດ​ສອບ ຄວາມ​ຊຳນິ​ຊໍານານ

6. ​ແບບ​ທົດ​ສອບ​ຊະນິດ​ໃດ​ທີ່​ຕ້ອງ​ຫາ​ເກນ​ປົກກະຕິ ?

ກ. ​ແບບ​ທົດ​ສອບ​ມາດຕະຖານ

ຂ. ​ແບບ​ທົດ​ສອບ ​ເຮັ່ງ​ຮ້ອນ ( ຟ້າວ​ຟັ່ງ )

ຄ. ​ແບບ​ທົດ​ສອບ​ພາກ​ປະຕິບັດ

ງ. ​ແບບ​ທົດ​ສອບ ປາກ​ເປົ່າ

7. ​ແບບ​ທົດ​ສອບ​ຊະນິດ​ໃດ​ທີ່​ໃຊ້​​ເພື່ອປະ​ໂຫຍ​ດ​ໃນ​ການ​ປັບປຸງ​ການ​ຮຽນ-ການ​ສອນ ?

ກ. ​ແບບ​ທົດ​ສອບ​ລະດົມ​ພະລັງ

ຂ. ​ແບບ​ທົດ​ສອບ ດ່ວນ

ຄ. ​ແບບ​ທົດ​ສອບ​ລວມ

ງ. ​ແບບ​ທົດ​ສອບຍ່ອຍ

8. ​ແບບ​ທົດ​ສອບ​​ໃດ​ທີ່​ຖືກ​ຈຳ​ແນ​ກປະ​ເພດ​ຕາມ​ເວລາ​ທີ່​ກຳນົດ​ໃຫ້​ຕອບ ?

ກ. ​ແບບ​ທົດ​ສອບ​ທີ່​ຄູ​ສ້າງ​ຂຶ້ນ​ເອງ

ຂ. ​ແບບ​ທົດ​ສອບ ປາກ​ເປົ່າ

ຄ. ​ແບບ​ທົດ​ສອບ​ລະດົມ​ກຳລັງ

ງ. ​ແບບ​ທົດ​ສອບ ລວມ

9. ​ແບບ​ທົດ​ສອບ​ປະ​ເພດ​ໃດ​ທີ່​ຈຳ​ແນ​ກຕາມ​ລັກສະນະ​ການ​ຕອບ?

ກ. ​ແບບ​ທົດ​ສອບ​ລະດົມ​ພະລັງ

ຂ. ​ແບບ​ທົດ​ສອບ ຄວາມ​ສົນ​ໃຈ

ຄ. ​ແບບ​ທົດ​ສອບ​ຂຽນຕອບ

ງ. ​ແບບ​ທົດ​ສອບ ວັດ​ຄວາມ​ສາມາດ​ທາງ​ສະໝອງ

2. ຈົ່ງ​ພິຈາລະນາ​ຈຸດ​ມຸ້ງ​ໝາຍ​ຂໍ​້ 2.1 – 2.10 ວ່າ​ຄວນ​ເລືອກ​ໃຊ້​ເຄື່ອງມື​ວັດ​ຜົນ​ຊະນິດ​ໃດ​ຈຶ່ງ​ເໝາະ​ສົມ​ທີ່​ສຸດ.

2.1 ບອກ​ຊື່​ໂຮງຮຽນ ອາຈານ​ປະຈຳ​ຫ້ອງ ​ແລ​ະ ຫົວໜ້າ​ໂຮງຮຽນ.

2.2 ນຳ​ເອົາ​ວັດຖຸ​ເສດ​ເຫຼືອ​ມາ​ປະກອບ​ເປັນ​ເຄື່ອງ​ໃຊ້​ໄດ້

2.3 ​ເພື່ອ​ຮູ້​ຂໍ້​ຄິດ​ເຫັນ​ຂອງ​ນັກຮຽນ​ທີ່​ມີ​ຕໍ່​ວິຊາ​ທີ່​ຕົນ​ເອງ​ສອນ.

2.4 ນັກຮຽນ​ຜູ້​ໃດ​ມັກ​ຊ່ວຍ​ເຫຼື​ອໝູ່​ເພື່ອ​ນຮ່ວມ​ຫ້ອງ.

2.5 ອ່ານ​ເລື່ອງ​ໄດ້​ຖືກຕ້ອງ.

2.6 ​ເພື່ອ​ສຶກສາ​ນັກຮຽນ​ທີ່​ມີ​ບັນຫາ ​ແລະ ຫາ​ທາງ​ຊ່ວຍ​ເຫຼືອ.

2.7 ອະທິບາຍ​ສາ​ເຫດ​ຂອງ​ການ​ເກີດ​ເປັນ​ລົມ ( ພະຍຸ ) ​ໄດ້.

2.8 ປະຕິບັດ​ຕາມ​ລະບຽບ​ຂໍ້​ບັງຄັບ​ຂອງ​ໂຮງຮຽນ​ໄດ້.

2.9 ​ເພື່ອ​ຕ້ອງການ​ຮູ້​ໄດ້​ຄວາມ​ສຳພັນ​ທາງ​ສັງຄົມ​ຂອງ​ນັກຮຽນ​ໃນ​ຊັ້ນ​​ໄດ້.

2.10 ບອກ​ຄຸນ​ປະ​ໂຫຍ​ດຂອງ​ອາຫານ​ປະ​ເພດ​ໂປຼຕິນ​ໄດ້

**ບົດທີ 3**

**ການຮຽນຮູ້ກ່ຽວກັບຈຸດປະສົງທາງການສຶກສາ**

**3.1 ຈຸດປະສົງທາງການສຶກສາ**

ວຽກງານການສຶກສາເປັນວຽກງານທີ່ສຳຄັນ ແລະ ຈຳເປັນສຳລັບໝົດທຸກຄົນ ການຈັດການສຶກສາແມ່ນການພັດທະນາຄົນ ຫຼື ພັດທະນາຊັບພະຍາກອນມະນຸດຂອງປະເທດ. ໃນການຈັດການສຶກສາຂອງແຕ່ລະປະເທດ ແມ່ນມີການກໍານົດຈຸດປະສົງລະດັບຄາດໝາຍຂອງການພັດທະນາຄົນ. ການກຳນົດຈຸດປະສົງຈະຕ້ອງໃຫ້ພັດທະນາ ການໃນດ້ານໃດແດ່. ສິ່ງດັ່ງກ່າວຖ້າຫາກເຮົາພິຈາລະນາ ຫຼື ວິເຄາະໂດຍພາບລວມແລ້ວສາມາດຈໍາແນກການພັດທະນາຄົນເປັນ 3 ພາກສ່ວນໃຫຍ່ດັ່ງນີ້:

1. **ການພັດທະນາດ້ານພຸດທິພິໄສ** ແມ່ນການພັດທະນາຄົນດ້ານການສັ່ງສອນໃຫ້ມີຄວາມຮູ້ດ້ານໃດດ້ານໜຶ່ງ

ເຊັ່ນ: ເປັນແພດ, ເປັນຄູ, ເປັນນັກວິຊາການ... ການຮຽນຮູ້ໃນດ້ານພຸດທິພິໄສຈະຕ້ອງໃຊ້ສະໜອງເປັນສ່ວນສຳຄັນໃນການຮຽນຮູ້ທຳຄວາມເຂົ້າໃຈເຊັ່ນ: ການຮຽນເລກ, ວິທະຍາສາດ ແລະ ເນື້ອໃນວິຊາຕ່າງໆ.

1. **ການພັດທະນາດ້ານຈິຕະພິໄສ** ແມ່ນການໃຫ້ການສຶກສາອົບຮົມ ເພື່ອໃຫ້ຄົນເປັນຄົນດີມີລະບຽບວິໄນ

ຮັບຜິດຊອບຕໍ່ສັງຄົມ ເປັນຕົນລະເມືອງດີຂອງປະເທດຊາດມີນໍ້າໃຈເສຍສະລະ ຮັກແພງຊ່ວຍເຫຼືອຊຶ່ງກັນ ແລະ ກັນ.

1. **ການພັດທະນາທັກສະພິໄສ**ແມ່ນການພັດທະນາຄົນໃຫ້ມີຄວາມສາມາດໃຊ້ເຫື່ອແຮງເພື່ອປະກອບກິດຈະກຳ

ຕ່າງໆທີ່ຈຳເປັນ ແລະ ຕ້ອງອາໄສການຝຶກຜົນ ຕົວຢ່າງ: ຄົນເປັນຊ່າງໄມ້ຕ້ອງສາມາດເລື່ອຍໄມ້, ຄົນເປັນແພດຕ້ອງມີວິທີການປິ່ນປົວຄົນເຈັບ...

ການພັດທະນາຜູ້ຮຽນໃນແຕ່ລະດ້ານມີລາຍລະອຽດດັ່ງນີ້:

* + 1. **ພັດທະນາການທາງດ້ານພຸດທິພິໄສ**

ດັ່ງໄດ້ກ່າວມາແລ້ວວ່າສ່ວນໜຶ່ງຄືການສອນໃຫ້ຄົນມີຄວາມຮູ້ໃນເລື່ອງໃດເລື່ອງໜຶ່ງ. ການ

ຮຽນຮູ້ເນື້ອໃນ ໃນຫຼັກວິຊາການຕ່າງໆ ຜູ້ຮຽນຈະຕ້ອງໃຊ້ສະໜອງເປັນຫຼັກທີ່ຕ້ອງການຮຽນຮູ້. ນັກວິຊາການໄດ້ພະຍາຍາມ ຈັດແປງລັກສະນະຂອງການໃຊ້ສະໜອງຂອງຄົນໃນການຮຽນຮູ້ໃນວິຊາການຕ່າງໆ ວ່າມີການໃຊ້ສະໜອງຄິດຢູ່ຈັກແບບ ແລະ ການຄິດດັ່ງກ່າວສາມາດລຽງລຳດັບຈາກການຄິດແບບງ່າຍຂັ້ນພື້ນຖານໄປສູ່ການຄິດທີ່ຫຍຸ້ງຍາກຊັບຊ້ອນຂຶ້ນແນວໃດ. ສຸດທ້າຍນັກວິຊາການໄດ້ຈັດລຳດັບຊັ້ນການໃຊ້ສະໜອງຄິດຈາກງ່າຍໄປຫາຍາກແຍກອອກເປັນ 6 ແບບ ລຽງລຳດັບຈາກງ່າຍໄປຫາຍາກດັ່ງນີ້:

ຄວາມຮູ້ ຄວາມຈຳ

ຄວາມເຂົ້າໃຈ

ການນຳໄປໃຊ້

ການວິເຄາະ

ການສັງເຄາະ

ການປະເມີນຄ່າ

ລັກສະນະການໃຊ້ສະໜອງທັງ 6 ແບບ ໄດ້ມີການແຍກລະອຽດຢ່າງເລິກຊຶ່ງດັ່ງນິ້:

**ກ. ຄວາມຮູ້ ຄວາມເຂົ້າໃຈ ( Knowledge )**

ຄວາມຮູ້ຄວາມຈຳໝາຍເຖິງການຮຽນຮູ້ເນື້ອໃນທີ່ກ່ຽວຂ້ອງກັບວິທີການໃດໆທີ່ຜູ້ເຄີຍໄດ້ຍິນໄດ້ເຫັນໄດ້ອ່ານແລ້ວສາມາດຈົດຈໍາເນື້ອໃນທີ່ກ່ຽວຂ້ອງກັບຄວາມຮູ້ວິທີການດັ່ງກ່າວນັ້ນໄວ້ໄດ້. ລັກສະນະຄວາມຈຳຍັງແບ່ງໄດ້ອອກເປັນ 2 ລັກສະນະຍ່ອຍຄື : ການຈື່ໄດ້ ( Recognition ) ໝາຍເຖິງຕ້ອງເປັນສິ່ງທີ່ກ່ຽວຂ້ອງ ຫຼື ມີອັນໃດມາກະຕຸ້ນກ່ອນຈິ່ງຄິດອອກເຊັ່ນວ່າ ເມື່ອເຫັນຮູບ ຖ່າຍຕອນເປັນເດັກນ້ອຍ ບອກໄດ້ວ່າໝູ່ແຕ່ລະຄົນໃນຮູບຊື່ວ່າແນວໃດ ການລະນຶກເຫັນໄດ້ ( Recoll) ໝາຍເຖິງການຄິດອອກມາໄດ້ດ້ວຍຕົວເອງໂດຍບໍ່ຕ້ອງມີສິ່ງໃດມາໃຫ້ເຫັນ ຫຼື ມາເປັນຕົວກະຕຸ້ນເຊັ່ນ: ຄຶດຊື່ໝູ່ສະໄໝຮຽນໃນລະດັບປະຖົມສຶກສາໄດ້ດ້ວຍຕົນເອງ.

ຄວາມຮູ້ຄວາມຈໍາ ແບ່ງອອກເປັນ 3 ປະເພດຍ່ອຍຄື:

1. ຄວາມຮູ້ສະເພາະເຊັ່ນ:

* ນະຄອນຫຼວງປະເທດລາວຊື່ວ່າແນວໃດ ?
* ມື້ໜຶ່ງມີຈັກຊົ່ວໂມງ ?
* ປະເທດລາວຕັ້ງຢູ່ໃນທະວີບໃດ ?

1. ຄວາມຮູ້ກ່ຽວກັບວິທີການເຊັ່ນ:

* ພົນລະເມືອງດີຄວນຈະຕ້ອງປະພຶດຕົວແນວໃດ ?
* ການລຽງຄຳໃນວັດຈະນານຸກົມໃຊ້ຫຼັກແນວໃດ ?
* ຖ້າໄປໃນງານສົບ ເຮົາຄວນແຕ່ງຕົວແບບໃດ ?

1. ຄວາມຮູ້ກ່ຽວກັບຫຼັກການທາງວິຊາການທີ່ທິດສະດີຕ່າງໆເຊັ່ນ:

* ສັດກິນພືດເປັນອາຫານມີລະບົບຍ່ອຍອາຫານເປັນແນວໃດ ?
* ວັນນະຄະດີລາວມີລັກສະນະເດັ່ນແນວໃດແດ່ ?

**ຂ.ຄວາມເຂົ້າໃຈ ( Comprehension )**

ໄດ້ແກ່ຄວາມສາມາດຂອງຄົນໃນການທີ່ຈະຕິດຕໍ່ຮັບສານ ຫຼື ຮັບສື່ສານທີ່ສົ່ງມາຫາຕົນໄດ້ຢ່າງຖືກຕ້ອງ ຫຼື ຄວາມສາມາດໃນການສົ່ງຮັບ ຫຼື ສື່ຄວາມໝາຍສິ່ງທີ່ຕົນຕ້ອງການໄດ້ຢ່າງຖືກຕ້ອງການຮັບສົ່ງສານນັ້ນອາດໃຊ້ສື່ໄດ້ຫຼາຍວິທີເຊັ່ນ: ການເວົ້າ, ການຂຽນ ການສົ່ງສັນຍາຄວາມເຂົ້າໃຈສາມາດແບ່ງອອກໄດ້ 3 ລັກສະນະຄື:

**ຂ.1 ການແປຄວາມ (Translation )**

ໄດ້ແກ່ການຮັບຮູ້ໄດ້ເຖິງຄວາມໝາຍທີ່ແທ້ຈິງຂອງຄໍາເວົ້າເຊັ່ນ:

* ໂຊເພີຕີນຜີ
* ກິນປູນຮ້ອນທ້ອງ

ການແປຄວາມ...ຍັງລວມໄປເຖິງຄວາມສາມາດໃນການອ່ານແຜນທີ່ການແປຄວາມໝາຍຂອງແຜນພູມ ຕາຕະລາງຕ່າງໆການຮັບຮູ້ຄວາມໝາຍຂອງສັນຍາລັກຕ່າງໆ.

**ຂ.2 ການຕີຄວາມ ( Interpretation)**

ແມ່ນຄວາມສາມາດຂອງຜູ້ຮຽນທີ່ແນມເຫັນເຖິງຄວາມສໍາຄັນຂອງໂຄງການ, ເປັນຮູບພາບລວມຂອງຂໍ້ມູນທັງໝົດເຊັ່ນ ຈາກແຜນພາບອາກາດໃນຮອບໜຶ່ງເດືອນສາມາດສະຫຼຸບ ລັກສະນະຂອງອາກາດໃນຮອບເດືອນນັ້ນໄດ້. ການສະຫຼຸບລັກສະນະນິໄສຂອງຕົວລະຄອນຈາກການອ່ານພໍ້ການກະທຳໃນຫຼາຍໆຄົນ.

**ຂ.3 ການຂະຫຍາຍຄວາມ (EXtrapotion)**

ແມ່ນຄວາມສາມາດຂອງຜູ້ຮຽນທີ່ແນມເຫັນຂອງການປ່ຽນແປງໃດໆ ທີ່ອາດຈະເປັນໄປໂດຍຢືດເອົາພື້ນຖານຂໍ້ມູນທີ່ມີຢູ່ເຊັ່ນ: ການທຳນາຍລ່ວງໜ້າເຖິງການຂາຍສິນຄ້າຈາກຂໍ້ມູນໃນໄລຍະສາມເດືອນທີ່ຜ່ານມາ.

**ຄ. ການນຳໄປໃຊ້ ( Application )**

ແມ່ນຄວາມສາມາດຂອງຜູ້ຮຽນໃນການນຳເອົາຄວາມຮູ້ໄປໃຊ້ໃນສະຖານະການ ຫຼື ເງື່ອນໄຂທີ່ຕ່າງໄປຈາກເດີມທີ່ຮຽນໃນຊັ້ນຮຽນເຊັ່ນ: ນັກຮຽນ ຮຽນທາດອາຫານພຶດແລ້ວສາມາດນຳເອົາຫຼັກວິຊາໄປໃຊ້ໃນການປູກຝັງຂອງຕົນ, ນັກຮຽນ ຮຽນຫຼັກການສອນແລ້ວ ເມື່ອຮຽນຈົບສາມາດນຳໄປໃຊ້ເຮັດການສອນໄດ້, ການຮຽນວິຊາໂພສະນາການແລ້ວສາມາດຈັດອາຫານໃຫ້ເໝາະສົມກັບ ສະພາບຂອງຄົນເຈັບແຕ່ລະໄວອາຍຸໄດ້ ການຮຽນວິຊາຈິດຕະສາດການສອນ ແລ້ວນຳໄປປັບປຸງການສອນ ເພື່ອແກ້ໄຂບັນຫານັກຮຽນທີ່ບໍ່ສົນໃຈໃນການຮຽນໄດ້. ການນຳໄປໃຊ້ໃນວິທີນີ້ ໝາຍເຖິງການນໍາຄວາມຮູ້ໄປປັບປຸງໃຊ້ໃນສະຖານະການເງື່ອນໄຂໃໝ່ໆທີ່ແຕກຕ່າງໄປຈາກສະພາບ ການທີ່ເຄີຍເຫັນ, ດ້ວຍເຫດນີ້ການທີ່ມີຊ່າງໄມ້ຄົນໜຶ່ງນຳເອົາໄມ້ມາເລື່ອຍມາເຮັດໃຫ້ເປັນໂຕະໃຊ້ວຽກໄດ້ ຈຶ່ງບໍ່ຖືເປັນນຳຄວາມຮູ້ໄປໃຊ້ໃນຄວາມໝາຍນີ້, ເພາະເປັນວຽກປົກະຕິທີ່ເຂົາເຮັດຢູ່ປະຈຳ, ມັນເກີດເປັນຄວາມຊໍານິຊໍານານ.

**ງ. ການວິເຄາະ ( Analysis)**

ແມ່ນຄວາມສາມາດຂອງຜູ້ຮຽນ ໃນການເບິ່ງເຫັນເຖິງໂຄງຮ່າງເງື່ອນໄຂຫຼັກການທີ່ພາວະເບື້ອງຫຼັງທີ່ຊຸກຊ້ອນຢູ່ໂດຍການເບິ່ງເຫັນດັ່ງກ່າວນັ້ນ ເກີດຈາກຄວາມສາມາດໃນການພິຈາລະນາໂດຍໃຊ້ປັນຍາຂອງຕົນເອງ, ຊຶ່ງມີລາຍລະອຽດແບ່ງອອກເປັນ 3 ພາກສ່ວນຄື:

**ງ.1 ການວິເຄາະອົງປະກອບເຊັ່ນ:**

- ຄວາມສາມາດໃນການບົ່ງບອກເຖິງຈຸດປະສົງໃນການຂຽນບົດຄວາມໜຶ່ງໆຂອງຜູ້ຂຽນ ຄົນໃດຄົນໜຶ່ງ.

- ຄວາມສາມາດໃນການເບິ່ງເຫັນທີ່ໃຊ້ໃນການພາດຫົວຂໍ້ຂ່າວ

- ການອະທິບາຍສາເຫດທີ່ເກີດອຸປະຕິເຫດເລື້ອຍໆຂອງທ້ອງຖິ່ນແຫ່ງໜຶ່ງ.

**ງ.2 ການວິເຄາະຄວາມສຳພັນ**

ແມ່ນການເບິ່ງເຫັນເຖິງຄວາມກ່ຽວພັນຕໍ່ເນື່ອງຂອງສິ່ງຕ່າງໆທີ່ເກີດຂຶ້ນໂດຍສາມາດລວມເປັນສິ່ງໃຫຍ່, ຫຼັກການໃຫຍ່ທີ່ລວບລວມໄດ້ເຊັ່ນ:

* ການອະທິບາຍເຖິງເຫດຜົນຂອງການຍົກຍ້າຍເຂົ້າມາຮຽນໜັງສືຂອງນັກຮຽນຢູ່ເຂດຊົນນະບົດສອກຫຼີກ
* ການຫາສາເຫດທີ່ເຮັດໃຫ້ຈາລະຈອນຕິດຄັດຢູ່ຖະໝົນສາຍໜຶ່ງ.

**ງ.3 ການວິເຄາະອົງປະກອບຮ່ວມກັນ**

ແມ່ນການຫາລັກສະນະລວມຂອງສິ່ງໃດສິ່ງໜຶ່ງຈາກຂໍ້ມູນເລັກໆນ້ອຍໆທີ່ມີຢູ່ເຊັ່ນ:

* ຄວາມເຂົ້າໃຈເຖິງການຂຽນລັກສະນະບົດປະພັນໃດໜຶ່ງຂອງນັກປະພັນຄົນໜຶ່ງ
* ຄວາມສາມາດບອກລັກສະນະລວມຂອງວັນນະຄະດີລາວຈາກການຄົ້ນຄວ້າວັນນະຄະດີຫຼາຍໆເລື່ອງ
* ລັກສະນະພຶດຕິກຳຂອງຊາວບ້ານໃນໝູ່ບ້ານໜຶ່ງໃນເຂດຊົນນະບົດ.

**ຈ. ການສັງເຄາະ (Synthesis)**

ແມ່ນຄວາມສາມາດຂອງຄົນໃນການຄົ້ນຄິດປະດິດສ້າງສິ່ງໃໝ່ໆໃຫ້ເກີດຂຶ້ນໃນຮູບແບບຕ່າງໆໂດຍມີເງື່ອນໄຂວ່າສິ່ງທີ່ເຮັດຂຶ້ນມານັ້ນ ຈະຕ້ອງເຮັດດ້ວຍຕົນເອງ ບໍ່ໄດ້ລອກແບບຂອງໃຜທັງສິ້ນ ຕົວຢ່າງ ສິ່ງທີ່ເປັນການສັງເຄາະເຊັ່ນ: ບົດຄວາມ, ບົດຂຽນ, ບົດປະພັນ, ເຄື່ອງໃຊ້, ຮູບພາບ, ຜົນງານຕ່າງໆທາງດ້ານສິລະປະ, ການແຕ່ງເພງ, ທິດສະດີການວາງແຜນການລ່ວງໜ້າດ້ວຍຕົນເອງ. ການສັງເຄາະສາມາດແບ່ງອອກເປັນ 3 ພາກສ່ວນຄື:

ຈ.1 ການສັງເຄາະຂໍ້ຄວາມເຊັ່ນ: ການແຕ່ງກາບກອນ, ນະວະນິຍາຍ, ເລື່ອງສັ້ນ, ປຶ້ມແບບຂຽນຕຳລາສອນ, ແບບຟ້ອນ, ຜົນງານທາງດ້ານສິລະປະກຳ, ຜະລິດຕະພັນ, ເຄື່ອງໃຊ້ຮູບແບບຕ່າງໆ ທີ່ອອກໃໝ່, ການອອກແບບບ້ານ ເຮືອນ ເຄຫາສະຖານຕ່າງໆ

ຈ.2 ການສັງເຄາະໃນລັກສະນະຂອງການວາງແຜນການ, ການສ້າງໂຄງການລ່ວງໜ້າເຊັ່ນ: ການວາງແຜນຈັດການເຝິກອົບຮົມລ່ວງໜ້າ 2 ອາທິດ, ການວາງແຜນຈັດງານບູນຂອງໝູ່ບ້ານ 3 ວັນ 3 ຄືນ .

ຈ.3 ການສັງເຄາະແບບນາມມະທຳເຊັ່ນ: ການສ້າງທິດສະດີໃໝ່, ການສະຫຼຸບສິ່ງທີ່ຄົ້ນພົບໃຫ້ໄດ້ບົດຄວາມຮູ້ທີ່ມີຄວາມເປັນໄປ, ການສະສົມ, ການທຳນາຍຄະນິດສາດ.

**ສ. ການປະເມີນຄ່າ**

ແມ່ນການສົ່ງຄວາມເຫັນ ຕັດສິນ ພິຈາລະນາ ຄຸນຄ່າສິ່ງໃດສິ່ງໜຶ່ງວ່າດີຮ້າຍຄວນມີ ຫຼື ບໍມີ, ຖືກ ຫຼື ຜິດ, ເໝາະສົມ ຫຼື ບໍ່ເໝາະສົມ, ໂດຍມີເກນທີ່ກໍານົດຂຶ້ນໄວ້ເປັນແນວທາງໃນການຕັດສິນຄຸນຄ່າການປະເມີນຄ່າ ແຍກອອກເປັນ 2 ລັກສະນະໄດ້ຄື:

ສ.1 ການປະເມີນຄ່າດ້ວຍການໃຊ້ເກນພາຍໃນ ແມ່ນການປະເມີນຄ່າເບິ່ງຈາກຄຸນຄ່າຂອງສິ່ງນັ້ນເຊັ່ນ: ການປະເມີນຄ່າວ່າໂມງໝ່ວຍນີ້ໃຊ້ໄດ້ດີເໝາະສົມ ຫຼື ບໍ່ໂດຍເບິ່ງຈາກຄວາມທ່ຽງຕົງໃນການບອກເວລາ.

ສ.2 ການປະເມີນຄ່າດ້ວຍການໃຊ້ເກນພາຍນອກ ແມ່ນການປະເມີນຄ່າໂດຍການເບິ່ງຈາກຄຸນຄ່າພາຍນອກເຊັ່ນ: ພິຈາລະນາໂມງໜ່ວຍນີ້ດີເໝາະສົມ ຫຼື ບໍ່ ໂດຍພິຈາລະນາຈາກຄວາມຈົບງາມ ແລະ ລາຄາຂອງໂມງ.

**3.1.2 ພັດທະນາການດ້ານຈິດຕະພິໄສ**

ຈິດຕະພິໄສເປັນພາກສ່ວນໜຶ່ງຂອງການສຶກສາອົບຮົມບົ່ມນິໄສໃຫ້ຄົນເປັນຄົນດີມີຄວາມປະພຶດປະຕິບັດຕາມຄວາມມຸ່ງຫວັງຂອງສັງຄົມ ການແບ່ງພັດທະນາການຂອງພຶດຕິກຳໃນສ່ວນນີ້ແບ່ງອອກເປັນ 5 ຂັ້ນຕອນຄື:

1. ການຮັບຮູ້
2. ການຕອບສະໜອງ
3. ການໃຫ້ຄຸນຄ່າ
4. ການຈັດລະບົບຄຸນຄ່າ
5. ການພັດທະນາການບຸກຄະລິກພາບ

ກ. ການຮັບຮູ້ເປັນຂັ້ນຕອນ ຂອງພັດທະນາການທາງດ້ານຈິດຕະພິໄສເຊັ່ນ: ຮັບຮູ້ວ່າຄູຕ້ອງການໃຫ້ຮັກສາຄສາມສະອາດ,ຄວາມສະອາດເປັນສິ່ງທີ່ດີ.

ຂ. ການຕອບສະໜອງເປັນຂັ້ນຕອນ ນັກຮຽນລົງມືເຮັດ ເພາະມີຄົນໃຫ້ຄຳສັ່ງເພາະຫວັງລາງວັນເຊັ່ນ: ນັກຮຽນຮັກສາຄວາມສະອາດ ເພາະຄູໃສ່ໂທດ ຫຼື ເພາະຄູຈະຍ້ອງຍໍຊົມເຊີຍ.

ຄ. ການໃຫ້ຄຸນຄ່າເປັນຂັ້ນຕອນທີ່ນັກຮຽນຈະລົງມືເຮັດເລີ່ມເຫັນຄວາມສຳຄັນຂອງສິ່ງນັ້ນເຊັ່ນ: ນັກຮຽນລົງມືເຮັດຄວາມສະອາດເພາະເລີ່ມເຫັນຄວາມສະອາດເປັນສິ່ງທີ່ດີຄວນຈະເຮັດ.

ງ. ການຈັດລະບົບຄຸນຄ່າ ແມ່ນການທີ່ຜູ້ຮຽນເລີ່ມຂະຫຍາຍຜົນຄຸນລັກສະນະນັ້ນໆ, ເລີ່ມກາຍເປັນສ່ວນໜຶ່ງຂອງຊີວິດ, ເປັນສ່ວນໜຶ່ງຂອງພຶດຕິກຳປະຈຳວັນເຊັ່ນ: ຮັກສາຄວາມສະອາດຂອງຕົນໃນທຸກໆເລື່ອງ ແລະ ເປັນປະຈຳ.

ຈ. ການພັດທະນາເປັນບຸກຄະລິກະພາບ ແມ່ນກາຍເປັນລັກສະນະນິໄສສ່ວນໜຶ່ງຂອງຕົນຈະຢູ່ບ່ອນໃດ ຈະກະທຳສິ່ງໃດບໍ່ວ່າເມື່ອໃດກໍ່ຕາມຄວາມສະອາດຈະເປັນສິ່ງສຳຄັນ.

**3.1.3 ພັດທະນາການດ້ານທັກສະພິໄສ**

ທັກສະພິໄສເປັນພາກສ່ວນການຮຽນຮູ້ການກະທຳໃດໜຶ່ງທີ່ຕ້ອງໃຊ້ຄວາມຊໍານິຊໍານານຂອງກ້າມຊີ້ນສ່ວນໃດສ່ວນໜຶ່ງຂອງຮ່າງກາຍເປັນຫຼັກໃນການກະທຳ ຕົວຢ່າງ: ການທັກເສື້ອແລນຕ້ອງໃຊ້ທັກສະຂອງນີ້ວມື, ການເຕະບານຕ້ອງໃຊ້ທັກສະການເຄື່ອນໄຫວຂອງຮ່າງກາຍ ແລະ ຕີນເປັນຕົ້ນການກະທຳດັ່ງກ່າວຈະໄດ້ດີ ແລະ ຊໍານານຕ້ອງອາໄສການຝຶກຜົນກ້າມຊີ້ນສ່ວນທີ່ກ່ຽວຂ້ອງຈົນເກີດເປັນທັກສະ ພັດທະນາການຂອງທັກສະ ສາມາດແບ່ງອອກໄດ້ເປັນ 3 ຂັ້ນຕອນຄື:

1. ແອບເຮັດຕາມແບບ
2. ເຮັດຕາມແບບຢ່າງຄ່ອງແຄ້ວວ່ອງໄວ
3. ພັດທະນາແບບ ຫຼື ສ້າງແບບດ້ວຍຕົນເອງ

ກ. ແອບເຮັດຕາມແບບ ໝາຍເຖິງການທີ່ຜູ້ຮຽນ ຝຶກຜົນທັກສະການໃຊ້ກ້າມຊີ້ນໃນເລື່ອງໜຶ່ງໆໂດຍເຮັດໄປຕາມຄຳແນະນໍາເຊັ່ນ: ແອບຕັດຫຍິບເສື້ອຜ້າຕາມແບບທີ່ຄູສອນໃຫ້.

ຂ. ເຮັດຕາມແບບຢ່າງຄ່ອງແຄ້ວວ່ອງໄວ ເປັນຂັ້ນຕອນທີ່ຜູ້ຮຽນເລີ່ມມີຄວາມຊໍານິຊໍານານສາມາດເຮັດຕາມແບບໄດ້ຢ່າງຄ່ອງແຄ້ວວ່ອງໄວເຊັ່ນ: ຕັດຫຍິບເສື້ອຜ້າຕາມແບບທີ່ກໍານົດໄວ້ສຳເລັດໃນພາຍໃນເວລາອັນວອງໄວ ແລະ ຜົນງານກໍ່ມີຄຸນະພາບດີ.

ຄ. ພັດທະນາແບບ ຫຼື ສ້າງແບບດ້ວຍຕົນເອງ: ເປັນຂັ້ນຕອນທີ່ຜູ້ເຮັດເກີດມີຄວາມຊໍານິຊໍານານຈົນສາມາດປະດິດແຕ່ງຕື່ມ, ການເຮັດວຽກໃຫ້ແຕກຕ່າງໄປຈາກເດີມ, ໃຫ້ຜົນງານທີ່ມີຄຸນນະພາບທີ່ດີຂຶ້ນ ຫຼື ໄວ້ຂຶ້ນກວ່າແຕ່ກ່ອນຜ່ານມາ.

ໃນການຈັດການສຶກສາບໍ່ວ່າຈະເປັນວິຊາໃດ, ໃນລະດັບໃດ ແລະ ຊັ້ນຮຽນໃດ, ຄູຄວນສອນໃຫ້ນັກຮຽນເກີດມີສາມພາກສ່ວນການຮຽນຮູ້ຄື: ມີຄວາມຮູ້, ຮູ້ຈັກຄິດ, ຮັກ ແລະ ມັກວິຊາທີ່ຮຽນສາມາດປະຕິບັດໄດ້ໃນສ່ວນທີ່ຄວນລົງມືປະຕິບັດ.

**3.2 ການວັດ ແລະ ການປະເມີນຜົນການຮຽນຮູ້ຂອງຜູ້ຮຽນ**

ດັ່ງທີ່ໄດ້ກ່າວມາແລ້ວ ໃນການພັດທະນາຄົນນັ້ນເພື່ອພັດທະນາຜູ້ຮຽນໃຫ້ເກີດການຮຽນຮູ້ ແລະ ມີພັດທະນາການທັງ 3 ດ້ານຄື: ພຸດທິພິໄສ, ຈິດຕະພິໄສ, ແລະ ທັກສະພິໄສ. ໃນການວັດຜົນ ແລະ ປະເມີນຜົນຂອງຜູ້ຮຽນ ຈະຕ້ອງດຳເນີນການໃຫ້ຄວບຄຸມທັງ 3 ດ້ານ.

* + 1. **ການປະເມີນທາງດ້ານພຸດທິພິໄສ**

**ກ. ການສັງເກດເວລາສອນ**

ໃນໄລຍະເວລາທີ່ກໍາລັງສອນຄູຄວນໃຊ້ສາຍຕາຂອງຕົນສັງເກດພຶດຕິກຳການຮຽນ, ການໃຫ້ຄວາມ

ສົນໃຈບົດຮຽນຂອງນັກຮຽນ, ຖ້າຫາກສອນແລ້ວນັກຮຽນສ່ວນຫຼາຍເຂົ້າໃຈ, ເຮັດໄດ້ ຫຼື ຕິດຕາມບົດຮຽນໃຫ້ທັນ, ມີສີໜ້າທ່າທາງສາຍຕາສະແດງອອກເຖິງຄວາມເບີກບານແຈ່ມໃສ ມີຄວາມຮູ້ສຶກສົນໃຈຮ່ວມໃນການສອນ, ແຕ່ກົງກັນຂ້າມຖ້ານັກຮຽນບໍ່ມີຄວາມສົນໃຈ ຫຼື ຮຽນ ແລ້ວບໍ່ເຂົ້າໃຈ ມີສີໜ້າສະແດງເຖິງຄວາມຫຍຸ້ງຍາກບໍ່ເຂົ້າໃຈ ສັບສົນ ວຸ້ນວາຍ ແລະ ອາດຈະກາຍເປັນຄວາມຕຶງຄຽດ ຫຼື ອາດຈະກາຍເປັນສະພາບຂອງຄວາມບໍ່ສົນໃຈບໍ່ຮັບຮູ້ສິ່ງໃດໆເລີຍ.

**ຂ. ການຊັກຖາມປະກອບການສອນ**

ການສອນທີ່ດີບໍ່ຈໍາເປັນຈະຕ້ອງສອນດ້ວຍການບອກ ແລະ ບໍໍ່ຈຳເປັນຈະຕ້ອງໃຊ້ປະໂຫຍກບອກເລົ່າສະເໜີໄປ. ໃນລະຫວ່າງການຮຽນ-ການສອນ ການວັດກິດຈະກໍາຕ່າງໆຄວນມີກິດຈະກຳຊັກຖາມໃຫ້ນັກຮຽນຕອບເປັນໄລຍະ, ຄຳຖາມຂອງຄູເປັນປະໂຫຍດຢ່າງໜ້ອຍບໍ່ຕໍ່າກວ່າ 2 ປະການຄື:

1. ເຮັດໃຫ້ນັກຮຽນຕ້ອງຕິດຕາມບົດຮຽນ ແລະ ຮຽນໃຫ້ເຂົ້າໃຈເພາະອາດຈະໄດ້ຮັບການຊັກຖາມຈາກຄູ.
2. ຄຳຖາມຂອງຄູຈະຊ່ວຍໃຫ້ຄູຮູ້ວ່ານັກຮຽນໄດ້ຕິດຕາມບົດຮຽນໄດ້ ທັນ ຫຼື ບໍ່, ເຂົ້າໃຈບົດຮຽນທີ່ກໍາລັງສອນ ຫຼື

ບໍ່ຊຶ່ງຈະມີຜົນຊ່ອຍໃຫ້ຄູສາມາດປັບປຸງບົດຮຽນ, ປັບປຸງການສອນໄດ້ສອດຄ່ອງກັບລະດັບຄວາມສາມາດຂອງຜູ້ອ່ານ.

**ຄ. ການກວດຜົນງານ, ການກວດບົດເຝິກຫັດ.**

ການກວດຜົນງານ ແມ່ນຄືກັນກັບການຊັກຖາມປະກອບການສອນ, ການໃຫ້ນັກຮຽນໄດ້ເຮັດກິດຈະກໍາ ຫຼື ເຮັດບົດເຝິກຫັດອັນໃດເປັນຜົນງານ, ສາມາດສົ່ງໃຫ້ຄູກວດໄດ້, ຈາກການກວດຜົນງານທີ່ນັກຮຽນສົ່ງໃຫ້ຈະຊ່ວຍເຮັດໃຫ້ຄູຮູ້ຄວາມສຳເລັດໃນການສອນຂອງຕົນລວມທັງຮູ້ຜົນການຮຽນ, ຂໍ້ບັກພ່ອງຂອງນັກຮຽນຊຶ່ງຈະເຮັດໃຫ້ຄູແກ້ໃນການສອນຂອງຕົນໄດ້.

**ງ. ການໃຊ້ແບບທົດສອບ**

ການໃຊ້ແບບທົດສອບຖືໄດ້ວ່າເປັນການປະເມີນຜົນທັງດ້ານພູດທິພິໄສທີ່ໄດ້ເອົາມາໃຊ້ເປັນວິທີການຫຼັກ ຊຶ່ງຈະສະເໜີລາຍລະອຽດເພີ່ມເຕີມດັ່ງນີ້:

**ງ.1 ນິຍາມຂອງແບບທົດສອບ**

ແບບທົດສອບໝາຍເຖິງ ຊຸດ ຫຼື ກຸ່ມຂອງຄໍາຖາມ ຫຼື ກິດຈະກໍາໃດໜຶ່ງທີ່ໄດ້ຮັບການສ້າງຂຶ້ນ:

ກ. ເພື່ອເປັນຕົວກະຕຸ້ນໃຫ້ຜູ້ຮຽນໄດ້ຕອບສະໜອງໃນຮູບແບບພຶດຕິກຳ

ຂ. ສາມາດແປຄວາມໝາຍໄດ້ເປັນຕົວເລກແບບປະລິມານ

ຄ. ດ້ວຍຄ່າຂອງຕົວເລກທີ່ວັດໄດ້ນັ້ນເພື່ອໃຊ້ເປັນຕົວຊີ້ບອກເຖິງລະດັບຄວາມສາມາດ ຫຼື ຄຸນລັກສະນະທີ່ຈະປະເມີນຢູ່ໃນຕົວຂອງຜູ້ຕອບສະໜອງ.

ຈາກນິຍາມດັ່ງກ່າວແບບທົດສອບຈຶ່ງບໍ່ໄດ້ໝາຍຄວາມສະເພາະພຽງການສອບຈາກຄໍາຖາມທີ່ຂຽນຢູ່ໃນຮູບຂອງເຈ້ຍເທົ່ານັ້ນແຕ່ຍັງລວມໄປເຖິງພາວະການ ຫຼື ເງື່ອນໄຂໃດໜຶ່ງທີ່ໄດ້ຮັບການກຳນົດຂຶ້ນເປັນຕົວຊັກຊວນ ເພື່ອໃຫ້ຜູ້ຮຽນເກີດການຕອບສະໜອງເຊັ່ນ: ການຟັງເທບ, ການເບິ່ງຮູບພາບ, ການກຳນົດວັດສະດຸຕ່າງໆເພື່ອໃຫ້ຜູ້ຮຽນເຮັດກິດຈະກຳໃດໜຶ່ງຕາມຈຸດປະສົງ.

**ງ.2 ປະເພດຂອງແບບທົດສອບວັດຜົນສຳເລັດທາງການຮຽນ**

ການແບ່ງປະເພດຂອງແບບທົດສອບວັດຜົນວັດຜົນສຳເລັດທາງການຮຽນສາມາດທີ່ຈະໃຊ້ເກນໃນການຈັດແບ່ງໄດ້ຫຼາຍເກນ ແລະ ເມື່ອໃຊ້ເກນຕ່າງກັນກໍ່ສາມາດແບ່ງປະເພດຂອງແບບກວດສອບໄດ້ຕ່າງກັນ.

**ງ.2.1 ແບ່ງດ້ວຍວິທີການສ້າງສາມາດແບ່ງແບບທົດສອບອອກໄດ້ເປັນ 2 ປະເພດຄື:**

- ແບບທົດສອບທີ່ຄູສ້າງແມ່ນແບບທົດສອບທີ່ຄູພັດທະນາຂຶ້ນໃຊ້ເພື່ອທົດສອບກັບນັກຮຽນໃນຫ້ອງຮຽນຂອງຕົນ.

-ແບບທົດສອບມາດຕະຖານ ແມ່ນແບບທົດສອບທີ່ໄດ້ຮັບການພັດທະນາຂຶ້ນດ້ວຍນັກວິຊາການທີ່ມີຄວາມຮູ້ ຄວາມສາມາດທາງການສ້າງແບບທົດສອບໂດຍສະເພາະ ແລະ ມີການພັດທະນາຈົນເປັນແບບທົດສອບທີ່ມີຄຸນະພາບດີ.

ງ.2.2 ແບ່ງດ້ວຍວິທີການໃຫ້ຄະແນນສາມາດແບ່ງບົດທົດສອບອອກເປັນ 2 ລັກສະນະຄື:

-ແບບທົດສອບປະລະໄນ ແມ່ນບົດທົດສອບທີ່ມີການກວດໃຫ້ຄະແນນຄຳຕອບ ບໍ່ຂຶ້ນກັບຜູ້ໃຫ້ຄະແນນ ຫຼື ມີຄວາມໝາຍວ່າ ຜູ້ກສດຕ່າງກັນ ແຕ່ຈະໃຫ້ຄະແນນເທົ່າກັນ.

-ແບບທົດສອບອັດຕະໄນເປັນແບບທີ່ມີການກວດໃຫ້ຄະແນນຂຶ້ນຢູ່ກັບຄວາມເຫັນຂອງຜູ້ກວດ ຫຼື ມີຄວາມໝາຍວ່າຄົນກວດຕ່າງກັນອາດຈະໃຫ້ຄະແນນຕ່າງກັນກໍ່ເປັນໄດ້.

**ງ.2.3 ແບ່ງດ້ວຍການຢືດລັກສະນະຂອງຂອງການຕອບຂອງຜູ້ສອບ**

ສາມາດແບ່ງແບບທົດສອບອອກໄດ້ເປັນ 2 ປະເພດເຊັ່ນ:

-ແບບທົດສອບຂຽນຕອບແມ່ນແບບທົດສອບທີ່ຜູ້ຕອບຈະຕ້ອງຄິດ ຂຽນຄຳຕອບທີ່ຕ້ອງການຕອບດ້ວຍຕົນເອງເຊັ່ນ ແບບທົດສອບຕື່ມຄຳ, ແບບທົດສອບຕອບສັ້ນ, ແບບທົດສອບລຽງຄວາມ.

-ແບບທົດສອບເລືອກຕອບຕົວຖືກ ແມ່ນແບບທົດສອບທີ່ມີຄຳຕອບຖືກ ແລະ ຄຳຕອບຜິດຜູ້ຕອບຈະຕ້ອງເລືອກຄຳຕອບໃດເປັນຄຳຕອບທີ່ຖືກເຊັ່ນ: ແບບທົດສອບຖືກຜິດ, ຈັບຄູ່ ແລະ ເລືອກຕອບເປັນຕົ້ນ.

**3.2.2 ການປະເມີນດ້ານຈິດພິໄສ**

ການປະເມີນດ້ານຈິດພິໄສມີຄວາມໝາຍທີ່ແບ່ງອອກໄດ້ດ່ັ່ງນີ້:

* ບັນຫາປະເມີນຜົນທາງດ້ານຈິດພິໄສ
* ແນວຄິດທີ່ບົ່ງບອກເຖິງພຶດຕິກຳ
* ຫຼັກການ ແລະ ວິທີການປະເມີນຜົນທາງດ້ານຈິດພິໄສ
* ບັນຫາປະເມີນຜົນທາງດ້ານຈິດພິໄສໂດຍທົ່ວໄປແລ້ວຈະເກີດບັນຫາດັ່ງຕໍ່ໄປນີ້:

**ກ. ການແປຄວາມໝາຍ** ຄຳວ່າການປະເມີນຜົນທາງດ້ານຈິດພິໄສມັກຈະຕ້ອງກ່ຽວຂ້ອງຄຳທີ່ມີຄວາມໝາຍເປັນນາມມະທຳເຊັ່ນ: ດຸໜັ່ນ, ຊື່ສັດ, ປະຫຍັດ, ອົດທົນ ຄຳເຫຼົ່ານີ້ເປັນຄຳທີ່ມີຄວາມໝາຍລວມໆ ແລະ ແຕ່ລະຄົນອາດແປຄວາມໝາຍບໍ່ຄືກັນ.

**ຂ. ການປະຈົບປະແຈງ:** ໂດຍທົ່ວໄປແລ້ວນັກຮຽນສາມາດຈໍາໃຈສະແດງພຶດຕິກຳບາງຢ່າງເພື່ອເອົາໃຈຄູ ແລະ ເອົາຄະແນນຈາກຄູໄດ້ເຊັ່ນ: ນັກຮຽນທີ່ເສລີ ເວົ້າຈາຫຍາບຊ້າ ອາດຈະຍອມປະຕິບັດຕົວຮຽບຮ້ອຍ ເວົ້າຈາສຸພາບກັບຄູເພື່ອຫວັງໃຫ້ຄູໃຫ້ຄະແນນຄວາມປະພຶດຂອງຕົນຫຼາຍໆ.

**ຄ. ການຕົວະກັນເອງ :** ໂດຍທົ່ວໄປຄົນເຮົາຖ້າຫາກເຮັດອັນໃດໄດ້ບໍ່ດີ ຫຼື ບໍ່ສອດຄ່ອງກັບຄວາມຕ້ອງການຂອງຕົນເອງ ແທນທີ່ຈະໂທດຕົນເອງວ່າບໍ່ດີ ຫຼື ຕົນເອງບໍ່ໄດ້ເຮັດໃນສິ່ງທີ່ຖືກຕ້ອງກໍ່ອາດຈະໂທດຄົນອື່ນ ຫຼື ສະພາບແວດລ້ອມເຊັ່ນ ນັກຮຽນເສັງຕົກຖາມວ່າເປັນຫຍັງຈຶ່ງເສັງຕົກກໍ່ຈະຕອບວ່າບໍ່ມີເວລາອ່ານໜັງສືເພາະຊ່ວຍພໍ່ແມ່ເຮັດວຽກ ຄູກໍ່ສອນບໍ່ຮູ້ເລື່ອງຮູ້ລາວ; ໝູ່ເພື່ອນກໍ່ຊວນໄປທ່ຽວໃນມື້ສອບເສັງ, ທາງທີ່ຕົນເອງກໍ່ບໍ່ເຄີຍຄິດຈະອ່ານໜັງສືເລີຍ.

ບັນຫາເຫຼົ່ານີ້ຜູ້ເປັນຄູຈະຕ້ອງໃສ່ໃຈຢູ່ສະເໜີເພື່ອຄວາມເຂົ້າໃຈ ແລະ ລະມັດລະວັງບໍ່ໃຫ້ເກີດຂຶ້ນ.

* **ແນວຄິດທີ່ບົ່ງບອກເຖິງພຶດຕິກຳ**

ເນື່ອງຈາກພຶດຕິກໍາການຮຽນຮູ້ທາງດ້ານຈິດພິໄສ ເປັນພຶດຕິກໍາທີ່ຂ້ອນຂ້າງມີຄວາມໝາຍກວ້າງຂວາງ ແລະ ມີພາວະເປັນນາມມະທຳ. ດັ່ງນັ້ນ ກ່ອນຈະປະເມີນພຶດຕິກຳດ້ານຈິດພິໄສສ່ວນໃດສ່ວນໜຶ່ງ ຄູຄວນຈະຕ້ອງຫາທາງປັບປຸງ ໃຫ້ຢູ່ໃໃນຮູບແບບການກະທຳທີ່ຊັດເຈນຂຶ້ນເຊັ່ນ: ຄວາມຊື່ສັດ: ຄົນທີ່ຊື່ສັດຄວນຈະສະແດງອອກໃນພຶດຕິກຳຕ່າງໆດັ່ງນີ້:

* ເກັບຂອງຄົນອື່ນໄດ້ເອົາໄປສົ່ງໃຫ້ຄູ
* ເມື່ອເຮັດຂອງແຕກຕ້ອງຮັບສາລະພາບກັບຄູໂດຍດີ
* ບໍ່ເວົ້າຕົວະ
* ສັນຍາກັບຄູວ່າຈະບໍ່ກິນເຂົ້າໝົມໃນເວລາຮຽນ, ກໍ່ບໍ່ກິນອີກຕໍ່ໄປ.
* ມີຄົນເກັບຂອງຕົກເຮ່ຍມາໃຫ້ເພາະຄິດວ່າເປັນຂອງຕົນເມື່ອພົບວ່າບໍ່ແມ່ນກໍ່ສົ່ງຄືນໃຫ້ຜູ້ເກັບໄດ້ຄືນ
* ແລະ ອື່ນໆ
* **ຫຼັກການ ແລະ ວິທີການປະເມີນທາງດ້ານຈິດພິໄສ**

**ກ. ຫຼັກການປະເມີນທາງດ້ານຈິດພິໄສ**: ໃນການປະເມີນທາງດ້ານຈິດພິໄສຄູຄວນຈະຕ້ອງຄໍານຶງເຖິງຫຼັກການດັ່ງຕໍ່ໄປນີ້:

ກ.1 ຄວນປະເມີນຫຼາຍໆເທື່ອ.

ກ.2 ປະເມີນຈາກພຶດຕິກຳສະແດງອອກທີ່ເໝາະສົມ.

ກ.3 ແຕ່ລະເທື່ອຈະຕ້ອງແນ່ໃຈວ່າ ເປັນພຶດຕິກຳທີ່ແທ້ຈິງຂອງນັກຮຽນ

ກ.4 ຄວນຈະມີການບັນທຶກຜົນການດຳເນີນການຢ່າງສະໜໍ່າສະເໜີ

**ຂ. ວິທີການປະເມີນຜົນດ້ານຈິດພິໄສສາມາດເຮັດໄດ້ຫຼາຍວິທີເຊັ່ນ:**

ຂ.1 ຈາກການສັງເກດພຶດຕິກຳທີ່ນັກຮຽນສະແດງອອກ ໂດຍສະເພາະພຶດຕິກຳປະຈຳວັນຕາມສະພາບປົກະຕິໃນເວລາທີ່ມີການຈັດການຮຽນ-ການສອນ

ຂ.2 ຈາກການສົນທະນາສຳພາດນັກຮຽນ

ຂ.3 ຈາກການໃຊ້ແບບທົດສອບວັດທາງດ້ານຈິດພິໄສ

ຂ.4 ການໃຊ້ມາດຕາສ່ວນປະມານຄຸນຄ່າສາມາດໃຊ້ເປັນແບບການບັນທຶກຄະແນນຂອງພຶດຕິກຳຂອງນັກຮຽນທີ່ໄດ້ຈາກການສັງເກດຂອງຄູ.

**2.2.3 ການປະເມີນທາງດ້ານທັກສະພິໄສ**

ການປະເມີນຜົນທາງດ້ານທັກສະພິໄສສາມາດແບ່ງການປະເມີນໄດ້ 3 ປະເພດຄື:

1. ການປະເມີນຈາກຜົນງານທີ່ເຮັດແລ້ວ ການຮຽນຮູ້ທາງດ້ານທັກສະພິໄສບາງສ່ວນທີ່ຄູໄດ້ບອກໃຫ້ນັກຮຽນ

ເຮັດເຊັ່ນ: ການຕັດເສື້ອ, ການຈັກສານ, ການເຮັດເຄື່ອງຫັດຖະກຳ, ການລະບາຍສີ, ການປະດັບປະດາອື່ນໆ ເມື່ອນັກຮຽນເຮັດສຳເລັດແລ້ວກໍ່ເອົາມາສົ່ງໃຫ້ຄູ. ຄູສາມາດປະເມີນເພື່ອໃຫ້ຄະແນນໄດ້ໂດຍແບບປະເມີນຄວນຈະຕ້ອງມີລາຍລະອຽດຊັດເຈນ ຕົວຢ່າງ: ການປະເມີນ ການເຮັດເຕົ້າດອກໄມ້ດ້ວຍດິນໜຽວ.

ເຕົ້າດອກໄມ້

ການຂຶ້ນແບບດ້ານຮູບຊົງ 5 4 3 2 1

ການເຮັດລວດລາຍ 5 4 3 2 1

ຄວາມລະອຽດປານີດ 5 4 3 2 1

1. ການປະເມີນໃນເວລາທີ່ດຳເນີນການຢູ່. ການປະຕິບັດທາງດ້ານທັກສະບາງປະການອາດຈະບໍ່ປາກົດເປັນຜົນງານໄດ້ການປະເມີນສ່ວນນີ້ ຈະຕ້ອງປະຕິບັດໃນເວລາທີ່ກໍາລັງສະແດງພຶດຕິກຳເຊັ່ນ: ການຮ້ອງເພັງ, ການຟ້ອນ, ການສະແດງລະຄອນເປັນຕົ້ນ.

ການຮ້ອງເພງ

ສຽງ 5 4 3 2 1

ສຳນຽງພາສາ 5 4 3 2 1

ຈັ່ງຫວະ 5 4 3 2 1

ທ່າທາງ 5 4 3 2 1

1. ການປະເມີນຜົນຜະລິດ ແລະ ການປະຕິບັດງານແມ່ນການປະເມີນທາງດ້ານທັກສະທີ່ຜູ້ປະເມີນເນັ້ນຫຼັກການປະເມີນໃນທຸກຂັ້ນຕອນຂອງການປະຕິບັດງານຕັ້ງແຕ່ເລີ່ມຕົ້ນຈົນສຳເລັດຜົນ ຕົວຢ່າງ : ການປະເມີນການເຮັດດອກກຸຫຼາບ

* ການກະກຽມ

ການກຽມອຸປະກອນ 5 4 3 2 1

ການເລືອກອຸປະກອນ 5 4 3 2 1

* ການປະຕິບັດງານ

ເຮັດຕາມຂັ້ນຕອນຢ່າງຖືກຕ້ອງ 5 4 3 2 1

ຄວາມລະອຽດໃນການເຮັດ 5 4 3 2 1

* ຜົນຜະລີດ

ຄວາມຈົບງາມ 5 4 3 2 1

ການອອກແບບ 5 4 3 2 1

* ສ່ວນຂອງຈິດພິໄສ

ຄວາມຮັບຜິດຊອບຕໍ່ວຽກງານ 5 4 3 2 1

* 1. **ສະຫຼຸບ**

ໃນວຽກງານການສຶກສາໄດ້ແບ່ງຈຸດປະສົງເພື່ອພັດທະນາຄົນ 3 ດ້ານຄື: ພັດທະນາພຸດທິພີໄສຊືື່ງແມ່ນ

ການ ສອນນັກຮຽນໃຫ້ຄວາມຮູ້ໃນດ້ານເນື້ອໃນວິຊາການຕິດຕົວໃນການຮຽນຮູ້ນັ້ນຕ້ອງໃຊ້ສະໜອງເປັນຫຼັກໂດຍໄດ້ ມີການແຍກພັດທະນາການຄິດຂອງສະໜອງໃນການຮຽນຮູ້ເປັນ 6 ຂັ້ນຕອນຄື: ຄວາມຮູ້-ຄວາມຈຳ, ຄວາມເຂົ້າໃຈ, ການນຳໄປໃຊ້, ການວິເຄາະ, ການສັງເຄາະ ແລະ ການປະເມີນຄ່າ ພັດທະນາການດ້ານຈິດຕະພິໄສ ແມ່ນການອົບຮົມສັ່ງສອນໃຫ້ຄົນເປັນຄົນດີສິນທຳປະຈຳໃຈ ແຍກພັດທະນາການອອກໄດ້ເປັນ 5 ຂັ້ນຕອນຄື: ການຮັບຮູ້, ການຕອບສະໜອງ, ການໃຫ້ຄຸນຄ່າ, ການຈັດລະບົບຄຸນຄ່າ ແລະ ການພັດທະນາບຸກຄະລິກະພາບປະຈຳຕົວ ພັດທະນາການດ້ານທັກສະພິໄສ ແມ່ນການສຶກສາທັກສະທາງກ້າມຊີ້ນໃນການເຮັດກິດຈະກຳຕ່າງໆ. ພັດທະນາການດ້ານນີ້ແບ່ງອອກໄດ້ເປັນ 3 ຂັ້ນຕອນຄື: ການເຮັດຕາມແບບ, ເຮັດຕາມແບບຢ່າງຄ່ອງແຄ້ວ ແລະ ພັດທະນາແບບ ຫຼື ສ້າງແບບດ້ວຍຕົນເອງ.

ເມື່ອຈຸດປະສົງທາງການສຶກສາເນັ້ນໜັກໃນການພັດທະນາຄົນໃນ 3 ດ້ານດັ່ງກ່າວນັ້ນ, ການຈັດການຮຽນ-ການສອນກໍ່ຈະຕ້ອງເນັ້ນໜັກໃຫ້ຜູ້ຮຽນເກີດການຮຽນຮູ້ ແລະ ມີພັດທະນາການຄົບຖ້ວນທັງ 3 ດ້ານເຊັ່ນດຽວກັນ ເມື່ອເຖິງການດຳເນີນງານວັດຜົນ ແລະ ປະເມີນຜົນຜູ້ຮຽນ ກໍ່ຄວນວັດ ແລະ ປະເມີນໃຫ້ຄົບທັງ 3 ດ້ານນັ້ນ. ຫຼັກການວັດ ແລະ ປະເມີນຜົນທີ່ສຳຄັນມີດັ່ງນີ້:

ກ. ຄູຕ້ອງມີຄວາມຮູ້ມີຫຼັກວິຊາການດ້ານການວັດ ແລະ ປະເມີນຜົນຢ່າງເລີກຊຶ່ງ.

ຂ. ການວັດຜົນ ແລະ ປະເມີນຜົນນັກຮຽນຈະຕ້ອງເຮັດເປັນໄລຍະຢ່າງສະໜໍ່າສະເໜີບໍ່ຄວນທີ່ຈະມີການວັດຜົນ ແລະ ປະເມີນຜົນສະເພາະແຕ່ທ້າຍພາກຮຽນເທົ່ານັ້ນ.

ຄ. ຈຸດປະສົງທີ່ສຳຄັນຂອງການວັດ ແລະ ປະເມີນຜົນແມ່ນເພື່ອພັດທະນານັກຮຽນ, ມີຄວາມໝາຍວ່າເມື່ອຄູພົບເຫັນນັກຮຽນຄົນໃດມີຄວາມບົກພ່ອງ ຫຼື ອ່ອນໃນວິຊາໃດ, ຄູຄວນຈະໃຫ້ວິທີແກ້ໄຂພັດທະນາໃຫ້ນັກຮຽນຮໍ່າຮຽນໃຫ້ໄດ້ດີຂຶ້ນ.

ໃນພາກສ່ວນຂອງເຄື່ອງມືສໍາລັບການວັດ ແລະ ປະເມີນຜົນການຮຽນຮູ້ຂອງນັກຮຽນມີຫຼັກວິຊາການທີ່ສໍາຄັນຄື:

ໃນດ້ານພຸດທິພິໄສ: ໃນເວລາທີ່ຄູກໍາລັງສິດສອນແຕ່ລະເທື່ອຄູຄວນມີການເຮັດກິດຈະກໍາບາງປະການ ໃນລັກສະນະຂອງການທົດສອບຄວາມເຂົ້າໃຈຂອງນັກຮຽນເຊັ່ນ: ການຖາມໃນນັກຮຽນຕອບ, ການໃຫ້ນັກຮຽນເຮັດບົດເຝິກຫັດເພື່ອຈະໄດ້ຮູ້ລະດັບຄວາມເຂົ້າໃຈຂອງນັກຮຽນ ແລະ ປັບປຸງແກ້ໄຂເມື່ອມີບັນຫາໄດ້ທັນເວລາເມື່ອຄູສອນໄປໄດ້ປະມານ 3-6 ອາທິດຄູກໍ່ຄວນຈັດໃຫ້ມີການປະເມີນຜົນຍ່ອຍລະຫວ່າງຮຽນ ແລະ ການປະເມີນຜົນຕອນທ້າຍພາກຮຽນ, ຄູກໍ່ສາມາດເລືອກຂໍ້ສອບປະເພດຕ່າງໆທັງແບບອັດຕະໄນ ແລະ ປະລະໄນໄດ້ຕາມຄວາມເໝາະສົມຂອງລະດັບຄາດໝາຍ ແລະ ລັກສະນະຂອງເນື້ອໃນວິຊາທີ່ຈະສອບໃນດ້ານຈິດພິໄສຈະຕ້ອງຢືດຫຼັກການທີ່ວ່າການສຶກສາອົບຮົບໃຫ້ນັກຮຽນເປັນຄົນດີນັ້ນຄູຈະຕ້ອງປະຕິບັດສະໜໍ່າສະເໜີ ແລະ ຕໍ່ເນື່ອງໂດຍຄູຕ້ອງສັງເກດ, ສຳພາດ ຫຼື ສອບຖາມເຖິງພຶດຕິກຳຂອງນັກຮຽນເມື່ອເຫັນວ່ານັກຮຽນຄົນໃດສສະແດງພຶດຕິກຳທີ່ບໍ່ເໜາະສົມຄູກໍ່ໍ່ຕ້ອງຄ່ອຍໆສຶກສາອົບຮົມແກ້ໄຂໃຫ້ນັກຮຽນຫັນມາປະຕິບັດໃນສິ່ງທີ່ຖືກຕ້ອງ ລວມທັງຕົວຄູເອງ ຈະຕ້ອງປະພຶດຕົນໃຫ້ເປັນແບບຢ່າງທີ່ດີຂອງນັກຮຽນອີກດ້ວຍ.

ທາງດ້ານທັກສະພິໄສເປັນການຮຽນຮູ້ທີ່ຕ້ອງອາໄສການປະຕິບັດຕົວຈິງ ເຊັ່ນ ການຮ້ອງເພງ, ຟ້ອນ, ການປູກຝັງ, ການຫຼິ້ນກິລາ ແລະ ການຫັດຖະກຳສີໄມ້ລາຍມືຕ່າງໆໃນການສອນວິຊາລັກສະນະດັ່ງກ່າວນີ້ຄູຈະຕ້ອງເນັ້ນໜັກໃຫ້ນັກຮຽນ ໄດ້ລົງມືປະຕິບັດຕົວຈິງເປັນຫຼັກສຳຄັນ ແລະ ໃນການວັດຜົນການຮຽນຮູ້ກໍ່ຈະຕ້ອງໃຊ້ວິທີການໃຫ້ນັກຮຽນ ໄດ້ລົງມືປະຕິບັດຕົວຈິງເປັນສິ່ງສຳຄັນຄູຈະຕ້ອງຕິດຕາມເບິ່ງວ່ານັກຮຽນເຮັດວຽກທີ່ຄູສອນໃຫ້ໄດ້ດ້ວຍຕົນເອງ ຫຼື ບໍ ຖ້າຫາກເຫັນວ່ານັກຮຽນຍັງເຮັດບໍ່ໄດ້ ຫຼື ມີຂໍ້ບົກພ່ອງຄູຄວນໃຫ້ຄໍາແນະນຳຊ່ວຍເຫຼືອແກ້ໄຂໃຫ້ແກ່ນັກຮຽນທັນເວລາ.

**ບົດທີ 4**

**ການຂຽນຂໍ້ສອບແບບອັດຕະໄນ ແລະ ປາລະໄນ**

**1.ການຂຽນຂໍ້ສອບແບບອັດຕາໄນ**

**1.1 ຄວາມໝາຍຂອງຂໍ້ສອບແບບອັດຕາໄນ**

ຂໍ້ສອບອັດຕາໄນແມ່ນຂໍ້ສອບທີ່ມີສະເພາະແຕ່ຄຳຖາມແລ້ວເປີດໂອກາດໃຫ້ນັກຮຽນຕອບຢ່າງເສລີ ໂດຍການຂຽນບັນລະຍາຍຕາມຄວາມຮູ້ ແລະ ຕາມຄວາມຄິດເຫັນຂອງຕົນເອງ .

* 1. **ຫຼັກການສ້າງຂໍ້ສອບແບບອັດຕາໄນ ແລະ ຫຼັກການໃຫ້ຄະແນນ**
     1. **ຫຼັກການສ້າງຂໍ້ສອບແບບອັດຕາໄນ**

1. ຂຽນຄຳອະທິບາຍໃຫ້ຊັດເຈນ ກ່ຽວກັບການຕອບຄຳຖາມ ເວລາທີ່ໃຊ້ສອບ ແລະ ຄະແນນເຕັມໃນແຕ່ ລະຂໍ້.
2. ຄວນໃຊ້ຄຳຖາມໃນສິ່ງທີ່ຂໍ້ສອບສາມາດວັດໄດ້ດີທີ່ສຸດ ເຊັ່ນ ການບັນລະຍາຍ, ການສະແດງຄວາມຄິດເຫັນ ແລະ ວິເຄາະວິຈານຕ່າງໆ ຄວນຫຼີກເວັ້ນຄຳຖາມທີ່ເປັນຄວາມຈຳ.
3. ຄວນຄຳນຶງຄວາມສຳຄັນຂອງຈຸດປະສົງທີ່ວາງໄວ້ໃນຕາຕະລາງວິເຄາະຫຼັກສູດໂດຍເລືອກເອົາສະເພາະຈຸດສຳຄັນທີ່ສຸດ.
4. ພະຍາຍາມສ້າງຂໍ້ສອບໃຫ້ເໜາະກັບເວລາທີ່ໃຊ້ໃນການສອບ.
5. ບໍ່ຄວນໃຫ້ນັກຮຽນເລືອກຕອບເປັນບາງຂໍ້ ເຊັ່ນ ມີ 5 ຂໍ້ ຕອບພຽງ 4 ຂໍ້ ເພາະອາດຈະມີ ການໄດ້ປຽບເສຍປຽບເພາະຂໍ້ສອບຈະມີຄວາມຍາກງ່າຍບໍ່ເທົ່າກັນ ເຮັດໃຫ້ຄະແນນທີ່ໄດ້ນັ້ນປຽບທຽບກັນບໍ່ໄດ້.
   1. **ຫຼັກການກວດໃຫ້ຄະແນນ**

1.ສ້າງຂະໜານຕອບໃຫ້ສົມບູນ ແລະ ກຳນົດຄະແນນຂອງແຕ່ລະຄຳຕອບ

2.ຄວນໃຫ້ຄະແນນຄຳຕອບທີ່ເປັນການລວບລວມຄວາມຄິດ ລັກສະນະການຂຽນຊັດເຈນການອະທິບາຍ

ຖືກຕ້ອງຂອງແຕ່ລະຕອນ.

3.ຄວນກວດຂໍ້ສອບຂອງຜູ້ສອບເທື່ອລະຂໍ້ພ້ອມກັນທຸກຄົນແລ້ວຈຶ່ງຄ່ອຍກວດຂໍ້ຕໍ່ໄປ

4.ຄວນປະເມີນຜົນຂອງຄຳຕອບຕາມທີ່ນັກຮຽນຕອບບໍ່ຄວນເອົາຄວາມຮູ້ສຶກດ້ານອື່ນໆໄປປະປົນ.

5.ຖ້າເປັນໄປໄດ້ຄວນມີຜູ້ກວດຢ່າງນ້ອຍ 2 ຄົນຂຶ້ນໄປໃນການກວດຂໍ້ສອບດຽວກັນ.

**ຕົວຢ່າງຂໍ້ສອບແບບອັດຕະໄນ**

1.ຈົ່ງອະທິບາຍຄຳວ່າ “ ການຂາດດູນການຄ້າ” ຕາມຫຼັກເສດຖະສາດ ?

2.ຍ້ອນຫຍັງຢູ່ເຂດພູພຽງບໍລິເວນຈິ່ງມີຝົນຕົກຫຼາຍ ?

3.ຢາເສບຕິດມີຜົນຮ້າຍຕໍ່ສຸຂະພາບແນວໃດ ?

**1.4 ຮູບແບບຂອງການຂຽນຄໍາຖາມແບບອັດຕະໄນ**

**1.4.1 ຖາມເພື່ອໃຫ້ປຽບທຽບວັດຖຸ, ເຫດການ, ສະພາບການຕ່າງໆ ແລະ ສິ່ງອື່ນໆ**

ຕົວຢ່າງ - ຈົ່ງອະທິບາຍຄວາມແຕກຕ່າງດ້ານຄຸນປະໂຫຍດລະຫວ່າງໂລຫະ ກັບ ອະໂລຫະ

-ຈົ່ງສົມທຽບຄວາມສະດວກ ແລະ ຫຍຸ້ງຍາກລະຫວ່າງການຄົມມະນາຄົມທາງນໍ້າ ແລະ ທາງບົກ

**1.4.2 ຖາມເພື່ອໃຫ້ຕັດສິນໃຈ**

ຕົວຢ່າງ: - ຈົ່ງແຕ່ງເລື່ອງກ່ຽວກັບຫົວຂໍ້ໃດໜຶ່ງຕາມໃຈມັກ ?

**1.4.3 ຖາມເພື່ອໃຫ້ສາເຫດ ຫຼື ຜົນ**

ຕົວຢ່າງ: - ຍ້ອນຫຍັງໃນລະດູໜາວເວລາກາງຄືນຈຶ່ງຍາວກວ່າກາງເວັນ ?

-ຍ້ອນຫຍັງຮ່າງກາຍຂອງຄົນເຮົາຈຶ່ງຕ້ອງການທາດອາຫານ ?

**1.4.4 ຖາມເພື່ອໃຫ້ອະທິບາຍຄວາມໝາຍຂອງຄໍາ ຫຼື ຂໍ້ຄວາມ**

ຕົວຢ່າງ: - ປະຊາທິປະໄຕໝາຍຄວາມວ່າແນວໃດ ?

-ໄກ່ງາມຍ້ອນຂົນຄົນງາມຍ້ອນແຕ່ງ ມີຄວາມໝາຍແນວໃດ ?

**1.4.5 ຖາມເພື່ອໃຫ້ອະທິບາຍ**

ຕົວຢ່າງ: - ຢາເສບຕິດມີຜົນຮ້າຍຕໍ່ສຸຂະພາບແນວໃດ ?

-ເຮັດແນວໃດ ຈຶ່ງຈະຮັກສາສະພາບແວດລ້ອມໃນໂຮງຮຽນໄດ້ ?

**1.4.6 ຖາມເພື່ອວິເຄາະ**

ຕົວຢ່າງ: - ຈົ່ງວິເຄາະຄໍາສຸພາສິດທີ່ວ່າ: “ກວາງກິນໝາກຂາມປ້ອມໄປຄາກົ້ນຂີ້ມັ່ງ ມັ່ງຂີ້ບໍ່ໄດ້ສາມມື້ກະຕ່າຍຕ່ຍ” ?

**1.4.7 ຖາມເພື່ອໃຫ້ຫາຄວາມສໍາພັນຂອງຄໍາ ຫຼື ປະໂຫຍກ**

ຕົວຢ່າງ: - ເປັນຫຍັງເຄື່ອງໂທລະສານຈຶ່ງນິຍົມໃຊ້ຫຼາຍໃນປັດຈຸບັນ ?

**1.4.8 ຖາມເພື່ອສ້າງບັນຫາໃໝ່**

ຕົວຢ່າງ: - ການຜະລິດແບບທໍາມະຊາດແມ່ນການຜະລິດແນວໃດ ? ຖ້າປະສົບກັບໄພທໍາມະຊາດຜົນຜະລິດຈະເປັນແນວໃດ ?

**1.4.9 ຖາມເພື່ອລະນຶກເຖິງປະສົບການຄວາມຈິງ**

ຕົວຢ່າງ: - ວິທີລ້ຽງໄກ່ທີ່ໄດ້ຮັບຜົນດີມີແນວໃດ ?

**1.4.10 ຖາມເພື່ອວິຈານ**

ຕົວຢ່າງ: - ສົງຄາມມີຜົນຮ້າຍຕໍ່ການພັດທະນາເສດຖະກິດ ສັງຄົມແນວໃດ ?

**1.5ຈຸດດີ ແລະ ຈູດອ່ອນຂອງຂໍ້ສອບແບບອັດຕະໄນ**

**1.5.1 ຈຸດດີ**

-ສາມາດວັດຂະບວນການຄິດ ແລະ ຄວາມສາມາດໃນການຂຽນ

-ວັດຄວາມຄິດສ້າງສັນ ແລະ ຄວາມສາມາດໃນການປະເມີນຄ່າໄດ້ດີ

-ສາມາດວັດທັດສະນະຄະຕິ ແລະ ຄວາມຄິດຄວາມເຫັນຕ່າງໆໄດ້ດີ.

-ມີຄວາມສະດວກ ແລະ ງ່າຍໃນການອອກຂໍ້ສອບ

-ຜູ້ຕອບມີອິດສະຫຼະໃນການສະແດງຄວາມຄິດຄວາມເຫັນໄດ້ຢ່າງເຕັມທີ່.

**1.5.2 ຈຸດອ່ອນ**

-ການໃຫ້ຄະແນນບໍ່ແນ່ນອນ ຄະແນນທີ່ໄດ້ຂຶ້ນຢູ່ກັບຜູ້ກວດ ເຊັ່ນ ອາລົມ, ທັດສະນະຄະຕິ, ຕົວໜັງສືເປັນຕົ້ນ.

 -ຂາດຄວາມທ່ຽງຕົງດ້ານເນື້ອໃນ ເພາະອອກຂໍ້ສອບໄດ້ໜ້ອຍຂໍ້ຈຶ່ງບໍ່ຄວບຄຸມທຸກ ເນື້ອໃນທີ່ຮຽນມາ.

 -ກວດໃຫ້ຄະແນນຍາກເສຍເວລາຫຼາຍ.

**2. ການຂຽນຂໍ້ສອບແບບປາລະໄນ**

ຂໍ້ສອບແບບປາລະໄນຈະປະກອບດ້ວຍ 2 ພາກສ່ວນຄື ຄຳຖາມ ແລະ ຄຳຕອບ. ຄຳຖາມຂອງຂໍ້ສອບ

ປາລະໄນແຕ່ລະຂໍ້ຈະເຈາະຈົງສະເພາະຈຸດນ້ອຍໆຂອງເນື້ອໃນບົດຮຽນ. ດັ່ງນັ້ນ, ຈຶ່ງມີຄຳຖາມຫຼາຍຂໍ້ ສ່ວນຄຳຕອບນັ້ນຜູ້ຕອບຕ້ອງໃຊ້ເວລາໃນການຄຶດ ແລ້ວຂຽນຕອບເປັນປະໂຫຍກສັ້ນໆ ຫຼື ຂີດເຄື່ອງໝາຍໃສ່ຄຳຕອບທີ່ຕ້ອງການເລືອກ. ດັ່ງນັ້ນ, ຜູ້ຕອບຕ້ອງປະຕິບັດດັ່ງນີ້:

-ຕ້ອງອ່ານຂໍ້ສອບແຕ່ລະຂໍ້ພ້ອມທັງຄຳຖາມ ແລະ ຄຳຕອບທີ່ສົມບູນ

- ເລືອກຄຳຕອບທີ່ຖືກທີ່ສຸດຈາກຕົວເລືອກທີ່ຜູ່ຂຽນກຳນົດມາແລ້ວ

- ຕ້ອງຕອບຄຳຖາມຈາກແບບທົດສອບຫຼາຍຂໍ້

**2.1 ຂໍ້ສອບແບບຖືກຜິດ ( True – False )**

ເປັນຂໍ້ສອບທີ່ໃຫ້ພິຈາລະນາວ່າ ຄຳຖາມທີ່ຖາມໄປນັ້ນຖືກ ຫຼື ຜິດຕາມເນື້ອໃນຂອງບົດຮຽນ ໂດຍທີ່ຜູ່ຕອບຕ້ອງຂຽນຄຳຖາມວ່າ ຖືກ - ຜິດ , ແມ່ນ - ບໍ່ແມ່ນ, ເຫັນດີ - ບໍ່ເຫັນດີເປັນຕົ້ນ.

**2.1.1 ຫຼັກການສ້າງ**

- ຂຽນຂໍ້ສອບໃຫ້ເປັນປະໂຫຍກບອກເລົ່າ ແລະ ບໍ່ຄວນຖາມຍາກເກີນໄປ

- ຄວນໃຊ້ພາສາງ່າຍໆເຊັ່ນ:

ບໍ່ດີ ຖືກ ຜິດ ທຸກຄົນມີການເທົ່າທຽມກັນ

ດີ ຖືກ ຜິດ ລັດຖະທຳມະນູນລະບູໄວ້ວ່າທຸກຄົນມີສິດເທົ່າທຽມກັນ.

- ຫຼີກເວັ້ນການໃຊ້ຄຳສັບບາງປະເພດທີ່ເປັນການແນະນຳຄຳຕອບ ເຊັ່ນ ທັງໝົດ , ສະເໜີ, ບໍ່ມີເລີຍ, ທຸກໆ..... ເພາະຄຳສັບປະເພດນີ້ຈະເຮັດໃຫ້ປະໂຫຍກຜິດຫຼາຍກວ່າຖືກ ສ່ວນຄຳວ່າອາດຈະ, ບາງຢ່າງ, ບາງຄັ້ງ ອາດຈະເຮັດໃຫ້ປະໂຫຍກນັ້ນຖືກຫຼາຍກວ່າຜິດ.

- ພະຍາຍາມໃຊ້ຄຳເວົ້າທີ່ສະແດງເຖິງປະລິມານຫຼາຍກວ່າ ຄຳເວົ້າທີ່ສະແດງເຖິງຄຸນນະພາບ ເພາະການໃຊ້ຄຳເວົ້າ ຫຼາຍ, ໜ້ອຍ, ດີ, ຊົ່ວ ເປັນສິ່ງທີ່ຕັດສິນໃຈຍາກ.

- ເຮັດໃຫ້ຄຳຖາມມີຄວາມຄິດດຽວກັນ ບໍ່ຄວນເຮັດໃຫ້ສ່ວນທີ່ຢູ່ທາງໜ້າຜິດ ແຕ່ສ່ວນທີ່ຢູ່ທາງຫຼັງຖືກ

- ບໍ່ຄວນໃຊ້ຄຳສັບທີ່ມີລັກສະນະຄຳສັ່ງ.

-ບໍ່ຄວນໃຊ້ຄຳປະຕິເສດຊ້ອນກັນ.

-ຖ້າອອກຂໍ້ສອບປະເພດຖືກຜິດທັງໝົດ ຄວນສ້າງຄຳຖາມໃຫ້ຫຼາຍໆ ເຊັ່ນ 50 , 100 ຫຼື 200 ຂໍ້ ແລະ ຄວນວາງຂໍ້ຖືກຜິດສະຫຼັບກັນຢ່າງບໍ່ມີລະບົບ.

-ຄວນກຳນົດຄະແນນໄວ້ ໃນຄຳອະທິບາຍແນ່ນອນ ເຊັ່ນ ຂໍ້ລະ 1 ຄະແນນ ແລະ ບໍໍ່ຄວນຫັກຄະແນນ ຫຼື ໃຫ້ຄະແນນຕິດລົບໃນຂໍ້ທີ່ເຮັດຜິດ.

ຕົວຢ່າງ

1................ພູທີ່ສຸດທີ່ສຸດໃນປະເທດລາວ ຄືພູເບ້ຍ

2...............ເລື່ອງກອງພັນທີສອງເປັນບົດປະພັນຂອງ ສ. ບຸຜານຸວົງ

3...............ນໍ້າຂອງໄຫຼຜ່ານປະເທດລາວ ມີຄວາມຍາວ 2.500 ກິໂລແມັດ

**2.1.2 ຈຸດດີ ແລະ ຈຸດອ່ອນຂອງຂໍ້ສອບແບບຖືກຜິດ**

**2.1.2.1 ຈຸດດີ**

- ກວດງ່າຍ ໄວ ຍຸດຕິທຳ ແລະ ເປັນປາລະໄນ

- ສາມາດວັດຄວາມຮູ້-ຄວາມຈື່ຈຳໄດ້ດີ

- ສາມາດວັດເນື້ອໃນຂອງບົດຮຽນໄດ້ຫຼາຍກວ່າຂໍ້ສອບແບບອື່ນໆ

- ສາມາດພັດທະນາເປັນຂໍ້ສອບແບບເລືອກຕອບໄດ້

- ອອກຂໍ້ສອບງ່າຍ ໄດ້ຈຳນວນຫຼາຍຂໍ້ ແຕ່ຜູ້ສອບໃຊ້ເວລາເຮັກໜ້ອຍ

**2.1.2.2 ຈຸດອ່ອນ**

- ນັກຮຽນໄດ້ຄະແນນຈາກການເດົາ

- ບໍ່ສາມາດວິນິດໄສໄດ້ວ່ານັກຮຽນເຮັດຜິດເພາະສາເຫດໃດ ?

- ມີຄວາມເຊື່ອໜັ້ນຕໍ່າ ດັ່ງນັ້ນຄວນອອກຂໍ້ສອບ 50 ຂໍ້ຂຶ້ນໄປ

- ສາມາດວັດໄດ້ສະເພາະພຶດຕິກໍາຄວາມຮູ້-ຄວາມຈື່ຈຳ

- ສົ່ງເສີມການຮຽນທີ່ບໍ່ດີໃຫ້ແກ່ນັກຮຽນ.

**2.2 ຂໍ້ສອບແບບຕອບສັ້ນໆ ( Short Answer Items )**

ຂໍ້ສອບຈະປະກອບດ້ວຍຄຳຖາມທີ່ສົມບູນ ແລ້ວໃຫ້ຜູ້ຕອບສະແດງຄວາມສາມາດໃນການແກ້ບັນຫາດ້ວຍການຂຽນຕອບເປັນຄຳດຽວ ຫຼື ປະໂຫຍກສັ້ນໆ.

**2.2.1 ຫຼັກການສ້າງ**

* ຕັ້ງບັນຫາເປັນຮູບຄຳຖາມ ແລະ ຕ້ອງການຄຳຕອບພຽງສັ້ນໆ​ເຊັ່ນ
* ຕ້ອງເປັນຄຳຖາມທີ່ມີຄຳຕອບຕາຍຕົວແນ່ນອນ

ຕົວຢ່າງ

-ເມືອງລະຄອນເພັງຕັ້ງຢູ່ທິດໃດຂອງແຂວງສາລະວັນ ?

-ປະທານປະເທດລາວຄົນປະຈຸບັນມີຊື່ ແລະ ນາມສະກຸນວ່າແນວໃດ ?

-ວັນສະຖາປະນາ ສປປ ລາວ ແມ່ນວັນທີ ເດືອນ ປີ ໃດ ?

-ນາຍົກລັດຖະມົນຕີຂອງລາວຄົນປະຈຸບັນມີຊື່ ແລະ ນາມສະກຸນວ່າແນວໃດ ?

-ຈົ່ງໃຫ້ຄວາມໝາຍຂອງຄຳວ່າ “ ການປະເມີນ ” ?

-ເລື່ອງ ສິນໄຊ ແມ່ນບົດປະພັນຂອງຜູ້ໃດ ?

**2.2.2 ຈຸດດີ ແລະ ຈຸດອ່ອນຂອງຂໍ້ສອບແບບຕອບສັ້ນ**

**2.2.2.1 ຈຸດດີ**

-ສ້າງງ່າຍ ສະດວກ ແລະ ສ້າງໄດ້ໄວ

- ສາມາດຂຽນຄຳຖາມໄດ້ຫຼາຍຂໍ້

-ຂຽນຄຳຕອບໄດ້ງ່າຍກວ່າຂໍ້ສອບອັດຕາໄນ

-ເໝາະສໍາລັບວັດພຶດຕິກຳດ້ານຄວາມຮູ້ຄວາມຈຳ   ເຊັ່ນ ຖາມກ່ຽວກັບຄຳສັບ, ກົດເກນ, ນິຍາມເປັນຕົນ.

**2.2.2.2 ຈຸດອ່ອນ**

 -ບາງຄັ້ງອາດເກີດບັນຫາໃນການໃຫ້ຄະແນນ ເຊັ່ນ ຜູ້ຕອບໃຊ້ພາສາຜິດພາດ.

 - ກວດຍາກກວ່າຂໍ້ສອບປາລະໄນປະເພດກຳນົດຄໍາຕອບມາໃຫ້

 -ບໍ່ສາມາດວັດພຶດຕິກຳ, ການວິເຄາະ, ການສັງເຄາະ ແລະ ການປະເມີນຄ່າ.

 -ຍາກທີ່ຂຽນຄຳຖາມໃຫ້ໄດ້ພຽງຄຳຕອບດຽວ

**2.3 ຂໍ້ສອບແບບຕື່ມຄຳ ( Completion Items )**

ຄໍາຖາມຈະຂຽນປະໂຫຍກໃດໜຶ່ງໄວ້ ແລ້ວຈົ່ງຫວ່າງໄວ້ທາງກາງ ຫຼື ທ້າຍຂອງປະໂຫຍກເພື່ອໄວ້ໃຫ້ຕື່ມໃສ່ ເພື່ອໃຫ້ໄດ້ປະໂຫຍກທີ່ສົມບູນ. ການຈົ່ງຫວ່າງໄວ້ໃຫ້ຕື່ມໃສ່ນັ້ນສາມາດຈົ່ງໄດ້ຫຼາຍຫວ່າງ.

**2.3.1 ຫຼັກການສ້າງ**

1.ພະຍາຍາມຂຽນປະໂຫຍກໃຫ້ຊັດເຈນ ເພື່ອບໍ່ໃຫ້ຜູ່ຕອບເສຍເວລາໃນການຕີຄວາມໝາຍເຊັ່ນ

ບໍ່ດີ ຜູ້ທີ່ບວດເປັນພະໄດ້ຕ້ອງ........................

ດີ ຜູ້ທີ່ບວດເປັນພະໄດ້ຕ້ອງເປັນຜູ່ຊາຍ ມີອາຍຸ.........ປີເຕັມຂຶ້ນໄປ.

2.ບໍ່ຄວນຈົ່ງຫວ່າງຫຼາຍເກີນໄປຈົນບໍ່ສາມາດຮູ້ໄດ້ວ່າຕ້ອງການຫຍັງເຊັ່ນ

ບໍ່ດີ.................ຊອກໄດ້ໂດຍເອົາ..................ຫານໃຫ້..............

ດີ ຄວາມໄວຊອກໄດ້ໂດຍເອົາ...........ຫານໃຫ້..................

3.ຄໍາທີ່ຈະເອົາມາຕື່ມນັ້ນຄວນເປັນຄຳທີ່ສຳຄັນເຊັ່ນ

ບໍ່ດີ ໃນປີ 1492 ໂກລຳບັດໄດ້.................ທະວີບອາເມຣິກາ

ດີ ໂກລຳບັດໄດ້ພົບທະວີບອາເມລິກາ ໃນປີ.................

4.ການຈົ່ງຫວ່າງໄວ້ຄວນຈົ່ງໄວ້ທ້າຍປະໂຫຍກ ດີກວ່າຈົ່ງໄວ້ທາງກາງ ຫຼື ຕົ້ນປະໂຫຍກເຊັ່ນ

ບໍ່ດີ .............. ຄືສັນຍາລັກທາງເຄມີຂອງນໍ້າ

ດີ ສັນຍາລັກທາງເຄມີຂອງນໍ້າຄື: .......................

5.ບໍ່ຄວນກ່າຍເອົາປະໂຫຍກໃດໜຶ່ງໃນບົດຮຽນມາຂຽນຖາມໂດຍການຕັດຄຳສັບໃດໜຶ່ງອອກເພາະຈະເຮັດໃຫ້

ນັກຮຽນຕອບດ້ວຍການເລົ່າບົດຮຽນ.

6.ຄວນສ້າງຄຳຖາມເພື່ອໃຫ້ໄດ້ຄຳຕອບທີ່ສັ້ນທີ່ສຸດ.

7.ຄວນສ້າງຄຳຖາມເພື່ອໃຫ້ໄດ້ຄຳຕອບພຽງຢ່າງດຽວ.

8.ຈົ່ງຫວ່າງເພື່ອຂຽນຄຳຕອບໃຫ້ພຽງພໍ ແລະ ຄວນຈົ່ງຫວ່າງໃຫ້ເທົ່າກັນ.

9.ຄະແນນແຕ່ລະຫວ່າງຄວນໃຫ້ເທົ່າກັນ.

10.ຖ້າຫວ່າງທີ່ຕ້ອງການໃຫ້ຕື່ມມີຫຼາຍຫວ່າງກໍບໍ່ຄວນຂຽນຄຳຖາມປະເພດນີ້ ເພາະຈະເປັນການແນະນຳຄຳຕອບ

ເຊັ່ນ ທຸງຊາດລາວມີ............ສີ ຄື 1. ສີ..............2. ສີ.............3. ສີ..................

11.ຖ້າຂຽນປະໂຫຍກບໍ່ດີຈະບໍ່ເປັນຄຳຖາມ ແບບປາລະໄນເຊັ່ນ

ບໍ່ດີ ສະບູເປັນ.........................................................

ດີ ສະບູເປັນທາດປະສົມລະຫວ່າງ...........ກັບ...................

**2.3.2 ຈຸດດີ ແລະ ຈຸດອ່ອນຂອງຂໍ້ສອບແບບຕື່ມຄໍາ**

**2.3.2.1 ຈຸດດີ**

- ສ້າງງ່າຍ ສະດວກ ແລະ ສ້າງໄດ້ໄວ

- ໂອກາດທີ່ຕອບຖືກໂດຍການເດົາມີໜ້ອຍ

- ສາມາດສ້າງຄໍາຖາມເນື້ອໃນເລື່ອງໜຶ່ງໄດ້ຫຼາຍຂໍ້

**2.3.2.2 ຈຸດອ່ອນ**

- ວັດໄດ້ແຕ່ພຶດຕິກໍາດ້ານຄວາມຮູ້-ຄວາມຈື່ຈຳ

ຕົວຢ່າງ

-ປະທານ​ປະ​ເທດ​ຂອງ​ລາວ ຄົນປັດຈຸບັນມີຊື່ແລະນາມສະກຸນວ່າ.............................................

- ສາຂາ​ຂອງ​ນໍ້າຂອງ​ທີ່​ຍາວ​ທີ່​ສຸດ​ຄື: ນໍ້າ………………….

- ພູ​ທີ່​ສູງ​ທີ່​ສຸດ​ໃນ​ປະ​ເທດ​ລາວ​ຊື່ວ່າ.......................ຢູ່​ແຂວງ………………

**2.4 ຂໍ້ສອບແບບຈັບຄູ່ ( Matching Test Items )**

ຂໍ້ສອບຈະປະກອບດ້ວຍພາກຄຳຖາມ ແລະ ພາກຄຳຕອບ ໂດຍຜູ່ຕອບຈະຕ້ອງຊອກຫາຄູ່ລະຫວ່າງຄຳຖາມ ແລະ ຄຳຕອບທີ່ກຳນົດໄວ້ນັ້ນກົງກັນ ຫຼື ພົວພັນກັນຢ່າງມີເຫດຜົນ.

**2.4.1 ຫຼັກການສ້າງ**

-ຄວນຂຽນຄຳອະທິບາຍໃຫ້ຜູ່ຕອບປະຕິບັດຢ່າງຊັດເຈນ

-ຈຳນວນຂໍ້ໃນພາກຄຳຕອບຄວນໃຫ້ມີຫຼາຍກວ່າຈຳນວນຂໍ້ຄຳຖາມ.

-ຄໍາທີ່ຢູ່ໃນພາກສ່ວນຄຳຖາມ ແລະ ຄຳຕອບຄວນໃຫ້ເປັນຊະນິດດຽວກັນ.

-ຄຳທີ່ເວົ້າຄູ່ກັນຄວນຢູ່ສະຫຼັບກັນ ຫຼື ອາດຈັດລຽງລຳດັບຕົວອັກສອນເວລາ ຫຼື ຈາກໜ້ອຍ ໄປຫາຫຼາຍ.

-ພະຍາຍາມໃຫ້ພາກຄຳຖາມ ແລະ ພາກຄຳຕອບດຸ່ນດ່ຽງກັນຈຳນວນຂໍ້ຍ່ອຍໃນພາກຄຳຖາມຄວນຢູ່ໃນ

ລະຫວ່າງ5-8 ຂໍ້ເຊັ່່ນ:

ພາກຄຳຖາມມີ 5 ຂໍ້ ພາກສ່ວນຄຳຕອບຄວນມີ 8-10 ຂໍ້

ພາກຄຳຖາມມີ 7 ຂໍ້ ພາກສ່ວນຄຳຕອບຄວນມີ 10-12 ຂໍ້

-ທັງພາກຄຳຖາມ ແລະ ພາກຄຳຕອບຄວນໃຫ້ຢູ່ໃນໜ້າດຽວກັນ.

**2.4.2 ລັກສະນະຄຳ ຫຼື ຂໍ້ຄວາມທີ່ຄວນນຳມາຈັບຄູ່ກັນ**

ຊື່ບຸກຄົນສຳຄັນ ຈັບຄູ່ກັບ ຜົນງານທີ່ເດັ່ນໆ

ຊື່ນັກປະພັນ ຈັບຄູ່ກັບ ຊື່ປຶ້ມເລື່ອງ

ຄຳສັບ ຈັບຄູ່ກັບ ຄວາມໝາຍຂອງຄຳສັບ

ກົດເກນ ຈັບຄູ່ກັບ ຕົວຢ່າງ

ເຫດເກນ ຈັບຄູ່ກັບ ວັນທີ ເດືອນ ປີ

ພະຍາດ ຈັບຄູ່ກັບ ອາການຂອງພະຍາດ

ວັດຖູ ຈັບຄູ່ກັບ ໜ້າທີ່ຂອງມັນ

ສັນຍາລັກ ຈັບຄູ່ກັບ ຄວາມໝາຍ

ຊື່ປະເເທດ ຈັບຄູ່ກັບ ນະຄອນຫຼວງ ໆລໆ

**2.4.3 ຈຸດດີ ແລະ ຈຸດອ່ອນຂອງຂໍ້ສອບແບບຈັບຄູ່**

**2.4.3.1 ຈຸດດີ**

- ສ້າງງ່າຍ ແລະ ປະຢັດເວລາ

- ສາມາດຖາມໄດ້ຫຼາຍຂໍ້ໃນເວລາຈໍາກັດ

- ເໝາະສໍາລັບການວັດຄວາມຈື່ຈໍາ

- ກວດໃຫ້ຄະແນນໄວ ແລະ ສາມາດໃຊ້ຄອມພີວເຕີກວດໄດ້

- ສາມາດພັດທະນາເປັນຂໍ້ສອບແບບເລືອກຕອບໄດ້

**2.4.3.2 ຈຸດອ່ອນ**

- ສ້າງຂໍ້ສອບໃຫ້ມີການພົວພັນກັນຍາກ

- ວັດພຶດຕິກໍາຂັ້ນສູງໄດ້ໜ້ອຍ

- ຂໍ້ສອບຂໍ້ທີ່ຕອບຕາມຫຼັງ ມີໂອກາດຕອບຖືກໄດ້ງ່າຍ

ຕົວຢ່າງ:

ຄຳຊີ້ແຈງ: ໃຫ້ນັກຮຽນຂີດເສັ້ນເຊື່ອມໂຍງກັນລະຫວ່າງຂໍ້ຄວາມເບື້ອງຊ້າຍມືໃສ່ເບື້ອງຂວາມືທີ່ເຫັນວ່າມີຄວາມກ່ຽວພັນກັນ

**ປະເທດ**  **ນະຄອນຫຼວງ**

ຫວຽດນາມ ພະນົມເປັນ

ໄທ ປັກກິ່ງ

ກໍາປູເຈຍ ໂຕກຽວ

ຈີນ ຮ່າໂນ້ຍ

ຍີ່ປຸ່ນ ຢາງກຸ້ງ

ບາງກອກ

ໂຮ່ຈິມິນ

**2.5 ຂໍ້ສອບແບບເລືອກຕອບ**

 ຂໍ້ສອບປະກອບດ້ວຍຄໍາຖາມທີ່ເປັນປະໂຫຍກທີ່ສົມບູນ ເພື່ອວັດຄວາມຮູ້ຄວາມສາມາດກັບຕົວເລືອກຕັ້ງແຕ່ 3 ຕົວຂຶ້ນໄປໃນຕົວເລືອກນັ້ນຈະມີທັງຄຳຕອບຖືກ ແລະ ຄໍາຕອບຜິດທີ່ເປັນຕົວລວງມາໃຫ້ນັກຮຽນພິຈາລະນາ

**2.5.1 ຫຼັກການສ້າງ**

**1.**ຄຳຖາມຄວນເປັນປະໂຫຍກທີ່ສົມບູນແລ້ວໃສ່ເຄື່ອງໝາຍຖາມ ( ? ) ເພື່ອຈະຊ່ວຍໃຫ້ມີຄວາມຊັດເຈນ ແລະ ເຂົ້າໃຈງ່າຍເຊັ່ນ :

ບໍ່ດີ ໂລກປິ່ນອ້ອມຕົວເອງ

ກ. ເຮັດໃຫ້ເກີດມີລະດູການ ງ. ໃນທິດທາງດຽວກັນ

ຂ. ໃຊ້ເວລາ 24 ຊົ່ວໂມງ ຈ. ເຮັດໃຫ້ເກີດນໍ້ຂຶ້ນນໍ້າລົງ

ຄ. ເຮັດໃຫ້ເກີດກາງເວັນກາງຄືນ

ດີ ໂລກປິ່ນອ້ອມຕົວເອງເຮັດໃຫ້ເກີດມີປະກົດການຫຍັງ ?

ກ. ລະດູການ ງ. ນໍ້າຂຶ້ນນໍ້າລົງ

ຂ. ແຮງດຶງດູດ ຈ. ເດືອນຂຶ້ນເດືອນແຮມ

ຄ. ກາງເວັນກາງຄືນ

2. ເນັ້ນຈຸດທີ່ຈະຖາມໃຫ້ຊັດເຈນເຊັ່ນ

ບໍ່ດີ ຖ້າຍົກກຳລັງສອງຂອງຈໍານວນໃດໜຶ່ງຜົນຮັບຈະເປັນແນວໃດ ?

ກ. ເທົ່າກັນ ຂ. ຫຼາຍກວ່າກັນ

ຂ. ຫຍັບເຂົ້າໃກ້ 1 ຈ. ເປັນທັງຄ່າບວກ ແລະ ຄ່າລົບ

ຄ. ໜ້ອຍກວ່າເກົ່າ

ດີ ຖ້າຍົກກໍາລັງສອງຂອງຈຳນວນເສດສ່ວນນ້ອຍກວ່າໜຶ່ງຜົນຮັບຈະເປັນແນວໃດ ?

ກ. ເທົ່າກັນ ຂ. ຫຼາຍກວ່າກັນ

ຂ. ຫຍັບເຂົ້າໃກ້ 1 ຈ. ເປັນທັງຄ່າບວກ ແລະ ຄ່າລົບ

ຄ. ໜ້ອຍກວ່າເກົ່າ

3.ຄວນຫຼີກເວັ້ນຄຳຖາມທີ່ເປັນປະໂຫຍກປະຕິເສດ

4. ຄວນໃຊ້ຄຳຖາມສັ້ນກະທັດຮັດ ແລະ ໄດ້ໃຈຄວາມເຊັ່ນ:

ບໍ່ດີ ການຖູແຂ້ວສະໜໍ່າສະເໜີເຮັດໃຫ້ປາກສະອາດ ການຖູແຂ້ວຜິດວິທີຈະເຮັດໃຫ້ເກີດສິ່ງໃດ ?

ດີ ການຖູແຂ້ວຜິດວິທີຈະເຮັດໃຫ້ເກີດສິ່ງໃດ ?

5.ຖາມໃນສິ່ງທີ່ມີປະໂຫຍດເພາະຈະເຮັດໃຫ້ນັກຮຽນໄດ້ຮຽນຮູ້ສິ່ງທີ່ດີງາມ.

6. ຖາມໃນສິ່ງທີ່ຫາຂໍ້ຍຸດຕິໄດ້ໃນບົດຮຽນເພື່ອໃຫ້ນັກຮຽນໃຊ້ຄວາມຄິດບໍ່ຄວນຖາມໃນສິ່ງທີ່ເປັນຄວາມເຊື່ອຖື

7. ຄວນຖາມພຶດຕິກຳທີ່ໃຊ້ຄວາມຄິດ ແລະ ຫຼີກເວັ້ນການຖາມຄວາມຈື່ຈຳຈາກບົດຮຽນ

8. ໃຊ້ພາສາໃຫ້ເໜາະສົມກັບນັກຮຽນ

9. ຄວນໃຊ້ຄຳຖາມແບບຍົວະເຍົາຊັກຊວນໃຫ້ນັກຮຽນຄຶດບາງຄັ້ງອາດຕັ້ງຄຳຖາມເປັນຮູບພາບ ສັນຍາລັກ

ສະຖານະການ ເພື່ອໃຫ້ນັກຮຽນຢາກເຮັດ

10. ຕົວເລືອກຄວນສັ້ນກະທັດຮັດ ແລະ ມີຄວາມໝາຍ

11. ຕົວເລືອກແຕ່ລະຕົວຄວນມີຄວາມຍາວເທົ່າໆກັນ ຖ້າມີຄວາມຍາວແຕກຕ່າງກັນໃຫ້ລຽງລຳດັບແຕ່ສັ້ນຫາຍາວ

ຖ້າເປັນວັນເດືອນປີ ຫຼື ຈຳນວນໃຫ້ລຽງຈາກໜ້ອຍຫາຫຼາຍ

12. ຄວນຫຼີກເວັ້ນການຂຽນຕົວເລືອກຊໍ້າກັນ ຫຼື ມີຄວາມຄືກັນ

13. ຕົວເລືອກຕ້ອງມີການພົວພັນກັນ

14. ຄວນລະມັດລະວັງໃນການໃຊ້ຄຳຖາມປາຍເປີດ ແລະ ປາຍປິດ ເຊັ່ນ ຖືກທຸກຂໍ້, ຜິດທຸກຂໍ້, ບໍ່ມີຂໍ້ຖືກ

ສະຫຼຸບແນ່ນອນບໍ່ໄດ້ເປັນຕົ້ນ.

15. ຫຼີກເວັ້ນການແນະນຳຄຳຕອບ

16. ບໍ່ຄວນຖາມໃນສິ່ງທີ່ນັກຮຽນຈື່ກັບປາກ.

17. ຄວນກະຈາຍຕົວເລືອກທີ່ເປັນຂໍ້ຖືກຢູ່ໃນຕໍາແໜ່ງທີ່ຕ່າງກັນແຕ່ລະຕົວຄວນມີໂອກາດເປັນຂໍ້ຖືກເທົ່າໆກັນ.

**2.5.2 ຈຸດດີ ແລະ ຈຸດອ່ອນຂອງຂໍ້ສອບແບບເລືອກຕອບ**

**2.5.2.1 ຈຸດດີ**

-ວັດພຶດຕິກຳໄດ້ຫຼາຍດ້ານ

-ກວດໃຫ້ຄະແນນງ່າຍຖືກຕ້ອງໄວ ແລະ ເປັນປາລະໄນ

-ສາມາດຄວບຄຸມຄວາມຍາກງ່າຍຂອງຂໍ້ສອບໄດ້

-ສາມາດວິນິດໄສໄດ້ວ່ານັກຮຽນເຮັດຜິດນັ້ນມາຈາກສາຍເຫດອັນໃດ.

-ມີຄວາມເຊື່ອໜັ້ນສູງເພາະມີຂໍ້ສອບຫຼາຍຂໍ້ ແລະ ໂອກາດການເດົາມີໜ້ອຍ..

**2.5.2.2 ຈຸດອ່ອນ**

-ສ້າງຂໍ້ສອບໃຫ້ດີໂດຍໃຫ້ຕົວລວງທີ່ມີປະສິດທິພາບໄດ້ ຍາກ ແລະ ໃຊ້ເວລາໃນການສ້າງຫຼາຍ.

-ບໍ່ເໝາະໃນການວັດຄວາມຄິດສ້າງສັນ ການສະເໜີແນວ ຄິດ ແລະ ທັກສະດ້ານການຂຽນ

-ສິ້ນເປືອງຄ່າໃຊ້ຈ່າຍໃນການສ້າງຂໍ້ສອບ.

**2.5.3 ຮູບແບບຂອງຂໍ້ສອບແບບເລືອກຕອບທີ່ນິຍົມໃຊ້ມີ 3 ປະເພດຄື:**

**2.5.3.1 ປະເພດຄຳຖາມດ່ຽວ**

ເປັນຂໍ້ສອບເລືອກຕອບທີ່ແຕ່ລະຂໍ້ຈະຖາມໃນເລື່ອງໃດເລື່ອງໜຶ່ງໂດຍສະເພາະ ແລະ ສົມບູນໃນຕົວໂດຍບໍ່ກ່ຽວຂ້ອງກັບຂໍ້ອື່ນໆ ໝາຍຄວາມວ່າແຕ່ລະຂໍ້ເປັນອິດສະຫຼະຈາກກັນ.

**2.5.3.2 ປະເພດຕົວເລືອກຄົງທີ່**

ໃນແຕ່ລະຕອນມີຕົວເລືອກຢູ່ຊຸດໜິ່ງເພື່ອໃຫ້ນັກຮຽນພິຈາລະນາຕົວເລືອກເລົ່ານັ້ນແລ້ວໄປຕອບຄໍາຖາມທີ່ກຳນົດມາໄດ້ຫຼາຍຄຳຖາມ.

**2.5.3.3 ປະເພດສະຖານະການ**

ຄຳຖາມຊະນິດນີ້ຈະປະກອບດ້ວຍບົດຄວາມ ຮູບພາບ ຫຼື ບົດເລື່ອງໃດເລື່ອງໜຶ່ງມາໃຫ້ນັກຮຽນອ່ານ ແລ້ວຕັ້ງຄຳຖາມຫຼາຍຂໍ້ຫຼາຍດ້ານທີ່ກ່ຽວຂ້ອງກັບເລື່ອງນັ້ນ. ຄຳຖາມຊະນິດນີ້ມີຄຸນຄ່າທີ່ຈະວັດຜົນສຳເລັດຂອງການສຶກສາໄດ້ເປັນຢ່າງດີ ແລະ ສາມາດວັດສະມັດຖະພາບທາງສະໜອງໄດ້ງ່າຍກວ່າຂໍ້ສອບປະເພດອື່ນ.

**ບົດ​ເຝິກ​ຫັດ​ທ້າຍ​ບົດ​ທີ 4**

1.ໃຫ້ນັກສຶກສາເອົາບົດຮຽນວິຊາພາສາລາວມັດທະຍົມຕົ້ນ ( ມ 1, ມ 2, ມ 3,ມ4 ) ມາໜຶ່ງບົດ ແລ້ວນັກສຶກສາພາກັນສ້າງຂໍ້ສອບແບບອັດຕະໄນ ແລະ ປາລະໄນ ມາແບບລະ 2-3 ຂໍ້ ພ້ອມຂະໜານຕອບ ?

2.ໃຫ້ນັກສຶກສາເອົາບົດຮຽນວິຊາພາສາລາວມັດທະຍົມປາຍ ( ມ5, ມ6, ມ7 ) ມາໜຶ່ງບົດ ແລ້ວນັກສຶກສາພາກັນສ້າງຂໍ້ສອບແບບອັດຕະໄນ ແລະ ປາລະໄນ ມາແບບລະ 2-3 ຂໍ້ ພ້ອມຂະໜານຕອບ ?

**ບົດທີ 5**

**ການຂຽນຂໍ້ສອບວັດພຶດຕິກຳດ້ານສະຕິປັນຍາ**

**1.ພຶດຕິ​ກຳ​ດ້ານ​ສະຕິ​ປັນຍາ**

ບຼຸມ (bloom) ແລະ ຄະນະໄດ້ແບ່ງພຶດຕິກຳດ້ານສະຕິປັນຍາອອກເປັນ 6 ດ້ານຄື: ຄວາມຮູ້ຄວາມຈຳ, ຄວາມເຂົ້າໃຈ, ການນຳໄປໃຊ້, ການວິເຄາະ, ສັງເຄາະ ແລະ ການປະເມີນຜົນ ແລະ ແຕ່ລະດ້ານໄດ້ແບ່ງເປັນພຶດຕິກຳຍ່ອຍໆ ລວມທັງໝົດ 21 ພຶດຕິກຳໃນບົດນີ້ຈະເວົ້້າເຖິງແຕ່ລະພຶດຕິກຳວ່າມີລັກສະນະແນວໃດ ແລະ ຂຽນຈະຂຽນຂໍ້ສອບວັດພຶດຕິກຳເຫຼົ່ານີ້ໄດ້ແນວໃດ.

**2.ການ​ຂຽນ​ຂໍ້​ສອບ​ວັດ​ຄວາມ​ຮູ້-ຄວາມ​ຈື່ຈຳ**

**ຄວາມຮູ້ - ຄວາມຈໍາ (Knowledge )**

ຄວາມຮູ້ - ຄວາມຈໍາແມ່ນຄວາມສາມາດໃນການສໍານຶກໄດ້ເຖິງເລື່ອງລາວຕ່າງໆທີ່ເຄີຍມີປະສົບການມາທັງໃນຫ້ອງຮຽນ ແລະ ນອກຫ້ອຮຽນເຊັ່ນ: ຈາກການຮຽນເນື້ອໃນວິຊາຕ່າງໆ, ຈາກການຟັງວິທະຍຸ, ເບິ່ງໂທລະພາບ, ອ່ານໜັງສືພິມ, ການບອກເລົ່າຕໍ່ກັນມາເປັນຕົ້ນ.

**ຄຳກຳມະທີ່ແທດເໜາະສຳລັບຂຽນຄາດໝາຍ ແລະ ຈຸດປະສົງ ການຮຽນ-ການສອນໃນລະດັບຄວາມຮູ້-ຄວາມຈໍາ**

ບອກ, ເລົ່າ, ຊີ້, ລະບູ, ຈຳແນກ, ທ່ອງ, ລວບລວມ, ປະມວນ, ຈັດລະດັບ, ໃຫ້ຄວາມໝາຍ, ໃຫ້ຄຳນິຍາມ, ເລືອກ, ຂຽນໃສ່ບ່ອນວ່າງ, ຊອກຫາ , ຂຽນປ້າຍ, ກຳນົດທີ່ຕັ້ງ, ຖືກກັບ, ກ່າວ, ຫວນຄືນ, ສະກົດ, ເຮັດຄືນ, ຂີດກອງ , ຊໍ້າຊ້ອນ ແລະ ຢໍ້າຄືນ.

**1.1 ຄວາມຮູ້ສະເພາະເລື່ອງ ( knowledge of specifics )**

**1.1.1 ຄວາມຮູ້ກ່ຽວກັບສັບ ແລະ ນິຍາມ** **( knowledge of terminology )**

**ລັກສະນະການຖາມ**

-ຖາມແປຄວາມໝາຍຄຳສັບ

-ຖາມຊື່ເອີ້ນສິ່ງຂອງຕ່າງໆ

-ຖາມຄວາມໝາຍຂອງເຄື່ອງໝາຍ, ຮູບພາບ, ສັນຍາລັກ

ຕົວຢາງ:

1.ສັກກຸນາແປວ່າຫຍັັງ ?

2.ວັນທີ 2 ທັນວາ 1975 ແມ່ນວັນສຳຄັນຫຍັງຂອງ ສ.ປ.ປ ລາວ ?

3.ນາຍຍົກລັດຖະມົນຕີມີໜ້າທີ່ຫຍັງ ?

4.ເມືອງຫຼວງຂອງປະເທດລາວຊື່ວ່າຫຍັງ ?

5.ໄມ້ວັດໃຊ້ວັດຫຍັງ?

6.? ເອີ້ນວ່າເຄື່ອງໝາຍຫຍັງ ?

**1.1.2 ຄວາມຮູ້ກ່ຽວກັບກົດເກນ ແລະ ຄວາມຈິງສະເພາະເລື່ອງ ( knowledge of specificfacts )**

**ລັກສະນະການຖາມມັກຖາມກ່ຽວກັບ**

- ສູດ, ກົດເກນ

- ຄຸນສົມບັດຂອງສິ່ງຕ່າງໆ

- ເຫດການທີ່ເກີດຂຶ້ນໃນເນື້ອເລື່ອງເຊັ່ນ: ໃຜ, ເຮັດຫຍັງ, ຢູ່ໃສ, ເວລາໃດ, ແນວໃດ...

- ຂະໝາດ, ເວລາ, ຈຳນວນ ແລະ ສະຖານທີ່

- ຈຸດປະສົງ, ປະໂຫຍດ ແລະ ໂທດ

- ສາເຫດ ແລະ ຜົນທີ່ເກີດຂຶ້ນ

ໆລໆ

ຕົວຢ່າງ:

1.ຜົນບວກມຸມໃນຂອງຮູບສາມແຈມີຈັກອົງສາ ? ( 180 ອົງສາ )

2.ແຂວງທີ່ຢູ່ເໜຶອສຸດຂອງປະເທດລາວແມ່ນແຂວງໃດ ? ( ຜົ້ງສາລີ )

3.ຜັກບົ້ງມີປະໂຫຍດແນວໃດ ? ( ບໍາລຸງຮັກສາຕາ )

4.ໜຶ່ງປີ ມີຈັກເດືອນ ? ( 12 ເດືອນ )

5.ປະຈຸບັນພົົນລະເມືອງລາວມີຈັກຄົນ ?

**1.2 ຄວາມຮູ້ໃນວິທີການປະຕິບັດ ( knowledge of ways and means of dealing with specifics )**

**1.2.1 ຄວາມຮູ້ກ່ຽວກັບລະບຽບແບບແຜນ ( knowledge of conception )**

**ລັກສະນະການຖາມ**

-ຖາມກ່ຽວກັບລະບຽບປະຕິບັດຕ່າງໆ

-ຖາມກ່ຽວກັບແບບແຜນ

-ຖາມເຖິງປະເພນີ

ໆລໆ

ຕົວຢ່າງ

1.ຢູ່ໃນງານສົບຄວນແຕ່ງຕົວແນວໃດ ? ( ຊຸດສີດຳ ຫຼື ສີຂາວ )

2.ໃນເວລານັ່ງຮຽນຢູ່ຫ້ອງຮຽນນັກຮຽນບໍ່ຄວນເຮັດແນວໃດ ?

3.ເມື່ອຜູ່ໃຫຍ່ໃຫ້ສິ່ງຂອງເຮົາຄວນກ່າວວ່າແນວໃດ ?

**1.2.2 ຄວາມຮູ້ກ່ຽວກັບລຳດັບຂັ້ນ ແລະ ທ່າອ່ຽງ ( knowledge of classifications and** **Categories )**

**ລັກສະນະການຖາມ**

-ຖາມເຫດການວ່າອັນໃດເກີດກ່ອນ - ຫຼັງ

-ຖາມໃຫ້ລະດັບເຫດການຂອງເລື່ອງທີ່ເກີດຂຶ້ນ

-ຖາມໃຫ້ລະດັບຄວາມສຳຄັນຂອງຫຼາຍໆສິ່ງ

-ຖາມເຫດການຕ່າງໆທີ່ເກີດຂຶ້ນໃນອາດີດວ່າມີຄວາມເປັນມາແນວໃດ ?

ຕົວຢ່າງ:

1.ປະທານປະເທດຄົນທຳອິດຊອງປະເທດ ສ. ປ.ປ. ລາວຊື່ວ່າແນວໃດ ?

2.ສິນຫ້າຂໍ້ທຳອິດເວົ້າເຖິງຫຍັງ ?

3.ຄົນທີ່ສູບຢາຫຼາຍມັກຈະເປັນພະຍາດຫຍັງ ?

**1.2.3 ຄວາມຮູ້ກ່ຽວກັບການຈັດປະເພດ ( knowledge of classification and categories )**

**ລັກສະນະການຖາມ**

-ຖາມໃຫ້ຈັດຊະນິດ, ປະເພດ, ໝວດໜູ່ຂອງຄຳ ຫຼື ຂໍ້ຄວາມທີ່ກຳນົດໃຫ້

-ຖາມໃຫ້ບອກຊື່ຂອງຄຳ ຫຼື ຂໍ້ຄວາມທີ່ຈັດຢູ່ໃນປະເພດ ຫຼື ໝວດດຽວກັນກັບຄຳທີ່ກຳນົດໃຫ້

ຕົວຢ່າງ

1.ປາຫຍັງໃນປະເທດລາວທີ່ລ້ຽງລູກດ້ວຍນໍ້ານົມ ?

ກ. ປາຄໍ່ ຂ. ປາເອີນ

ຄ. ປາບຶກ ງ. ປາຝາ

2. ຂໍ້ໃດຈັດເປັນປະເພດອາຫານໃນໝວດໂປຼຕີນ ?

ກ. ລໍາໄຍ ຂ. ຖົ່ວ

ຄ. ເຂົ້າ ງ. ກ້ວຍ

3. ຈັດເປັນເລກສ່ວນໃດ ?

**1.2.4 ຄວາມຮູ້ກ່ຽວກັບລະດັບຄາດໝາຍ ( knowledge of Criterria )**

**ລັກສະນະການຖາມ**

-ຖາມກ່ຽວກັບຄາດໝາຍຄຸນສົມບັດ

- ເອກະລັກຂອງສິ່ງຂອງອັນໃດອັນໜຶ່ງ

ຕົວຢ່າງ

1.ຂໍ້ໃດເປັນຄຸນລັກສະນະທີ່ສຳຄັນຂອງຮູບສາມແຈທ່ຽງ ?

ກ. ພື້ນສັ້ນກວ່າຂ້າງ ງ. ສອງຂ້າງເທົ່າກັນ

ຂ. ລວງສູງຍາວກວ່າພື້ນ ຈ. ທັງສາມມຸມເປັນມຸມແຫຼມ

ຄ. ມຸມເທິງເປັນມຸມແຫຼມ

2. ອາຫານທີ່ດີມີລັກສະນະແນວໃດ ?

ກ. ແຊບ ງ. ກິ່ນຫອມໜ້າກິນ

ຂ. ລາຄາແພງ ຈ. ຊ່ວຍໃຫ້ຮ່າງກາຍແຂງແຮງ

ຄ. ອິ່ມຢູ່ເຫິງ

3.ຜ້າໄໝທີ່ດີມີຄຸນລັກສະນະແນວໃດ ?

ກ. ລາຄາຖືກ ງ. ເກັບຮັກສາງ່າຍ

ຂ. ຊັກລີດງ່າຍ ຈ. ເນື້ອລະອຽດນິ້ມດີ

ຄ. ນໍ້າໜັກຫຼາຍ

**1.2.5 ຄວາມຮູ້ກ່ຽວກັບວິທີການ ( knowledge of Methodology )**

**ລັກສະນະການຖາມ**

-ຖາມເທັກນິກ ຫຼື ວິທີການທີ່ໃຊ້ສຳລັບການປະຕິບັດວຽກນັ້ນໆ ວ່າມີຂັ້ນຕອນການເຮັດຢ່າງໃດ

-ຖາມວິທີການປະຕິບັດຈະຕ້ອງເຮັດຢ່າງໃດ

ຕົວຢ່າງ

1.ຂໍ້ໃດເປັນການກຳຈັດຂີ້ເຫຍື່ອທີ່ຜິດວິທີ ?

ກ. ຖິ້ມລົງຂຸມ ງ. ກອງປະໄວ້ເປັນບ່ອນ

ຂ. ເອົາໄປຈູດ ຈ. ຖິ້ມລົງຂຸມແລ້ວເອົາປຸນຂາວຖົມ

ຄ. ຂຸດຂຸມຝັງ

2. ຂໍ້ໃດຊອກຄຳຕອບໄດ້ ໂດຍໃຊ້ວິທີຄູນ ?

ກ. 4+5+6 ງ. 6-5-4

ຂ. 5+5-5 ຈ. 6+6+6

ຄ. 6-5+4

3. ເວລາໃກ້ຈະສອບເສັງນັກຮຽນຄວນຕຽມຕົວແນວໃດ ?

ກ. ພັກຜ່ອນ ງ. ຈ້າງຄູພິເສດມາສອນໃຫ້

ຂ. ຕັ້ງໜ້າອ່ານປຶ້ມ ຈ. ທົບທວນສະເພາະຕອນທີ່ສໍາຄັນ

ຄ. ອ່ານແດ່ພັກຜ່ອນແດ່

**1.3 ຄວາມຮູ້ໃນໃຈຄວາມຂອງເລື່ອງ** **( knowledge of universals and abstractions in the field )**

1.3.1 **ຄວາມຮູ້ກ່ຽວກັບຫຼັກວິຊາການ ແລະ ການຂະຫຍາຍ**

**( knowledge of principles and generalizations )**

**ລັກສະນະການຖາມ**

-ໃຫ້ບອກຄະຕິ ຫຼື ຫົວໃຈບົດເລື່ອງ

-ຖາມໃຫ້ນຳເອົາຫຼັກການນັ້ນໆໄປພົວພັນເລື່ອງອື່ນໆ

ຕົວຢ່າງ:

1.ຈຳນວນຂອງຜູ້ແທນລາດຊະດອນຢູ່ແຕ່ລະແຂວງຂອງລາວຂຶ້ນກັບອັນໃດ ?

2.ທຸກໆສາດສະໜາຈະສອນຄົນໃຫ້ເປັນແນວໃດ?

3.ຢີ່ປຸ່ນ, ຟີລິບປິນ ແລະ ອິນໂດເນເຊຍມີສິ່ງໃດແຕກຕ່າງກັບລາວຫຼາຍທີ່ສຸດ ?

( ອາຫານ, ສາດສະໜາ, ພູມິປະເທດ, ວັດທະນະທຳ )

**1.3.2 ຄວາມຮູ້ກ່ຽວກັບທິດສະດີ ແລະ ໂຄງສ້າງ (knowledge of theories and structures )**

**ລັກສະນະການຖາມ**

-ຖາມເພື່ອຮູ້ວ່ານັກຮຽນສາມາດລະນຶກ ແລະ ນຳຄວາມສຳພັນຈາກທິດສະດີ ແລະ ຫຼັກວິຊາຕ່າງໆມາສະຫຼຸບເປັນເນື້ອໃນໃຫຍ່ດຽວກັນ ຫຼື ບໍ່

ຕົວຢ່າງ:

1.ຮູບສາມແຈສະເໝີ, ຮູບດອກຈັນ ແລະ ຮູບຈະຕຸລັດ ມີລັກສະນະຄືກັນຂໍ້ໃດ ?

ກ. ມຸມ ຂ. ຂ້າງ

ຄ. ເນື້ອທີ ງ. ຂະໝາດ

2. ຕົ້ນເຂົ້າ, ຕົ້ນໄຜ່ ແລະ ຕົ້ນຫຍ້າເປັນພືດປະເພດດຽວກັນຢືດສິ່ງໃດເປັນຫຼັກ ?

( ອາຍຸ, ຮາກ, ບ່ອນຢູ່ , ຂະໝາດ )

**3. ການ​ຂຽນ​ຂໍ້​ສອບ​ວັດ​ຄວາມ​ເຂົ້າ​ໃຈ**

**3.1 ຄວາມເຂົ້າໃຈ ( Comprehension )**

ຄວາມເຂົ້າໃຈໝາຍເຖິງຄວາມສາມາດໃນການແປຄວາມ ຕີຄວາມ ແລະ ຂະຫຍາຍຄວາມຈາກສື່ຄວາມໝາຍຕ່າງໆ ທີ່ໄດ້ພົບເຫັນ ນັ້ນກໍຄືພຶດຕິກຳດ້ານຄວາມເຂົ້າໃຈ ເປັນພຶດຕິກຳທີ່ສາມາດດັດແປງແກ້ໄຂສິ່ງຍາກມາເປັນສິ່ງງ່າຍ ສິ່ງຊັບຊ້ອນໃຫ້ເປັນສິ່ງເປັນສິ່ງທຳມະດານັ້ນເອງ ຄວາມເຂົ້າໃຈຈິ່ງແຕກຕ່າງຈາກຄວາມຈຳ ແຕ່ຈະເກີດຄວາມເຂົ້າໃຈໄດ້ກໍຕ້ອງມີພື້ນຖານຄວາມຈຳເໜືອນກັນ ຄົນທີ່ສາມາດອ່ານພຶດຕິກຳຂອງສັດ ຄວາມຕ້ອງການຂອງຄົນປາກກືກ ເດົາເຫດການອັນຈະເກີດຂຶ້ນໃນອານາຄົດໄດ້ດີເຫຼົ່ານີ້ເປັນພຶດຕິກຳຄວາມເຂົ້າໃຈທັງນັ້ນ ເພື່ອໃຫ້ເກີດຄວາມກະຈ່າງແຈ້ງຈິ່ງແຍກພຶດຕິກຳຄວາມເຂົ້າໃຈອອກດປັນ 3 ປະການ.

**ຄຳກຳມະທີ່ແທດເໜາະສຳລັບຂຽນຄາດໝາຍ ແລະ ຈຸດປະສົງ ການຮຽນ-ການສອນໃນລະດັບຄວາມເຂົ້າໃຈ.**

ອະທິບາຍ ( ໂດຍໃຊ້ຄຳເວົ້າ ), ປຽບທຽບ, ແປຄວາມໝາຍ, ຕີຄວາມໝາຍ, ສະຫຼຸບຫຍໍ້

ບອກໃຈຄວາມສຳຄັນ, ຂະຫຍາຍຄວາມ, ລົງຄວາມເຫັນ, ສະແດງຄວາມຄິດເຫັນ, ຄາດການ, ຄາດຂະເນ , ການເດົາ, ການປະມານ, ຈັດປະເພດ, ພັນລະນາ, ພິຈາລະນາ, ຮັບຮູ້, ລາຍງານ. ຄັດຈ້ອນ, ຈັດຕາມລຳດັບ, ປ່ຽນ, ແປສັບ, ຕາມຮອຍ.

**3.1.1 ການແປຄວາມໝາຍ ( Translation )**

**ລັກສະນະການຖາມ**

-ຖາມໃຫ້ແປຄວາມໝາຍຂອງຮູບພາບ ແລະ ວັດຖູສິ່ງຂອງ

-ຖາມໃຫ້ແປຄວາມໝາຍຂອງສັນຍາລັກ, ສູດ, ກົດເກນ, ກຼາຟ ແລະ ຕາຕະລາງຕົວເລກ

-ໃຫ້ແປຄວາມໝາຍຂອງພຶດຕິກຳ ແລະ ປະກົດການ

ຕົວຢ່າງ

1.

|  |
| --- |
|  |
|  |  |

ສ່ວນທີ່ຂີດມີຄ່າເທົ່າໃດ ? ( )

2.ໂຊເຟີຕີນຜີໝາຍຄວາມວ່າແນວໃດ ?

3.ອາຊີບຄູປຽບເໜືອນເຮືອຈ້າງໝາຍຄວາມວ່າອາຊີບຄູເປັນແນວໃດ ?

ກ. ລາຍໄດ້ໜ້ອຍ ຄ. ຂາດການເບິ່ງແຍງ

ຂ. ບໍ່ມີກຽດ ງ. ຮັບຜິດຊອບແຕ່ງານຫຼັກ

4. ເດັກນ້ອຍນັກຮຽນ 2 ຄົນມີເງິນລວມກັນທັງມົດ 12 ກີບຜູ່ເປັນອ້າຍມີຫຼາບກວ່ານ້ອງ 2

ເທົ່າຈາກຂໍ້ຄວາມນີ້ຂຽນເປັນສົມຜົນໄດ້ແນວໃດ ?

ກ. X + X = 12 ຂ. 2X – x = 12

ຂ. 12 – x = 12 ງ. 2x + X = 12

**3.1.2 ການຕີຄວາມໝາຍ ( Interpretation )**

**ລັກສະນະການຖາມ**

-ໃຫ້ຕີຄວາມໝາຍຂອງເລື່ອງລາວທັງໝົດອອກມາໃນແງ່ມຸມຕ່າງໆ

-ໃຫ້ຄົ້ນຫາຈຸດປະສົງ, ຄວາມເຊື່ອ ຫຼື ຄະຕິນິຍົມຂອງຜູ່ແຕ່ງ

-ໃຫ້ແປຫຍໍ້ເລື່ອງລາວຕ່າງໆອອກມາເປັນຂໍ້ສະຫຼຸບ

ຕົວຢ່າງ: 1.ຈາກຂໍ້ຄວາມ “ ຂ້າພະເຈົ້າບໍ່ຮູ້ວ່າຈະຕອບແທນບຸນຄຸນຂອງພວກທ່ານໄດ້ແນວໃດ”

ຜູ່ເວົ້າມີຄວາມຮູ້ສຶກຕໍ່ຜູ່ຟັງແນວໃດ ( ຊາບຊຶ້ງໃນນໍ້າໃຈຂອງຜູ່ຟັງ )

2.ຄູຜູ່ນີ້ໄປສອນຫ້ອງໃດນັກຮຽນກໍ່ເສັງຕົກສະແດງວ່າຄູຜູ່ນີ້ເປັນແນວໃດ

**3.1.3 ການຂະຫຍາຍຄວາມ ( Extrapolation )**

**ລັກສະນະການຖາມ**

-ການຄາດຄະເນເລື່ອງລາວກ່ອນທີ່ຈະເກີດເລື່ອງນີ້ ຫຼື ຫຼັງເກີດເລື່ອງນີ້

-ຖາມໂດຍສົມມຸດສະຖານະການຂຶ້ນ

-ຝຶກໃຊ້ຂໍ້ແທ້ຈິງສ່ວນຍ່ອຍໄປຄາດຄະເນສ່ວນໃຫຍ່ຢ່າງມີເຫດຜົນ

ຕົວຢ່າງ :

1.ຖ້າຄົນຊົນນະບົດຍົກຍ້າຍເຂົ້າມາໃນຕົວເມືອງວຽງຈັນທຸກໆປີຕໍ່ໄປເມືອງວຽງຈັນຈະເປັນແນວໃດ ?

2.ເມື່ອນໍ້າມັນຂຶ້ນລາຄາກິດຈະການປະເພດໃດຈະຂຶ້ນລາຄາທັນທີ ?

ກ. ກໍ່ສ້າງ ຂ. ຄ້າຂາຍຍ່ອຍ

ຄ. ລົດໂດຍສານ ງ. ຕົກຂະໜ່າ

**4.ການ​ຂຽນ​ຂໍ້​ສອບ​ວັດ​ຄວາມ​ສາມາດ​ໃນ​ການ​ນຳ​ໃຊ້**

**4.1. ການນໍາໄປໃຊ້ ( Application)**

ໝາຍເຖິງຄວາມສາມາດໃນການແກ້ບັນຫາໂດຍກົງ ຫຼື ໝາຍເຖິງຄວາມສາມາດໃນການນໍາເອົາສິ່ງໜຶ່ງໄປໃຊ້ໄດ້ແຕ່ພຽງຢ່າງດຽວໂດຍສ່ວນໃຫຍ່ເມື່ອເຫັນຄຳວ່ານຳໄປໃຊ້ກໍ່ມັກນຶກເຖິງຄວາມສາມາດໃນການນຳສິ່ງທີ່ເຂົາແນະນຳແລ້ວໄປໃຊ້ໄດ້ຖືກຕ້ອງ ເຊັ່ນ ເຂົາແນະນຳວ່າ ມີດໃຊ້ສຳລັບການຕັດເຊືອກ ຖ້າເອົາມີດໄປຕັດເຊືອກໄດ້ ກໍ່ນຶກວ່າ ມີຫົວດ້ານນຳໄປໃຊ້ ແຕ່ຄວາມໝາຍຂອງການນຳໄປໃຊ້ໃນທີ່ນີ້ບໍ່ເໜືອນກັບການນຳໄປໃຊ້ດັ່ງທີ່ກ່າວຂ້າງເທິງ ການນຳໄປໃຊ້ໃນການວັດຜົນເປັນຄວາມສາມາດໃນການນຳຄວາມຮູ້ ແລະ ຄວາມເຂົ້າໃຈເດີມມາໃຊ້ແກ້ບັນຫາໃນສະຖານະການໃໝ່ນັ້ນ ຄື ການແກ້ບັນຫາໃນຮູບແບບໃໝ່ ແຕ່ອາໄສປະສົບການເດີມນັ້ນເອງ ວິທີການແກ້ບັນຫານັ້ນນັກຮຽນໄດ້ຮຽນຮູ້ຈາກຄູ ຫຼື ຜູ່ອື່ນມາຫຼາຍຢ່າງເຜີໄປພົບກັບບັນຫາໃໝ່ ເຊິ່ງບໍ່ເຄີຍພົບມາກ່ອນເລີຍ ຖ້າສາມາດແກ້ບັນຫານັ້ນໄດ້ສະແດງວ່າເດັກຄົນນັ້ນມີຫົວການນຳໃຊ້ ວິທີການຂຽນຂໍ້ສອບຈິ່ງພະຍາຍາມສ້າງສະຖານະການໃໝ່ຂຶ້ນ ເຊັ່ນ ສອນວ່າ ຖ້າຈະຕັດເຊືອກກໍ່ຄວນໃຊ້ມີດ ຖ້າກໍລະນີບໍ່ມີມີດເອົາຫຍັງຈະໃຊ້ຕັດເຊືອກແທນ ເດັກຕອບ ຄຳຕອບລັກສະນະນີ້ໄດ້ ສະແດງວ່າມີຫົວດ້ານການນຳໃຊ້.

ບັນຫາເລື່ອງສະຖານະການໃໝ່ນີ້ມອງໃນສອງແງ່ໂດຍຫຼັກການແລ້ວສະຖານະການໃໝ່ຄື ສະຖານະການທີ່ເດັກບໍ່ເຄີຍພົບເຫັນມາກ່ອນນັ້ນເອງ ແຕ່ຖ້າບັງເອີນສະຖານະການທີ່ຍົກມາອອກຂໍ້ສອບ ຫຼື ຖາມເດັກນັ້ນ ເກີດມີເດັກບາງຄົນເຄີຍຮູ້ເຫັນມາກ່ອນແລ້ວ ເດັກກຸ່ມທີ່ເຄີຍຮູ້ເຫັນມາກ່ອນແລ້ວກໍຖືວ່າວັດຄວາມຈຳເທົ່ານັ້ນເອງ ບໍ່ໄດ້ວັດການນຳໄປໃຊ້ແຕ່ຢ່າງໃດ ຂະນະດຽວກັນ ກຸ່ມທີ່ບໍ່ເຄີຍເຫັນສະຖານະການນັ້ນມາກ່ອນ ຖືວ່າເປັນການວັດການນຳໄປໃຊ້ເມື່່ອເປັນເຊັ່ນນີ້ຄູຈະຕ້ອງເລືອກສະຖານະການຢ່າງສະຫຼາດ ຢ່າໃຫ້ເປັນເຫດການທີ່ບໍ່ກົງກັບຈຸດມຸ່ງໝາຍຂອງການສອນເປັນອັນຂາດ.

**ຄຳກຳມະທີ່ແທດເໜາະສຳລັບຂຽນຄາດໝາຍ ແລະ ຈຸດປະສົງ ການຮຽນ-ການສອນໃນລະດັບການນຳໄປໃຊ້**

ປະຍຸກ , ປັບປຸງ, ແກ້ບັນຫາ, ເລືອກ, ຈັດ, ເຮັດ, ປະຕິບັດ , ສະແດງ ສາທິດ, ຜະລິດ,ພິສູດ , ເຮັດໃຫ້ກາຍເປັນເລື່ອງເສົ້າ , ແຕ້ມຮູບ, ແປງ , ດຳເນີນການ, ຂຶ້ນແຜນ , ຮ່າງ, ແກ້, ໃຊ້, ຂຽນ, ຄິດໄລ່, ກໍ່ສ້າງ, ກໍານົດ, ຊອກເຫັນ, ຍົກຕົວຢ່າງ, ກຳນົດລະບຽບການ.

**ລັກສະນະການຖາມ**

-ນຳຫຼັກການ, ກົດເກນ, ວິທີດຳເນີນການຂອງເລື່ອງນັ້ນໄປແກ້ບັນຫາໃນທຳນອງດຽວກັນ

-ບັນຫາຕ້ອງໃໝ່ແປກໄປຈາກເດີມທີ່ຄູສອນ

-ແກ້ບັນຫາຂໍ້ໂຈດແບບຝຶກຫັດທາງຫຼາຍທີ່ບໍ່ເຄີຍເຮັດມາກ່ອນ

( ຖ້າເຄີຍເຮັດມາກ່ອນແມ່ນຄຳຖາມທີ່ເນັ້ນຄວາມຮູ້, ຄວາມຈໍາກ່ຽວກັບວິທີການ )

ຕົວຢ່າງ:

1.ການປອກເປືອກໝາກມ່ວງຄວນໃຊ້ມີດຊະນິດໃດ ? ( ມີດບາງ )

2.ຖ້ານັກຮຽນຫຼົງທາງຢູ່ໃນປ່າຈະອາໄສສິ່ງໃດໃນການຊອກຫາທິດ ?

ກ. ລົມ ຄ. ດວງອາທິດ

ຂ. ເມກ ງ. ທາງສັດ

3. ຄຳເວົ້່າໃດທີ່ມີລັກສະນະປະຊາທິປະໄຕ ?

ກ. ໃຜຈະເຮັດແດ່ ຂ. ຊ່ວຍເຮັດແດ່

ຄ. ຢ່າເຮັດແນວນີ້ ງ. ຫ້າມທຸກຄົນເຮັດ

**5.ການ​ຂຽນ​ຂໍ້​ສອບ​ວັດ​ຄວາມ​ສາມາດ​ໃນ​ການ​ວິ​ເຄາະ**

**5.1 ການວິເຄາະ ( Analysis )**

ການວິເຄາະ ( Analysis ) ສະມັດຖະພາບດ້ານການວິເຄາະນີ້ເປັນສະມັດຖະພາບທີ່ສາມາດແຍກອອກເປັນສ່ວນຍ່ອຍໆຂອງເຫດການ ຫຼື ເນື້ອໃນຕ່າງໆວ່າປະກອບດ້ວຍຫຍັງ ມີຈຸດໝາຍ ຫຼື ຄວາມປະສົງສິ່ງໃດ ນອກຈາກນັ້ນ ຍັງເບິ່ງເຖິງສ່ວນຍ່ອຍໆ ທີ່ສຳຄັນນັ້ນແຕ່ລະເຫດການກ່ຽວພັນກັນຢ່າງໃດແດ່ ແລະ ກ່ຽວພັນໂດຍອາໄສຫຼັກການໃດຈະເຫັນໄດ້ວ່າ ສະມັດຖະພາບດ້ານການວິເຄາະຈະເຕັມໄປດ້ວຍການຫາເຫດ ແລະ ຜົນມາກ່ຽວຂ້ອງກັນຢູ່ສະເໜີ ແລະ ພະຍາຍາມເບິ່ງໃຫ້ເລິກລົງ ຄວາມເຂົ້າໃຈ ແລະ ດ້ານການນຳໄປໃຊ້ມາປະກອບການພິຈາລະນາ ພຶດຕິກຳນີ້ແບ່ງຍ່ອຍເປັນ 3 ປະເພດໄດ້ແກ່

1.ການວິເຄາະຄວາມສຳຄັນ

2.ການວິເຄາະການພົວພັນ

3.ການວິເຄາະຫຼັກການ

**ຄຳກຳມະທີ່ແທດເໜາະສຳລັບຂຽນຄາດໝາຍ ແລະ ຈຸດປະສົງ ການຮຽນ-ການສອນໃນລະດັບການວິເຄາະ**

ຈຳແນກ, ໄຈ້ແຍກ, ຫາເຫດ ແລະ ຜົນ, ຫາຄວາມພົວພັນ, ຫາຂໍ້ສະຫຼູບ, ຫາຫຼັກການ, ຫາຂໍ້ອ້າງອີງ, ຫາຫຼັກຖານ, ກວດສອບ, ຈັດກຸ່ມ , ລະບຸ , ຊີ້, ວິເຄາະ, ຈັດປະເພດ, ຈັດເປັນປະເພດ, ປຽບທຽບ, ຄວາມແຕກຕ່າງ, ອະພິປາຍ, ຖອດຖອນ, ບົ່ງມະຕິ, ແຜນວາດ, ແຍກ, ຜ່າຕັດ, ສັງເກດ, ຊີ້ໃຫ້ເຫັນ, ຕິຕຽນ, ທົດລອງ, ຄຳຖາມ, ທົດສອບ.

**5.1.1 ການວິເຄາະການສຳຄັນ ( Analysis of elements )**

**ລັກສະນະການຖາມ**

-ໃຫ້ຄົ້ນຫາລັກສະນະທີ່ເດັ່ນ ຫຼື ຫາມູນເຫດຕົ້ນກຳເນີດ, ສາເຫດ, ຜົນລັບ ແລະຄວາມສຳຄັນທັງປວງຂອງເລື່ຶອງຕ່າງໆ

-ຕອນໃດເປັນສົມມຸດຖານ ຫຼື ຕອນໃດເປັນສະຫຼຸບຜົນ ຫຼື ເປັນຄຳອ້າງອີງສະໜັບສະໜູນ

ຕົວຢ່າງ:

1.ສາເຫດສຳຄັນຂອງການເກີດໄພນໍ້າຖ້ວມຕະຫຼາດສາລະວັນປີ 2013 ແມ່ນອັນໃດ ?

2. ແມ່ນໍ້າຫຍັງໃນລາວທີ່ສຳຄັນທີ່ສຸດ ?

ກ. ນໍ້າອູ່ ຄ. ນໍ້າເທີນ

ຂ. ນໍ້າງື່ມ ງ. ນໍ້າງຽບ

3.ອັນໃດແມ່ນສາຍເຫດສຳຄັນທີ່ສຸດຂອງຄວາມຕຸ້ຍ

ກ. ການກິນອາຫານ ຄ. ການເຮັດວຽກຜິດປົກກະຕິຂອງຕ່ອມ

ຂ. ການອອກກຳລັງກາຍ ງ. ການເຜົາຜານອາຫານຂອງຮ່າງກາຍ

4. ຄວນຕັ້ງຊື່ເລື່ອງນີ້ວ່າແນວໃດ ?

**5.1.2 ວິເຄາະຄວາມສຳພັນ ( Analysis of relationships)**

**ລັກສະນະການຖາມ**

-ຄວາມສຳພັນລະຫວ່າງເລື່ອງກັບເລື່ອງ

-ຄວາມສຳພັນລະຫວ່າງຫຼາຍຂໍ້ປີກຍ່ອຍກັບເລື່ອງທັງໝົດ

-ຄວາມສຳພັນລະຫວ່າງຂໍ້ປີກຍ່ອຍກັບຂໍ້ປີກຍ່ອຍ

-ຄວາມສຳພັນທາງດຽວກັນ ( ແພດ - ພະຍາບານ)

-ຄວາມສຳພັນທາງກົງກັນຂ້າມ ( ຫຼາຍ - ໜ້ອຍ )

ຕົວຢ່າງ

1.ສອງສິ່ງໃດຕໍ່ໄປນີ້ສຳພັນກັນຫຼາຍທີ່ສຸດ ?

ກ. ດິນກັບຄົນ ຂ. ສັດກັບພືດ

ຂ. ຄົນກັບສັດ ງ. ພືດກັບນໍ້າ

2. ສອງສິ່ງໃດບໍ່ມີການພົວພັນ ?

ກ. ລັດສະໜີກັບວົງມົນ ຂ. ລັດສະໜີກັບເມັດເຄິ່ງກາງ

ຄ. ລວງຮອບກັບເນື້ອທີ່ຂອງວົງມົນ ງ. ລວງຮອບກັບເສັ້ນຜ່າສູນກາງ

**5.1.3 ການວິເຄາະຫຼັກການ (Analysis of organizational principles )**

**ລັກສະນະການຖາມ**

-ຖາມໃຫ້ຈັບເຄົ້າເລື່ອງໃຫ້ໄດ້ວ່າເລື່ອງນັ້ນອີງໃສ່ຫຼັກການໃດ

-ມີລະບຽບວິໄນໃນການຮຽບຮຽງ ແລະ ມີເຄົ້າໂຄງສ້າງແນວໃດ

ຕົວຢ່າງ

1.ການເຄື່ອນທີ່ຊະນິດໃດໃຊ້ຫຼັກການຜິດກັບຊະນິດອື່ນ

ກ. ຈະຫຼວດ ຄ. ເຮືອບິນອາຍຜົ່ນ

ຂ. ບັ້ງໄຟ ງ. ເຮືອບິນໝາກປິ່ນ

2. ຄຳເວົ້າທີ່ວ່າ “ ວິທະຍຸເປັນເຄື່ອງມືສື່ສານທີ່ມີອິດທິພົນຫຼາຍ ” ຄໍາເວົ້າດັ່ງກ່າວຢືດຫຼັກການໃດ?

ກ. ເພາະມີຈຳນວນຜູ່ຟັງຫຼາຍ

ຂ. ສາມາດອອກຂ່າວໄດ້ວ່ອງໄວ

ຄ. ສາມາດອອກຂ່າວໄດ້ຕະຫຼອດເວລາ

ງ. ປະຊາຊົນມັກຟັງຫຼາຍກວ່າມັກອ່ານ

**6. ການ​ຂຽນ​ຂໍ້​ສອບ​ວັດ​ຄວາມ​ສາມາດ​ປະເມີນຄ່າ**

**6.1 ການປະເມີນຄ່າ ( Evaluation )**

ການປະເມີນຄ່າໝາຍເຖິງຄວາມສາມາດໃນການພິຈາລະນາຕັດສິນກ່ຽວກັບຄຸນຄ່າຂອງຄວາມຄິດທຸກຊະນິດ ເພື່ອປຽບທຽບກັບເກນມດຕະຖານທີ່ກຳນົດໃຫ້ ການປະເມີນຈິງເປັນການສະແດງຄວາມຄິດເຫັນທີ່ນຳເກນມາໃຊ້ ບໍ່ແມ່ນຄິດຊື່ໆ ການພິຈາລະນາຕັດສິນອາດຈະເປັນໃນຮູບຂອງປະລິມານ ຫຼື ຄຸນນະພາບ ກໍໄດ້ເກນທີ່ກຳນົດອາດຈະເປັນຂອງນັກຮຽນ ຫຼື ຜູ້ອື່ນກໍ່ໄດ້.

ເຖິງແມ່ນວ່າການປະເມີນຄ່າຈະເປັນຂະບວນການຂັ້ນສຸດທ້າຍຂອງດ້ານສະຕິປັນຍາແຕ່ບໍ່ຈໍາເປັນຈະຕ້ອງເປັນຂະບວນການສຸດທ້າຍຂອງຂະບວນການຄິດ ແລະ ແກ້ບັນຫາ ມີຄວາມເຊື່ອວ່າຂະບວນການປະເມີນຜົນຈະເປັນຈຸດເລີ່ມຕົ້ນຂອງຄວາມຢາກຮູ້ຢາກເຫັນໃນສິ່ງທີ່ເປັນຄວາມຮູ້ໃໝ່.

ມະນຸດກ່ຽວຂ້ອງກັບບົດບາດຕ່າງໆຫຼາຍ ຈົນບໍ່ສາມາດຖອນຕົວອອກຈາກການປະເມີນ, ການຕັດສິນ ການວັດ ຫຼື ການໃຫ້ຄຸນຄ່າໃນສິ່ງຕ່າງໆທີ່ກ່ຽວຂ້ອງກັບຕົວເຂົາໄດ້ ການປະເມີນສ່ວນຫຼາຍມັກຈະເຂົ້າຂ້າງຕົວເອງ ຈະເອີ້ນວ່າເພາະມະນຸດມີກິເລດກໍ່ຄົງບໍ່ຜິດ ສິ່ງທີ່ກ່ຽວຂ້ອງກັບເຂົາຈິ່ງມັກຈະໄດ້ຮັບການປະເມີນໄວ້ສູງກວ່າສິ່ງທີ່ບໍ່ກ່ຽວກັບເຂົາ ເຖິງແມ່ນວ່່າການໃຊ້ປະໂຫຍດຈະເປັນເກນສູງສຳຫຼັບການປະເມີນແຕ່ລະຄົນກໍ່ຕາມ.

ການປະເມີນເຊິ່ງແຕ່ລະຄົນໃຊ້ຕັດສິນໄວວາປາສະຈາກການພິຈາລະນາຢ່າງລະມັດລະວັງໃນດ້ານຕ່າງໆຂອງວັດຖູ ຄວາມຄິດ ຫຼື ກິດຈະກຳທີ່ຕັດສິນອາດເອີ້ນຊື່ໃຫ້ເໜາະສົມວ່າຄວາມຄິດເຫັນຫຼາຍກວ່າຈະເປັນການພິຈາລະນາຕັດສິນ ຄວາມຄິດເຫັນຈິງເປັນລະດັບທີ່ໃຊ້ສະຕິປັນຍານ້ອຍກວ່າແຕ່ສຳຫຼັບການປະເມີນແລ້ວໝາຍຄວາມໄປເຖິງການນຳຄວາມຄິດເຫັນໄໄປທຽບກັບເກນທີ່ຈຳແນກຄວາມແຕກຕ່າງໄດ້ເດັ່ນຊັດ ແລະ ໃຊ້ສະຕິປັນຍາຢ່າງສູງໃນການພິຈາລະນາຕັດສິນດ້ວຍເຫດຜົນການປະເມີນຢູ່ 2 ດ້ານຄື ປະເມີນໂດຍອາໄສຂໍ້ແທ້ຈິງພາຍໃນ ແລະ ປະເມີນໂດຍອາໄສເກນພາຍນອກເປັນເຄື່ອງປຽບທຽບ.

**ຄຳກຳມະທີ່ແທດເໜາະສຳລັບຂຽນຄາດໝາຍ ແລະ ຈຸດປະສົງ ການຮຽນ-ການສອນໃນລະດັບການປະເມີນຄ່າ**

ວິພາກວິຈານ, ຕັດສິນ, ປະເມີນຄ່າ, ຕີຄ່າ, ສະຫຼຸບ, ປຽບທຽບ, ຂັດອັນດັບ, ກຳນົດເກນ, ກຳນົດມາດຕະຖານ, ຕັດສິນໃຈ ,ສະແດງຄວາມຄິດເຫັນ, ໃຫ້ເຫດຜົນ, ບອກຫຼັກຖານ, ຕີລາຄາ, ເລືອກ, ປົກປ້ອງ, ໃຫ້ຄຳເຫັນ, ໃຫ້ບຸລິມະສິດ, ລຽງລຳດັບ, ຈັດອັນດັບ, ຄັດຈ້ອນ, ສະໜັບສະໜູນ, ຕີເປັນມູນຄ່າ.

**6.1.1 ການປະເມີນຄ່າໂດຍອາໄສຄວາມຈິງພາຍໃນ (Judgment in terms of internal )**

**ລັກສະນະການຖາມ**

-ໃຫ້ນິໄສວ່າບົດລາຍງານ, ເລື່ອງລາວ ຫຼື ບົດຄວາມນັ້ນມີຄຸນະພາບໃນດ້ານຕ່າງໆສູງ - ຕໍ່າພຽງໃດ

ຕົວຢ່າງ

1.ເດັກນ້ອຍເຈັບຫົວໄປຊື້ຢາກິນເອງດີ ຫຼື ບໍ່

2. ການປູກເຫັດເຟືອງໃນລະດູຝົນເຮັດໄດ້ ຫຼື ບໍ່

ກ. ໄດ້ເພາະເຫັດເຟືອງມັກນໍ້າ

ຂ. ໄດ້ແຕ່ຄວນມີຫຼັງຄາກັນຝົນ

ຄ. ບໍ່ໄດ້ເພາະອາກາດຊຸ່ມເກີນໄປ

ງ. ບໍ່ໄດ້ເພາະມີນໍ້າຂັງເຮັດໃຫ້ເຊື້ອເຫັດເນົ່າ

**6.1.2 ການປະເມີນຄ່າໂດຍອາໄສຄວາມຈິງພາຍນອກ (Judgment in terms of external criteria )**

**ລັກສະນະການຖາມ**

-ໃຫ້ວິໄນໄສຈະລະນາ ຫຼື ຕັດສິນ ໂດຍກຳນົດເກນໃຫ້

ຕົວຢ່າງ

1.ການໃຫ້ລາງວັນນັກຮຽນທີ່ຮຽນດີຂຶ້ນມີຜົນດີຕໍ່ນັກຮຽນແນວໃດ

2.ປະເທດລາວຄວນມີນະໂຍບາຍເລື່ອງການເກີດ ຫຼື ບໍ່ເພາະເຫດໃດ ?

ກ. ຄວນເພາະທຸກຄົນມີລູກຫຼາຍກວ່າຄົນຮັ່ງມີ

ຂ. ຄວນເພາະປະຊາຊົນໃນເມືອງມີຄວາມໝາແໜ້ນ

ຄ. ບໍຄວນເພາະຍັງມີເນື້ອທີ່ທຳມາຫາກິນຢ່າງຫຼວງຫຼາຍ

ງ. ບໍ່ຄວນເພາະມັນຂັດຕໍ່ຄວາມຮູ້ສຶກທາງດ້ານສິນລະທຳ

**7 ການຂຽນຂໍ້ສອບວັດຄວາມສາມາດໃນການປະດິດສ້າງ**

**7.1. ການປະດິດສ້າງ ( Creating )**

ຜູ້ຮຽນສາມາດສະເໜີຄວາມຄິດໃໝ່, ສິ່ງໃໝ່, ສ້າງແນວທາງໃໝ່ໃນການແກ້ໄຂບັນຫາໄດ້ ແລະ ພັດທະນາສິ່ງ

ໃໝ່ໆຂຶ້ນມາຈາກຜົນການສັງເຄາະ ເພື່ອໃຫ້ໄດ້ສິ່ງໃໝ່ທີ່ບໍ່ເຄີຍເກີດຂຶ້ນມາກ່ອນ.

**ຄຳກຳມະທີ່ແທດເໜາະສຳລັບຂຽນຄາດໝາຍ ແລະ ຈຸດປະສົງ ການຮຽນ-ການສອນໃນລະດັບການປະດິດສ້າງ**

ປະດິດ, ວາງແຜນ, ແຕ່ງຂຶ້ນ, ຮຽບຮຽງ, ສ້າງຂຶ້ນໃໝ່,ຂຽນຄືນ, ຈັດປະເພດ, ໂຮມເຂົ້າກັນ, ຄິດຂຶ້ນ, ອະທິບາຍ,ປະດິດຂຶ້ນ,ໂຮມເປັນກຸ່ມ, ຈັດລຽງລຳດັບ, ຈັດຕັ້ງ / ຈັດສັນ, ຊີ້ແຈງ,ຈັດຕັ້ງຄືນ / ຈັດສັນຄືນ, ປັບປ່ຽນ, ປ່ຽນ, ສ້າງ, ເຮັດໃຫ້ເກີດມີ, ພະຍາກອນ,ອຸປະມາ, ສົມທົບ, ອອກແບບ, ອ້າງວ່າ, ເຮັດໃຫ້ເຫັນ, ປະກອບ, ຊອກສິ່ງທີ່ຜິດປົກກະຕິ, ຜະລິດ, ທົບທວນ, ກໍ່ສ້າງ, ແຕ່ງ, ຈັດວາງຄືນ, ສະເໜີ.

**ລັກສະນະການຖາມ**

-ທ່ານສາມາດອອກແບບ.......ເພື່ອ.........ໄດ້ບໍ່ ?

-ທ່ານສາມາດຄິດຫາວິທີແກ້ໄຂບັນຫາທີ່ເປັນໄປໄດ້ບໍ່..........?

- ຖ້າທ່ານມີຂໍ້ມູນທັງໝົດ, ທ່ານຈະແກ້ໄຂຄືແນວໃດ..........?

- ຂໍໃຫ້ທ່ານອອກແບບວິທີການຂອງທ່ານເອງເພື່ອ.............?

- ຈະເກີດຫຍັງຂຶ້ນ, ຖ້າ.............................................?

- ທ່ານສາມາດ.................ໄດ້ຈັກວິທີ ?

- ທ່ານສາມາດປະດິດສ້າງໃໝ່ ແລະ ນໍາໃຊ້ໃນແບບທີ່ແຕກຕ່າງອອກໄປໄດ້ບໍສໍາລັບ...........?

- ທ່ານສາມາດພັດທະນາຂໍ້ສະເໜີທີ່..............ໄດ້ບໍ່ ?

ຕົວຢ່າງ:

1. ຈົ່ງແຕ່ງບົດສອນຕາມຂໍ້ມູນລຸ່ມນີ້:

ວິຊາ ຫັດຖະກຳຊັ້ນປະຖົມສຶກສາ ປີທີ 5 ບົດທີ 6 ການປະດິດເຄື່ອງຫຼິ້ນ ( ໂຄມໄຟ ) ເວລາ 2 ຊົ່ວໂມງ

1. ຈົ່ງຜະລິດແບບຈຳລອງທີ່ສະແດງເຖິງລະບົບນິເວດ ?

3. ຫາກທ່ານໄດ້ຮັບມອບໝາຍໃຫ້ອອກແບບຜ້າສາກຫຼັງ ເວທີປະຊຸມສຳມະນາກ່ຽວກັບການຮ່ວມມືດ້ານເສດຖະກິດຂອງປະເທດອາຊຽນທ່ານຈະແຕ້ມຜ້າສາກຫຼັງເວທີຕາມຂໍ້ໃດ ?

ກ. ແຜນທີ່ປະເທດອາຊຽນ

ຂ. ຊຸດປະຈຳຊາດອາຊຽນ

ຄ. ດອກໄມ້ປະຈຳຊາດອາຊຽນ

ງ. ສະກຸນເງິນຂອງປະເທດອາຊຽນ

4. ທ່ານສາມາດອອກແບບເກນການໃຫ້ຄະແນນແບບຣູບຣິກໄດ້ຈັກແບບ ?

ກ. 5 ແບບ ຂ. 4 ແບບ ຄ. 3 ແບບ ງ. 2 ແບບ

5. ຈະເກີດຫຍັງຂຶ້ນ, ຖ້າມີຫຼັກການໃນການສັງເກດ

ກ. ເຮັດໃຫ້ການສອນຂອງຄູໄດ້ມີການປັບປ່ຽນແຕ່ລະໄລຍະ

ຂ. ເຮັດໃຫ້ຄູເຮົາມີຂໍ້ມູນຄົບຖ້ວນດີ

ຄ. ເຮັດໃຫ້ຄູເຮົາໄດ້ມີການປັບປຸງການສອນຂອງຕົນເອງດີຂຶ້ນ

ງ. ຊ່ວຍໃຫ້ໄດ້ຂໍ້ມູນໃນສະຖານະການຕ່າງໆຢ່າງແທ້ຈິງ.

**ສະຫຼຸບ**

ການສ້າງຂໍ້ສອບໃຫ້ມີຄຸນນະພາບເປັນການສົ່ງເສີມໃຫ້ທັງຜູ້ສອນ ແລະ ຜູ້ຮຽນໄດ້ຝຶກຢ່າງມີປະສິດທິພາບຜູ້ສ້າງຂໍ້

ສອບຕ້ອງມີຄຸນສົມບັດດັ່ງນີ້:

1.ຮູ້ຈັກລັກສະນະຂອງຄຳຖາມທີ່ດີ

2.ຮູ້ວິທີຂຽນຄຳຖາມ

3.ຮູ້ຈັກຊະນິດຂອງຄຳຖາມຕ່າງໆ ( ໃນ 6 ລະດັບ )

4.ຮູ້ຈັກຮູບແບບຂອງຄຳຖາມຊະນິດຕ່າງໆ

5.ຝຶກຂຽນ ແລະ ຝຶກວິຈານຄຳຖາມເລື້ອຍໆ

6.ປັບປຸງຄຳຖາມໂດຍວິທີວິເຄາະຂໍ້ສອບ

**ບົດ​ເຝິກ​ຫັດ​ທ້າຍ​ບົດ​ທີ 5**

ຄຳ​ຖາມ​ຕໍ່​ໄປ​ນີ້​ວັດ​ພຶດຕິ​ກຳ​ທາງ​ດ້ານ​ສະຕິ​ປັນຍາ​ດ້ານ​​ໃດ​ແດ່ ?

1. ຈົ່ງ​ບອກ​ສູດ​ທີ່​ໃຊ້​ການ​ຄຳນວນ​ຫາ​ເນື້ອ​ທີ່​ຂອງ​ຮູບ​ຄາງ​ໝູ ?
2. ນັກຮຽນ​ລັກ​ເຄື່ອງ​ຂອງ​ຄົນ​ອື່ນ​ເປັນ​ການ​ຜິດ​ກົດ​ລະບຽບ​ນັກ​ສຶກສາ​ໃນ​ມາດຕາ​ທີ​ເທົ່າ​ໃດ ?
3. ຈົ່ງ​​ແຕ່ງ​ກາບກອນ 8 ກ່ຽວ​ກັບ​ວັນ​ຄູ ?
4. ສິນ​ຫ້າ​ຂໍ້​ໃດ​ສຳຄັນ​ທີ່​ສຸດ​ຕາມ​ຂະ​ນົບ​ທຳນຽມ​ປະ​ເພນີ​ລາວ?
5. ສິນ​ຂໍ້ 5 ມີ​ໃຈຄວາມ​ແນວ​ໃດ ຈົ່ງ​ອະທິບາຍ​ໂດຍ​ສັງ​ເຂ​ບ ?
6. ທ້າວ ​ແດງ ມີ​ເງິນ​ຢູ່ 5000 ກີບ, ​ແມ່​ເອົາ​ໃຫ້​ອີກ 10.000 ກີບ, ຖາມ​ວ່າ: ທ້າວ ​ແດງ​ມີ​ເງິນ​ເທົ່າ​ໃດ ?
7. ລົມ​ແມ່ນ​ຫຍັງ ? ຈົ່ງ​ບອກ​ປະ​ໂຫຍ​ດ ​ແລະ ​ໂທດ​ຂອງ​ລົມ​ມາ ​ແນວ​ລະ 3 ຂໍ້ ?
8. 19 X 30= 570 ​ເລກ 5 ມີຄ່າ​ເທົ່າ​ໃດ ?
9. ລຳ​ເລື່ອງ ​ແລະ ລະຄອນ​ມີ​ຄວາມ​ແຕກ​ຕ່າງ​ກັນ​ໃນ​ແງ່​ໃດ ?
10. ຈຸດປະສົງ​ທີ່​ສຳຄັນ​ທີ່​ສຸດ​ຂອງ​ການ​ວັດ​ຜົນ​ການ​ສຶກສາ​ແມ່ນ​ຂໍ້​ໃດ ?
11. ຫ້ອງ​ໜືາງຍາວ 9 ມ, ກວ້າງ 6 ມ, ສູງ 6 ມ ; ຈະ​ຕິດ​ຝາ​ຫ້ອງ 4 ດ້ານ wallper ຂະໜາດ 11/2X2 ຈະ​ຕ້ອງ​ໃຊ້ wallper ຈັກ​ແຜ່ນ ?
12. ​ໃບ​ພືດ​ປຽບ​ເໝືອນ​ສ່ວນ​ໃດ​ຂອງ​ເຮືອນ ?
13. ຈົ່ງວິຈານ​ຂໍ້​ສອບ​ເສັງ​ຕໍ່​ໄປ​ນີ້​ຕາມ​ຫຼັກການ​ສ້າງ​ຂໍ້​ສອບ​ທີ່​ໄດ້​ສຶກສາ​ໄປ​ແລ້ວ ?
14. ປະ​ເທດ​ໄທ​ຢູ່​ທາງ​ທິດ​ໃດ​ຂອງ​ປະ​ເທດ​ລາວ ?
15. ສິນຄ້າ​ທີ່​ສົ່ງ​ອອກ​ມີ​ລາຍ​ໄດ້​ໃຫ້​ແກ່​ປະ​ເທດ​ລາວ​ຫຼາຍ​ທີ່​ສຸດ ຄື ອັນ​ໃດ ?
16. ອາຈານ ຈັນທະວີ​ໄຊ ​ແຫວນ​ພະຈັນ ອອກ​ຂໍ້​ສອບ​ມີ​ຜູ້​ໄດ້​ຄະ​ແນນ​ລົງ​ໄປ​ຈົນ​ເຖິງ​ສູນ, ກົງ​ກັບ​ລັກສະນະ ​ແບບ​ທົດ​ສອບ​ທີ່​ດີ​ຂໍ້​ໃດ ?
17. ​ເປັນ​ຫຍັງ​ຄົນ​ທີ່​ຮູ້​ກົດໝາຍ​ຈິ່ງ​ໄດ້​ປຽບ​ຄົນ​ທີ່​ບໍ່​ຮູ້ ?
18. ​ເຄື່ອງມື​ວັດ​ຜົນ​ຊະນິດ​ໃດ​ມີ​ລັກສະນະ​ເໜືອ​ນ​ແພດ​ວິນິດ​ໄສ​ພະຍາດ ?
19. ຖ້າ​ທຳລາຍ​ປ່າ​ໄມ້​ໝົດ ປະ​ເທດ​ລາວ​ເຮົາ​ຈະ​ເປັນ​ແນວ​ໃດ ?
20. ​ເປັນ​ຫຍັງ​ຕົ້ນ​ໄມ້​ໃນ​ເຂດ​ໝາ​ວຈິ່ງ​ປົ່ງ​ໃບ​ພ້ອມ​ກັນ ?
21. ຄວາມ​ອ່ອນ​ຊ້ອຍ​ມ່ວນ​ຊື່ນ​ຂອງ​ດົນຕີ​ຂຶ້ນ​ກັບ​ຫຍັງ ?
22. ການ​ຮັບ​ຊື້​ເຄື່ອງ​ຂອງ​ຈາກ​ຄົນ​ຂີ້ລັກ​ຜິດ​ກົດໝາຍ​ໃນ​ມາດຕາ​ທີ​ເທົ່າ​ໃດ ?
23. ທ່ານ​ເຫັນ​ພ້ອມ ຫຼື ບໍ່​ຕໍ່​ປະ​ເທດ​ທົດ​ລອງ​ລະ​ເບີດ​ປະລາມາ​ນູ ? ຈົ່ງ​ໃຫ້​ເຫດຜົນ ?
24. ມີ​ເນື້ອ​ທີ່​ນາ 5 ​ໄລ່ ​ໃຫ້​ຂຽນ​ໂຄງການ​ວ່າ​ປູກ​ພືດ​ຊະນິດ​ໃດ ຈິ່ງ​ຈະ​ໄດ້​ຮັບ​ຜົນ​ປະ​ໂຫຍ​ດຫຼາຍ​ທີ່​ສຸດ?
25. ຖ້າ​ປູກ​ໝາກມ່ວງ​ໃນ​ກະຕ່າ ຈະ​ມີ​ລັກສະນະ​ແນວ​ໃດ ?

**ບົດ​ທີ 6**

**ສະຖິຕິ​ເບື້ອງຕົ້ນ​ກ່ຽວ​ກັບ​ການ​ວັດຜົນ**

1. **ຄວາມຖີ່ ແລະ ເປີເຊັນ**
   1. **ຄວາມຖີ່**
      1. **ການ​ແຈກ​ແຈງ​ຄວາມ​ຖີ່ ( Frequency distribution )**

​ ເປັນ​ວິທີ​ທີ່​ຈະ​ຊ່ວຍ​ໃຫ້​ເຮົາ​ເບິ່ງ​ເຫັນ​ພາບ​ຂອງ​ຄະ​ແນນ​ໂດຍ​ສ່ວນ​ລວມວ່າ​ມີ​ລັກສະນະ​ການ​ກະຈາຍ​ເປັນ​ຢ່າງ​ໃດ ​ໂດ​ຍການ​ນຳ​ຄະ​ແນນ​ທີ່​ໄດ້​ຈາກ​ການ​ວັດ​ມາ​ຈັດ​ເປັນ​ລະບົບ​ຕາມ​ລຳດັບ​ຄະ​ແນນ ​ເພື່ອ​ປະ​ໂຫຍ​ດ​ໃນ​ການ​ນຳ​ໄປ​ໃຊ້​ຄຳນວນ​ຄ່າ​ສະຖິຕິ​ອື່ນໆ​ຕໍ່​ໄປ.

ການ​ແຈກ​ແຈງ​ຄວາມ​ຖີ່ ມີ 2 ວິທີ​ຄື: ​**ແບບ​ບໍ່​ຈັດ​ກຸ່ມ ​ແລະ ​ແບບ​ຈັດ​ກຸ່ມ**

**​ແບບ​ບໍ່​ຈັດ​ກຸ່ມ**

​ແມ່ນ​ການ​ລຽງ​ລຳດັບ​ຄະ​ແນນ ຈາກ​ຫຼາຍ​ໄປ​ຫາ​ໜ້ອຍ ຫຼື ຈາກ​ໜ້ອຍ​ໄປ​ຫາ​ຫຼາຍ ​ເຊັ່ນ: ຄະ​ແນນ

2,5,9,4,6,5,7,10

* ລຽງ​ຈາກ​ໜ້ອຍ​ຫາ​ຫຼາຍ 2,4,5,6,7,9,10
* ລຽງ​ຈາກ​ຫຼາຍ​ຫາ​ໜ້ອຍ 10,9,7,6,5,4,2

ຕົວຢ່າງ ນັກຮຽນ 10 ຄົນ ມີ​ຄະ​ແນນ ດັ່ງ​ນີ້ 17 16 17 15 13 14 16 13 17 16

​ເອົາ​ຄະ​ແນນ​ມາ​ແຈກ​ແຈງ​ຄວາມ​ຖີ່​ຈະ​ໄດ້​ດັ່ງ​ນີ້

|  |  |  |
| --- | --- | --- |
| ຄະ​ແນນ | ຈຳນວນ​ເທື່ອ​ຂີດ | ຄວາມ​ຖີ່ ( f ) |
| 17 | / / / | 3 |
| 16 | / / / | 3 |
| 15 | / | 1 |
| 14 | / | 1 |
| 13 | / / | 2 |

**​ແບບ​ຈັດ​ກຸ່ມ**

ຖ້າ​ມີ​ຄະ​ແນນ​ຫຼາຍໆ ອາດ​ຈັດ​ຄະ​ແນນ​ເປັນ​ກຸ່ມ ​ແລ້ວ​ຈຶ່ງ​ຊອກ​ຫາ​ຄວາມ​ຖີ່.

ຕົວຢ່າງ ຄະ​ແນນ​ຂອງ​ນັກຮຽນ 40 ຄົນ ດັ່ງ​ນີ

63 76 98 82 87 84 78 74 68 75

52 86 77 87 70 67 77 79 92 92

81 77 40 60 94 70 81 82 81 78

70 60 88 46 81 77 83 76 70 61

ຂັ້ນ​ຕອນ​ຂອງ​ການ​ແຈງ​ແຈງ​ຄວາມ​ຖີ່​ມີ​ດັ່ງ​ນີ້ :

* ຊອກ​ຫາ​ຜົນ​ລົບ​ລະຫວ່າງ​ຄະ​ແນນ​ສູງ​ສຸດ ​ແລະ ຕໍ່າ​ສຸດ ​ແມ່ນ 98-40 = 58
* ກຳໜົດ​ຈຳນວ​ນຫວ່າງ​ຂອງ​ຄະ​ແນນ ​ໂດຍ​ອີງ​ຕາມ​ຜົນ​ລົບ​ຂອງ​ຄະ​ແນນ ສ່ວນ​ຫຼາຍ​ຈະ​ຈັດ​ໃນ​ລະຫວ່າງ 10-20 ຫວ່າງ. ​ເທື່ອ​ນີ້​ກຳນົດ​ເອົາ 12 ຫວ່າງ.

ຊອກ​ຫາ​ຫວ່າງ​ຂອງ​ຄະ​ແນນ​ໂດຍ​ໃຊ້​ສູດ

ຄະ​ແນນ​ສູງ​ສຸດ - ຄະ​ແນນ​ຕໍ່າ​ສຸດ

i =

ຈຳນວນ​ຫວ່າງ

****

ດັ່ງ​ນັ້ນ ຈຶ່ງ​ກຳນົດ​ເອົາ​ຄວາມ​ກວ້າງ​ຂອງ​ແຕ່​ລະຫວ່າງ​ເທົ່າ​ກັບ 5

* ສ້າງ​ຕາຕະລາງ​ແຈກ​ແຈງ​ຄວາມ​ຖີ່​ດັ່ງ​ນີ້

|  |  |  |  |
| --- | --- | --- | --- |
| ຫວ່າງ​ຄະ​ແນນ | ຈຸດ​ເຄິ່ງກາງ  ຂອງ​ຫວ່າງ | ຈຳນວນ​ເທື່ອ​ຂີດ | ຄວາມ​ຖີ່(f ) |
| 95-99 | 97 | / | 1 |
| 90-94 | 92 | / / / | 3 |
| 85-89 | 87 | / / / / | 4 |
| 80-84 | 82 | ///// /// | 8 |
| 75-79 | 77 | ///// ///// / | 11 |
| 70-74 | 72 | //// | 4 |
| 65-69 | 67 | /// | 3 |
| 60-64 | 62 | /// | 3 |
| 55-59 | 57 |  | 0 |
| 50-54 | 52 | / | 1 |
| 45-49 | 47 | / | 1 |
| 40-44 | 42 | / | 1 |

ຂໍ້​ຄວນ​ລະວັງ​ໃນ​ການຈັດ​ຫວ່າງ​ຄະ​ແນນ:

* ຄວາມ​ກວ້າງ​ຂອງ​ຫວ່າງ ( I ) ຖ້າ​ເປັນ​ຈຳນວນ​ເສດ​ຄວນ​ປັບ​ໃຫ້​ເປັນ​ຈຳນວນ​ເຕັມ​ສະ​ເໜີ
* ຄວາມ​ກວ້າງ​ຂອງ​ຫວ່າງ ( I ) ຄວນ​​ໃຫ້​ເປັນ​ຈຳນວນ​ຄີກ​ສະ​ເໜີ
  1. **ເປີເຊັນ**

ການຄິດໄລ່ເປີເຊັນແມ່ນເອົາຈຳນວນນັກຮຽນທີ່ໄດ້ຄະແນນ ຫານໃຫ້ຈໍານວນນັກຮຽນທັງໝົດ ແລ້ວຄູນ ໃຫ້ 100

ຕົວຢ່າງ

ມີນັກຮຽນ 10 ຄົນ ສອບເສັງໄດ້ຄະແນນ: 17​ 16 17 15 13​​ 14 16 13 17 16

- ເປີເຊັນນັກຮຽນທີ່ໄດ້ຄະແນນ 13 

ໝາຍຄວາມວ່າ ຈໍານວນນັກຮຽນທີ່ໄດ້ຄະແນນ 13 = 20%

- ເປີເຊັນນັກຮຽນທີ່ໄດ້ຄະແນນ 14 

ໝາຍຄວາມວ່າ ຈໍານວນນັກຮຽນທີ່ໄດ້ຄະແນນ 14 = 10%

- ເປີເຊັນນັກຮຽນທີ່ໄດ້ຄະແນນ 15 

ໝາຍຄວາມວ່າ ຈໍານວນນັກຮຽນທີ່ໄດ້ຄະແນນ 15 = 10%

- ເປີເຊັນນັກຮຽນທີ່ໄດ້ຄະແນນ 16 

ໝາຍຄວາມວ່າ ຈໍານວນນັກຮຽນທີ່ໄດ້ຄະແນນ 16 = 30%

- ເປີເຊັນນັກຮຽນທີ່ໄດ້ຄະແນນ 17 

ໝາຍຄວາມວ່າ ຈໍານວນນັກຮຽນທີ່ໄດ້ຄະແນນ 17 = 30%

**2.ການ​ວັດ​ທ່າອ່ຽງເຂົ້າຄ່າກາງ**

ການ​ວັດ​ທ່າອ່ຽງເຂົ້າຄ່າກາງມີ 3 ແບບດັ່ງນີ້

**ກ. ຄ່າສະເລ່ຍ**

ການຄິດໄລ່ຄ່າສະເລ່ຍມີ 2 ວິທີດັ່ງນີ້:

1. ຄ່າສະເລ່ຍຂອງຂໍ້ມູນທີ່ຍັງບໍ່ທັນໄດ້ຈັດຄວາມຖີ່ໂດຍໃຊ້ສູດ 

​  ​ແມ່ນ​ຄ່າ​ສະ​ເລ່ຍ

 ​ແມ່ນ​ຜົນ​ລວມຂອງ​ຄະ​ແນນທັງໝົດ

N ​ ແມ່ນ​ຈຳນວນ​ຄະ​ແນນທັງໝົດ

ຕົວຢ່າງ : ​ໃນ​ການ​ທົດ​ສອບ​ນັກຮຽນ​ກຸ່ມ​ໜຶ່ງ 10 ຄົນ ປະກົດ​ຜົນ​ດັ່ງ​ນີ້ : 13, 15,17,10,19,18,7,9,10,12 ຈົ່ງ​ຫາ​ຄະ​ແນນ​ສະ​ເລ່ຍຂອງ​ນັກຮຽນ​ກຸ່ມ​ນີ້ :

ຈາກ​ສູດ 



ຄ່າ​ສະ​ເລ່ຍ = 13 ຄະ​ແນນ

1. ສູດຄ່າສະເລ່ຍຂອງຂໍ້ມູນທີ່ຈັດຄວາມຖີ່ແລ້ວໂດຍ​ໃຊ້ສູດ 

 ​ແມ່ນ​ຄ່າ​ສະ​ເລ່ຍ

 ແມ່ນຜົນຄູນລະຫວ່າງຄວາມຖີ່ກັບຄະແນນ

 ​ ແມ່ນຜົນບວກຂອງຄະແນນທັງໝົດ

N ​ ແມ່ນ​ຈຳນວນ​ຄະ​ແນນທັງໝົດ

ຕົວຢ່າງ : ​ໃນ​ການ​ສຳ​ຫຼວດຈຳນວນ​ເງິນ​ຕໍ່​ວັນ​ທີ່​ນັກຮຽນ​ໄດ້​ຮັບ​ມາ​ໂຮງຮຽນ​ຂອງ​ນັກຮຽນ​ກຸ່ມ​ໜຶ່ງ​ພົບ​ວ່າ​ມີ​ນັກຮຽນ​ໄດ້​ຮັບ​ເງິນ 15.000 ກີບ ມີ 7 ຄົນ, 18.000 ກີບ 2 ຄົນ, 20.000 ກີບ 3 ຄົນ ຄິດ​ຫາ​ຄ່າ​ສະ​ເລ່ຍຂອງ​ເງິ​ນຕໍ່​ວັນ​ຂອງ​ນັກຮຽນ​ເຮັດ​ໄດ້​ດັ່ງ​ນີ້:

|  |  |  |
| --- | --- | --- |
| ຈຳນວນ​ເງິນ ( X ) | ຄວາມ​ຖີ່ (f ) | fX |
| 15.000  18.000  20.000 | 7  2  3 | 105.000  36.000  60.000 |
|  | N= 12 | fX= 20100 |

ຈາກ​ສູ​ດ 

ນັກຮຽນ​ກຸ່ມ​ນີ້​ໄດ້​ຮັບ​ເງິນ​ມາ​ໂຮງຮຽນ​ສະ​ເລ່ຍວັນ​ລະ 16750 ກີບ

**3.ການນໍາໃຊ້ຄ່າສະເລ່ຍ**

**-**ໃຊ້ອະທິບາຍຄວາມສາມາດຂອງກຸ່ມນັກຮຽນວ່າ ມີຄວາມສາມາດສູງປານໃດ

-ໃຊ້ເພື່ອບອກລະດັບຄວາມຍາກ-ງ່າຍຂອງແບບທົດສອບ

-ໃຊ້ປຽບທຽບຄວາມສາມາດລະຫວ່າງກຸ່ມນັກຮຽນ

-ເໝາະສຳລັບໃຊ້ກັບຂໍ້ມູນທີ່ມີການແຈກແຈງປົກກະຕິ

ຂ.**ມັດ​ທະຍະຖານ ( Median)**

ມັດ​ທະຍະ​ຖານ ​ແມ່ນ​ຄ່າ​ທີ່​ມີ​ຕຳ​ແໜ່​ງຢູ່​ເຄິ່ງກາງຂອງ​ຄະ​ແນນ​ທັງ​ໝົດ​ໃນ​ຊຸດ​ນັ້ນ​ເມື່ອ​ລຽງ​ລຳດັບ​ຄະ​ແນນ​ຈາກ​ຫຼາຍ​ທີ່​ສຸດ​ຫາ​ໜ້ອຍ​ທີ່​ສຸດ ຫຼື ຈາກ​ໜ້ອຍ​ທີ່​ສຸດ​ຫາ​ຫຼາຍ​ທີ່​ສຸດ, ມັດ​ທະຍະຖານ ​ເປັນ​ຄ່າ​ສະ​ແດງ​ໃຫ້​ຮູ້​ວ່າ​ມີ​ຈຳນວນ​ຄະ​ແນນ​ທີ່​ຫຼາຍ​ກວ່າ ​ແລະ ໜ້ອຍ​ກວ່າ​ຄ່າ​ນີ້​ຢູ່​ປະມານ 50% ​ເຊັ່ນ ຄ່າ​ມັດ​ທະຍະຖານ​ຂອງ​ຄະ​ແນນ​ຜົນ​ການ​ສອບ​ເສັງ​ຂອງ​ນັກຮຽນ​ຫ້ອງ​ໝຶ່ງມີຄ່າ​ເທົ່າ 20 ໝາຍ​ຄວາມ​ວ່າ ຖ້າ​ນັກຮຽນ​ຫ້ອງ​ນີ້​ມີ 100 ຄົນ ມີ​ນັກຮຽນ​ຈຳນວນ 50 ຄົນ ​ໄດ້​ຄະ​ແນນ​ຕໍ່າ​ກວ່າ 2​0 ຄະ​ແນນ ​ແລະ ມີ​ນັກຮຽນ​ອີກ 50 ຄົນ ​ໄດ້​ຄະ​ແນນ​ສູງ​ກວ່າ 20 ຄະ​ແນນ, ສັນຍາ​ລັກ​ຄື Md ຫຼື Mdn.

ສູດ​ທົ່ວ​ໄປ​ໃນ​ການ​ຫາ​ຄ່າ​ມັດ​ທະຍະຖານ​ຕຳ​ແໜ່​ງ Md = ຄະ​ແນນ​ຕົວ​ທີ່  ​ເມື່ອ​ລຽງ​ລຳດັບ​ຄະ​ແນນ​ແລ້ວ ​ແລະ N ​ແມ່ນ​ຈຳນວນ​ຄະ​ແນນ​ທັງ​ໝົດ.

ຕົວຢ່າງ: ຈົ່ງ​ຫາ​ຄ່າ​ມັດ​ທະຍະຖານ​ຂອງ​ຄະ​ແນນ​ຊຸດ​ທີ / ​ແລະ ຊຸດ​ທີ //

* ຄະ​ແນນ​ຊຸດ​ທີ / : 12,7,6,810,7,9.
* ຄະ​ແນນ​ຊຸດ​ທີ // : 6,7,7,8,910,12.

ຕຳ​ແໜ່​ງຂອງ Md ຄະ​ແນນ​ຕົວ​ທີ່  ​ເມື່ອ​ລຽງ​ຄະ​ແນນ​ແລ້ວ.

ຄະ​ແນນ​ຕົວ​ທີ່ 

ມັດ​ທະຍະ​ຖານ​ຄະ​ແນນ​ຊຸດ​ທີ / ​ແມ່ນ​ຄະ​ແນນ​ຕົວ​ທີ່ 4 ມີຄ່າ​​ເປັນ 8

ຕົວຢ່າງ: ​ໃນ​ກໍລະນີ​ມີ​ຂໍ້​ມູນ​ເປັນ​ຈຳນວນ​ຄູ່ ​ເລກ​ຕົວ​ກາງ​ຈະ​ມີ 2 ຈຳນວນ​ຕຳ​ແໜ່​ງມັດ​ທະຍາ​ຖານ​ຄື​ຕົວ​ທີ່ 

​ແລະ 

ຄະ​ແນນ​ຊຸດ​ທີ // 6,7,7,8,9,10,11,12.

ຕຳ​ແໜ່​ງຂອງ Md ຄະ​ແນນ​ຕົວ​ທີ່  ​ເມື່ອ​ລຽງ​ລຳດັບ​ຄະ​ແນນ​ແລ້ວ​ຄະ​ແນນ​ຕົວ​ທີ່ 

​ເມື່ອ​ລຽງ​ລຳດັບ​ຄະ​ແນນ​ແລ້ວ​ຄະ​ແນນ​ຕົວ​ທີ່  ຄະ​ແນນ​ຕົວ​ທີ່ຢູ່​ລະຫວ່າງ 8 ກັບ 9 ມັດ​ທະຍະຖານ​ຄະ​ແນນ​ຊຸດ​ທີ // ຄື : 

ການໃຊ້ມັດທະຍະຖານ

-ໃຊ້ຄືຄ່າສະເລ່ຍ

-ໃຊ້ເພື່ອແບ່ງນັກຮຽນອອກເປັນ 2 ກຸ່ມ

-ໃນກໍລະນີທີ່ມີການກະຈາຍຂອງຄະແນນບໍ່ເປັນປົກກະຕິ ຄ່າ ມັດທະນະຖານຈະດີກວ່າຄ່າສະເລ່ຍ

**ຄ.ຖານ​ນິຍົມ (Mode )**

ຖານ​ນິຍົມ​ແມ່ນ​ຄະ​ແນນ​ຕົວ​ທີ່​ມີ​ຄວາມ​ຖີ່​ສູງ​ສຸດ, ສັນຍາ​ລັກ​ແທນ​ຄື : Mo ຕົວຢ່າງ:

* ຄະ​ແນນ​ຊຸດ​ທີ / : 12,7,6,8,10,7,9,7 ຖານ​ນິຍົມ​ແມ່ນ 7
* ຄະ​ແນນ​ຊຸດ​ທີ // : 12,7,6,8,10,6,9,7 ຖານ​ນິຍົມ ​ແມ່ນ 6 ​ແລະ 7
* ຄະ​ແນນ​ຊຸດ​ທີ ///: 12,7,6,8,10,9,11. ຖານ​ນິຍົມ ບໍ່​ມີ​ເລີຍ.

**3.ການ​ວັດ​ການກະຈາຍ ( Measure of Variability )**

ການວັດການກະຈາຍ ມັກໃຊ້ຢູ່ 4 ຊະນິດຄື: ພິໄສ, ຄວາມຜິດດ່ຽງສະເລ່ຍ, ຄວາມຜັນປ່ຽນ ແລະ ຄວາມຜິດດ່ຽງມາດຕະຖານດັ່ງລາຍລະອຽດຕໍ່ໄປນີ້ .

**ກ.ພິ​ໄສ (Range )** ​

ເປັນ​ການ​ວັດ​ການ​ກະຈາຍ​ທີ່​ງ່າຍ ​ແລະ ມີ​ຄວາມ​ລະອຽດ​ນ້ອຍ​ທີ່​ສຸດ​ເປັນ​ຜົນ​ຕ່າງ​ລະຫວ່າງ​ຄະ​ແນນ​ທີ່​ມີຄ່າ​ສູງ​ສຸດ​ກັບ​ຄະ​ແນນ​ທີ່​ມີຄ່າ​ຕໍ່າ​ສຸດ​ໃນ​ຊຸດ​ນັ້ນ​ໃຊ້​ສັນຍາ​ລັກ R

ສູດ​ພິ​ໄສ: ( R ) = ຄະ​ແນນ​ສູງ​ສຸດ - ຄະ​ແນນ​ຕໍ່າ​ສຸດ.

ຕົວຢ່າງ​ຂໍ້​ມູນ : 14, 12,7.10,9,6,11

ສູດ​ພິ​ໄສ = ຄະ​ແນນ​ສູງ​ສຸດ - ຄະ​ແນນ​ຕໍ່າ​ສຸດ ​ແທນ​ຄ່າ​ເທົ່າ​ກັບ 14-6ໍ= 8

ພິ​ໄສ = 8

**ຂ. ຄວາມຜິດດ່ຽງສະເລ່ຍ**

ຄວາມຜິດດ່ຽງສະເລ່ຍ ແມ່ນຄ່າສະເລ່ຍຂອງຄະແນນທີ່ຜິດດ່ຽງອອກຈາກຄະແນນສະເລ່ຍ

ໂດຍໃຊ້ສູດ 

 ແມ່ນຄວາມຜິດດ່ຽງສະເລ່ຍ

 ແມ່ນຄະແນນຂອງແຕ່ລະຄົນ

 ​ ແມ່ນ​ຄະແນນ​ສະ​ເລ່ຍ

N ​ ແມ່ນ​ຈຳນວນ​ຄະ​ແນນທັງໝົດ

ຕົວຢ່າງ ມີຄະແນນ 14 16 17 18 20



**ຄ.ຄວາມຜັນປ່ຽນ**

ຄວາມຜັນປ່ຽນແມ່ນຄ່າສະເລ່ຍຂອງຜົນບວກຂອງກໍາລັງສອງຜົນລົບລະຫວ່າງຄະແນນ ກັບ ຄະແນນສະເລ່ຍໂດຍໃຊ້ສູດ. 

 ແມ່ນຄວາມຜັນປ່ຽນ

 ແມ່ນຄະແນນຂອງແຕ່ລະຄົນ

 ​ ແມ່ນ​ຄະແນນ​ສະ​ເລ່ຍ

N ​ ແມ່ນ​ຈຳນວນ​ຄະ​ແນນທັງໝົດ

ຕົວຢ່າງ ມີຄະແນນ 14 16 17 18 20





**ງ.ຄວາມຜິດດ່ຽງມາດຕະຖານ​**

ຄວາມຜິດດ່ຽງມາດຕະຖານແມ່ນຮາກຂັ້ນສອງຂອງຄວາມຜັນປ່ຽນໂດຍໃຊ້ສູດ

1. 

ຫຼື 

 ແມ່ນຄວາມຜິດດ່ຽງມາດຕະຖານ

 ແມ່ນຄະແນນຂອງແຕ່ລະຄົນ

 ​ ແມ່ນ​ຄະແນນ​ສະ​ເລ່ຍ

N ​ ແມ່ນ​ຈຳນວນ​ຄະ​ແນນທັງໝົດ

ຕົວຢ່າງ ມີຄະແນນ 14 16 17 18 20



2.



ຕົວຢ່າງ ມີຄະແນນ 14 16 17 18 20 ຈົ່ງຊອກຫາຄ່າຜັນປ່ຽນມາດຕະຖານ

ໂດຍນໍາໃຊ້ສູດ



|  |  |  |  |  |
| --- | --- | --- | --- | --- |
| X | f |  | fx |  |
| 4  5  7  8 | 1  2  2  1 | 16  25  49  64 | 4  10  14  8 |  |
|  | N= 6 |  |  |  |



ຄ່າ​ຜັນ​ປ່ຽນ​ມາດຕະຖານ= 1.414 ​.

**4.ຄ່າສະຫະ​ສຳພັນ ( Correlation )**

ເປັນ​ຄ່າ​ສະຖິຕິ​ທີ່​ຈະ​ບອກ​ໃຫ້​ເຮົາ​ຮູ້​ວ່າ​ຂໍ້​ມູນ​ຕັ້ງ​ແຕ່​ສອງ​ຊະນິດ​ຂຶ້ນ​ໄປ​ມີ​ຄວາມ​ສຳພັນ​ກັນ​ແນວ​ໃດ​ໃນ​ການ​ຮຽນ-ການ​ສອນ ? ສະຖິຕິ​ນີ້​ສາມາດ​ນຳ​ໄປ​ໃຊ້​ຫາ​ຄວາມ​ສຳພັນ​ລະຫວ່າງ​ວິຊາ​ວ່າ​ມີ​ຄວາມ​ສຳພັນ​ກັນ​ແນວ​ໃດ? ຖ້າ​ນັກຮຽນ​ໃນ​ຫ້ອງ​ຮຽນ​ວິຊາ​ພາສາ​ລາວ​ໄດ​້ດີ​ແລ້ວ​ຈະ​ສາມາດ​ຮຽນ​ພາສາ​ອັງກິດ​ໄດ້​ດີ ຫຼື ບໍ່ ? ຫຼື ການ​ຫາ​ຄວາມ​ສຳພັນ​ລະຫວ່າງ​ການ​ສອບ​ເສັງ​ຄັ້ງ​ທີ / ​ແລະ ການ​ສອບ​ເສັງ​ຄັ້ງ​ທີ // ດ້ວຍ​ຂໍ້​ສອບ​ເສັງ​ຊຸດ​ດຽວ​ກັນ.

ຄ່າ​ສະຖິຕິ​ທີ່​ໃຊ້​ໃນ​ການ​ຫາ​ຄວາມ​ສຳພັນ​ລະຫວ່າງ​ຂໍ້​ມູນ ( ຕົວ​ແປ) 2 ຊຸດ​ຄ່າ​ທີ່​ໄດ້​ຮຽກ​ວ່າ​ສຳ​ປະສິດ​ສະຫະ​ສຳພັນ ( Correlation Coefficient ) ວິທີ​ການ​ຫາ​ຄ່າ​ເຮັດ​ໄດ້​ຫຼາຍ​ວິທີ ​ແຕ່​ວິທີ​ຫາ​ຄ່າ​ໃນ​ເບື້ອງ​ຕົນ​ທີ່​ຄວນ​ຮູ້​ມີ 2 ວິທີ:

**1.​ສະຫະ​ສຳພັນ​ແບບ​ເປັຍ​ສັນ ( Pearson Product Moment Correlation )**

**2.ສະຫະ​ສຳພັນ​ແບບ​ສະ​ເປັຍ​ແມນ ( Spearmar’s Rank Difference Correlation )**

**ສະຫະ​ສຳພັນ​ແບບ​ເປັຍ​ສັນ ( Pearson Product Moment Correlation ) ​ໃຊ້​ສັນຍາ​ລັກ **

**ສູດ **

​ເມື່ອ​  ​ແມ່ນ​ສຳ​ປະສິດ​ສະຫະ​ສຳພັນ​ລະຫວ່າງ​ຊຸດ X ກັບ​ຊຸດ Y

 ​ແມ່ນ​ຜົນ​ລວມຂອງ​ຄະ​ແນນ​ຊຸດ X

 ແມ່ນ​ຜົນ​ລວມຂອງ​ຄະ​ແນນ​ຊຸດ Y

 ​ແມ່ນ​ຜົນ​ລວມຂອງ​ຄະ​ແນນ​ຊຸດ X. ​ແຕ່​ລະ​ຕົວ​ຂຶ້ນ​ກຳລັງ​ສອງ

 ​ແມ່ນ​ຜົນ​ລວມຂອງ​ຄະ​ແນນ​ຊຸດ Y ​ແຕ່​ລະ​ຕົວ​ຂຶ້ນ​ກຳລັງ​ສອງ

 ​ແມ່ນ ຜົນ​ລວມຂອງ​ຜົນ​ຄູນ​ລະຫວ່າງ X ກັບ Y

N ​ແມ່ນ​ຈຳນວນ​ນັກຮຽນ

ຂໍ້​ມູນ​ທັງ​ສອງ​ຊຸດ​ຕ້ອງ​ມາ​ຈາກ​ແຫຼ່ງດຽວ​ກັນ ​ເຊັ່ນ: ຄະ​ແນນ​ພາສາ​ລາວ ​ແລະ ພາສາ​ອັງກິດ​ຂອງ​ນັກຮຽນ​ແຕ່ລະຄົນ, ສ່ວນ​ສູງ ​ແລະ ນ້ຳໜັກ​ຂອງ​ນັກຮຽນ​ແຕ່ລະຄົນ.

ຕົວຢ່າງ: ຈົ່ງ​ຫາ​ຄ່າ​ສຳ​ປະສິດ​ສະຫະພັນ​ລະຫວ່າງ​ຄະ​ແນນ​ວິຊາ​ຄະນິດສາດ ​ແ​ລະ ວິທະຍາສາດ​ຂອງ​ນັກຮຽນ 6 ຄົນ​ຕໍ່​ໄປ​ນີ້

|  |  |  |  |  |  |
| --- | --- | --- | --- | --- | --- |
| ຄົນທີ | ຄະນິດສາດ(X) | ວິທະຍາສາດ(Y) |  |  | XY |
| 1  2  3  4  5  6 | 12  10  14  11  12  9 | 18  17  23  19  20  15 | 144  100  196  121  144  81 | 324  289  529  361  400  225 | 216  170  322  209  240  135 |
|  |  |  |  |  |  |

ສູດ ****

​ແທນ​ຄ່າ



ຄ່າ​ສຳ​ປະສິດ​ສະຫະພັນ​ລະຫວ່າງ​ຄະ​ແນນ​ວິຊາ​ຄະນິດສາດ ​ແລະ ວິທະຍາສາດ​ເປັນ 0,95

1. **ຄວາມ​ໝາຍຂອງ​ສຳ​ປະສິດ​ສະຫະ​ສຳພັນ**
2. ຄ່າ​ສຳ​ປະສິດ​ສະຫະ​ສຳພັນ ( r ) ມີຄ່າ​ຢູ່​ລະຫວ່າງ -1 ​ເຖິງ 1
3. ຖ້າ r ມີ​ເຄື່ອງໝາຍ​ເປັນ​ບວກ​ສະ​ແດງ​ວ່າ​ຕົວ​ແປ ( X ) ​ແລະ ຕົວ​ແປ ( Y ) ມີ​ຄວາມ​ສຳພັນກັນ​ໃນ​

ທາງບວກ ຫຼື ສຳພັນ​ໃນ​ທາງ​ດຽວ​ກັນ. ຖ້າ X​ ເພີ່ມ​ຂຶ້ນ ຄ່າ Y ຈະ​ເພີ່ມ​ຂຶ້ນ​ນຳ, ຖ້າ X ລຸດລົງ​ Y ຈະ​ລຸດລົງ

1. ຖ້າ r ມີ​ເຄື່ອງໝາຍ​ເປັນ​ລົບ​ເອີ້ນ​ວ່າ​ຕົວ​ແປ X ​ແລະ ຕົວ​ແປ Y ​ມີ​ຄວາມ​ສຳພັນ​ໃນ​ທາງ​ລົບ ຫຼື

ຄວາມ​ສຳພັນ​ໃນ​ທາງ​ກົງກັນຂ້າມ ​ເຊັ່ນ : ຖ້າ​ຄ່າ X ​ເພີ່ມ​ຂຶ້ນ​ຄ່າ Y ຈະ​ລຸດລົງ, ຖ້າ X ລຸດລົງ​ຄ່າ Y ຈະ​ເພີ່ມ​ຂຶ້ນ

1. ຖ້າ r ມີຄ່າ​ເປັນ 0 ໝາຍ​ຄວາມ​ວ່າ​ຕົວ​ແປ X ​ແລະ ຕົວ​ແປ Y ບໍ່​ມີ​ຄວາມ​ສຳພັນ​ກັນ ຫຼື ຄວາມ​ສຳພັນ​
2. ໃນ​ກົງກັນຂ້າມ​ເຊັ່ນ: ຖ້າ​ຄ່າ X ​ເພີ່ມ​ຂຶ້ນ​ຄ່າ Y ຈະ​ລຸດລົງ, ຖ້າ X ລຸດລົງ​ຄ່າ Y ຈະ​ເພີ່ມ​ຂຶ້ນ
3. ລະດັບ​ຄວາມ​ສຳພັນ​ລະຫວ່າງ​ຕົວ​ແປ X ​ແລະ ຕົວ​ແປ Y ຂຶ້ນ​ກັບ​ຊະນິດ ຫຼື ປະ​ເພດ​ຕົວ​ແປ​ແຕ່ລະ​ຄູ່ ​

ເພາະ​ບາງ​ຄັ້ງ​ຄ່າ r ຄ່າ​ດຽວ​ກັນ​ອາດ​ຈະ​ຕໍ່າ​ເກີນ​ໄປ​ສຳລັບ​ຕົວ​ແປ​ຄູ່​ໜຶ່ງ ​ແຕ່​ອາດ​ຈະ​ຢູ່​ໃນ​ລະດັບ​ປານ​ກາງຂອງ​ຕົວ​ແປ​ອີກ​ຄູ່​ໜຶ່ງ​ກໍ່​ໄດ້, ອາດ​ກຳນົດ​ເກນ​ສຳລັບ​ບອກ​ລະດັບ​ຄວາມ​ສຳພັນ​ລະ​ຫວ່າງ​ຕົວ​ແປ​ສອງ​ຕົວ​ໄດ້​ຢ່າງ​ກວ້າງໆ​ດັ່ງ​ນີ້:

r = 0,70 ​ເຖິງ 1,00 ຫຼື -0,70 ​ເຖິງ - 1,00 ສະ​ແດງ​ວ່າ​ມີ​ຄວາມ​ສຳພັນ​ໃນ​ລະດັບ​ສູງ

r =0,30 ​ເຖິງ 0,69 ຫຼື -0,30 ​ເຖິງ - 0,69 ສະ​ແດງ​ວ່າ​ມີ​ຄວາມ​ສຳພັນ​ປານ​ກາງ

r =0,01 ​ເຖິງ 0,29 ຫຼື -0,01 ​ເຖິງ - 0,29 ສະ​ແດງ​ວ່າ​ມີ​ຄວາມ​ສຳພັນ​ລະດັບ​ຕໍ່າ

r =-0,009 ​ເຖິງ 0,009 ສະ​ແດງ​ວ່າ​ບໍ່ມີ​ຄວາມ​ສຳພັນ​ກັນ.

1. **ສະຫະ​ສຳພັນ​ແບບ​ສະ​ເປັຍ​ແມນ( Spearmar’s Rank Difference Correlation )**

ສະຫະ​ສຳພັນ​ແບບ​ສະ​ເປັຍ​ແມນ​ເປັນ​ການ​ຫາ​ຄວາມ​ສຳພັນ​ຂອງ​ຄະ​ແນນ 2 ຊຸດ ຈາກ​ຜົນ​ຕ່າງ​ຂອງ​ຕໍ່າ​ແໜ່​ງຂອງ​ຄະ​ແນນ 2 ຊຸດ ຊຶ່ງ​ລຽງ​ລຳດັບ ( Rank ) ຈາກ​ຄະ​ແນນ​ຕໍ່າ​ສຸດ​ໄປ​ເຖິງ​ຄະ​ແນນ​ສູງ​ສຸດ ຫຼື ກັບ​ກັນ​ໃຊ້​ສັນຍາ​ລັກ .

 ( Rho ) ​ແທນ 

**​**ເມື່ອ  ​ແມ່ນ​ສຳ​ປະສິດ​ສະຫະ​ສຳພັນ

D ​ແມ່ນ​ຜົນ​ຕ່າງ​ຂອງ​ຕໍາ​ແໜ່​ງຂອງ​ຄະ​ແນນ​ແຕ່ລະ​ຄູ່.

N ​ແມ່ນ​ຈຳນວນ​ຄູ່​ຂອງ​ຄະ​ແນນ

* 1. **ຂໍ້​ຈຳກັດ**

1. ຂໍ້​ມູນ​ທັງ​ສອງ​ຊຸດ​ຕ້ອງ​ມາ​ຈາກ​ແຫຼ່ງດຽວ​ກັນ.
2. ຖ້າ​ຂໍ້​ມູນ​ທັງ​ສອງ​ຊຸດ​ບໍ່​ໄດ້​ຢູ່​ໃນ​ຮູບ​ອັນ​ດັບ​ທີ່​ຕ້ອງ​ປ່ຽນ​ຂໍ້​ມູນ​ໃຫ້​ເປັນອັນ​ດັບ​ທີ່​ສາກ່ອນ

ຕົວຢ່າງ : ​ໃນ​ການກວດ​ສອບ​ວິຊາ​ແຕ້ມ​ຂອງ​ນັກຮຽນ 10 ຄົນ ​ໂດຍ​ວິທີ​ຈັດ​ອັນ​ດັບ​ຄຸນ​ນະພາ​ບຈາກ​ການ​ແຕ້ມ​ຮູບ​ຈິງ ​ແລະ ຮູບ​ປະ​ດິບ, ປະກົດ​ດັ່ງ​ຕາຕະລາງ​ຕໍ​ໄປ​ນີ້

|  |  |  |  |  |
| --- | --- | --- | --- | --- |
| ນັກຮຽນ | ອັນ​ດັບ​ຮູບ​ຂອງ​ຈິງ () | ອັນ​ດັບ​ຮູບ​ປະ​ດິບ() |  |  |
| ​ແດງ  ດຳ  ຂຽວ  ຂາວ  ຊາ​ບາ  ມານ  ວິຊາ  ມີນາ  ທັນວາ  ​ເດຊາ | 8  1  6  9  10  4  5  3  7  2 | 6  3  9  2  8  1  10  5  7  4 | 2  -2  -3  7  2  3  -5  -2  0  -2 | 4  4  9  49  4  9  25  4  0  4 |
| N=10 |  |  |  |  |

ຂໍ້​ສັງ​ເກດ: ຕ້ອງ​ເທົ່າ​ກັບ  ​ແລະ  ຕ້ອງ​ເທົ່າ​ກັບ 0 ສະ​ເໜີ ຖ້າ​ບໍ່​ເປັນ​ໄປ​ຕາມ​ນີ້​ສະ​ແດງ​ວ່າ​ມີ​ຂໍ້​ຜິດພາດ.

ຈາກ​ສູດ 

​ແທນ​ຄ່າ



**ໝາຍ​ເຫດ :**

​ໃນ​ກໍລະນີ​ທີ່​ການຈັດ​ລຳດັບ​ທີ່​ຂໍ້​ມູນ​ເປັນ​ຄະ​ແນນ​ຈະ​ຕ້ອງ​ປ່ຽນ​ຄະ​ແນນ​ໃຫ້​ເປັນ​ລຳດັບ​ທີ, ຖ້າ​ມີ​ການ​ໄດ້​ຄະ​ແນນ​ເທົ່າ​ກັນ​ຈະ​ຕ້ອງ​ໄດ້​ລຳດັບ​ທີ​ທີ່​ເທົ່າ​ກັນ ​ເຊັ່ນ : ລຳດັບ​ທີ 3 ​ແລະ 4 ​ໄດ້​ຄະ​ແນນ​ເທົ່າ​ກັນ​ຈະ​ຕ້ອງ​ເປັນ​ລຳດັບ​ທີ 3+4/2 ຈະ​ເປັນ​ລຳດັບ​ທີ 3,5 ​ແລະ ຂໍ້​ມູນ​ຕໍ່​ໄປ​ຈະ​ເປັນ​ລຳດັບ​ທີ 5

ການ​ແປ​ຄວາມ​ໝາຍ​ຄ່າ  ​ແປ​ຄວາມ​ໝາຍ​ໄດ້​ເຊັ່ນດຽວ​ກັບ​ຄ່າ r .

**ບົດ​ເຝິກ​ຫັດ​ທ້າຍ​ບົດ​ທີ 6**

1. ຈົ່ງ​ຫາ​ຄ່າ​ສະ​ເລ່ຍມັດ​ທະຍາ​ຖານ ຖານ​ນິຍົມ​ຂອງ​ຂໍ້​ມູນ​ຕໍ່​ໄປ​ນີ້:

* ຂໍ້​ມູນ​ຊຸດ​ທີ 1 : 12,10,8,0,10,4,4,10,0
* ຂໍ້​ມູນ​ຊຸດ​ທີ2 : 2,4,4,6,6,6,8,8,10
* ຂໍ້​ມູນ​ຊຸດ​ທີ3 : 10,7,5,5,1,0

1. ຈົ່ງ​ຫາ​ພິ​ໄສ ​ແລະ ຄ່າ​ຜັນ​ປ່ຽນ​ມາດຕະຖານ​ຂອງ​ຂໍ້​ມູນ​ຕໍ່​ໄປ​ນີ້:

* ຂໍ້​ມູນ​ຊຸດ​ທີ1: 13,11,9,0,11,6,5,5,11,0
* ຂໍ້​ມູນ​ຊຸດ​ທີ2: 4,6,6,8,8,10,10,12
* ຂໍ້​ມູນ​ຊຸດ​ທີ3: 25,6,7,10,9,9,4

1. ຈົ່ງ​ຄຳນວນ​ຫາ​ຄ່າ​ສຳ​ປະສິດ​ສະຫະ​ສຳພັນ​ຂອງ​ການ​ສອບ​ເສັງ 2 ຄັ້ງ​ຂອງ​ນັກຮຽນ 10 ຄົນ​ດັ່ງ​ນີ້

|  |  |  |
| --- | --- | --- |
| ນັກຮຽນ | ຄະ​ແນນ​ສອບ​ເສັງ 1 ( X ) | ຄະ​ແນນ​ສອບ​ເສັງ 2 ( Y ) |
| 1  2  3  4  5  6  7  8  9  10 | 5  10  5  11  12  4  3  2  7  1 | 1  6  3  6  8  2  4  4  5  2 |

**ບົດ​ທີ 7**

**ການ​ວິ​ເຄາະ​ຂໍ້​ສອບ**

**1.ຄວາມຈໍາເປັນຂອງການວິເຄາະຂໍ້ສອບ**

ການປະເມີນຜົນການຮຽນ-ການສອນຈະມີຄວາມທ່ຽງຕົງ, ມີຄວາມເຊື່ອໜັ້ນ ແລະ ຢຸດທິທຳນັ້ນ ຄູມີຄວາມຈຳເປັນທີ່ຈະສ້າງແບບທົດສອບໃຫ້ເປັນເຄື່ອງມືໃນການວັດຄຸນນະພາບດີຈົນໜັ້ນໃຈວ່າຈະນຳໄປໃຊ້ ວັດ ແລະ ຕັດສິນຄວາມຮູ້ຄວາມສາມາດຂອງນັກຮຽນໄດ້ຢ່າງຖືກຕ້ອງ. ດັ່ງນັ້ນ ຈິ່ງມີຄວາມຈຳເປັນຕ້ອງໄດ້ເຮັດການກວດກາຄຸນນະພາບຂອງຂໍ້ສອບເປັນລາຍຂໍ້ ເພື່ອໃຫ້ຮູ້ວ່າຂໍ້ຄຳຖາມນັ້ນມີຄຸນນະພາບດີ ຫຼື ບໍ່ພຽງໃດ ແລະ ຖ້າຫາກບໍ່ດີຈະປັບປຸງແກ້ໄຂແນວໃດ. ວິທີການໃນການພິຈາລະນາການກວດກາຄຸນນະພາບຂອງຂໍ້ສອບເປັນລາຍຂໍ້ນີ້ເອີ້ນວ່າເຕັກນິກໃນການວິເຄາະຂໍ້ສອບ.

**2.ຄວາມ​ໝາຍ​ຂອງ​ການ​ວິ​ເຄາະ​ຂໍ້​ສອບ**

ການ​ວິ​ເຄາະ​ຂໍ້​ສອບ​ໝາຍ​ເຖິງ​ການ​ກວດກາ​ຄຸນະພາບ​ຂອງ​ຂໍ້​ຄຳ​ຖາມ​ເປັນ​ລາຍ​ຂໍ້ ​ເພື່ອ​ໃຫ້​ຮູ້​ຄຸນ​ລັກສະນະ​ສຳຄັນ​ຂອງ​ຂໍ້​ຄຳ​ຖາມ​ແຕ່ລະ​ຂໍ້ ​ແລະ ​ເພື່ອ​ນຳ​ເອົາ​ຜົນ​ກວດ​ວິ​ເຄາະ​ນັ້ນ​ມາ​ໃຊ້​ໃນ​ການ​ຕັດສິນ​ໃຈ​ວ່າ​ຄຳ​ຖາມ​ໃດ​ສົມຄວນ​ຈະ​​ໃຊ້​ອີກ​ຕໍ່​ໄປ, ຄຳ​ຖາມ​ໃດ​ຕ້ອງ​ປັບປຸງ ຕົວ​ຖືກ ຕົວ​ລວງ ຫຼື ຄຳ​ຖາມ​ໃດ​ທີ່​ຄວນ​ຕັດ​ຖີ້ມ​ເພາະ​ບໍ່​ມີ​ປະ​ໂຫຍ​ດທີ່​ຈະ​ນຳ​ມາ​ໃຊ້ ​ເປັນ​ເຄື່ອງມື​ວັດ​ຄຸນະພາບ​ຂອງ​ນັກຮຽນ, ຂໍ້​ສອບ​ທີ່​ຜ່ານ​ການ​ວິ​ເຄາະ ​ແລະ ຕັດສິນ​ຄວາມ​ຮູ້​ຄວາມ​ສາມາດ​ຂອງ​ນັກຮຽນ​ໄດ້​ຢ່າງ​ຖືກຕ້ອງ. ດັ່ງ​ນັ້ນ​ຈຸດປະສົງ​ຂອງ​ການ​ວິ​ເຄາະ​ຂໍ໊ສອບ​ແມ່ນ:

1. ​ເພື່ອ​ກວດກາ​ເບິ່ງ​ຂໍ້​ສອບ​ຂໍ້​ໃດ​ເປັນ​ຂໍ້​ສອບ​ທີ່​ບໍ່​ມີ​ຄຸນະພາບ ຫຼື ​ເປັນ​ຂໍ້​ສອບ​ທີ່​ມີ​ຈຸດ​ບົກ​ພ່ອງ.
2. ​ເພື່ອ​ກຳນົດ​ຄວາມ​ຍາກ​ງ່າຍ​ຂອງ​ຂໍ້​ສອບ​ແຕ່ລະ​ຂໍ້ ຊຶ່ງ​ຈະ​ເປັນ​ຂໍ້​ມູນ​ໃຫ້​ຄູ​ສາມາດ​ເລືອກ​ຂໍ້​ສອບ​ທີ່​ມີ​ລະດັບ​ຄວາມ​ຍາກ​ງ່າຍ​ໄດ້​ກົງ​ກັບ​ຈຸດປະສົງ​ຂອງ​ການ​ທົດ​ສອບ ​ແລະ ​ເພື່ອ​ກຳນົດ​ຄ່າ​ອຳນາດ​ຈຳ​ແນ​ກຂອງ​ຂໍ້​ສອບ​ແຕ່ລະ​ຂໍ້​ສຳລັບ​ການ​ວິ​ເຄາະ​ແບ່ງ​ຂໍ້​ສອບ​ອີງ​ກຸ່ມ
3. ​ເພື່ອ​ກຳນົດ​ຄ່າ​ຄວາມ​ໄວ​ຕໍ່​ຜົນ​ການ​ຮຽນ​ການ​ສອນ​ສຳລັບ​ການ​ວິ​ເຄາະ​ຂໍ້​ສອບ​ແບບ​ອີງ​ເກນ.

ນອກຈາກ​ນັ້ນ​ການ​ວິ​ເຄາະ​ຂໍ້​ສອບ​ຍັງ​ຊ່ວຍ​ໃຫ້​ຄູ​ມີ​ຄວາມ​ເຂົ້າ​ໃຈ​ກ່ຽວ​ກັບ​ຈຸດ​ມຸ້ງ​ໝາຍ​ການ​ສອບ​ຂອງ​ການ​ສອນ​ພຶດຕິ​ກຳ​ການ​ຮຽນ​ຮູ້​ໃຫ້​ນັກຮຽນ ​ແລະ ຍັງ​ຊ່ວຍ​ປະຢັດ​ເວລາ​ໃນ​ການ​ສ້າງ​ຂໍ້​ສອບ​ໃໝ່​ອີກ​ດ້ວຍ.

**3.ວິທີ​ວິ​ເຄາະ​ຂໍ້​ສອບ**

**3.1 ການ​ວິ​ເຄາະ​ຂໍ້​ສອບ​ແບບ​ອີງ​ເກນ**

​ ແບບ​ທົດ​ສອບ​ແບບ​ອີງ​ເກນ​ແມ່ນ​ມີ​ຈຸດປະສົງ​ເພື່ອ​ຮັບ​ຮູ້​ວ່າ​ຫຼັງ​ຈາກ​ທີ່​ມີ​ການ​ຮຽນ-ການ​ສອນ​ແລ້ວ​

ຜູ່​ຮຽນມີ​ການ​ປ່ຽນ​ແປງ ຫຼື ບໍ່, ​ເປັນ​ແນວ​ໃດ, ດີ​ຂຶ້ນ, ຫຼື ຄື​ເກົ່າ ຫຼື ຂີ້ຮ້າຍ​ລົງ.

ໃນທີ່ນີ້ຈະຂໍສະເໜີວິທີສິເຄາະຂໍ້ສອບແບບອີງເກນທີ່ສາມາດນຳໄປໃຊ້ໄດ້ 2 ວິທີດັ່ງນີ້:

**ກ. ໂດຍນຳໃຊ້ຜູ້ຊ່ຽວຊານພິຈາລະນາ.**

ວິທີນີ້ ຈະໃຫ້ຜູ້ຊ່ຽວຊານທີ່ມີຄວາມຊໍານິຊໍານານໃນເນື້ອໃນວິຊານັ້ນ ຫຼາຍຄົນຊ່ວຍກັນພິຈາລະນາວ່າຂໍ້ສອບນັ້ນວັດຖືກຕາມຈຸດມຸ່ງໝາຍທີ່ຕ້ອງການວັດ ຫຼື ບໍ ໂດຍໃຫ້ຜູ້ຊ່ຽວຊານແຕ່ລະຄົນພິຈາລະນາ ແລະ ໃຫ້ຄະແນນແຕ່ລະຂໍ້ຕາມເກນດັ່ງນີ້

ໃຫ້ຄະແນນ + 1 ໝາຍເຖິງ ແນ້ໃຈວ່າຂໍ້ສອບວັດຈຸດປະສົງ / ເນື້ອໃນນັ້ນ

ໃຫ້ຄະແນນ 0 ໝາຍເຖິງ ບໍ່ແນ້ໃຈວ່າຂໍ້ສອບວັດຈຸດປະສົງ / ເນື້ອໃນນັ້ນ

ໃຫ້ຄະແນນ -1 ໝາຍເຖິງ ແນ້ໃຈວ່າຂໍ້ສອບບໍ່ວັດຕາມຈຸດປະສົງ / ເນື້ອໃນ

ແລ້ວນໍາຂໍ້ມູນທີ່ໄດ້ຈາກການພິຈາລະນາຂອງຜູ້ຊ່ຽວຊານ ຫາຄ່າຄວາມສອດຄ່ອງລະຫວ່າງຂໍ້ຄໍາຖາມແຕ່ລະຂໍ້ກັບຈຸດປະສົງ ຫຼື ເນືອໃນ ( Index of Item-Objective Congruence ຫຼື IOC ) ຈາກ ສູດ



ເມື່ອ  ແທນ ຜົນລວໃຂອງຄະແນນການພິຈາລະນາຂອງຜູ້ຊ່ຽວຊານ

N ແທນ ຈໍນວນຜູ້ຊ່ຽວຊານ

ເກນການຕັດສິນຄ່າ IOC ຖ້າມີຄ່າ 0.50 ຂຶ້ນໄປ ສະແດງວ່າ ຂໍ້ຄຳຖາມນັ້ນວັດໄດ້ກົງຈຸດປະສົງ ຫຼື ກົງຕາມເນືອໃນນັ້ນ ສະແດງວ່າ ຂໍ້ຄຳຖາມຂໍ້ນັ້ນໃຊ້ໄດ້.

ຕົວງຢ່າງ

|  |
| --- |
| ແບບປະເມີນສໍາລັບຜູ້ຊ່ຽວຊານກວດສອບຄຸນະພາຍຂອງເຄື່ອງມື  ແບບທົດສອບລາຍວິຊາວິທະຍາສາດ ຊັ້ນປະຖົມສຶກສາທີປີ 2  ຄຳຊີ້ແຈງ: ແບບປະເມີນສະບັບນີ້ໃຊ້ສຳລັບທ່ານ ເຊິ່ງເປັນຜູ້ຊ່ຽວຊານໃນການກວດສອບວ່າຂໍ້ຄຳຖາມແຕ່ລະຂໍ້ມີຄວາມສອດຄ່ອງກັບຈຸດປະສົງ ພຶດຕິກຳ ຫຼື ບໍໍ່ໂດຍມີເກນການປະເມີນດັ່ງນີ້  ໃຫ້ຄະແນນ + 1 ໝາຍເຖິງ ແນ້ໃຈວ່າຂໍ້ສອບວັດຈຸດປະສົງ / ເນື້ອໃນນັ້ນ  ໃຫ້ຄະແນນ 0 ໝາຍເຖິງ ບໍ່ແນ້ໃຈວ່າຂໍ້ສອບວັດຈຸດປະສົງ / ເນື້ອໃນນັ້ນ  ໃຫ້ຄະແນນ -1 ໝາຍເຖິງ ແນ້ໃຈວ່າຂໍ້ສອບບໍ່ວັດຕາມຈຸດປະສົງ / ເນື້ອໃນ |

|  |  |  |  |  |  |
| --- | --- | --- | --- | --- | --- |
| ຈຸດປະສົງ | ຂໍ້ສອບ | ຄະແນນປະເມີນຈາກຊ່ຽວຊານ | | | ຂໍ້ສະເໜີແນະ |
| +1 | 0 | -1 |
| 1 ສາມາດອະທິບາຍເລື່ອງນໍ້າ ແລະ ແສງທີ່ເປັນປັດໃຈສຳຄັນຕໍ່ການດຳລົງຊີວິດ | 1. ປັດໄຈໃດທີ່ເຮັດໃຫ້ເມັດໝາກຖົ່ງຂຽວກາຍເປັນໝາກຖົ່ວງອກ   ກ. ນໍ້າ  ຂ. ແສງ  ຄ. ລົມ  2. ສິ່ງໃດຈຳເປັນຕໍ່ການຈະເລີນເຕີບໂຕຂອງພືດ ?  ກ. ນໍ້າ  ຂ. ແສງ  ຖືກຕ້ອງຂໍ້ ກ ແລະ ຂໍ້ ຂ |  |  |  |  |

ຕົວຢ່າງ ການຄໍານວນ ແລະ ແປຜົນຄ່າ IOC

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| ຂໍ້ສອບຂໍ້ທີ | ຄະແນນຄວາມເຫັນຂອງຜູ້ຊ່ຽວຊານ | | | | | ລວມ | ຄ່າIOC | ສະຫຼຸບຜົນ |
| ຄົນທີ 1 | ຄົນທີ2 | ຄົນທີ 3 | ຄົນທີ 4 | ຄົນທີ 5 |
| 1 | +1 | +1 | +1 | +1 | +1 | 5 | 1 | ໃຊ້ໄດ້ |
| 2 | 0 | +1 | +1 | 0 | +1 | 3 | 0.6 | ໃຊ້ໄດ້ |
| 3 | +1 | 0 | -1 | 0 | 0 | 0 | 0 | ໃຊ້ບໍ່ໄດ້ |
| 4 | +1 | +1 | -1 | +1 | +1 | 3 | 0.6 | ໃຊ້ໄດ້ |
| 5 | 0 | 0 | -1 | 0 | -1 | 0 | 0 | ໃຊ້ບໍ່ໄດ້ |

**ຂ.ໂດຍການຄຳນວນຫາຄ່າຄວາມໄວຂອງຂໍ້ສອບ**

ໃນການຄຳນວນຫາຄ່າຄວາມໄວຂອງຂໍ້ສອບມີຂັ້ນຕອນດັ່ງນີ້໊

1. ສອບ​ກ່ອນ​ມີ​ການ​ຮຽນ​ການ​ສອນ ( pretest ) ​ໂດຍ​ສອບ​ຕາມ​ຈຸດປະສົງ​ຂອງ​ບົດ​ທີ່​ເນັ້ນ​ດ້ານ​ພຶດຕິ​ກຳ​ທຸກ​ຂໍ້.
2. ສອບ​ຫຼັງ​ມີ​ການ​ຮຽນ​ການ​ສອນ​ແລ້ວ ( Post test) ​ໂດຍ​ໃຊ້​ແບບ​ທົດ​ສອບ​ຊຸດ​ດຽວ​ກັນ​ກັບ​ແບບ​ທົດ​ສອບ​ກ່ອນ​ມີ​ການ​ຮຽນ​ການ​ສອນ.
3. ນຳ​ເອົາ​ຜົນ​ການ​ສອບ​ທັງ​ສອງ​ຄັ້ງ​ມາ​ປຽບທຽບ​ກັນ​ເພື່ອ​ເບິ່ງ​ວ່າ​ນັກຮຽນ​ມີ​ຄວາມ​ຮູ້​ເພີ່ມ​ຂຶ້ນ​ພຽງ​ໃດ​ໂດຍ​ນຳ​ເອົາ​ຂໍ້​ມູນ​ມາ​ຄຳນວນ​ຫາ​ຄ່າ​ດັດ​ສະ​ນີຄວາມ​ໄວ​ຂອງ​ຂໍ້​ສອບ ( sensitivity to instructional effect ) “ s “ ​ໂດຍ​ໃຊ້​ສູດ​ດັ່ງ​ນີ້ :



​ເຊິ່ງ S ​ແມ່ນ​ດັດ​ສະ​ນີຄວາມ​ໄວ​ຂອງ​ຂໍ້​ສອບ

 ​ແມ່ນ​ຈຳນວນ​ນັກຮຽນ​ທີ່​ເຮັດ​ຂໍ້​ສອບ​ຂໍ້​ນັ້ນ​ຖືກ​ຫຼັງ​ການ​ຮຽນ-ການ​ສອນ

 ​ແມ່ນ​ຈຳນວນ​ນັກຮຽນ​ທີ່​ເຮັດ​ຂໍ້​ສອບ​ຂໍ້​ນັ້ນ​ຖືກ​ກ່ອນ​ການ​ຮຽນ-ການ​ສອນ

T ​ແມ່ນ​ຈຳນວນ​ນັກຮຽນ​ທັງ​ມົດ​ທີ່​ເຂົ້າ​ສອບ​ກ່ອນ ​ແລະ ຫຼັງ

ຄ່າ S ທີ່​ຄຳນວນ​ໄດ້​ຕ້ອງ​ຢູ່​ໃນ​ລະຫວ່າງ -1 ​ເຖິງ 1

ຂໍ້​ສອບ​ທີ່​ມີຄ່າ S ​ເປັນ​ຈຳນວນ​ບວກ ຫຼື ມີຄ່າ​ສູງ​ສະ​ແດງ​ເປັນ​ຂໍ້​ສອບ​ທີ່​ມີ​ຄວາມ​ໄວ​ຕໍ່​ຜົນ​ການ​ຮຽນ​ການ​ສອນ​ສູງ

* ​ເກນ​ທີ່​ໃຊ້​ໃນ​ການ​ຕັດສິນ​ຄ່າ​ດັດ​ສະ​ນີຄວາມ​ໄວ​ຂອງ​ຂໍ້​ສອບ​ມີ​ດັ່ງ​ນີ້

|  |  |
| --- | --- |
| S | ລັກສະນະ​ຂໍ້​ສອບ |
| 1  0,80 – 0,99  0,60 – 0,79  0,40 – 0,59  0,20 – 0,39  0,01 – 0,19  -1 ຫາ 0 | ດີ​ຫຼາຍ  ດີ  ຂ້ອນ​ຂ້າງ​ດີ  ດີ​ປານ​ກາງ  ພໍ​ໃຊ້​ໄດ້  ບໍ່​ດີ  ​ໃຊ້​ບໍ່​ໄດ້ |

ຕົວຢ່າງ

ຕາຕະລາງ​ການ​ວິ​ເຄາະ​ຂໍ້​ສອບ​ແບບ​ອີງ​ເກນ​ໂດຍ​ວິທີ​ຫາ​ຄ່າ S ວິຊາ​ເຄມີ​ຊັ້ນ ມ 3 ຈຳນວນ​ນັກຮຽນ​ສອບ​ກ່ອນ​ສອນ ​ແລະ ຫຼັງ​ສອນ 40 ຄົນ.

|  |  |  |  |  |
| --- | --- | --- | --- | --- |
| ຂໍ້​ທີ | ຈຳນວນ​ຜູ່​ຕອບ​ຖືກ | |  | ຕີ​ຄວາມ​ໝາຍ​ຂອງ​ຂໍ້​ສອບ |
| ກ່ອນ​ຮຽນ | ຫຼັງ​ຮຽນ |
| 1  2  3  4  5  6  7  8  9  10 | 0  10  5  20  10  30  0  10  20  5 | 40  40  40  40  20  30  0  15  10  35 | 1  0,75  0,87  0,5  0,25  0  0  0,12  -0,25  0,75 | ດີ​ຫຼາຍ  ຂ້ອງ​ຂ້າງ​ດີ  ດີ  ປານ​ກາງ  ພໍ​ໃຊ້​ໄດ້  ​ໃຊ້​ບໍ່​ໄດ້  ​ໃຊ້​ບໍ່​ໄດ້  ບໍ່​ດີ  ​ໃຊ້​ບໍ່​ໄດ້  ຂ້ອນ​ຂ້າງ​ດີ |

**3.2 ການ​ວິ​ເຄາະ​ຂໍ້​ສອບ​ແບບ​ອີງ​ກຸ່ມ**

​ ເປັນ​ຂໍ້​ສອບ​ທີ່​ໃຊ້​ວັດ​ເພື່ອ​ສະຫຼຸບ ຫຼື ຕັດສິນ​ຄວາມ​ສາມາດ​ຂອງ​ນັກຮຽນ​ເພື່ອ​ຈຳ​ແນ​ກວ່າ​ຜູ່​ໃດ​ເກັ່ງ​ກວ່າ​ກັນ​ໂດຍ​ປຽບທຽບ​ກັບ​ຄົນ​ອື່ນ​ໆ​ໃນ​ກຸ່ມ​ທີ່​ເຮັດ​ການ​ທົດ​ສອບ​ດ້ວຍ​ກັນ. ຂໍ້​ສອບ​ແບບ​ນີ້​ແມ່ນ​ໃຊ້​ວັດ​ເມື່ອ​ສິ້ນ​ສຸດ​ການ​ຮຽນ​ໃນ​ວິຊາ​ນັ້ນໆ​ເຊັ່ນ: ສອບ​ທ້າຍ​ພາກ ຫຼື ທ້າຍ​ປີ.

ຈຸດປະສົງ​ຂອງການວິເຄາະຂໍ້ສອບແບບອີງກຸ່ມແມ່ນເພື່ອຕ້ອງການໃຫ້ຮູ້ຄຸນລັກສະນະຂອງຂໍ້ສອບເປັນລາຍຂໍ້ກ່ຽວກັບລັກສະນະ 3 ປະການຄື:

1. ຄວາມ​ຍາກ​ງ່າຍ​ (Item difficulty : P )

2. ອຳນາດ​ຈຳ​ແນ​ກ ​(Item discrimination : r )

3. ປະສິດ​ຕິ​ພາບ​ຕົວ​ລວງ​ຂອງ​ຂໍ້​ສອບ. ( Attractiveness of distracters )

ຂໍ້​ສອບ​ທີ່​ຈະນຳ​ມາ​ວິ​ເຄາະຈະ​ຕ້ອງ​ມີ​ຄຸນສົມບັດ​ດັ່ງ​ນີ້:

1. ​ເປັນ​ຂໍ້​ສອບ​ປາລະ​ໄນ​ແບບ​ເລືອກ​ຕອບ
2. ​ແຕ່ລະ​ຂໍ້​ມີ​ຈຳນວນ​ຕົວ​ເລືອກ​ເທົ່າ​ກັນ
3. ມີ​ຄຳ​ຕອບ​ຖືກ​ຂໍ້​ລະ​ໜຶ່ງ​ຄຳ​ຕອບ
4. ການກວດ​ໃຫ້​ຄະ​ແນນ​ຖ້າ​ຕອບ​ຖືກ​ໃຫ້​ເຕັມ ​ແລະ ຕອບ​ຜິດ​ໃຫ້ 0
5. ​ເປັນ​ຂໍ້​ສອບ​ທ້າຍ​ພາກຮຽນ​ ຫຼື ທ້າຍ​ປີຮຽນ

* ​ເທັກ​ນິກການ​ແບ່ງ​ກຸ່ມ​ທີ່​ນຳ​ໃຊ້​ໃນ​ການ​ວິ​ເຄາະ​ຂໍ້​ສອບ​ຄື​:

1. ​ເທັກ​ນິກ 50% ( ​ແບ່ງ​ກຸ່ມ​ສຸູງ ກຸ່ມ​ຕໍ່າ​ເທົ່າ​ກັນ )
2. ​ເທັກ​ນິກ 33% ( ​ແບ່ງ​ກຸ່ມ​ສູງ-ຕໍ່າ​ກຸ່ມ​ລະ 33% )
3. ​ເທັກ​ນິກ 27% ​ແບ່ງ​ກຸ່ມ​ສູງ-ຕໍ່າ​ກຸ່ມ​ລະ 27%)

ການ​ໃຊ້​ເທັກ​ນິກ​ໃນ​ການ​ວິ​ເຄາະ​ບໍ່​ມີ​ກົດ​ທີ່​ແນ່ນອນ​ຕາຍ​ຕົວ​ເຊິ່ງ​ເຄີຍ​ປະຕິບັດ​ກັນ​ເຊັ່ນ​:

* ຖ້າ​ມີ​ນັກຮຽນ 1 ຫ້ອງ​ໃຫ້​ໃຊ້​ເທັກ​ນິກ 50%
* ຖ້າ​ມີ​ນັກຮຽນ 2 ຫ້ອງ​ໃຫ້​ໃຊ້​ເທັກ​ນິກ 33%
* ຖ້າ​ມີ​ນັກຮຽນ 100 ຄົນ​ຂຶ້ນ​ໄປ​ໃຫ້​ໃຊ້​ເທັກ​ນິກ 27%

**ຂັ້ນ​ຕອນ​ໃນ​ການ​ວິ​ເຄາະ​ຂໍ້​ສອບ**

1. ກວດ​ເຈ້ຍ​ຈຳນວນ​ຄຳ​ຕອບ ​ແລະ ​ໃຫ້​ຄະ​ແນນ
2. ລຽງ​ເຈ້ຍ​ຄຳ​ຕອບ​ຂອງ​ນັກຮຽນ​ຈາກ​ຄະ​ແນນ​ສູງ​ສຸດ​ຫາ​ຄະ​ແນນ​ຕໍ່າ​ສຸດ
3. ​ແບ່ງ​ເຈ້ຍ​ຄຳ​ຕອບ​ອອກ​ເປັນ 2 ກຸ່ມ​ຄື: ກຸ່ມ​ທີ່​ໄດ້​ຄະ​ແນນ​ສູງ​ສຸດ ( ກຸ່ມ​ສູງ) ​ແລະ ກຸ່ມ​ທີ່​ໄດ້​ຄະ​ແນນ​ຕໍ່າ ( ກຸ່ມ​ຕໍ່າ ) ຕາມ​ເທັກ​ນິກທີ່​ຈະ​ນຳ​ມາ​ໃຊ້​ເຊັ່ນ : ກໍລະນີ​ມີ​ນັກຮຽນ​ເຂົ້າ​ສອບ 80 ຄົນ​ໃຊ້​ເທັກ​ນິກ 33% ຈະ​ໄດ້

ຈຳນວນ​ນັກຮຽນ​ໃນ​ກຸ່ມ​ສູງ ຄົນ

ຈຳນວນ​ນັກຮຽນ​ໃນ​ກຸ່ມ​ສູງ 26 ຄົນ ​ແລະ ກຸ່ມ​ຕໍ່າ 26 ຄົນ

ສະ​ນັ້ນ​ເວລາ​ນຳ​ມາ​ວິ​ເຄາະ​ກໍ່​ຕ້ອງ​ນັບ​ເອົາ​ແຕ່​ເທິງ​ລົງ​ລຸ່ມ​ຄົນ 26 ​ໃບ ​ແມ່ນ​ ກຸ່ມ​ສູງ ​ແລະ ນັບ​ແຕ່​ລຸ່ມ​ຂຶ້ນ​ເທິງ 26 ​ໃບ ສ່ວນ​ທີ່​ເຫຼືອ​ເອົາ​ອອກ​ບໍ​ຕ້ອງ​ນຳ​ມາ​ວິ​ເຄາະ

4.ເອົາ​ເຈ້ຍຄຳ​ຕອບ​ໃນ​ກຸ່ມ​ສູງ ​ແລະ ກຸ່ມ​ຕໍ່າ​ທີ່​ເລືອກ​ມາ​ໂດຍ​ເອົາ​ເຈ້ຍ​ຄຳ​ຕອບ​ຂອງ​ກຸ່ມ​ສູງ​ຂຶ້ນ​ມາ​ເທື່ອ​ລະ​ຄົນ ​ແລ້ວ​ເບິ່ງ​ວ່າ​ນັກຮຽນ​ເລືອກ​ຂໍ້​ໃດ, ​ເຮັດ​ແບບ​ດຽວ​ຈົນ​ມົດ​ທຸກ​ຂໍ້ ​ແລະ ຄົບ​ທຸກ​ຄົນ​ຂອງ​ກຸ່ມ​ສູງ​ແລ້ວ​ລວມຄວາມ​ຖີ່​ໃນ​ແຕ່​ລະ​ຕົວ​ເລືອກ​ຂອງ​ແຕ່ລະ​ຂໍ້, ກຸ່ມ​ຕໍ່າ​ກໍ່​ປະຕິບັດ​ເຊັ່ນ​ດຽວ​ກັນ

ຕົວຢ່າງ ຕາຕະລາງ​ສະ​ແດງ​ຄວາມ​ຖີ່ຂອງ​ຕົວ​ເລືອກ​ແຕ່​ລະ​ຕົວ​ຂອງ​ນັກຮຽນ ກຸ່ມ​ສູງ ​ແລະ ກຸ່ມ​ຕໍ່າ

|  |  |  |  |
| --- | --- | --- | --- |
| ຂໍ້​ທີ | ຕົວ​ເລືອກ | ກຸ່ມ​ສູງ ( 26) | ກຸ່ມ​ຕໍ່າ ( 26) |
| 1 | ກ  ຂ  (ຄ)  ງ |  |  |

5.ຈາກ​ຕົວ​ເລກ​ທີ່​ໄດ້​ໃນ​ຂໍ້ 4 ນຳ​ມາ​ຄຳນວນ​ຄ່າ​ຂອງ​ຄວາມ​ຍາກ​ງ່າຍ, ອຳນາດ​ຈຳ​ແນ​ກ ​ແລະ ປະສິດທິພາບ​ຂອງ​ຕົວ​ລວງ​ເປັນ​ລາຍ​ຂໍ້ ​ເຊິ່ງຈະ​ສະ​ເໜີ​ສູດ​ຕ່າງໆ​ໃນ​ຂໍ້​ຕໍ່​ໄປ​ນີ້ :

**ກ. ການຄຳນວນຄ່າຄວາມຍາກງ່າຍຂອງຂໍ້ສອບ**

ຄວາມຍາກງ່າຍຂອງຂໍ້ສອບໝາຍເຖິງອັດຕາສ່ວນຂອງນັກຮຽນທີ່ຕອບຂໍ້ນັ້ນຖືກຕໍ່ນັກຮຽນທີ່ເຂົ້າສອບທັງໝົດ

ສູດຄວາມຍາກງ່າຍ

ຈຳນວນນັກຮຽນທີ່ຕອບຂໍ້ນັ້ນຖືກ

P=

ຈໍານວນນັກຮຽນທັງໝົດ

ຄ່າຄວາມຍາກງ່າຍຂອງຂໍ້ສອບແຕ່ລະຂໍ້ຈະມີຄ່າຢູ່ລະຫວ່າງ 0 ເຖິງ 1

ຕົວຢາງ: ໃນການສອນວິຊາຄະນິດສາດກັບນັກຮຽນ 60 ຄົນເຫັນວ່າ:

ຂໍ້ 1. ມີນັກຮຽນຕອບຖືກ 60 ຄົນ ຄ່າ  ສະແດງວ່າຂໍ້ສອບງ່າຍຫຼາຍ

ຂໍ້ 2. ມີນັກຮຽນຕອບຖືກ 45 ຄົນ ຄ່າ  ສະແດງວ່າຂໍ້ສອບຂ້ອນຂ້າງງ່າຍ

ຂໍ້ 3. ມີນັກຮຽນຕອບຖືກ 30 ຄົນ ຄ່າ  ສະແດງວ່າຂໍ້ສອບຍາກງ່າຍປານກາງ

ຂໍ້ 4. ມີນັກຮຽນຕອບຖືກ 15 ຄົນ ຄ່າ  ສະແດງວ່າຂໍ້ສອບຂ້ອນຂ້າງຍາກ

ຂໍ້ 5. ມີນັກຮຽນຕອບຖືກ 0 ຄົນ ຄ່າ  ສະແດງວ່າຂໍ້ສອບຂ້ອນຂ້າງຍາກຫຼາຍ

ຈະເຫັນວ່າຂໍ້ສອບທີ່ມີຄ່າຄວາມຍາກງ່າຍສຸງ ຫຼື ໃກ້ 1 ເປັນຂໍ້ສອບທີ່ງ່າຍ ແລະ ຖ້າຄ່າ P ຕໍ່າກວ່າ 0 ເປັນຂໍ້ສອບທີ່ຍາກ.

​ ເກນ​ທີ່​​ໃຊ້​​ຕັດສິນ​ລະດັບ​ຄວາມ​ຍາກ​ງ່າຍ​ຂອງ​ຂໍ້​ສອບມີດັ່ງນີ້:

|  |  |
| --- | --- |
| ລະດັບ​ຄວາມ​ຍາກ​ງ່າຍ P | ການ​ຕີ​ຄວາມ​ໝາຍ |
| 0,81 – 1  0,61 – 0,80  0,40 – 0,60  0,20 – 0,59  0,00 – 0,19 | ງ່າຍ​ຫຼາຍ  ຂ້ອນ​ຂ້າງ​ງ່າຍ  ປານ​ກາງ  ຂ້ອນ​ຂ້າງ​ຍາກ  ຍາກ​ຫຼາຍ |

ຂໍ້ຄວາມວັດຜົນສໍາເລັດທາງການຮຽນທີ່ດີ ຄວນມີຄວາມຍາກງ່າຍພໍດີຄື ເປັນຂໍ້ສອບທີ່ບໍ່ຍາກ ແລະ ບໍ່ງ່າຍເກີນໄປ ມີຄ່າຄວາມຍາກງ່າຍລະຫວ່າງ 0.20-0.80 ແຕ່ຖ້າເປັນຂໍ້ສອບຄັດເລືອກ, ຈະເລືອກເອົາຂໍ້ສອບທີ່ຍາກໂດຍ ເລືອກຂໍ້ທີ່ມີຄ່າ P ຕັ້ງແຕ່ 0.50 ລົງມາເຖິງ 0.05.

ໃນກໍລະນີການວິເຄາະໃຊ້ເຕັກນິກ 27% ຫຼື 33% ຈະຄໍານວນຄ່າຄວາມຍາກງ່າຍໄດ້ຈາກສູດ :

ສູດ​ຄວາມ​ຍາກ​ງ່າຍ 

P ຄ່າ​ຄວາມ​ຍາກ

H ຈຳນວນ​ນັກຮຽນ​ກຸ່ມ​ສູງ​ທີ່​ເລືອກ​ຕົວ​ເລືອກ​ນັ້ນ

L ຈຳນວນ​ນັກຮຽນ​ກຸ່ມ​ຕໍ່າ​ທີ່​ເລືອກ​ຕົວ​ເລືອກ​ນັ້ນ

N ຈຳນວນ​ນັກຮຽນ​ໃນ​ກຸ່ມ​ສູງ ຫຼື ກຸ່ມ​ຕໍ່າ

ຕົວຢ່າງ: ຂໍ້ສອບທີໜຶ່ງມີຄົນເຂົ້າສອບທັງໝົດ 100 ຄົນ, ແບ່ງເປັນກຸ່ມສູງ ແລະ ກຸ່ມຕໍ່າໂດຍໃຊ້ເຕັກນິກ 33% ຈະໄດ້ກູ່ມລະ 33 ຄົນ. ກຸ່ມສູງມີຄົນຕອບຖືກ 25 ຄົນ, ກຸ່ມຕໍ່າມີຄົນຕອບຖືກ 20 ຄົນ ຂໍ້ສອບຂໍ້ນີ້ມີຄ່າຄວາມຍາກງ່າຍ:



**ຂ. ການຄຳນວນຄ່າອຳນາດຈຳແນກຂໍ້ສອບ**

ອຳນາດຈຳແນກໝາຍເຖິງຄວາມສາມາດຂອງຂໍ້ສອບຊີ້ບອກ ຫຼື ໄຈ້ແຍກໃຫ້ເຫັນຄົນເກັ່ງ ຄົນອ່ອນໄດ້, ຂໍ້ຄຳຖາມທີ່ມີອຳນາດຈຳແນກນັ້ນຄົນເກັ່ງຈະເຮັດຖືກ ແລະ ຄົນອ່ອນຈະເຮັດຜິດ, ການຊອກຫາອຳນາດຈຳແນກຈຶ່ງ ຄຳນວນໄດ້ຈາກການແບ່ງນັກຮຽນອອກເປັນກຸ່ມເກັ່ງ ( ກຸ່ມສູງ) ແລະ ກຸ່ມອ່ອນ ( ກຸ່ມຕໍ່າ ) ໂດຍການແບ່ງຕາມເຕັກນິກ ການວິເຄາະຂໍ້ສອບທີ່ກ່າວມາແລ້ວ ຫຼືວ່າ ອຳນາດຂອງຂໍ້ສອບໝາຍເຖິງອັດຕາສ່ວນຂອງຜົນລົບຂອງຈຳນວນນັກຮຽນໃນກຸ່ມສູງ ແລະ ກຸ່ມຕໍ່າທີ່ເຮັດຂໍ້ສອບຂໍ້ນັ້ນຖືກຕໍ່ຈຳນວນນັກຮຽນໃນກຸ່ມສູງ ( ຫຼື ກຸ່ມຕໍ່າ ) ທັງໝົດສູດຫາຄ່າອຳນາດຈຳແນກມີດັ່ງນີ້:

ສູດ 

r ​ແມ່ນ​ອຳນາດ​ຈຳ​ແນ​ກຂອງ​ຂໍ້​ສອບ

ຄ່າອໍານາດຈໍາແນກຂອງຂໍ້ສອບຈະມີຄ່າຢູ່ລະຫວ່າງ -1 ເຖິງ 1

​ເກນ​ທີ່​ໃຊ້​ເຂົ້າ​ໃນ​ການ​ຕັດສິນ​ຄ່າ​ອຳນາດ​ຈຳ​ແນ​ກທີ່​ເປັນ​ຈຳນວນ​ບວກຂອງ​ຂໍ້​ສອບ

|  |  |
| --- | --- |
| ຄ່າ​ອຳນາດ​ຈຳ​ແນ​ກ r | ການ​ຕີ​ຄວາມ​ໝາຍ |
| 0  0,01 – 0,19  0,20 – 0,39  0,40 – 0,59  0,60 – 0,79  0,80 – 0,99  1 | ບໍ່​ມີ​ອຳນາດ​ຈຳ​ແນ​ກ  ອໍານາດ​ຈຳ​ແນ​ກຕໍ່າ  ອຳນາດ​ຈຳ​ແນ​ກຂ້ອນ​ຂ້າງ​ຕໍ່າ  ອຳນາດ​ຈຳ​ແນ​ກປານ​ກາງ  ອຳນາດ​ຈຳ​ແນ​ກຂ້ອນ​ຂ້າງ​ສູງ  ອຳນາດ​ຈຳ​ແນ​ກສູງ  ອຳນາດ​ຈຳ​ແນ​ກສູງ​ຫຼາຍ |

ຕົວຢ່າງ: ໃນການສອບເສັງຄະນິດສາດກັບນັກຮຽນຈຳນວນ 148 ຄົນ, ເອົາເຈ້ຍຄຳຕອບມາວິເຄາະໂດຍໃຊ້ເຕັກນິກ 27% ເຫັນວ່ານັກຮຽນໃນກຸ່ມສູງ ແລະ ກຸ່ມຕໍ່າເຮັດຂໍ້ສອບແຕ່ລະຂໍ້ຖືກດັ່ງນີ້:

|  |  |  |  |  |
| --- | --- | --- | --- | --- |
| ຂໍ້ | ກຸ່ມສູງ (40) | ກຸ່ມຕໍ່າ ( 40) | r | ການຕີຄວາມໝາຍ |
| 1 | 40 | 40 | 0 | ບໍ່ມີອຳນາດຈຳແນກ |
| 2 | 40 | 0 | 1 | ອຳນາດຈຳແນກສູງຫຼາຍ |
| 3 | 22 | 20 | 0.05 | ອຳນາດຈຳແນກຕໍ່າສຸດ |
| 4 | 20 | 20 | 0 | ບໍ່ມີອຳນາດຈຳແນກ |
| 5 | 10 | 15 | -0.13 | ອຳນາດຈຳແນກເປັນລົບໃຊ້ບໍ່ໄດ້ |
| 6 | 38 | 12 | 0.65 | ອຳນາດຈຳແນກຂ້ອນຂ້າງສູງ |
| 7 | 0 | 40 | -1 | ອຳນາດຈຳແນກເປັນລົບໃຊ້ບໍ່ໄດ້ |
| 8 | 0 | 0 | 0 | ບໍ່ມີອຳນາດຈຳແນກ |

ການຄໍານວນ ຈໍານວນນັກຮຽນໃນກຸ່ມສູງ  ຄົນ



ຈະເຫັນວ່າຂໍ້ສອບທີ່ສາມາດແຍກຄົນເກັ່ງ ແລະ ຄົນອ່ອນໄດ້ຄື ຂໍ້ທີ 2 ແລະ ຂໍ້ທີ 6 ເພາະຄົນເກັ່ງຕອບຖືກຫຼາຍ ສ່ວນຄົນອ່ອນຕອບຜິດຫຼາຍ, ເມື່ອຫາຄ່າອຳນາດຈຳແນກຈະໄດ້ຄ່າເທົ່າ 1 ແລະ 0.65 ຕາມລຳດັບ, ສ່ວນທີ່ມີຂໍ້ອຳນາດຈຳແນກເທົ່າສູນ ແລະ ເທົ່າຄ່າລົບ ຫຼື ມີຄ່າອຳນາດຈຳແນກຕໍ່າຫຼາຍເປັນຂໍ້ສອບທີ່ບໍ່ໄດ້.

ການພິຈາລະນາຄ່າອຳນາດຈຳແນກ ( r )

1. ຄ່າ r ເທົ່າສູນ ສະແດງວ່າຄົນເກັ່ງກັບຄົນອ່ອນຕອບຂໍ້ນັ້ນຖືກດ້ວຍຈຳນວນເທົ່າກັນ ເປັນຂໍ້ສອບທີ່ບໍ່ມີອຳນາດຈຳແນກ
2. ຄ່າ r ເທົ່າຄ່າລົບ ສະແດງວ່າຄົນອ່ອນຕອບຂໍ້ນັ້ນຖືກຫຼາຍກວ່າຄົນເກັ່ງ ເປັນຂໍ້ສອບທີ່ໃຊ້ບໍ່ໄດ້ ບໍໍ່ຄວນໃຊ້ໃນການວັດຜົນ.
3. ຄ່າ r ເທົ່າບວກສະແດງວ່າຄົນເກັ່ງຕອບຂໍ້ນັ້ນຖືກຫຼາຍກວ່າຄົນອ່ອນ ຈັດເປັນຂໍ້ສອບທີ່ມີອໍານາດຈໍາແນກ. ຂໍ້ສອບວັດຜົນສຳເລັດທາງການຮຽນທີ່ດີມີຄ່າ r ເປັນຈໍານວນບວກມີຄ່າສູງສຸດຕັ້ງແຕ່ 0.20 ຂຶ້ນໄປ.

**ຄ. ການຄຳນວນຫາປະສິດທິພາບຂອງຕົວລວງ.**

ຕົວລວງທີ່ມີປະສິດທິພາບຄວນມີຄຸນສົມບັດດັ່ງນີ້:

1. ເບິ່ງຜີວເຜີນແລ້ວຄືຕົວຖືກຜູ້ບໍ່ມີຄວາມຮູ້ຈະບໍ່ຮູ້ວ່າຕົວເລືອກໃດຖືກ ຕົວເລືອກໃດຜິດ
2. ມີນັກຮຽນເລືອກຕອບຕົວລວງນັ້ນບໍ່ນ້ອຍກວ່າ 5%
3. ຈຳນວນນັກຮຽນໃນກຸ່ມອ່ອນເລືອກຕົວລວງນັ້ນຫຼາຍກວ່ານັກຮຽນໃນກຸ່ມເກັ່ງ.

ຄຸນສົມບັດຂໍ້ທຳອິດນັ້ນຮູ້ໄດ້ຈາກການພິຈາລະນາກ່ອນສອບ ສ່ວນຂໍ້ 2 ແລະ ຂໍ້ 3 ນັ້ນຈະໄດ້ເມື່ອນຳເອົາຂໍ້ສອບໄປທົດລອງສອບແລ້ວ.

ຕົວຢ່າງ: ຜົນການເລືອກຄຳຕອບວິຊາພາສາລາວຂອງນັກຮຽນກຸ່ມສູງ ແລະ ກຸ່ມຕໍ່າ ກຸ່ມລະ 30 ຄົນມີດັ່ງນີ້:

|  |  |  |  |  |  |
| --- | --- | --- | --- | --- | --- |
| ຂໍ້ | ຕົວເລືອກ | ກຸ່ມສູງ | ກຸ່ມຕໍ່າ | %ທີ່ເລືອກ | ຕີຄວາມໝາຍ |
| 1 | ກ | 2 | 5 | 11.67 | ໃຊ້ໄດ້ |
|  | ຂ | 6 | 12 | 30 | ໃຊ້ໄດ້ |
|  | (ຄ) | 17 | 7 | 40 | (ຕົວຖືກ) |
|  | ງ | 2 | 1 | 5 | ໃຊ້ບໍ່ໄດ້ |
|  | ຈ | 3 | 5 | 13.33 | ໃຊ້ໄດ້ |
|  | ວ | - | - | - | - |

ຈະເຫັນວ່າຂໍ້ສອບຂ້າງເທິງນີ້ມີ 4 ຕົວລວງຄື ຂໍ້ ກ, ຂ, ຄ, ງ, ຈ ສ່ວນຂໍ້ ( ຄ ) ແມ່ນຂໍ້ສະເຫລີຍ ບໍ່ແມ່ນຕົວລວງ

ຕົວລວງ ກ ມີຜູ້ເລືອກ  ແລະ ກຸ່ມຕໍ່າເລືອກຫຼາຍກວ່າ ກຸ່ມສູງ ຈິ່ງເປັນຕົວລວງທີ່ມີປະສິດທິພາບ.

ຕົວລວງ ງ ມີຜູ້ເລືອກ  ແຕ່ກຸ່ມຕໍ່າເລືອກນ້ອຍກວ່າກຸ່ມສູງ ຈຶ່ງເປັນຕົວລວງທີ່ໃຊ້ບໍ່ໄດ້.

**4.ການຕີຄວາມໝາຍການວິເຄາະຂໍ້ສອບແບບອີງກຸ່ມ**

* 1. **ການຕັດສິນວ່າຂໍ້ສອບຂໍ້ໃດໃຊ້ໄດ້ ຫຼື ໃຊ້ບໍ່ໄດ້**

ໃຫ້ເບິ່ງຄ່າ P ​ແລະ ຄ່າ r ຂອງຕົວເລືອກທີ່ຖືກຖ້າຄ່າ P ຢູ່ລະຫວ່າງ 0,20 – 0,80 ​ແລະ ຄ່າ r ມີຄ່າຕັ້ງແຕ່ 0,20 ຂຶ້ນ​ໄປຈັດເປັນຂໍ້ສອບທີ່ໃຊ້ໄດ້, ຖ້າວ່າຄ່າ r ບໍ່ຢູ່ໃນເກນດັ່ງກ່າວຈັດເປັນຂໍ້ທີ່ໃຊ້ບໍ່ໄດ້ຄວນປັບປຸງແກ້ໄຂ ຫຼື ອາດຕັດຖິ້ມໄປ.

* 1. **ການພິຈາລະນາປະສິດທິພາບຂອງຕົວລວງ**

ເມື່ອຄັດເລືອກຂໍ້ສອບທີ່ໃຊ້ແລ້ວ ເຮົາກໍມາພິຈາລະນາເບິ່ງປະສິດທິພາບຂອງຕົວລວງໂດຍເບິ່ງຄ່າ P ​

ແລະ r ຂອງ​ຕົວ​ລວງ. ຖ້າ  ​ແລະ r ​ເປັນ​ຄ່າ​ລົບ ( - ) ຈັດເປັນຕົວລວງທີ່ມີປະສິດທິພາບ ແຕ່ຖ້າຄ່າ​ P ​ແລະ r ຂອງຕົວລວງບໍ່ຢູ່ໃນເກນດັ່ງກ່າວຈັດເປັນຕົວລວງທີ່ຕ້ອງປັບປຸງແກ້ໄຂ.

ຕົວຢ່າງ ວິຊາ​ຄະນິດສາດ​ຫ້ອງ ມ 4 ​ໂຮງຮຽນ​ມັດທະຍົມ​ຕົ້ນ​ກະຊະ ຈຳນວນ​ນັກຮຽນ​ທັງ​ໝົດ 80 ຄົນ, ວິ​ເຄາະ​ໂດຍ​ນຳ​ໃຊ້​ເທັກ​ນິກ 33% ຈຳນວນ​ນັກຮຽນ​ກຸ່ມ​ສູງ 26 ຄົນ ​ແລະ ກຸ່ມ​ຕໍ່າ 26 ຄົນ

|  |  |  |  |  |  |  |
| --- | --- | --- | --- | --- | --- | --- |
| ຂໍ້ | ຕົວ​ເລືອກ | H | L | P | r | ຕີ​ຄວາມ​ໝາຍ |
| 1 | ກ  (ຂ)  ຄ  ງ | 4  15  6  1 | 2  9  8  7 | 0,11  0,46  0,26  0,15 | 0,07  0,23  -0,07  -0,23 | ຂໍ້​ສອບນີ້​ໃຊ້​ໄດ້  ຄວາມ​ຍາກ​ງ່າຍ​ປານ​ກາງ  ອຳນາດ​ຈຳ​ແນ​ກຂ້ອນ​ຂ້າງ​ຕໍ່າ  ຄວນ​ປັບປຸງ​ຕົວ​ລວງ​ຂໍ້ ກ |
| 2 | (ກ)  ຂ  ຄ  ງ | 20  2  1  3 | 5  7  8  6 | 0,48  0,17  0,17  0,17 | 0,38  -0,19  -0,26  -0,11 | ຂໍ້​ສອບນີ້​ໃຊ້​ໄດ້  ປານ​ກາງ  ອຳນາດ​ຈຳ​ແນ​ກຂ້ອນ​ຂ້າງ​ຕໍ່າ  ຕົວ​ລວງ​ດີ​ທຸກ​ຕົວ |
| 3 | ກ  ຂ  (ຄ)  ງ | 6  5  5  10 | 6  10  8  2 | 0,23  0,28  0,25  0,25 | 0  -0,19  -0,11  0,30 | ຂໍ້​ສອບນີ້​ໃຊ້​ບໍ່ໄດ້ |
| 4 | ກ  ຂ  ຄ  (ງ) | 1  5  2  18 | 5  2  9  10 | 0,11  0,13  0,21  0,53 | -0,15  0,11  -0,26  0,30 | ຂໍ້​ສອບນີ້​ໃຊ້​ໄດ້  ​ປານ​ກາງ  ອຳນາດ​ຈຳ​ແນ​ກຂ້ອນ​ຂ້າງ​ຕໍ່າ  ຄວນ​ປັບປຸງ​ຕົວ​ລວງ​ຂໍ້ ຂ |

**5.ການນຳຜົນວິເຄາະຂໍ້ສອບມາປັບປຸງ**

ຂໍ້ສອບທີ່ມີຜົນການວິເຄາະຢູ່ໃນເກນທີ່ໃຊ້ບໍ່ໄດ້ ໄດ້ແກ່ຂໍ້ສອບທີ່ມີຄ່າ ຄວາມຫຍຸ້ງຍາກ ງ່າຍເກີນໄປ 0.80 ຂຶ້ນໄປ ຫຼື ຕໍ່າກວ່າ 0.20 ລົງມາ ແລະ ຂໍ້ສອບທີ່ຄ່າອຳນາດຈຳແນກຕໍ່າກວ່າ 0.20 ລົງມາ ຫຼື ມີຄ່າອຳນາດຈຳແນກເປັນລົບ ຫຼື ເປັນສູນກໍຕາມຈະຕ້ອງນຳມາພິຈາລະນາວ່າມີຈຸດບົກຜ່ອງບ່ອນໃດ ເພື່ອຈະໄດ້ນຳມາປັບປຸງແກ້ໄຂຕໍ່ໄປຈຸດບົກພ່ອງທີ່ມັກພົບຢູ່ເລື້ອຍໆມີດັ່ງນີ້:

**5.1 ຄວາມກໍາກວມຂອງຂໍ້ສອບເຊັ່ນ:**

ຂໍ້ຄໍາຖາມບໍ່ຊັດເຈນອ່ານແລ້ວເຂົ້າໃຈບໍ່ກົງກັນເຮັດໃຫ້ມີຄໍາຕອບຫຼາຍກວ່າ 1 ຂໍ້ເຊັ່ນ:

* ສາເຫດສຳຄັນທີ່ເຮັດໃຫ້ຄົນຂາດທາດອາຫານ

|  |  |  |  |  |
| --- | --- | --- | --- | --- |
| ແມ່ນຂໍ້ໃດ | ກຸ່ມສູງ | ກຸ່ມຕໍ່າ | P | r |
| ກ. ຄວາມຍາກຈົນ  ຂ. ນິໄສການກິນບໍ່ດີ  (ຄ) ບໍ່ເຂົ້າໃນຫຼັກໂພຊະນາການ  ງ. ບໍ່ເຂົ້າໃຈວິທີປຸງອາຫານ | 28  -  28  - | 25  5  17  3 | 0.53  0.05  0.39  0.03 | 0.06  -0.10  0.10  -0.06 |

ຈະເຫັນວ່າຂໍ້ສອບຂໍ້ນີ້ໃຊ້ບໍ່ໄດ້ ເພາະມີຄ່າອຳນາດຈຳແນກຕໍ່າ ມີນັກຮຽນຕອບຂໍ້ ກ ເຖິງ 53 ຄົນ ໂດຍກຸ່ມສູງເລືອກ 28 ຄົນ ເມື່ອພິຈາລະນາເບິ່ງຄຳຖາມຈະເຫັນວ່າມີຄວາມກຳກວມຄືຖ້າເປັນບຸກຄົນ ໃນເຂດຊົນນະບົດສອກຫຼີກ ຂໍ້ ກ ຈະເປັນຄຳຕອບຖືກ ແຕ່ຖ້າເປັນຄົນໃນເມືອງຖານະປານກາງຂຶ້ນໄປຂໍ້ ຄ ຈະເປັນຄຳຕອບທີ່ຖືກ. ດັ່ງນັ້ນ, ຈຶ່ງຄວນປັບປຸງຄຳຖາມຄືນໃໝ່ໃຫ້ມີຄວາມເປັນປາລະໄນຫຼາຍຂຶ້ນ.

**5.2 ສະເຫຼີຍຂໍ້ສອບຜິດ**

ຖ້າຜົນການວິເຄາະປະກົດວ່າໃຊ້ບໍ່ໄດ້ ເພາະມີຄ່າຄວາມຍາກງ່າຍຕໍ່າຫຼາຍ ໃຫ້ພິຈາລະນາເບິ່ງວ່າຄໍາຕອບຂອງນັກຮຽນກຸ່ມສູງສ່ວນຫຼາຍຕອບຜິດນັ້ນຢູ່ຕົວເລືອກໃດ, ທັງນີ້ເພື່ອແນ່ໃຈວ່າເຮົາສະເຫຼີຍຂໍ້ສອບຜິດພາດ ຫຼື ບໍ.

**5.3 ຜູ້ເຂົ້າສອບຍັງບໍ່ທັນເຂົ້າໃຈເລື່ອງທີ່ຮຽນ**

ບາງຄັ້ງ ຜົນການວິເຄາະຢູ່ໃນເກນທີ່ໃຊ້ບໍ່ໄດ້ ແຕ່ເມື່ອພິຈາລະນານໍາຂໍ້ສອບແລ້ວປາກົດວ່າບໍ່ມີຂໍ້ບົກຜ່ອງ ແລະ ກໍ່ເປັນຂໍ້ສອບທີ່ວັດຕາມຈຸດມຸ່ງໝາຍທີ່ກໍານົດໃນຫຼັກສູດ ປະເດັນໜຶ່ງທີ່ຄວນພິຈາລະນາກໍຄືຜູ້ຮຽນມີຄວາມຮູ້ ຄວາມເຂົ້າໃຈໃນເລື່ອງນັ້ນຖືກຕ້ອງ ຫຼື ບໍ ຊຶ່ງຈະເປັນແນວທາງໃນການປັບປຸງການຮຽນການສອນໃນເລື່ອງນັ້ນຕໍ່ໄປ.

ຕົວຢ່າງ ຈົ່ງຄຳນວນເລກລຸ່ມນີ້

1. 

ກ. 37 ຂ. 41 ( ຄ ). 47 ງ. 77

|  |  |  |  |
| --- | --- | --- | --- |
| ກຸ່ມສູງ | ກຸ່ມຕໍ່າ | P | r |
| - | 2 | 0.02 | 0.04 |
| - | 2 | 0.02 | 0.04 |
| 25 | 20 | 0.45 | 0.10 |
| 25 | 20 | 0.51 | 0.02 |

ເຫັນວ່າຂໍ້ສອບຂໍ້ 1 ນີ້ໃຊ້ບໍ່ໄດ້ເພາະວ່າມີຄ່າອຳນາດຈຳແນກຕໍ່າ, ນັກຮຽນໄປເລືອກຂໍ້ ງ ຫຼາຍ ສະແດງວ່າ ນັກຮຽນຍັງບໍ່ທັນເຂົ້າໃຈໃນກົດກ່ຽວກັບການ ບວກ ລົບ ຄູນ ຫານ ຊຶ່ງຜູ້ສອນຈະຕ້ອງ ໄປສອນຈະຕ້ອງໄປສອນຄືນໃໝ່ ເພື່ອນັກຮຽນເຂົ້າໃຈໃນເລື່ອງນີ້ ບໍ່ແມ່ນວ່າຍ້ອນຂໍ້ສອບບໍ່ໄດ້ ( ຂໍ້ສອບໃຊ້ໄດ້)

**5.4 ຕົວລວງບໍ່ມີປະສິດທິພາບ**

ຕົວລວງໃດທີ່ມີຄ່າ p ຕໍ່າກວ່າ 0.05 ສະແດງວ່າຕົວລວງນັ້ນບໍ່ມີປະສິດທິພາບໃນການລວງ, ນັກຮຽນເຫັນວ່າຜິດຊັດເຈນກໍ່ຄວນແກ້ໄຂປັບປຸງຕົວລວງນັ້ນ. ສຳລັບຕົວລວງທີ່ມີຄ່າ r ເປັນຄ່າບວກ ຫຼື ສູນກໍ່ເຊັ່ນດຽວກັນ ສະແດງວ່າຕົວລວງນັ້ນລວງນັກຮຽນເກັ່ງໄດ້ຫຼາຍກວ່າ ນັກຮຽນອ່ອນ ຫຼື ລວງນັກຮຽນເກັ່ງ ແລະ ນັັກຮຽນອ່ອນໄດ້ເທົ່າໆກັນ ກໍຈັດເປັນຕົວລວງທີ່ຄວນປັບປຸງແກ້ໄຂຄືກັນ.

**6 ປະໂຫຍດຂອງການວິເຄາະຂໍ້ສອບ**

1. ເຮັດໃຫ້ຮູ້ຄຸນະພາບຂອງຂໍ້ສອບແຕ່ລະຂໍ້ ວ່າມີຄວາມຍາກງ່າຍ ອຳນາດຈຳແນກ ແລະ ປະສິດທິພາບຂອງຕົວລວງເປັນແນວໃດ. ສຳລັບການວິເຄາະຂໍ້ສອບແບບອີງເກນກໍ່ຈະຊ່ວຍໃຫ້ຮູ້ວ່າຂໍ້ສອບນັ້ນວັດໄດ້ຕາມຈຸດປະສົງ ຫຼື ບໍ ມີຄວາມໄວຕໍ່ຜົນຂອງການຮຽນ-ການສອນພຽງໃດ.
2. ເຮັດໃຫ້ສາມາດປັບປຸງຂໍ້ສອບໄດ້ຖືກຕ້ອງສຳລັບຂໍ້ສອບທີ່ມີຄຸນະພາບດີແລ້ວກໍ່ເກັບສະສົມໄວ້ໃຊ້ໃນໂອກາດຕໍ່ໄປຊຶ່ງເປັນການປະຢັດເວລາ ແລະ ປະຢັດເວລາໄດ້ຫຼາຍ.
3. ເປັນຈຸເລີ່ມຕົ້ນຂອງຂໍ້ສອບມາດຕະຖານ
4. ເປັນແນວທາງ ຫຼື ຈຸດເລີ່ມຕົ້ນຂອງການສ້າງທະນາຄານຂໍ້ສອບ.

**ບົດເຝິກຫັດທ້າຍບົດທີ 7**

1. ໃນການສອບເສັງວິຊາວິທະຍາສາດຂອງນັກຮຽນ 112 ຄົນ ນຳຜົນມາວິເຄາະໂດຍໃຊ້ເທັກນິກ 27% ຜົນການເລືອກແຕ່ລະຕົວເລືອກຂອງນັກຮຽນກຸ່ມສູງ ແລະ ກຸ່ມຕໍ່າ ໄດ້ຜົນດັ່ງຕາຕະລາງລຸ່ມນີ້:

|  |  |  |  |  |  |  |
| --- | --- | --- | --- | --- | --- | --- |
| ຂໍ້ທີ | ຕົວເລືອກ | ກຸ່ມສູງ | ກຸ່ມຕໍ່າ | P | r | ອະທິບາຍຜົນ |
| 1. | ກ  ຂ  ຄ  (ງ )  ຈ  ສ | 1  0  1  26  2  - | 3  3  2  19  3  - |  |  |  |
| 2. | (ກ)  ຂ  ຄ  ງ  ຈ  ສ | 22  1  3  2  2  - | 14  4  3  6  3  - |  |  |  |
| 3. | ກ  ຂ  (ຄ)  ງ  ຈ  ສ | 0  2  19  7  1  1 | 0  7  13  6  4  - |  |  |  |
| 4. | ກ  (ຂ)  ຄ  ງ  ຈ  ສ | 2  28  0  0  0  - | 4  20  3  2  1  - |  |  |  |
| 5. | ກ  ຂ  ຄ  ງ  (ຈ)  ສ | 2  1  3  9  15  - | 3  3  4  12  8  - |  |  |  |
| 6. | ກ  ຂ  (ຄ)  ງ  ຈ  ສ | -  3  20  4  3  - | 2  2  18  5  -  - |  |  |  |

1. ນັກຮຽນ 35 ຄົນ ເຂົ້າສອບເສັງກ່ອນ ແລະ ຫຼັງສອບເສັງທັງ 2 ຄັ້ງແລ້ວນຳມານັບຈຳນວນຄົນທີ່ຕອບຖືກໄດ້ດັ່ງນີ້

|  |  |  |  |
| --- | --- | --- | --- |
| ຂໍ້ | ກ່ອນສອບເສັງ | ຫຼັງສອບເສັງ | S |
| 1  2  3  4  5  6  7  8  9  10 | 2  5  7  0  1  34  3  32  0  8 | 28  30  35  33  7  35  22  6  20  15 |  |

ຈົ່ງແປຄວາມໝາຍຂໍ້ສອບເສັງທີ 1 – 10

1. ຂໍ້ສອບເສັງຂໍ້ໃດແດ່ທີ່ໃຊ້ໄດ້ ?
2. ຂໍ້ສອບເສັງຂໍ້ໃດທີ່ດີທີ່ສຸດ ?
3. ຂໍ້ສອບເສັງຂໍ້ໃດງ່າຍທີ່ສຸດ ?
4. ຂໍ້ສອບເສັງຂໍ້ໃດຍາກທີ່ສຸດ ?
5. ຂໍ້ສອບເສັງຂໍ້ໃດທີ່ຜິດພາດ ?

**ບົດທີ 8**

**ການປະເມີນຜົນການຮຽນໂດຍນຳໃຊ້ຣູບຣິກ ( Rubrics )**

**1.ຄວາມໝາຍ ແລະ ຄວາມສຳຄັນຂອງຣູບຣິກ ( Rubrics )**

**1.1 ຄວາມໝາຍຂອງຣູບຣິກ( Rubrics )**

ຣູບຣິກ ແມ່ນເຄື່ອງມືໃຫ້ຄະແນນຊະນິດໜຶ່ງ ເພື່ອວັດຂະບວນການຮຽນຮູ້ຂອງນັກຮຽນໂດຍອີງໃສ່ມາດຕະຖານ ຫຼື ເກນ ທີ່ຖືກກຳນົດໄວ້ລ່ວງໜ້າ.

**1.1 ຄວາມສຳຄັນຂອງຣູບຣິກ ( Rubrics )**

-ການຕັດສິນໃຫ້ຄະແນນມີຄວາມທ່ຽງຕົງ ແລະ ຍຸດທິທຳ

-ຊ່ວຍໃຫ້ຄູສາມາດຕັ້ງຄວາມຄາດຫວັງກັບການປະຕິບັດກິດຈະກຳຂອງນັກຮຽນໄດ້ຢ່າງຊັດເຈນ

-ຊ່ວຍໃຫ້ນັກຮຽນສາມາດປັບປຸງຄວາມຜິດພາດຂອງຕົນເອງ ແລະ ຜູ່ອື່ນ

**2.ການປະເມີນຜົນການຮຽນຂອງຣູບຮິກ**

2.1  **Rubrics ແມ່ນຫຍັງ?**

-Rubrics ແມ່ນເຄື່ອງມືສຳລັບວັດແທກຜົນການຮຽນວ່າໄດ້ຕາມເປົ້າໝາຍ ຫຼື ບໍ. Rubrics ຊ່ວຍໃຫ້ຈຸດປະສົງທີ່ກຳນົດໄວ້ນັ້ນຊັດເຈນ ແລະ ທັງສະແດງໃຫ້ນັກຮຽນຮູ້ເຖິງເປົ້າໝາຍ.

-ໃນການນຳໃຊ້ Rubrics ທ່ານຈະຕ້ອງກຳນົດຄວາມຄາດຫວັງ ສຳລັບ ແຕ່ລະຫົວໜ່ວຍ / ຜົນການຮຽນ ເມື່ອທ່ານຕັດສິນໃຈກ່ຽວກັບຈຸດປະສົງຂອງແຕ່ລະຫົວໜ່ວຍ / ຜົນການຮຽນ, ທ່ານຈະຕ້ອງຕັດສິນໃຈວ່າຜົນການຮຽນທີ່ໄດ້ຕາມຈຸດປະສົງນັ້ນເປັນແນວໃດ.

**2.2. ເປັນຫຍັງຕ້ອງໃຊ້ Rubrics**

-ຍ້ອນມັນເປັນເຄື່ອງມືທີ່ມີປະສິດທິພາບສຳລັບການວັດຜົນການຮຽນຂອງນັກຮຽນ

-ການຂະຫຍາຍຄວາມຂອງ Rubrics ກັບນັກຮຽນຈະຊ່ວຍບອກທ່ານໄດ້ວ່ານັກຮຽນຜູ້ໃດເຂົ້າໃຈ ຫຼື ບໍ່ເຂົົ້າໃຈຄວາມຄາດຫວັງຂອງທ່ານ.

-Rubrics ອະທິບາຍໃຫ້ນັກຮຽນເຂົ້າໃຈວ່າເປັນຫຍັງພວກເຂົາຈຶ່ງໄດ້ຄະແນນແນວນັ້ນ

-Rubrics ໃຫ້ຂໍ້ມູນສ່ອງແສງແກ່ນັກຮຽນ,ຄູບໍ່ຈໍາເປັນຕ້ອງໃຫ້ຄໍາເຫັນຫຍັງຫຼາຍໃສ່ໃນໃບກວດກາຕ່າງໆ

ເຫດຜົນອີກຢ່າງ...

-Rubrics ຊ່ວຍໃຫ້ຄູສາມາດໃຫ້ຄຳອະທິບາຍກ່ຽວກັບການໃຫ້ຄະແນນນັກຮຽນ ຄູຈະມີຄວາມເປັນເອກະພາບກັນຫຼາຍຂຶ້ນ ເມື່ອພວກເຂົາໃຊ້ Rubrics

-ເມື່ອ Rubrics ໄດ້ຮັບການພັດທະນາໃນຊັ້ນຮຽນ ແລະ ແຈກຢາຍໃຫ້ນັກຮຽນກ່ອນລ່ວງໜ້າ, ນັກຮຽນຈະມີຄວາມເຂົ້າໃຈໃນບົດຝຶກຫັດ ທີ່ຄູມອບໝາຍໃຫ້ດີຂຶ້ນຕື່ມວ່າຄູຄາດຫວັງໃຫ້ລາວເຮັດຫຍັງ. ຈາກນັ້ນນັກຮຽນກໍ່ຈະເລືອກວ່າ ຈຳເປັນຈະຕ້ອງເຮັດແນວໃດເພື່ອບັນຈຸຈຸດປະສົງທີ່ວາງໄວ້.

**3.ຂັ້ນຕອນແນວຄວາມຄິດທີ່ຈະປະເມີນ**

**3.1 ເລີ່ມຈາກຄວາມຄິດທີ່ດີ**

-ກຳນົດທັດສະນະຂອງທ່ານສຳລັບການໃຫ້ຄະແນນ ແລະ ຜົນງານຂອງນັກຮຽນ

-ຕ້ອງຮັບປະກັນວ່າຕົວທ່ານເອງມີຄວາມເຂົ້າໃຈຢ່າງຊັດເຈນວ່າຕ້ອງການຈະໃຫ້ນັກຮຽນຮູ້ຫຍັງ,ສາມາດເຮັດຫຍັງໄດ້ແດ່ ແລະ ເຂົ້າໃຈຫຍັງ ( ທ່ານຊິນເຄີຍກັບຄຳວ່າ ASK ທັດສະນະ, ທັກສະ, ຄວາມຮູ້ )

-ຈາກນັ້ນ...

**3.2 ອະທິບາຍເຖິງຂັ້ນຕອນ**

-ກຳນົດຄວາມຄາດຫວັງຂອງທ່ານວ່າຕ້ອງການໃຫ້ນັກຮຽນເຮັດຫຍັງໄດ້ ( ກຳນົດໃຫ້ໄດ້)

-ຂະຫຍາຍວົງຈອນຂອງວຽກ ແລະ ວົງຈອນການປະເມີນຜົນ. (ຈັດວາງຕາມລຳດັບ)

-ອະທິບາຍກັບຕົນເອງໃຫ່ຊັດເຈນວ່າໜ້າວຽກທີ່ຈະປະຕິບັດນັ້ນ ແລະ ຜົນງານທີ່ດີຕ້ອງເປັນແນວໃດ(WALT&WILF)

-ຈາກນັ້ນ...

**3.3.ກໍານົດອົງປະກອບທີ່ສໍາຄັນ**

-ກຳນົດມາດຖານທີ່ຈະນຳໃຊ້ເພື່ອວັດຄຸນນະພາບຂອງການຮຽນຂອງນັກຮຽນ.

-ກຳນົດວ່າຈະທຳການປະເມີນຜົນສ່ວນໃດຂອງວຽກ ແລະ ຈະໃຫ້ຄວາມສຳຄັນສຳລັບແຕ່ລະສ່ວນຄືແນວໃດ.

-ຈາກນັ້ນ...

**3.4 ການອອກແບບ Rubrics**

-ສ້າງ Rubrics ຕາມມາດຖານທີ່ທ່ານໄດ້ກໍານົດໄວ້

-ຕ້ອງຮັບປະກັນວ່າມາດຕະຖານທີ່ທ່ານກຳນົດມີຄວາມຊັດເຈນ

-ຕ້ອງຮັບປະກັນວ່າມາດຖານທີ່ທ່ານກຳນົດມີຄວາມຊັດເຈນ

-ຕ້ອງຮັບປະກັນວ່າສ່ວນຕ່າງໆທີ່ຈະປະເມີນຜົນນັ້ນມີຄວາມຊັດເຈນ

-ຈາກນັ້ນ...

**3.5 ການນໍາໃຊ້ Rubrics**

-ປະເມີນຜົນການຮຽນຂອງນັກຮຽນໂດຍນຳໃຊ້ເຄື່ອງມືທີ່ທ່ານອອກແບບ

-ທ່ານຄວນຈະຕ້ອງເນັ້ນໜັກໃສ່ພາກສ່ວນທີ່ສໍາຄັນ ແລະ ໃຫ້ການສ່ອງແສງແກ່ນັກຮຽນ ຊຶ່ງຈະຕ້ອງເນັ້ນໜັກໃສ່ຄວາມຄິດທີ່ດີ ແລະ ເປົ້າໝາຍການຮຽນທີ່ທ່ານກຳນົດ

-ຖ້າທ່ານຕ້ອງການໃຫ້ຄະແນນ

**4.ປະເພດຂອງຣູບຣິກ Rubrics**

ປະເພດຂອງຣູບຣິກ ມີ 2 ແບບຄື : ເກນການໃຫ້ຄະແນນໂດຍພາບລວມ (Holistic score ) ແລະ ເກນການໃຫ້ຄະແນນແບບຈໍາແນກສິ່ງປະເມີນອອກເປັນຂໍ້ຍ່ອຍ ( Analytic score )

**4.1 ເກນການໃຫ້ຄະແນນໂດຍພາບລວມ (Holistic score )**

ເປັນການໃຫ້ຄະແນນໂດຍນຳເອົາລາຍການປະເມີນທາງດ້ານຂະບວນການ ແລະ ກິດຈະກຳມາລວມກັນໃນແຕ່ລະດັບຄຸນະພາບ

ຕົວຢ່າງ ເກນໃຫ້ຄະແນນຜົນງານການແກ້ໂຈດຄະນິດສາດ

|  |  |  |
| --- | --- | --- |
|  ເກນ 1 |  ຄຳຕອບຖືກ ສະແດງເຫດຜົນຖືກຕ້ອງ ແນວຄິດຊັດເຈນ |  ( ຄະແນນ 4 ) |
| ເກນ 2 |  ຄຳຕອບຖືກ ສະແດງເຫດຜົນຖືກຕ້ອງ ອາດມີຂໍ້ຜິດພາດເລັກນ້ອຍ |  ( ຄະແນນ 3 ) |
| ເກນ 3 |  ເຫດຜົນ ຫຼືການຄຳນວນຜິດພາດແຕ່ມີແນວທາງທີ່ຈະນຳໄປສູ່ຄຳຕອບ |  ( ຄະແນນ 2 ) |
| ເກນ 4 |  ສະແດງວິທີຄິດເລັກນ້ອຍ ແຕ່ບໍ່ມີຄຳຕອບ |  ( ຄະແນນ 1 ) |
| ເກນ 5 |  ບໍ່ຕອບ ຫຼື ຕອບບໍ່ຖືກເລີຍ |  ( ຄະແນນ 0) |

ເກນການປະເມີນທັກສະການຂຽນ

|  |  |
| --- | --- |
| ລະດັບຄະແນນ | ລັກສະນະຂອງການຂຽນ |
| 3 ( ດີ ) | ຂຽນໄດ້ກົງປະເດັນ ແລະ ຊັດເຈນ ມີຄຳນຳ ເນື້ອໃນ ແລະ ບົດສະຫຼຸບ ຢ່າງຊັດເຈນ ຕົວສະກົດ ແລະ ໄວຍະກອນມີຄວາມຖືກຕ້ອງສົມບູນເຮັດໃຫ້ຜູ່ອ່ານເຂົ້າໃຈງ່າຍມີແນວຄິດທີ່ໜ້າສົນໃຈ ມີເຫດຜົນ ໃຊ້ພາສາຢ່າງຖືກຕ້ອງ |
| 2 ( ຜ່ານ ) | ຂຽນໄດ້ກົງປະເດັນຕາມທີ່ກຳນົດໄວ້ ມີຄຳນຳ ເນື້ອໃນ ແລະ ບົດສະຫຼຸບ ພາສາທີ່ໃຊ້ເຮັດໃຫ້ຜູ່ອ່ານເກີດຄວາມສັບສົນ ເຫດຜົນຍັງບໍ່ຄ່ອຍສອດຄ່ອງກັນ |
| 1 (ຕ້ອງປັບປຸງ) | ຂຽນບໍ່ກົງປະເດັນ ບໍ່ມີການຈັດລະບົບການຂຽນເຊັ່ນ ຄຳນຳ, ເນື້ອໃນ ແລະ ບົດສະຫຼຸບ ພາສາທີ່ໃຊ້ ເຮັດໃຫ້ຜູ່ອ່ານເກີດມີຄວາມສັບສົນ ຂາດເຫດຜົນສະໜັບສະໜູນໃຊ້ສັບທີ່  ເໜາະສົມ |

​ເກນ​ການ​ໃຫ້​ຄະ​ແນນ​ດ້ານ​ທັກ​ສະ / ຂະ​ບວນການ​ທາງ​ຄະນິດສາດ

ທັກ​ສະ / ຂະ​ບວນການ​​ແກ້​ບັນຫາ

|  |  |
| --- | --- |
| ຄະ​ແນນ​ / ຄວາມ​ໝາຍ | ຄວາມສາມາດ​ໃນ​ການ​ແກ້​ບັນຫາ​ທີ່​ປະກົດ​ໃຫ້​ເຫັນ |
| 4 ( ດີ​ຫຼາຍ ) | ​ໃຊ້​ຍຸດ​ທະວິ​ທີ​ດຳ​ເນີນ​ການ​ແກ້​ບັນຫາ​ສຳ​ເລັດ​ຢ່າງ​ມີ​ປະສິດທິພາບ ອະທິບາຍ​ເຖິງ​ເຫດຜົນ​ໃນ​ການ​ໃຊ້​ວິທີ​ການ​ດັ່ງກ່າວ​ໄດ້​ເຂົ້າ​ໃຈ​ຊັດ​ເຈນ |
| 3 ( ດີ ) | ​ໃຊ້​ຍຸດ​ທະວິ​ທີ​ດຳ​ເນີນ​ການ​ແກ້​ບັນຫາ​ສຳ​ເລັດ​​ແຕ່​ອາດ​ຈະອະທິບາຍ​ເຖິງ​ເຫດຜົນ​ໃນ​ການ​ໃຊ້​ວິທີ​ການ​ດັ່ງກ່າວ​ໄດ້​ດີກ​ວ່າ​ນີ້ |
| 2 ( ພໍ​ໃຊ້ ) | ​ໃຊ້​ຍຸດທະວິທີ​ດຳ​ເນີນ​ການ​ແກ້​ບັນຫາ​ສຳ​ເລັດ​ພຽງ​ບາງ​ສ່ວນ ອະທິບາຍ​ເຖິງ​ເຫດຜົນ​ໃນ​ການ​ໃຊ້​ວິທີ​ການ​ດັ່ງກ່າວ​ໄດ້​ບາງ​ສ່ວນ |
| 1 ( ຕ້ອງ​ປັບປຸງ ) | ມີ​ຮ່ອງຮອຍ​ດຳ​ເນີນ​ການ​ແກ້​ບັນຫາ​ບາງ​ສ່ວນ​ເລີ່​ມຄິດ​ວ່າ ​ເປັນ​ຫຍັງ​ຈິ່ງ​ຕ້ອງ​ໃຊ້​ວິທີ​ການ​ນັ້ນ​ແລ້ວ ຍຸດ​ອະທິບາຍ​ຕໍ່​ບໍ່​ໄດ້ ​ແກ້​ບັນຫາ​ບໍ່​ສຳ​ເລັດ |
| 0 ບໍ່​ພະຍາຍາມ | ​ເຮັດ​ໄດ້​ບໍ່​ເຖິງ​ເກນ ຫຼື ບໍ່​ມີ​ລ່ອງ​ຮອຍ​ການ​ດຳ​ເນີນ​ການ​ແກ້​ບັນຫາ |

**4.2 ເກນການໃຫ້ຄະແນນແບບຈຳແນກສິ່ງປະເມີນອອກເປັນຂໍ້ຍ່ອຍ ( Analytic Score )**

ເປັນການໃຫ້ຄະແນນເປັນລາຍການຍ່ອຍ ເຊິ່ງຈະໄດ້ຂຽນຄຳອະທິບາຍຄຸນະພາບໃນທຸກໆລະດັບ

ຕົວຢ່າງ: ເກນການປະເມີນການເລົ່ານິທານ

|  |  |  |  |
| --- | --- | --- | --- |
|  ລາຍການປະເມີນ |  ຄຸນນະພາບ | | |
|  ດີ   ( 3 ) |  ພໍໃຊ້   ( 2 ) |  ຄວນປັບປຸງ   ( 1 ) |
| ເນື້ອໃນ |  ມີອົງປະກອບເຊັ່ນ: ມີການກຳນົດບັນຫາ ມີພອນສະຫວັນການເລົ່າເລື່ອງ ແລະ ການຈັບໃຈຄວາມ ແລະ ເນື້ອເລື່ອງບໍ່ຕ່າງຈາກເລື່ອງເດີມຫຼາຍ ມີການໃຫ້ລາຍລະອຽດເພີມເຕີມ |  ຂາດອົງປະກອບບາງປະການແຕ່ເລລື່ອງຍັງຄົງເນື້ອໃນຫຼັກໆຢູ່ |  ຂາດອົງປະກອບຫຼາຍປະການ ເຮັດໃຫ້ເລື່ອງສັ້ນ   ຂາດຄວາມລະອຽດຫຼັກ ແລະ ບໍ່ໜ້າສົນໃຈ |
| ພາສາ |  ມີຄວາມຄ່ອງໃນການເລົ່າບໍ່ກະຕູດກະຕັກຟັງມ່ວນດີ ເຖິງຈະຜິດໄວຍະກອນຢູ່ ມີການໃຊ້ຂອງຕົນເອງ |  ຜິດໄວຍະກອນ ເຮັດໃຫ້ການເລົ່າເລື່ອງສະດຸດ   ຂາດຕອນ |  ການອອກສຽງ ແລະ ໄວຍະກອນຜິດຫຼາຍ ຈົນຍາກແກ່ການຟັງໃຫ້ເຂົ້າໃຈ ຫຼື ຈົນເດົາເລື່ອງຕໍ່ໄປບໍ່ໄດ້ |
| ນໍ້າສຽງ, ລີລາ |  ມີການໃຊ້ສຽງໜັກ, ເບົາ ແລະ ໃຊ້ທ່າທາງປະກອບເພື່ອຊ່ວຍຄວາມເຂົ້າໃຈ ແລະ ເພື່ອໃຫ້ເລື່ອງເປັນໜ້າສົນໃຈ |  ໃຊ້ນໍ້າສຽງແບບດຽວລຽບໆ ໃຊ້ທ່າທາງປະກອບນ້ອຍ |  ໃຊ້ນໍ້າສຽງເປັນແບບອ່ານຫຼາຍກວ່າແບບເລົ່າເລື່ອງບໍ່ໃຊ້ສີໜ້າທ່າທາງປະກອບເພື່ອຄວາມໜ້າສົນໃຈ |

ການ​ປະ​ເມີນ​ໂຄງການ

|  |  |  |  |
| --- | --- | --- | --- |
| ລາຍການ​ປະ​ເມີນ | ຄຸນ​ນະພາ​ບ | | |
| ດີ ( 3 ) | ພໍ​ໃຊ້ ( 2 ) | ຄວນ​ປັບປຸງ ( 1 ) |
| 1.ຄວາມ​ຄິດ​ເລີ່​ມສ້າງສັນ | ​ໂຄງການ​ສະ​ແດງ​ໃຫ້​ເຫັນ​ເຖິງ​ຄວາມ​ຄິດ  ​ເລີ່​ມສ້າງສັນ | ບາງ​ສ່ວນ​ຂອງ​ໂຄງການ​ຮູບ​ແບບ​ໃໝ່​ຈາກ​ໂຄງການ​ທີ່​ມີ​ຜູ່​ເຮັດ​ຢູ່​ແລ້ວ | ​ໂຄງການ​ຄ້າຍຄື​ກັບ​ສິ່ງ​ທີ່​ເຄີຍ​ເຮັດ​ມາ​ແລ້ວ |
| 2. ການ​ກຳນົດ​ບັນຫາ ​ແລະ  ການ​ຕັ້ງ​ສົມມຸດ​ຕິຖານ | ສົມມຸດ​ຕິ​ຖານ​ສອດຄ່ອງ​ກັບ​ບັນຫາ ​ແລະ ສະ​ແດງ​ຄວາມ​ສຳພັນ​ລະຫວ່າງ​ເຫດ ​ແລະ ຜົນ​ຢ່າງ​ຊັດ​ເຈນ | ສົມມຸດ​ຕິ​ຖານ​ສອດຄ່ອງ​ກັບ​ບັນຫາ | ສົມມຸດ​ຕິ​ຖານ​ບໍ່​ສອດຄ່ອງ​ກັບ​ບັນຫາ |
| 3. ຂໍ້​ມູນ ​ແລະ ຂໍ້​ແທ້​ຈິງ​  ປະກອບ​ການ​ເຮັດ​  ໂຄງການ | ມີ​ການ​ສຶກສາ​ຄົ້ນ​ຫາ​ຂໍ້​ມູນ ຫຼື ຂໍ້​ແທ້​ຈິງ​ຄວບ​ຄຸມ​ທຸກ​ປະ​ເດັນ​ທີ່​ສຶກສາ​ຢ່າງ​ພຽງພໍ | ມີ​ການ​ສຶກສາ​ຄົ້ນ​ຫາ​ຂໍ້​ມູນ ຫຼື ຂໍ້​ແທ້​ຈິງ​ແຕ່​ບໍ່​ຄວບ​ຄຸມ​ປະ​ເດັນ​ທີ່​ສຶກສາ | ບໍ່​ມີ​ການ​ສຶກສາ​ຫາ​ຂໍ້​ມູນ  ຫຼື ຂໍ້​ແທ້​ຈິງ​ຕ່າງໆ |
| 4.ການ​ອອກ​ແບບ​ການ​ທົດ​  ລອງ | ສອດຄ່ອງ​ກັບ​ສົມມຸດ​ຕິ​ຖານ ​ແລະ ຄວບ​ຄຸມ​ຕົວ​ແປ​ຖືກຕ້ອງ​ຄົບ​ຖ້ວນ | ສອດຄ່ອງ​ກັບ​ສົມມຸດ​ຕິ​ຖານ ​ແລະ ຄວບ​ຄຸມ​ຕົວ​ແປ​ຍັງ​ບໍ່​ຄົບ​ຖ້ວນ | ສອດຄ່ອງ​ກັບ​ສົມມຸດ​ຕິ​ຖານ​ແຕ່​ການ​ຄວບ​ຄຸມ​ຕົວ​ແປ​ບໍ່​ຖືກຕ້ອງ |
| 5. ອຸປະກອນ ​ແລະ ​  ເຄື່ອງມື​ທີ່​ໃຊ້​ໃນ​ການ​ທົດ​  ລ​ອງ | ​ເລືອກ​ໃຊ້​ອຸປະກອນ​ຖືກຕ້ອງ​ເໝາະ​ສົມ | ​ເລືອກ​ໃຊ້​ອຸປະກອນ​ບາງ​ສ່ວນ​ຖືກຕ້ອງ | ​ເລືອກ​ໃຊ້​ອຸປະກອນ​ບໍ່​ຖືກຕ້ອງ |
| 6. ການ​ດຳ​ເນີນ​ການ​ທົດ​  ລອງ | ດຳເນີນການ​ທົດ​ລອງ​ໄດ້​ຖືກຕ້ອງ​ສົມບູນ | ດຳ​ເນີນ​ການ​ທົດ​ລອງ​ໄດ້​ຖືກຕ້ອງ​ເປັນ​ສ່ວນ​ໃຫຍ່ | ດຳ​ເນີນ​ການ​ທົດ​ລອງ​ບໍ່​ຖືກຕ້ອງ​ເປັນ​ສ່ວນ​ໃຫຍ່ |
| 7.ການ​ບັນທຶກ​ຂໍ້​ມູນ | ບັນທຶກ​ຂໍ້​ມູນ​ກົງ​ຈຸດປະສົງ​ທີ່​ຕ້ອງການ​ສຶກສາ​ຖືກຕ້ອງ ​ແລະ ລະອຽດ | ບັນທຶກ​ຂໍ້​ມູນ​ກົງ​ຈຸດປະສົງ​ທີ່​ຕ້ອງການ​ສຶກສາ ​ແລະ ຖືກຕ້ອງ | ບັນທຶກ​ຂໍ້​ມູນ​ກົງ​ຈຸດປະສົງ​ທີ່​ຕ້ອງການ​ສຶກສາ |
| 8. ການຈັດ​ລະບົບ​ຂໍ້​ມູນ | ມີ​ການຈັດ​ລະບົບ​ຂໍ້​ມູນ​ຖືກຕ້ອງ​ຊັດ​ເຈນ | ມີ​ການຈັດ​ລະບົບ​ຂໍ້​ມູນ​ຖືກຕ້ອງ | ມີ​ການຈັດ​ລະບົບ​ຂໍ້​ມູນ​ຖືກຕ້ອງ​ບາງ​ສ່ວນ |
| 9. ການ​ແປ​ຄວາມ​ໝາຍ​ຂໍ້​  ມູນ ​ແລະ​ການ​ສະຫຼຸບ​  ຜົນ​ຂອງ​ຂໍ້​ມູນ | ການ​ແປ​ຄວາມ​ໝາຍ​ຖືກຕ້ອງ​ ​ແລະ ສະຫຼຸບ​ຜົນ​ສອດຄ່ອງ​ກັບ​ຂໍ້​ມູນ | ການ​ແປ​ຄວາມ​ໝາຍ​ຖືກຕ້ອງ​ແຕ່​ສະ​ຫຼຸບ​ຜົນ​ບໍ່​ສອດຄ່ອງ​ກັບ​ຂໍ້​ມູນ | ການ​ແປ​ຄວາມ​ໝາຍ​ຖືກຕ້ອງ​ບາງ​ສ່ວນ |
| 10. ການ​ຂຽນ​ລາຍ​ງານ | ມີ​ການ​ນຳ​ສະ​ເໜີ​ເປັນ​ຂັ້ນ​ຕອນ​ສົມບູນ ​ແລະ ຊັດ​ເຈນ | ມີ​ການ​ນຳ​ສະ​ເໜີ​ເປັນ​ຂັ້ນ​ຕອນ​ດີ​ແຕ່​ຍັງ​ບໍ່​ຊັດ​ເຈນ | ມີ​ການ​ນຳ​ສະ​ເໜີ​ເປັນ​ຂັ້ນ​ຕອນ​ບາງ​ຄັ້ງ |

**5.ການປະເມີນຜົນການຮຽນໂດຍນຳໃຊ້ຣູບຣິກ ( Rubrics)**

ເຄື່ອງມືການປະເມີນຜົນສາມາດຊຸກຍູ້ ຫຼື ທຳລາຍການຮຽນຮູ້ຂອງນັກຮຽນ. ໃນຫ້ອງຮຽນທົ່ວໄປ. ຄະແນນແມ່ນພື້ນຖານການຕີລາຄາການຮຽນຮູ້ຂອງນັກຮຽນ. ແຕ່ບົດສອບເສັງຂອງເຮົານັ້ນມັນຖືກຕ້ອງເໝາະສົມລະດັບໃດໄດ້ຄະແນນຕໍ່າໂດຍສະເພາະແມ່ນຄະແນນວຽກບ້ານຂອງເຂົາ. ຄູໄດ້ຊອກຫາສາເຫດແລ້ວບໍ່? ມັນອາດຈະຍ້ອນວ່າ ນັກຮຽນບໍ່ເຂົ້າໃຈວ່າຄູຢາກໄດ້ຄຳຕອບແນວໃດ. ເພື່ອຫຼຸດຜ່ອນຄວາມບໍ່ເຂົ້່າໃຈກັນ ລະຫວ່າງນັກຮຽນ ແລະ ຄູ, ທັງຄູ ແລະ ນັກຮຽນສາມາດພັດທະນາເຄື່ອງມືປະເມີນຜົນ ເພື່ອຮັບປະກັນວ່າການປະເມີນນັ້ນ ເປັນການປະເມີນຜົນທີ່ຖືກຕ້ອງ. ເຄື່ອງມືການປະເມີນຜົນນີ້ເອີ້ນວ່າ ຣູບຣິກ (Rubrics )

**ປະມວນ​ຄຳ​ສັບ**

**ປະມວນ​ຄຳ​ສັບ**

**ຈິດ​ຕະພິ​ໄສ** ທັດສະນະ​ຄະຕິ, ຄຸນສົມບັດ

**ທັກ​ສະ​ພິ​ໄສ** ຄວາມ​ຊຳນິ​ຊຳນານ

**ວິນິ​ໄສ**  ພິຈາລະນາ, ຮິ່ນຕອງ,ຕັດສິນ

**ພະຍາກອນ** ຄາດ​ຄະ​ເນ

**ພັດທະນາ​ການ** ການ​ປ່ຽນ​ແປງ

**ຄຸນ​ນະ​ທຳ**  ຄວາມ​ດີ

**ຂໍ້​ສອບ​ອັດຕະ​ໄນ** ຂໍ້​ສອບ​ທີ່​ໃຫ້​ນັກຮຽນ​ຂຽນ​ຕອບ​ແບບ​ຍາວໆ​ຕາມ​ຄວາມ​ຄຶດ​ເຫັນ​ຂອງ​ຕົນ​ເອງ

**ຂໍ້​ສອບ​ປາລະ​ໄນ** ຂໍ້​ສອບ​ມີ​ຄຳ​ຕອບ​ຕາຍ​ຕົວ

**ຂໍ້​ສອບ​ແບບ​ອີງ​ກຸ່ມ** ຂໍ້​ສອບ​ໃຊ້​ຕັດສິນ​ການ​ຮຽນ​ໂດຍ​ປຽບທຽບ​ກັບ​ກຸ່ມ​ຄົນ​ທີ່​ມາ​ສອບ​ດ້ວຍ​ກັນ

**ຂໍ້​ສອບ​ແບບ​ອີງ​ເກນ** ​ແມ່ນ​ຂໍ້​ສອບ​ໃຊ້​ຕັດສິນ​ການ​ຮຽນ​ໂດຍ​ອີງ​ຕາມ​ເກນ​ມາດຕາ​ຖານ​ທີ່​ຕັ້ງ​ໄວ້

**ອຳນາດ​ຈຳ​ແນ​ກ** ຜົນ​ຂອງ​ການ​ວັດ​ສາມາດ​ແຍກ​ໃຫ້​ເຮົາ​ເຫັນ​ຄົນ​ເກັ່ງ​ຄົນ​ອ່ອນ​ໄດ້

**ຕົວ​ລວງ** ຕົວ​ເລືອກ​ຕອບ​ທີ່​ເປັນ​ຕົວ​ຜິດ

**ເອກະສານອ້າງ​ອີງ**

1. ວັດ ແລະ ປະເມີນຜົນສຳລັບສາຍສ້າງຄູມັດທະຍົມຕົ້ນ 11+3 ປີ 3 ,2009, ກະຊວງ​ສຶກສາ​ທິການ ​ແລະ

ກິລາ ສູນ​ພັດທະນາ​ຄູ

1. ການວັດ ແລະ ປະເມີນຜົນສຳລັບໂຮງຮຽນສ້າງຄູລະບົບ 8+3 ປີ 3, 1998, ກະຊວງສຶກສາທິການ ແລະ ກິລາ ສູນພັດທະນາຄູ
2. ການ​ວັດ ​ແລະ ປະ​ເມີນ​ຜົນ ສຳ​ຫຼັບ​ຄະນະ​ສຶກສາ​ສາດ , ມະຫາ​ວິທະຍາ​ໄລ​ແຫ່ງ​ຊາດ​ຄະນະ​ສຶກສາ​ສາດ, ປີ 2006
3. ກະ​ຕວງ​ສະຖິຕິ 1 ສຳ​ຫຼັບ​ວິທະຍາ​ໄລ​ຄູ, ສາຍ​ສ້າງ​ຄູ​ມັດທະຍົມ​ຕົ້ນ, ປີ​ທີ 2,ກະຊວງ​ສຶກສທິການ, ກົມ​ສ້າງ​ຄູ, ສູນ​ພັດທະນາ​ຄູ, ປີ 2009
4. ການ​ປະ​ເມີນ ​ແລະ ການ​ສ້າງ​ແບບ​ທົດ​ສອບ. ປຶ້ມ​ພາສາ​ໄທ “ ຜູ້​ຊ່ວຍ​ສາດສະດາຈານ

ພັດ​ທະລາ ນິດ​ມາ​ນົນ ພາກ​ວິຊາ​ທົດ​ສອບ ​ແລະ ວິ​ໄຈ​ສຶກສາ ຄະນະ​ຄະຣຸສາດ ວິທະຍາ​ໄລ​ຄູ​ຈັນທະ​ເຂມ,2532”

1. ສາດ​ການ​ສອນ, ປຶ້ມ​ພາສາ​ໄທ”ຮອງ​ສາດ​ດາ​ຈານ​ ດຣ ທິດ​ສະໜາ ​ແຂມ​ມະນີ ຄະນະ​ຄະຣຸສາດ​ມະຫາ

ວິທະຍາ​ໄລ​ຈຸລາ​ລົງ​ກອນ,2552”

1. ການວັດ ແລະ ການປະເມີນຜົນການຮຽນການສອນຄະນິດສາດ,ປຶ້ມພາສາໄທ ’’ຮອງສາດສະດາຈານ ພ້ອມພອນ ອຸດົມສິນ ຄະນະຄະຣຸສາດມະຫາໄລຈຸລາລົງກອນ
2. ຄູ່ມືຝຶກອົບຮົມການວັດ ແລະ ປະເມີນຜົນການຮຽນ-ການສອນ. ພູມີ ຈັນທະລັງສີ, 2009
3. ຄູ່ມືຝຶກອົບຮົມການນຳໃຊ້ປຶ້ມແບບຮຽນຊັ້ນມັດທະຍົມຕົ້ນ, 2010
4. ຫຼັກການວັດ ແລະ ປະເມີນຜົນການສຶກສາ ( ສະບັບປັບປຸງ). ຜູ້ຊ່ວຍສາດສະດາຈານ ດຣ ລາຕີ ນັນທະສຸຄົນມະຫາວິທະຍາໄລລາດຊະພັດສຸລາດທານີ,2555
5. ການຮຽນ-ການສອນການວັດ ແລະ ປະເມີນຜົນຈາກສະພາບຈິງຂອງຜູ້ຮຽນໂດຍໃຊ້ PorTFoLIo,ປືຶ້ມພາສາໄທ, ສົມນຶກ ນົນທິຈັນ ,ບໍລິສັດໂຮງພິມໄທວັດທະນາພານິດ, 2545
6. ການວັດຜົນການສຶກສາ. ປຶ້ມພາສາໄທ,ຮອງສາດສະດາຈານ ສົມນຶກ ພັດທິຍານີ ມະຫາວິທະຍາໄລມະຫາສາລະຄາມ,ພິມທີ່ປະສານການພິມ, 2556

|  |  |
| --- | --- |
| ໂຄງຮ່າງຫຼັກສູດລາຍວິຊາ  ຊື່ວິຊາ: ການວັດ ແລະ ປະເມີນຜົນການສຶກສາ  ຫຼັກສູດສ້າງຄູມັດທະຍົມ ( ຕໍ່ເນື່ອງ ) ລະດັບປະລິນຍາຕີ | |
| ພາກຮຽນ ແລະ ປີຮຽນ | ພາກຮຽນທີ 2 ປີທີ 2 |
| ຈຳນວນຊົ່ວໂມງ | 48 ຊົ່ວໂມງ |
| ຄ່າໜ່ວຍກິດ | 2 ( 1-2-2) |
| ອະທິບາຍຄ່າໝ່ວຍກິດ | ວິຊານີ້ມີ 2 ໝ່ວຍກິດ, ຮຽນ 3 ຊົ່ວໂມງຕໍ່ອາທິດ, ໃນນັ້ນຮຽນທິດສະດີ 1 ຊົ່ວໂມງ, ຝຶກປະຕິບັດຕົວຈິງ 2 ຊົ່ວໂມງ ແລະ ວຽກມອບ  ໝາຍ 2 ຊົ່ວໂມງ |
| ຈຸດປະສົງ | ເມື່ອຮຽນຈົບວິຊານີ້ແລ້ວ ນັກສຶກສາຄູສາມາດ  -ສ້າງ ແລະ ນຳໃຊ້ເຄື່ອງມືວັດຜົນການສຶກສາໄດ້ຢ່າງຖືກຕ້ອງຕາມຫຼັກການ, ມີຄຸນນະທຳ ແລະ ຈັນຍາບັນຂອງນັກວັດຜົນ ແລະ ປະເມີນຜົນ  -ຂຽນ ແລະ ວິເຄາະຂໍ້ສອບເພື່ອວັດສະຕິປັນຍາຂອງຜູ້ຮຽນຕາມທິດສະດີການຮຽນຮູ້ຂອງບູມ  -ນຳໃຊ້ສະຖິຕິຂັ້ນພື້ນຖານເຂົ້າໃນການວິເຄາະການສຶກສາ  -ວັດຜົນການຮຽນໂດຍນຳໃຊ້ຣູບຣິກ (Rubrics ) |
| ເນື້ອໃນຫຍໍ້ | ວິຊານີ້ຮຽນຮູ້ກ່ຽວກັບ ຄວາມໝາຍຂອງການວັດຜົນ, ການປະເມີນຜົນ, ມີຄຸນນະທຳ ແລະ ຈັນຍາບັນຂອງນັກວັດຜົນ ແລະ ປະເມີນຜົນ  ມີຈຸດປະສົງຂອງການວັດຜົນທາງການສຶກສາ,ຄຸນປະໂຫຍດ, ລັກສະນະຂອງການວັດ,ລະດັບຂອງການວັດ, ຫຼັກການວັດຜົນການສຶກສາ ແລະ ການປະເມີນຜົນການຮຽນ, ການສ້າງເຄື່ອງມືຮັບໃຊ້ການວັດຜົນການສຶກສາ, ວິທີຂຽນຂໍ້ສອບເພື່ອວັດສະຕິປັນຍາຂອງຜູ້ຮຽນຕາມລະດັບການຮຽນຮູ້ຂອງບຼຸມ, ການນຳໃຊ້ສະຖິຕິຂັ້ນພື້ນຖານເຂົ້າໃນການວິເຄາະຂໍ້ສອບ ແລະ ການວິເຄາະຜົນການສຶກສາ ແລະ ການສ້າງເຄື່ອງມືວັດຜົນການຮຽນໂດຍນຳໃຊ້ຣູບຣິກ |
| ການດຳເນີນການສອນ | ວິຊານີມີ 8 ບົດ, ແຕ່ລະບົດມີຫົວຂໍ້ຍ່ອຍ, ເຊິ່ງໃຊ້ເວລາສອນ 16 ອາທິດ ໂດຍໃຊ້ວິທີສິດສອນ: ບັນຍາຍ,ສົນທະນາ, ລາຍງານປາກເປົ່າ,ລາຍງານກຸ່ມ,ລາຍງານບຸກຄົນ,ເຝິກປະຕິບັດຕົວຈິງ ແລະ ເຮັດວຽກມອບໝາຍ |
| ສື່ປະກອບການສອນ | ການສອນວິຊານີ້ຈະໄດ້ນຳໃຊ້ສື່ຄື: ຄອມພີວເຕີ, LCD , ຂໍ້ສອບ |
| ອາທິດທີ 1 | ບົດທີ 1  ຄວາມຮູ້ເບື້ອງຕົ້ນກ່ຽວກັບການວັດຜົນ ແລະ ການປະເມີນຜົນການສຶກສາ   1. ຄວາມໝາຍຂອງການວັດຜົນ ແລະ ການປະເມີນຜົນ 2. ຄຸນນະທຳ ແລະ ຈັນຍາບັນຂອງນັກວັດຜົນ ແລະ ປະເມີນຜົນ 3. ຈຸດມຸ່ງໝາຍການວັດ ແລະ ການປະເມີນຜົນ 4. ປະໂຫຍດຂອງການວັດຜົນ ແລະ ການປະເມີນຜົນການສຶກສາ |
| ອາທິດທີ 2 | ບົດທີ 1 (ຕໍ່)  ຄວາມຮູ້ເບື້ອງຕົ້ນກ່ຽວກັບການວັດຜົນ ແລະ ການປະເມີນຜົນການສຶກສາ   1. ລັກສະນະຂອງການວັດຜົນການສຶກສາ 2. ລະດັບຂອງການວັດຜົນ 3. ຫຼັກການວັດຜົນການສຶກສາ |
| ອາທິດທີ 3 | ບົດທີ 2  ເຄື່ອງມືສຳລັບການວັດຜົນການສຶກສາ  1. ແບບສັງເກດ  2. ແບບສໍາພາດ  3. ແບບສອບຖາມ  4. ການໃຫ້ປະຕິບັດຕົວຈິງ  5. ການຈັດອັນດັບຄຸນະພາບ |
| ອາທິດທີ 4 | ບົດທີ 2 (ຕໍ່)  ເຄື່ອງມືສຳລັບການວັດຜົນການສຶກສາ  6. ແບບສັງຄົມມິຕິ  7. ການສຶກສາເປັນແຕ່ລະກໍລະນີ  8. ແບບທົດສອບ  9. ການໃຫ້ສ້າງຈິນຕະນາການ |
| ອາທິດທີ 5 | ບົດທີ 3  ການຮຽນຮູ້ກ່ຽວກັບຈຸດປະສົງທາງການສຶກສາ   * 1. ຈຸດປະສົງທາງການສຶກສາ |
| ອາທິດທີ 6 | ບົດທີ 3 ( ຕໍ່ )  ການຮຽນຮູ້ກ່ຽວກັບຈຸດປະສົງທາງການສຶກສາ   * 1. ການວັດ ແລະ ການປະເມີນຜົນການຮຽນຮູ້ຂອງຜູ້ຮຽນ |
| ອາທິດທີ 7 | ບົດທີ 4  ການຂຽນຂໍ້ສອບແບບອັດຕະໄນ ແລະ ປາລະໄນ   1. ການຂຽນຂໍ້ສອບແບບອັດຕະໄນ 2. ການຂຽນຂໍ້ສອບແບບປາລະໄນ |
| ອາທິດທີ 8 | ບົດທີ 5  ການຂຽນຂໍ້ສອບວັດພຶດຕິກຳດ້ານສະຕິປັນຍາ   1. ພຶດຕິກຳດ້ານສະຕິປັນຍາ 2. ການຂຽນຂໍ້ສອບວັດຄວາມຮູ້-ຄວາມຈື່ຈໍາາ 3. ການຂຽນຂໍ້ສອບວັດຄວາມເຂົ້າໃຈ 4. ການຂຽນຂໍ້ສອບວັດຄວາມສາມາດໃນການນຳໃຊ້ |
| ອາທິດທີ 9 | ບົດທີ 5 (ຕໍ່)  ການຂຽນຂໍ້ສອບວັດພຶດຕິກຳດ້ານສະຕິປັນຍາ   1. ການຂຽນຂໍ້ສອບວັດຄວາມສາມາດໃນການວິເຄາະ 2. ການຂຽນຂໍ້ສອບວັດຄວາມສາມາດປະເມີນຄ່າ 3. ການຂຽນຂໍ້ສອບວັດຄວາມສາມາດໃນການປະດິດສ້າງ |
| ອາທິດທີ 10 | ບົດທີ 5 (ຕໍ່)  ການຂຽນຂໍ້ສອບວັດພຶດຕິກຳດ້ານສະຕິປັນຍາ  ຝຶກປະຕິບັດຂຽນຂໍ້ສອບວັດພຶດຕິກຳດ້ານສະຕິປັນຍາທັງ 6 ລະດັບ |
| ອາທີດທີ 11 | ບົດທີ 6  ສະຖິຕິເບື້ອງຕົ້ນກ່ຽວກັບການວັດຜົນ  1. ຄວາມຖີ່ ແລະ ເປີເຊັນ  2. ການວັດທ່າອ່ຽງເຂົ້າຄ່າກາງ |
| ອາທິດທີ 12 | ບົດທີ 6 ( ຕໍ່ )  ສະຖິຕິເບື້ອງຕົ້ນກ່ຽວກັບການວັດຜົນ  3. ການວັດການກະຈາຍ  4. ຄ່າສະຫະສໍາພັນ |
| ອາທິດທີ 13 | ບົດທີ 7  ການວິເຄາະຂໍ້ສອບ   1. ຄວາມຈຳເປັນຂອງການວິເຄາະຂໍ້ສອບ 2. ຄວາມໝາຍຂອງການວິເຄາະຂໍ້ສອບ 3. ວິທີວິເຄາະຂໍ້ສອບ |
| ອາທິດທີ 14 | ບົດທີ 7 ( ຕໍ່ )  ການວິເຄາະຂໍ້ສອບ   * 1. ການວິເຄາະຂໍ້ສອບແບບອີງເກນ   2. ການວິເຄາະຂໍ້ສອບແບບອີງກຸ່ມ  1. ການຕີຄວາມໝາຍການວິເຄາະຂໍ້ສອບແບບອີງກຸ່ມ 2. ການນຳຜົນວິເຄາະຂໍ້ສອບມາປັບປຸງ 3. ຜົນປະໂຫຍດຂອງການວິເຄາະຂໍ້ສອບ |
| ອາທິດທີ 15 | ບົດທີ 8  ການປະເມີນຜົນການຮຽນໂດບການນຳໃຊ້ຣູບຣິກ (Rubrics )   1. ຄວາມໝາຍ ແລະ ຄວາມສຳຄັນຂອງຣູບຣິກ 2. ການປະເມີນຜົນການຮຽນຂອງຣູບຣິກ 3. ຂັ້ນຕອນແນວຄວາມຄິດທີ່ຈະປະເມີນ |
| ອາທິດທີ 16 | ບົດທີ 8 ( ຕໍ່ )  ການປະເມີນຜົນການຮຽນໂດຍການນຳໃຊ້ຣູບຣິກ (Rubrics)   1. ປະເພດຂອງຣູບຣິກ 2. ການປະເມີນຜົນການຮຽນໂດຍນຳໃຊ້ຣູບຣິກ |
| ການປະເມີນ | ຮ່ວມຮຽນ 10%  ກິດຈະກຳບຸກຄົນ 25 %  ກິດຈະກຳກຸ່ມ 10%  ກວດກາງພາກ 25%  ເສັງຈົບວິຊາ 30% |
| ເອກະສານອ້າງອີງ | ສຸດສາຄອນ ສິດທິສັກ ພ້ອມຄະນະ ການວັດ ແລະ ປະເມີນຜົນ ສຳລັບໂຮງຮຽນສ້າງຄູ ລະບົບ 8+3, 11+1 ແລະ 11+3 ສູນພັດທະນາຄູ 1998  ສົມສວຍ ສຸຕິຍະໄທ ພ້ອມດ້ວຍຄະນະ ສັດ ແລະ ປະເມີນຜົນ ສາຍສ້າງຄູມັດທະຍົມຕົ້ນ ລະບົບ 3 ປີ ກະຊວງສຶກສາທິການ 2009 |
| ຜຸ້ຂຽນ | ພູຂຽວ ພານຸວົງ ວິທະຍາໄລຄູຄັງໄຂ 020 22340766  ພົມມາ ສໍສົມມີ ວິທະຍາໄລຄູຄັງໄຂ 020 5558 8184 |

​